
Mano brangiesiems 


MILIUI IR LINDAI 


Pirmas skyrius 


Betoniniai kilimo ir tūpimo ta- 
kai buvo nubarstyti sniegu ir suodžiais lyg druska su pipi- 
rais. Už dvidešimties mylių į rytus dūmuose plieskė Detroi- 
to šviesos. Už dvidešimties mylių į vakarus stovėjo 
nematomas Arbanos miestelis, bet ponia Hamilton pirmiau- 
sia pažvelgė į vakarus, lyg tikėtųsi per stebuklą jį išvysti. 

Nuo stebėjimo aikštelės virš aerodromo ji matė veidus 
žmonių, laukiančių eilės sėsti į lėktuvą, laukiančių atvyks- 
tančiųjų arba tiesiog laukiančių ir žiūrinčių, nes kai pats 
niekur negali išvykti, belieka žiūrėti, kaip išvyksta kiti. Aki- 
nančioje šviesoje jų veidai buvo it vaškinės daržovės tėviš- 
kės prekyviečių vitrinose. Ji kurį laiką tiriamai žvelgė į vei- 
dus, svarstydama, ar tarp jų nėra jos žento Polo. Nebuvo 
įsitikinusi, ar jį atpažintų, - jos mintyse jis taip ir netapo sa- 
varankiška būtybe, buvo tiktai Virdžinijos vyras, - ir ar jis 
atpažintų ją. 

- Aštai tikrai nepasikeičiau, - garsiai Ir gana griežtai pa- 
reiškė ji. 

Jos palydovė nustebusi atsisuko. Tai buvo liekna mergi- 
na, neseniai pradėjusi trečią dešimtį, pogražė, tačiau glež- 
na ir blanki, nes plaukai ir antakiai buvo per šviesūs. Akys 
švietė sodriai mėlynos ir apskritos, todėl atrodydavo, kad 
ji smalsi kaip vaikas, kuriam viskas yra nauja. 

— Jūs ką nors sakėte, ponia Hamilton? 

- Žmonės per metus kažin kiek nepasikeičia, nebent 
metai blogi. O man šie metai iki šito... iki dabar nebuvo 
blogi. 

Mergina kažką užjaučiamai sumurmėjo, ir ponia Hamil- 
ton pyktelėjo. Ponia Hamilton didžiai nemėgo užuojautos, 
mat ši ją įžeisdavo. Jos būdas, priešingai putniam smulkių 
kaulų kūnui, buvo gyvas ir smarkus. Stipriai spausdama po 
pažastimi didžiulę juodą rankinę, ji per betonuotą aikštelę 
priešais angarą nudrožė prie pastato durų. Eidama pro ste- 
bėjimo aikštelę, dar kartą dirstelėjo aukštyn į veidus tarsi 
daržoves. 

— Nematau Polo. O tu, Alisa? 

— Gal jis laukia viduje, - atsiliepė mergina. - Čia šalta. 

— Sakiau tau dėl viso pikto nusipirkti šiltą paltą. 

— Paltas šiltas. Bet vėjas ne. 

- Kaliforniečiai išlepę. Ši žiema gana švelni. - Bet jos pa- 
čios lūpos buvo pamėlusios, o pirštai baltose zomšos pirš- 
tinėse sustingę lyg sugipsuoti. - Telegramoje neprašiau, kad 
Jis mane pasitiktų. Tiek to, paimsim taksi iki Arbanos. Kiek 
valandų? 

- Apie devynias. 

- Per vėlu. Šįvakar man turbūt neleis pasimatyti su Vir- 
džinija. 

- Turbūt ne. 

- Man atrodo, kad... man atrodo, kad ten irgi nustatytos 
lankymo valandos kaip ligoninėje. - Žodį „ten“ ji ištarė taip 
atsargiai, lyg šis turėtų sprogstamąjį užtaisą. 

Prie bagažo buvo eilė, ir jos atsistojo gale. Poniai Hamil- 
ton, kuri greitai pajusdavo nuotaiką, šitas didelis kambarys 
trenkė išsikvėpusiu jauduliu, tikrovės apkartintu laukimu. 

Kelionės pabaiga, pamanė ji. Pati jautėsi išsikvėpusi, gi- 
Ži, Ir šis jausmas priminė jai Virdžiniją; Virdžiniją per aš- 
tuntąsias jos gyvenimo Kalėdas. Savaičių savaites vaikas 
svajojo apie Kalėdas, o kai pabudo Kalėdų rytą, paaiškėjo, 
kad Kalėdos - tokia pat diena kaip visos. Žinoma, gauni do- 
vanų, bet jos nebūna, negali būti tokios didelės, įdomios ir 
paslaptingos kaip dėžutės, kuriose jos atkeliauja. Po pietų 
Virdžinija, linguodama iš sielvarto, skendo ašarose. 

— Noriu, kad Kalėdos sugrįžtų. Noriu Kalėdų! - Dabar po- 
nia Hamilton žinojo, kad Virdžinija norėjo susigrąžinti be- 
protiškas ir stebuklingas viltis, dar neatidarytas dėžutes, dar 
neatrištus kaspinus. 

Netrukus, po dviejų savaičių, vėl bus Kalėdos. Ji niūriai 
spėliojo, ar Virdžinija verks, kad sugrįžtų ir šios. 

- Jūs tikriausiai pavargusi, - tarė Alisa. - Atsisėskit, o aš 
pastovėsiu eilėje. 

— Ne, dėkui, - tučtuojau buvo jai ryžtingai atšauta, - su 
manim elgtis kaip su sene dar per anksti. 

— Viletas man griežtai prisakė jumis tinkamai rūpintis. 

— Mano sūnus Viletas - apsigimusi senmergė. Nepuose- 
lėju iliuzijų dėl savo vaikų. Ir niekad nepuoselėjau. Žinau, 
kad Virdžinija užgaidi. Bet tai ir viskas. Negalėtų nieko nu- 
skriausti. - Ji pasitrynė drėgną išbalusią kaktą nosine. Staiga 
kambaryje pasidarė nepakeliamai karšta, bet kažkas vertė 
ją kalbėti toliau. - Kaltinimas neteisingas, neprotingas. To- 
kio mažo miestelio kaip Arbana policininkai nieko neišma- 
no ir veikiausiai ima kyšius. Jie padarė absurdišką klaidą. 

Tuos pačius žodžius per pastarąsias dvylika valandų ji iš- 
tarė tuziną kartų. Kartojami jie darėsi vis galingesni ir grei- 
tesni lyg nevaldomas automobilis, riedantis šlaitu žemyn, 
lekiantis į pražūtį. 

— Palauk, kol ją pamatysi, Alisa. Pati suprasi. 

— Neabejoju. - Tačiau kuo daugiau ponia Hamilton kal- 
bėjo apie Virdžiniją, tuo Virdžinija darėsi miglotesnė, pa- 
slėpta žodžių tankumyne lyg nežinomas gyvūnas. 

— Aš nepuoselėju iliuzijų, - pakartojo pagyvenusi mote- 
riškė. - Ji užgaidi, kartais net pikta, bet nieko negalėtų ty- 
čia užgauti. 

Alisa kažką atsakė, neaiškiai, bet raminamai. Staiga ji su- 
vokė, kad kažkas ją stebi. Atsisuko ir per ponios Hamilton 
petį pažvelgė į duris. Netoli jų stovėjo vyriškis ir Žiūrėjo į 
ją. Buvo įpusėjęs ketvirtą dešimtį, aukštas, gunktelėjęs, lyg 
per ilgai dirbtų sėdėdamas prie rašomojo stalo, ir atšiauro- 
kas, lyg tas darbas jam neteiktų malonumo. Vilkėjo tvido 
apsiaustą, iš pažiūros naują, buvo užsidėjęs pilką fetrinę 
skrybėlę ir avėjo sunkiais angliškais rudos raštuotos odos 
batais. 

— Man atrodo, ką tik įėjo jūsų žentas. 

Ponia Hamilton irgi apsisuko ir gyvai dirstelėjo į vyriškį. 

— Tai ne Polas. Per daug gerai apsirengęs. Polas atrodo 
lyg labdaros valgyklos lankytojas. 

- Jis spokso į jus taip, lyg būtumėt pažįstami. 

— Nesąmonė. Nesikuklink. Jis spokso į tave. Esi daili 
mergina. 

— Aš nesijaučiu daili. 

- Be vyro nė viena mergina nesijaučia daili. Aš jausda- 
vausi daili, nors, žinoma, niekad tokia nebuvau. 

Tiesa. Ji niekad, net jaunystėje, nebuvo daili. Kad galva 
jos kūnui per didelė, dar labiau pabrėžė stori rudi plaukai, 
jau blėstantys it baigianti degti žolė su pelenų ruoželiais. 

- Išmok apsimesti, Alisa. Juk nebesi mokytoja. Dabar tu 
jauna visko mačiusi moteris, keliauji, tau gali atsitikti įvai- 
rių įdomių dalykų. Negi to nejauti? 

— Ne, - tiesiai atsakė Alisa. 

— O tu pamėgink. 

Vyriškis prie durų apsisprendė. Jis greitai perėjo per kam- 
barį nusiimdamas skrybėlę. 

— Ponia Hamilton? 

Ponia Hamilton atsisuko į jį, tarp antakių susimetė raukš- 
lelė. Šio susitikimo, kad ir ką jis reikštų, nebuvo numačiu- 
si. Nenorėjo gaišti laiko ar švaistyti energijos prašalaičiams. 
Truputį smarkiau sugniaužė rankinę, lyg nepažįstamasis bū- 
tų priėjęs jos apvogti. 

— Taip, aš ponia Hamilton. 

— Mano vardas Erikas Mičemas. Daktaras Barklis pasiun- 
tė mane jūsų pasitikti. 

- Aa... Ką gi, sveiki. 

— Sveiki. - Jis kalbėjo žemu, šiek tiek nekantriu balsu. 

- Jūs - Polo draugas? 

- Ne. 

— Tai kas? 

— Advokatas. Mane pasamdė atstovauti jūsų dukteriai. 

— Kas jus pasamdė? 

— Daktaras Barklis. 

— Telegramoje liepiau jam palaukti, kol atvyksiu. 

— Ojjis nelaukė. - Mičemas suraukė antakius ne blogiau 
už ją. - Norėjo, kad pamėginčiau ją tuoj pat ištraukti iš ka- 
lėjimo. 

— O jūs ištraukėt? 

— Ne. 

— Kodėl ne? Jei trūksta pinigų, aš... 

— Ne dėl pinigų. Nepateikus kaltinimo ją galima laikyti 
suimtą keturiasdešimt aštuonias valandas. Panašu, kad po- 
licija taip ir padarys. 

- Bet kaip galima laikyti suimtą nekaltą moterį? 


— Mat ji netvirtina, kad yra nekalta, - sunkiai išspaudė 
Mičemas, lyg klausimas būtų buvęs pripildytas švino. 

— O ką... ką ji tvirtina? 

— Nieko. Nieko neneigia, nieko neprisipažįsta, nieko, taš- 
kas. Ji... - Pristigęs žodžio, iš daugelio toptelėjusių išsirin- 
ko mažiausiai užgaulų. - Ji sunkiai sukalbama. 

— Vargšas vaikelis išsigandęs. Išsigandusi ji visada būna 
nesukalbama. 

— Galiu įsivaizduoti. - Eilė sumažėjo iki jų trijulės. Miče- 
mas klausiamai pažvelgė į Alisą, paskui vėl atsisuko į po- 
nią Hamilton. - Jūs atvykot viena? 

— Ne. Ne, atsiprašau, kad užmiršau jus supažindinti. Ali- 
sa, čia ponas Mičemas. Panelė Dvajer. 

— Sveiki, - linktelėjo Mičemas. 

- Alisa - mano draugė, - paaiškino ponia Hamilton. 

— Iš tiesų samdoma kompanionė, - pataisė Alisa. 

— Iš tiesų? Duokite man bagažo kvitus, aš paimsiu jūsų 
daiktus ir nunešiu į mašiną. 

Ponia Hamilton padavė jam kvitus. 

— Labai malonu, kad užsikrovėte tokį vargą. 

- Man nesunku. - Žodžiai nuskambėjo mandagiai, bet 
neįtikinamai. | 

Jis nunešė keturis lagaminus prie automobilio ir sukro- 
vė į bagažinę. Automobilis buvo naujas, bet aptaškytas pur- 
vu, o kairys užpakalinis sparnas įlenktas. | 

Abi moterys susėdo užpakaly, o Mičemas priekyje. Ke- 
letą mylių visi tylėjo: Eismas greitkelyje buvo didelis, o dan- 
ga slidi nuo patižusio sniego. 

Alisa žiūrėjo į apylinkes, matomas ryškioje priekinių Ži- 
bintų šviesoje. Plikos ir lygios, uždengtos pilko sniego lo- 
pais. Ją užplūdo tėvynės ilgesio banga, su kuria susimaišė 
daug stipresnis ir aistringesnis jausmas. Neapkentė šitos vie- 

tos, neapkentė ir advokato, nes čia jo namai. Jis toks pat 
šiurkštus ir atšiaurus kaip gamtovaizdis ir nemalonus kaip 
čionykščiai orai. 

Rodos, ponia Hamilton irgi taip manė. Staiga ji paplekš- 
nojo Alisai plaštaką. Paskui atsitiesė ir aiškiu, ryžtingu bal- 
su kreipėsi į Mičemą: 

— Ar jūs turite šiam darbui reikalingą kvalifikaciją, pone 
Mičemai? 

— Aš baigiau vietinį universitetą ir dirbau „Posto ir Krens- 
tono“ firmos parankiniu tol, kol jie suvokė, kad esu nepa- 
keičiamas ir pridūrė mano pavardę ant durų. Ar tai norite 
sužinoti? 

— Noriu sužinoti, kokią turite baudžiamųjų bylų patirtį. 

— Niekad nesu stojęs žmogžudystės byloje, jei jūs tai tu- 
rite omeny, - atvirai pasakė jis. - Šiame miestelyje jos ne- 
įprastos. Pažįstate Arbaną? 

— Buvau ten. Vieną kartą. 

— Tada žinote, kad tai universiteto miestas, o nusikalti- 
mų skaičius neprilygsta Detroito. Didžiausi viešosios tvar- 
kos pažeidimai susiję su eismu po futbolo rungtynių. Be 
abejo, šiokį tokį procentą sudaro automobilių vagystės, api- 
plėšimai, nusižengimas moralės normoms ir panašūs daly- 
kai. Bet žmogžudystės nebuvo dvejus metus, iki šiol. 

- Ir policija suėmė mano dukterį. 

— Taip. 

- Aš negaliu, tiesiog negaliu patikėti. Reikia tik pažvelg- 
ti į mano dukterį, ir aišku, kad ji... kad ji - miela, gražiai 
išauklėta mergaitė. 

- Mielos mergaitės ir anksčiau prisivirdavo košės. 

Trumpam stojo tyla. 

— Jūs, rodos, manote, kad ji kalta. 

— Aš neturiu jokios nuomonės. 

— Margaret Millar — 


— Turit. Aš matau. - Uždėjusi vieną ranką ant Mičemo 
sėdynės atlošo, ponia Hamilton palinko į priekį. - Atleis- 
kite už šiurkštumą, - švelniai tarė ji, - bet nesu įsitikinusi, 
kad jūs pakankamai kvalifikuotas šiam darbui. 

— Aš irgi nesu, bet noriu pamėginti. 

— Be abejo, mėginsite. Jei žmogžudystės šiame mieste iš 
tiesų tokios retos, kaip jūs tvirtinate, gynėjas galės pasiu- 
tiškai riesti nosį, ar ne? 

- Galbūt. 

— Nenorėčiau, kad užriestumėt nosį pasinaudojęs mano 
dukters nelaime. 

— Tai ką man siūlote, ponia Hamilton? 

— Grakščiai pasišalinti. 

— Nesu grakštus, - atšovė Mičemas. 

— Aišku. Nieko, šįvakar aš tai aptarsiu su Polu. 

Jie artėjo prie miesto. Danguje suspindo raudona neono 
pašvaistė, o pakelėje padažnėjo smulkaus remonto stočių 
ir mėsainių kioskų. 

— Nesakau, kad jūs man nepatinkat, pone Mičemai, - vėl 
prabilo ponia Hamilton. 

- Suprantu. 

- Tiesiog duktė yra svarbiausias dalykas mano gyveni- 
me. Negaliu rizikuoti. 

Mičemas-sugalvojo tuziną atkirčių, bet nutylėjo. Jam bu- 
vo nuoširdžiai gaila šios moters, kaip ir kiekvieno žmogaus, 
kurio gyvenime Virdžinija Barkli yra svarbiausias dalykas. 


Antras skyrius 


Vienoje namo pusėje buvo 
tamsu, bet kitoje pro visus langus it aukso juostos liejosi 
šviesa. | 

Namas buvo didesnis, negu Mičemas tikėjosi, o plokščias 
stogas ir milžiniški langai netiko žiemiškai aplinkai. Tokius 
namus iš raudonmedžio ir lauko akmenų stato pietų Kali- 
fornijoje. Mičemas svarstė, ar Virdžinija tyčia pasirinko pro- 
jektą, primenantį namus tėviškėje, ar tai nesąmoningas jos 
nenoro taikytis prie naujos aplinkos simbolis. 

Kelias prie didžiųjų durų ėjo per šoninius priestatus at- 
skyrusį vidaus kiemą. Ant čia kabančių kraitelių su nuvy- 
tusiais augalais, sniego priverstų vazonų ir barbekiu duo- 
bės, apjuostos varvekliukų kutais, irgi sruvo šviesa. 

Ponia Hamilton prisimerkė, lyg jai norėtųsi verkti išvy- 
dus saulei ir vasarai sukurtą Virdžinijos vidinį kiemą, tokį 
nykų dabar, žiemos vakarą. Ji tylėdama išlipo iš automobi- 
lio ir nuėjo prie namo. 

Mičemas su palengvėjimu užsimaukšlino skrybėlę. 

— Kieta moteriškė, a? 

— Man ji patinka. Su manim elgiasi labai maloniai. 

— Tikrai? - Jis stovėjo šalia, kol Alisa išlipo. - Jūs šiek 
tiek per jauna parsisamdyti kompanione. Kiek laiko pas 
ją dirbat? 


— Apie mėnesį. 

— Kodėl? 

— Kodėl? Na... - Ji vėl paraudo. - Kvailas klausimas. Tu- 
riu užsidirbti pragyvenimui. 

— Turėjau omeny, kad keistas darbas jaunai merginai. 

— Aš dirbau mokytoja. Tačiau nebuvo kaip susipažin- 
ti... —- Nuo liežuvio vos nenusprūdo „su tinkamais jauni- 
kiais“, bet ji susizgribo. - Pradėjau rambėti, todėl nutariau 
kokiems metams pakeisti darbą. 

Jis abejodamas žvilgtelėjo į ją ir nuėjo atrakinti bagaži- 
nės. Ponia Hamilton žengė į namo vidų, palikusi atdaras 
duris. 

Mičemas pastatė keturis lagaminus ant nukasto keliuko 
ir vėl užrakino bagažinę. 

— Tikiuosi, jūs suprantat, į ką įsivėlėt. 

— Aš... žinoma. Savaime suprantama. 

- Savaime suprantama. - Rodos, jis kiek pralinksmėjo. - 
Iš to sprendžiu, kad nepažįstate Virdžinijos. 

— Ne. Bet aš daug girdėjau apie ją iš jos brolio Vileto ir 
ponios Hamilton. Atrodo, kad ji... na, labai nelaiminga. 

— Turi būti labai nelaimingas, - atsiliepė Mičemas, - kad 
pustuzinį kartų durtum žmogui į kaklą. O gal jūs to neži- 
nojot? 

— Žinojau. — Ji norėjo, kad balsas skambėtų tvirtai kaip 
ponios Hamilton, bet jis virto graudžiu šnabždesiu. - Aiš- 
ku, Žinojau. 

— Savaime suprantama. 

- Jūs labai užgaulus. 

— Taip, kai žmonės su manim užgauliai elgiasi, - atkirto 
Mičemas. - Beje, užmiršau jūsų vardą - koks? 

Užuot atsakiusi, ji čiupo du lagaminus ir nudrožė prie 
namo. 

— Alisa? - Ponia Hamilton išgirdo ją ateinant. - Aš čia, 
svetainėje. Veskis vidun ir poną Mičemą. Gal jis norėtų 
išgerti kavos. 

Alisa šaltai pažvelgė į Mičemą, įėjusį iš paskos. 

— Norėtumėt kavos? 

— Dėkui, ne, Alisa. 

— Neleidžiu nepažįstamiems žmonėms vadinti manęs Alisa. 

— Puiku, mergyt. - Atrodė, kad jis tuoj pratrūks juoktis, 
bet nepratrūko. Tik pasakė: - Rodos, juoda katė iš pat pra- 
džių perbėgo mums kelią. 

— Tas kelias niekur neveda, tai kam kvaršinti galvą? 

— Tebus jūsų viršus. - Jis užsidėjo skrybėlę. - Pasakykit po- 
niai Hamilton, kad su ja susitiksiu rytoj rytą pusę dešimtos 
apygardos kalėjime. Tada ji galės pasimatyti su Virdžinija. 

— Ar šįvakar jai negalima bent paskambinti? 

— Mergina kalėjime. Ne „Valdorfo“ viešbutyje. Labanakt, 
mergyt, - metė jis per petį, eidamas prie durų. 

— Alisa? - pakartojo ponia Hamilton. - A, štai kur tu. O 
ponas Mičemas? 

- Išėjo. 

— Galbūt aš su juo elgiausi per šiurkščiai, abejodama jo 
gabumais. - Ji stovėjo priešais židinį, dar su skrybėle ir pal- 
tu, ir trynė rankas, lyg norėtų sušilti, nors ugnis nedegė. — 
Ko gero, nuteikiau jį priešiškai. Nieko negalėjau padaryti. 
Jutau, kad jo požiūris į Virdžiniją neteisingas. 

Kambarys buvo labai didelis ir įdomiai, it veranda ato- 
grąžose, apstatytas baldais iš rotango, bambuko ir stiklo. Vi- 
sur buvo pilna augalų, filodendrų ir gebenių, karančių iš va- 
rinių vazonų ant sienų, azalijų kubiliukuose, ciklamenų, 
margenių ir sanpaulijų ryškiuose koralų vazonėliuose ant 
židinio atbrailos, visų lentynų ir stalų. Oras buvo drėgnas 
ir kvepėjo žeme kaip laukas po pavasario lietaus. 

Kambarys regėjos neapsakomai gražus ir prabangus, lyg 
jo savininkė būtų gyvenusi sapne. 

- Ji mėgsta gėles, - tarė ponia Hamilton. - Nepanaši į Vi- 
letą, mano sūnų. Šiam niekad niekas nerūpėjo, išskyrus pi- 
nigus. Bet Virdžinija visiškai kitokia. Ir maža visad labai at- 
sargiai elgdavosi su gėlėmis, su paukščiais ir gyvūnais. 
Labai atsargiai ir švelniai... 

— Ponia Hamilton. 

— ... lyg šie būtų buvę žmonės ir galėję jausti. 

— Ponia Hamilton, - pakartojo Alisa, o anoji sumirksėjo, 
lyg būtų ką tik pabudusi. - Kodėl Virdžinija kalėjime? Ką 
Ji padarė? 

Dabar moteris visiškai pabudo, klausimai daužė jos glež- 
ną kūną tarsi kruša - saulės įšildytų kviečių lauką. 

- Virdžinija nieko nepadarė. Suimta per klaidą. 

- Bet kodėl? 

— Jau sakiau, Polo telegrama buvo labai trumpa. Smul- 
kmenų nežinau. 

— Galėjot paklausti poną Mičemą. 

— Norėčiau smulkmenas sužinoti iš man ir Virdžinijai ar- 
timesnio Žmogaus. 

Ji visiškai nenori sužinoti tiesos, pamanė Alisa. Ji tik no- 
ri susigrąžinti Virdžiniją, švelnų vaikelį, mėgusį gėles ir gy- 
vūnus. 

Į kambarį, nešina puodeliu kavos, kurio pusė išsilaistė į 
lėkštutę, įėjo pusamžė moteris balta uniforma, užsidėjusi 
akinius raginiais rėmeliais. Ji šlubavo, bet žengė labai grei- 
tai, lyg manydama, kad skubėjimu tai nuslėps. Ant abiejų 
jos skruostikaulių liepsnojo raudonos dėmės, apskritos kaip 
monetos. 

- Prašom. Sušilsit, - tarė kiek per garsiai, slėpdama su- 
mišimą garsumu, kaip šlubavimą slėpė greitumu. 

Ponia Hamilton dėkodama linktelėjo. 

— Karni, čia Alisa Dvajer. Alisa, ponia Karnova. 

— Vadinkite mane Karni. - Moteris energingai paspaudė 
Alisai ranką. - Visi taip daro. 

— Karni, - paaiškino ponia Hamilton, - yra Polo medici- 
nos sesuo ir sena mano draugė. 

- Jis ką tik skambino iš ligoninės. Tuoj parvažiuos. 

— Mes senos draugės, tiesa, Karni? 

- Žinoma. Be abejo, draugės. - Monetos ant moteriškės 
skruostikaulių išsiplėtė. 

- Tai kodėl taip jaudiniesi? 

- Jaudinuosi? Juk visi kartais jaudinasi, teisybė? Visą die- 
ną buvau labai užsiėmusi, o po darbo reikėjo pasitikti jus, tin- 
kamai įkurdinti, na, suprantat. Aš pavargusi, štai ir viskas. 

— Tikrai? 

Moterys užmiršo Alisą. Karni įbedė akis į grindis, o rau- 
donis užliejo visą jos veidą iki pat didžiulių blyškių ausų vir- 
šaus. 

- Ko atvažiavot? Jūs nieko negalit padaryti. 

— Galiu. Ir padarysiu. 

- Nežinot, kokia padėtis. 

— Tai papasakok. 

- Labai bloga, blogiau ir būti negali. Žinojau, kad ji susiti- 
kinėja su Margoliu. Perspėjau ją. Pasakiau, kad parašysiu jums, 
viską papasakosiu, o jūs atvažiuosit ir paimsit ją į nagą. 

- Tu man nepasakojai. 

- Negalėjau, - skėstelėjo rankomis Karni. - Jai dvidešimt 
šešeri: per sena, kad pasitaisytų pagąsdinta mamyte. 

— Ar Polas žinojo apie šitą... šitą vyriškį? 

— Abejoju. Gal ir žinojo. Niekad nieko nesakė. - Ji nusky- 
nė sausą lapelį nuo dioskorėjos, nukarusios nuo židinio at- 
brailos. - Virdžinija manęs nebeklauso. Ji manęs nemėgsta. 

— Niekai. Ji visada tave mylėjo. 

— Jau nebe. Aną savaitę ji mane pavadino sena alaus pri- 
pampusia šniukštinėtoja. Pasakė, jog įsitaisiau dirbti pas ją 
ne dėl to, kad Karnova paliko mane Detroite be skatiko ki- 
šenėje, o dėl to, kad jūs pasiuntėt mane jos šnipinėti. 

— Kaip kvaila, - ryžtingai pareiškė ponia Hamilton. - Ry- 
toj pasikalbėsiu su Virdžinija ir pasirūpinsiu, kad ji tave at- 
siprašytų. 

- Atsiprašytų. Jūsų nuomone, tai vaikų žaidimas? O Die- 
ve, - pratrūko Karni. Užsidengė veidą rankomis verkdama 
ir jauokdamasi, o paskui pradėjo garsiai, greitai žagsėti. — 
Vel... niai... rau... tų. 

— Mums reikia pailsėti, - atsisuko į Alisą ponia Hamil- 
ton. - Einam, parodysiu tavo kambarį. 

— Pati... jai... parodysiu. 

— Gerai. Eik su Karni, Alisa. Aš palauksiu Polo. 

— Man negera buvo klausytis, - sutrikusi tarė Alisa. - Na, 
apie Virdžiniją. 

— Nieko baisaus, tu čia niekuo dėta. - Keliu privažiavo 
automobilis ir sustojo sucypus stabdžiams. - Štai ir Polas. 
Neįsižeisk, Karni, bet su juo kalbėsiuos viena. 

— Ko... man... įsižeisti? 

- Tr dėl Dievo, kvėpuok į popierinį maišelį, ar ką. Laba- 
nakt. | 

Kai jos išėjo, ponia Hamilton pastovėjo vidury kambario, 
pirštų galiukais suspaudusi smilkinius, užmerktomis akimis. 
Jautėsi išsekusi: ne dėl bemiegės nakties ar kelionės lėktu- 
vu, bet dėl nežinomybės įtampos ir dar baisesnės įtampos 
apsimetinėjant, kad viskas bus gerai, įvyko klaida, kurią ne- 
sunku ištaisyti. 

Ji nuėjo įleisti Polo. 

Į vidų trepsėdamas, kad nuo batų nukristų sniegas, įžen- 

gė kresnas, tvirtai sudėtas vyriškis suglamžytu neperšlam- 
pamu apsiaustu ir drėgna pilka beforme skrybėle. Buvo pa- 
našus į raudonskruostį ūkininką, grįžusį po dienos darbų, 
"tiktai vietoj žibinto nešėsi gydytojo lagaminėlį. 

Po pažastim buvo pasispraudęs sulankstytą laikraštį. Po- 
nia Hamilton dirstelėjo į laikraštį ir nusuko akis. 

- Sveikas, Polai. - Jie atsainiai padavė vienas kitam ranką. 

— Džiaugiuosi, kad sėkmingai atskridote. - Jis kalbėjo la- 
bai žemu nuoširdžiu balsu, lėtokai, apgalvodamas kiekvie- 
ną žodį it receptą. - Gaila, kad negalėjau jūsų pasitikti... 
mama. 

— Nėra reikalo manęs vadinti mama, jei tau nemalonu. 

— Tada nevadinsiu. - Jis užmetė skrybėlę ir apsiaustą ant 
kėdės, o ant viršaus padėjo lagaminėlį. Bet laikraštį tebe- 
laikė rankoje, susukęs taip kietai, lyg ketintų šiuo ginklu pri- 
ploti musę ar nubausti neklusnų šuniuką. 

Staiga ponia Hamilton sunkiai atsisėdo, lyg jai būtų už- 
tvota laikraščiu. Rotango lempos šviesa krito ant veido žiau- 
riai lyg antausis. 

— Kokį čia laikraštį turi? 

— Vieną iš Detroito bulvarinių. 

— Ar jis?.. 

— Taip, čia viskas. aprašyta. Ne pirmame puslapyje. 

— Nuotraukų yra? 

— Taip. 

— Virdžinijos? 

— Viena. 

— Parodyk. 

— Nelabai graži. Verčiau nežiūrėkit. 

— Turiu pamatyti. 

- Gerai. 

Nuotraukos užėmė visą antrą puslapį. Trys. Vienoje, pa- 


vadintoje „Mirties trobele“, buvo užmiesčio namelis ką tik 
storai apsnigtu stogu ir apšalusiais langais. Antroje fotoapa- 
ratui šypsojosi elegantiškas tamsiaplaukis vyriškis. Buvo nu- 
statyta, kad tai Klodas Rosas Margolis, keturiasdešimt dvejų 
metų, garsus rangovas, mirtinai subadyta auka. 

Trečioji buvo Virdžinijos nuotrauka, nors niekas jos ne- 
būtų atpažinęs. Ji sėdėjo ant suolo susikūprinusi, užsiden- 
gusi veidą rankomis, ant riešų krito suvelti juodi plaukai. 
Avėjo vakarines kurpaites, viena likusi be pakulnės, vilkė- 
jo ilgą pūkuotą suknelę ir šviesios spalvos apsiaustą. Ant ap- 
siausto, suknelės ir vieno batelio tamsavo į purvą panašios 
dėmės. Virš nuotraukos buvo parašyta „Sulaikyta apklau- 
sai“, o žemiau - kad tai ponia Pol Barkli, dvidešimt šešerių 
metų, Arbanos daktaro žmona, spėjama, prikišusi nagus 
prie Klodo Margolio nužudymo. 

— Per savo gyvenimą mačiau tūkstančius tokių niūrių 
nuotraukų, - plonu išvargusiu kuždesiu paskelbė ponia Ha- 
milton, - bet niekad nemaniau, kad ateis diena, kai viena 
iš jų man ims siaubingai skirtis nuo kitų. 

Ji pakėlė akis į Barklį. Jo išraiška nepasikeitė, atrodė, jis 
nesupranta, jog moteris nuotraukoje - jo žmona. Ponios Ha- 
milton pasąmonėje sukirbėjo pasipiktinimas: „Jam nesvar- 
bu... reikėjo labiau rūpintis Virdžinija... šitaip nebūtų at- 
sitikę. Kodėl jo nebuvo kartu? Arba kodėl jis jos neuždarė 
namie?“ 

— Kur buvai, kai tai atsitiko, Polai? - paklausė nemėgin- 
dama slėpti pasipiktinimo. 

— Namie. Lovoje. 

- Žinojai, kad išėjusi. 

— Ji dažnai išeidavo. 

— O tau nerūpėjo? 

- Žinoma, rūpėjo. Deja, turiu uždirbti duoną. Negaliu 

lakstyti paskui Virdžiniją, lipdydamas šeimyninio gyvenimo 
šukes. - Jis nuėjo prie baro, įmontuoto pietiniame kamba- 
rio kampe. - Išgerkite taurelę su manim prieš miegą. 

— Dėkui, ne. Aš... tos dėmės ant jos drabužių - kraujas? 

- Taip. 

— Kieno kraujas? 

- Jo. Margolio. 

- Iš kur jie gali žinoti? 

— Laboratoriniais tyrimais galima nustatyti, ar kraujas 
žmogaus ir kurios grupės. 

— Na, ką gi. Ką gi, džiaugiuosi, kad bent jau ne jos krau- 
jas. - Ji delsė žvilgčiodama į laikraštį, lyg būtų norėjusi per- 
skaityti reportažą, bet bijojusi. - Ji nebuvo sužeista? 

— Ne. Buvo girta. 

- Girta? 

— Taip. - Jis įsipylė kukurūzų degtinės ir atskiedė vande- 
niu. Paskui pakėlė taurę prieš šviesą, lyg mėgintuvėlyje ieš- 
kodamas mikrobų. - Ją pavėžino policijos automobilis. Ra- 
do klaidžiojančią maždaug už ketvirčio mylios nuo Margolio 
namuko. Labai smarkiai snigo; matyt, ji pasiklydo. 

- Klaidžiojo sniege apsivilkusi vien lengvu apsiaustu ir 
apsiavusi plonais bateliais... o Dieve, aš nepakelsiu. 

— Reikės, - tyliai atsiliepė jis. - Virdžinija pasikliauja 
jumis. 

“ - Žinau, žinau, kad pasikliauja. Papasakok man... viską. 

— Kad nelabai yra ko. Tuo metu Margolio lavonas jau bu- 
vo aptiktas, nes kažkas atsitiko jo namelio židiniui. Dūmai 
virto kamuoliais, kažkas apie tai pranešė, ir greitkelio pat- 
rulis rado viduj negyvą Margolį, nudurtą jo paties peiliu. Jis 
gyveno kotedže už miesto, nes namai mieste buvo užrakinti. 
Žmona atostogavo Peru. 

- Žmona... Tai jis vedęs. 

- Taip. 

— Vaikų... yra? 

- Du. 

— Girta, - sušnibždėjo ponia Hamilton. - Ir kažkur šlais- 
tėsi su vedusiu vyru. Kažkokia klaida, tikrai klaida, tikrai. 

- Ne. Aš pats ją mačiau. Šerifas paskambino apie trečią 
valandą nakties ir pasakė, kad ji sulaikyta ir kodėl. Aš iš- 
kart pasiunčiau jums telegramą, o paskui nuvažiavau į apy- 
gardos kalėjimą. Ji vis dar buvo girta, net manęs nepažino. 
O gal apsimetė nepažįstanti. Iš kur man žinoti, kada Virdži- 
nija nuoširdi, o kada apsimeta? 

- Aš žinau. 

— Tikrai? - Jis gurkštelėjo degtinės. - Ten buvo šerifas su 
dviem pavaduotojais, mėgino išpešti parodymus. Žinoma, 
neišdegė. Pasakiau jiems, kad kvaila apklausti taip nusita- 
šiusį žmogų, todėl jai leido atsigulti. 

— Kameroje? Su vagimis, prostitutėmis ir... 

- Ji buvo viena. Kamera - veikiau kambarys - švari. Aš 
mačiau. O prižiūrėtoja, rodos, ją vadino šerifo pavaduoto- 
ja, - maloni jauna moteris. Aplinka ne visai tokia, prie ko- 
kios įpratusi Virdžinija, bet ji nesikankina. Dėl to tikrai ga- 
lite nesijaudinti. | 

— Atrodo, tu visiškai nesijaudini. 

— Labai ilgai nieko daugiau nedariau, tik jaudinausi. - Jis 
delsė žiūrėdamas į ją iš kito kambario galo, lyg spėlioda- 
mas, kiek tiesos ji nori išgirsti. — Galiu pranešti jau dabar, — 
nepasakysiu aš, pasakys Virdžinija, - kad pirmi mūsų san- 
tuokos metai buvo blogi. Blogiausi mano, o gal ir Virdžini- 
JOS, gyvenimo metai. 

- Kodėl man niekas nepasakė? - Ponios Hamilton veidas 
susiraukšlėjo it kumštyje sugniaužtas popierius. - Man ra- 
šė Virdžinija, rašė Karni. Niekas nieko nepasakė. Maniau, 

kad viskas eina kaip iš pypkės, kad Virdžinija ištekėjusi su- 
rimtėjo ir yra laiminga, kad ji pagaliau laiminga. Dabar su- 
žinojau, kad mane apgaudinėjo. Ištekėjusi ji nesurimtėjo. 
Siautė su vedusiais vyriškiais, nusigerdavo, elgėsi kaip pas- 
kutinė šliundra. O dabar dar šitokia gėda. Tiesiog nežinau, 
ką daryti, ką manyti. 

Jis išvydo klausimą jos akyse ir nusisuko vėl pakeldamas 
taurę prieš šviesą. 

— Aš padariau, ką galėjau, pasamdžiau advokatą. 

- Taip, bet kokį? Žmogų be patirties. 

— Apie jį palankūs atsiliepimai. 

- Per prastas. Virdžinijai reikia geriausio. 

- Tikrai, - sausai atkirto jis. - Deja, geriausiam neturiu 
pinigų. 

- Aš turiu. Nors semk. 

- Ko gero, mintis, kad pinigų yra nors semk, kiek sena- 
madiška. - Jis padėjo ant stalo tuščią taurę. - Galimas dar 
vienas požiūris. Jei Virdžinija nekalta, jai nereikės geriau- 
sio advokato. Dabar prašom atleisti, manau, kad man me- 
tas į lovą. Turiu anksti keltis. Turbūt Karni parodė, kur jū- 
sų kambarys? 

- Taip. 

- Jei galite, jauskitės kaip namie. Šis namas jūsų, - krei- 
vai šyptelėjęs, pridūrė jis. - Kartu su įkaitiniu raštu. Laba- 
nakt, ponia Hamilton. 

— Labanakt. - Valandėlę padelsusi pridūrė: - Vaikeli... 

Jis išėjo iš kambario. Ji nulydėjo jį akimis; dabar jos bu- 
vo visiškai sausos, atšiaurios ir pilkos kaip granitas. 

Kaimietis raudonais žandais, pagiežingai pamanė ji. 


Trečias skyrius 


Vasarą raudonas teismo rūmų 
plytas dengdavo purvini vijokliai, 0 - žiemą purvinas snie- 
gas. Pastatas stovėjo didžiulėje aikštėje, ankstesniame mies- 
to centre. Bet miestas plėtėsi į vakarus, apleidęs teismo rū- 
mus lyg bjaurų posūnį, palikęs jį rytiniame gale gintis nuo 
baldų sandėlių, smulkaus remonto stočių ir užkandinių su 
alum ir sviestainiais. 

Kitoje kelio pusėje, priešais teismo pastatą, buvo preky- 
bos centras. Prie jo Mičemas pastatė automobilį. Prekybos 
centro durys dar buvo uždarytos, nors viduje kažkas bruz- 
dėjo. Pardavėjai abejingai slankiojo tarp lentynų, apkiautę 
nuo miego ir rūškano žiemos ryto, kuris niekuo nesiskyrė 
nuo nakties. Gatvėse tebedegė žibintai, dangus buvo tam- 
sus, oras sunkus ir drėgnas. 

Mičemas -perėjo kelią. Jautėsi kaip meška lauže ir mąs- 
tė, kad būtų gera gulėti lovoje, kol prašvis. 

Priešais teismo rūmus stovėjo trisdešimties pėdų Kalė- 
dų eglė, o keturi kaliniai, vadovaujami šerifo padėjėjo, ka- 
bino ant jos spalvotų lempučių girliandas. Šerifo padėjė- 
jas buvo užsidėjęs pūkuotas oranžines ausines ir ritmingai 
trypė kojomis: gal norėdamas sušilti, o gal iš neturėjimo 
ko veikti. 

Mičemui prisiartinus, visi keturi kaliniai liovėsi dirbę ir 

įbedė į jį akis, kaip įbesdavo į beveik kiekvieną praeivį, mat 
suprato, kad turi marias laiko ir vilkindami nieko nepraras. 

- Pajudinkit užpakalius, vaikinai, a? - Šerifo padėjėjas pa- 
daužė rankas. - Kas atsitiko, Džo, tave suparalyžiavo? 

Džo pažvelgė žemyn nuo kopėčių viršaus ir nusijuokė pa- 
rodydamas apvilktus auksu viršutinius dantis. 

— Ar nenorėtumėt sėdėti viduje, pasistatęs butelaitį pun- 
šo, Higinsai? A? 

— Aš nė į burną neimu, - atšovė Higinsas. - Labas rytas, 
Mičemai. 

— Labas rytas, - linktelėjo Mičemas. 

— Anksti kėlęs nesigailėsi? 

- Taigi. 

Higinsas nykščiu parodė kopėčių pusėn. 

— O aš mėginu tiems nenaudėliams sukurti kalėdinę nuo- 
taiką. 

Trys iš vyrų nusijuokė. Ketvirtasis nusispjovė į sniegą. 

Mičemas žengė vidun. Garas buvo atsuktas iki galo, o pa- 
senę radiatoriai džerškėjo it šmėklos, žvanginančios gran- 
dines. Mičemas suprakaitavo nepasiekęs net vidurio kori- 
kvėpuotų ugnimi. 

Pagrindinis koridorius kvepėjo medžiu ir šviežiu vašku, 
bet kai jis užlipo laiptais į kairę, viską nustelbė naujas kva- 
pas - dezinfekcijos smarvė. 

Durys su užrašu „Apygardos šerifas“ buvo atviros. Miče- 
mas įėjo į laukiamąjį ir atsisėdo ant vienos iš pasieniu it be- 
žadžiai nejudantys kaliniai išrikiuotų kėdžių tiesiomis atkal- 
tėmis. Laukiamasis buvo tuščias, nors ant pakabos kampe 
kabėjo vyriškas paltas ir skrybėlė, o peleninėje ant subrai- 
Žyto medinio stalo smilko nuorūka. Mičemas pažvelgė į ją, 
bet nemėgino užgesinti. 


Staiga šerifo kabineto durys su trenksmu atsilapojo ir pa- 
sirodė pats Kordvinkas. Aukštas, liesas kaip šakalys vyras 
žilais plaukais, kuriuos kirposi trumpai, norėdamas nuslėpti, 
jog jie garbanoti. Blakstienos irgi rietėsi į viršų, todėl šal- 
tos jo akys atrodė apgaulingai naivios. Buvo nugyvenęs pen- 
kiasdešimt nelengvų metų, bet tiek neatrodė, nebent kai pa- 
vargdavo arba susiginčydavo su žmona dėl pinigų ar kurio 
nors vaiko. 

— Ką čia veiki taip anksti? - paklausė Kordvinkas. 

- Norėjau pirmas jus pasveikinti su Šventom Kalėdom. 

- Jauni talentingi advokatai amžinai mane juokina. Tai- 
gi. - Jis susiraukė žiūrėdamas į rūkstančią peleninėje ciga- 
retę. - Ką, po velnių, nori sudeginti šitą skylę? 

- Čia ne mano... 

— Tai bene vienintelis būdas tavo klientei iš čia ištraukti. 

— Tikrai? — Mičemas prisidegė cigaretę ir užgesusiu deg- 
tuku sutrupino smilkstančius tabako likučius peleninėje. — 
Iškapstėte naujų įkalčių? 

- Ir turėčiau pasakyti tau? - nusijuokė Kordvinkas. - Jūs, 
velnio advokatai, galit patys sušniukštinėti. 

- Šįryt bjauriai nusiteikęs, tiesa, šerife? 

— Dirbu bjaurų darbą, susiduriu su bjauriais žmonėmis, 
todėl esu bjauriai nusiteikęs. Taigi? 

— Taigi ponia Barkli nedavė parodymų. 

— Aišku, davė. 

— Kokius? 

— Kad esu neraštingas šunų veislės juokdarys. 

Mičemas išsišiepė. | 

- Juokinga, a, Mičemai? 

- Šiek tiek. 

— Visa bėda, kad aš dvidešimt antraisiais baigiau Viskon- 
sino universitetą. 


— Keista, maniau, kad Harvardo. Elgiatės ir kalbate visai 
kaip... 

— Talentingi jauni advokatai mane kada nors pribaigs. — 
"Jis krenkštelėjo. - Taigi. Na, man nerūpi, duos ji parodymus 
ar ne. Mes ją pričiupom. 

— Galbūt. 

— Net tau turėtų pakakti proto tam suprasti. Pradėk nar- 
šyti knygas, gal rasi kokių įmantrių punktų apie savigyną. 
Pasirūpink, kad prisiekusieji būtų jautrūs ir kvaili, paskui iš- 
juok policininkus, išspausk ašaras, pacituok Bibliją - taigi! 
Mane vemt verčia. Nieko sau būdas užsidirbti duonai - 
trukdyti teisingumui. 

— Sena giesmelė, šerife. Praleiskim antrą priedainį. 

— Manai, aš traukiu ne į toną, a? 

- Aiškus daiktas. 

Kordvinkas paspaudė mygtuką stalo viršuje. 

— Motyvuodamas savigyna, nieko nepešit. Mergina svei- 
kutėlė, nei pjūvių, nei mėlynių, nei mažiausio įdrėskimo. 

— Neprivalau įrodyti, kad jai iš tiesų grėsė pavojus, tiktai 
kad ji taip manė ir kad turėjo pagrindo taip manyti. 

— Dabar tu ne teisme, taigi prikąsk liežuvį. Mane nuo to- 
kių sapaliojimų vemt verčia. 

Šerifas vėl paspaudė mygtuką, ir po valandėlės įėjo jau- 
na moteris žalia suknele, nerūpestingai mataruodama rak- 
tų ryšeliu. Ji pasveikino Mičemą blykstelėdama puikiais bal- 
tais dantimis. 

- Ir vėl jūs, pone Mičemai. 

— Teisingai. 

— Imkit ir persikraustykit. - Dabar jos šypsena buvo skir- 
ta Kordvinkui. - Teisingai, šerife? 

— Teisingiau, negu tau atrodo, - atsakė Kordvinkas. - Jei 
teisingumas būtų vykdomas, šiame būste knibždėte knibž- 

dėtų advokatų. - Jis pasuko prie durų. - Palydėk džentel- 
meną į ponios Barkli buduarą, panele Dženings. 

— Mielai. - Kordvinkas užtrenkė duris, o panelė Dženings 
garsiai šnipštelėjo: 

— Dievulėliau, kokia širšė mums šįryt įkando. 

— Matyt, oras kaltas. 

— Tikriausiai, pone Mičemai. Nors man orai netrukdo. 
Nekvaršinu dėl to galvos. Jeigu žiema atėjo, jau ir pavasa- 
ris ne už kalnų? 

— Gražiai pasakyta. 

- Šelis. Dievinu poeziją. 

— Gerai, gerai. - Jis nusekė koridorium jai iš paskos. - 
Kaip laikosi ponia Barkli? 

— Gerai išsimiegojo ir sočiai papusryčiavo. Man regis, ga- 
liausiai išsipagiriojo. Dievaži, liežuvio neapvertė. - Ji atra- 
kino duris koridoriaus gale ir laikė jas atidariusi, kad Mi- 
čemas įeitų pirmas. - Pasiskolino mano lūpų dažus. Geras 
ženklas. 

— Galbūt. Tik neaišku, kam geras. 

— O, jūs tiesiog cinikas. Dabar daugybė žmonių cinikai. 
Motina man dažnai sako: „Mole, brangioji, tu gimei su šyp- 
sena ir veikiausiai su šypsena mirsi“. 

— Jūs - laimingas žmogus, - krūptelėjo Mičemas. 

- Taip, laimingas. Tiesiog negaliu nematyti šviesiosios gy- 
venimo pusės. | 

— Jums gerai. 

Kalėjimo korpuso moterų skyriuje buvo tik Virdžinija. Pa- 
nelė Dženings atrakino duris. 

— Tas vyriškis vėl atėjo, ponia Barkli. 

Virdžinija sėdėjo ant siauro gulto ir skaitė ar apsimetė 
skaitanti žurnalą. Vilkėjo geltona vilnone suknele, avėjo ru- 
dais bateliais, kuriuos vakar popiet jai atvežė Mičemas, o 


juodi, rūpestingai sušukuoti aukštyn plaukai neslėpė aukš- 
tos kaktos. Ji sumaniai panaudojo panelės Dženings lūpų 
dažus: sodriai užtepė ant lūpų, kad atrodytų putnesnės, ne- 
gu buvo iš tiesų. Vienintelės virš galvos kabančios lempu- 
tės šviesoje oda atrodė lygi ir šalta kaip marmuras. Miče- 
mui nepavyko įsivaizduoti, ką ji jaučia ar kas slypi šių 
vangių ir gražių akių gelmėse. 

Ji pakėlė galvą ir ilgai, nedraugiškai spoksojo į jį, primin- 
dama jam ponią Hamilton, nors duktė ir motina nebuvo pa- 
našios. 

— Labas rytas, ponia Barkli. 

- Kodėl manęs iš čia neištraukėt? - tiesiai paklausė ji. 

— Bandau. 

Jis įėjo į vidų, o panelė Dženings uždarė jam už nugaros 
duris, bet neužrakino. Ji pasitraukė į gilumą ir atsisėdo ant 
suolo prie durų. Itin nerūpestingai paniūnavo kelis melo- 
dijos taktus, parodydama Mičemui ir Virdžinijai, kad neke- 
tina slapta klausytis. Aš vieškeliu važiuosiu... 

- Ji dainuoja, - tarė Virdžinija, - ji švilpauja. Deklamuo- 
ja eilėraščius. Tokia smagi, kad aš einu iš proto. Turit ma- 
ne iš čia ištraukti. 

— Bandau. 

— Jau sakėt. 

— Dabar kartoju. Galima atsisėsti? 

— Man vis tiek. 

Jis atsisėdo gulto kojūgalyje. 

— Kaip pagirios? 

— Praėjo. Bet čia yra blusų ar kokių kitų parazitų. Man 
ant kulkšnių pilna raudonų taškelių. Ar neužmiršot atnešti 
DDT? 

— Aišku, ne. - Jis išėmė iš apsiausto kišenės DDT bute- 
liuką ir padavė. 


Ji perskaitė etiketę ir susiraukė. 

— Tik dviejų procentų. 

— Negalėjau gauti stipresnio. 

- Galėjot. 

— Gerai, galėjau, bet negavau. 

— Gal bijojot, kad aš, sąžinės graužiama, jų išgersiu? 

— Toptelėjo tokia mintis, - prisipažino Mičemas. - Tik ne- 
sijaudinkit. Tuoj ateis jūsų motina. 

- Kada? 

— Pusę dešimt. 

— Ar aš... ar aš gerai atrodau? 

— Atrodot puikiai. Tiesą sakant, jūs labai daili. 

— Nekalbėkit taip. Aš žinau, kad nesu daili. 

— Mes nesutariam dėl daugybės dalykų, - nusišypsojo Mi:- 
čemas, - sutarkim nors dėl vieno. Iš kur ištraukėt šitą ne- 
sąmonę, kad esat nedaili? 

— Aš žinau, kad esu nedaili. To nebeaptarinėsim. 

— Gerai. - Jis pasiūlė jai cigaretę, o ji papurtė galvą. - Ap- 
tarinėsim Kordvinką. Šiandien duokit jam parodymus, ir jus 
išleis... 

— Dėl jo neaušinsiu burnos. 

— Kodėl ne? 

Ji kietai sučiaupė lūpas. o 

— Aš žinau, ką darau. Jei nieko nepasakysiu Kordvinkui, 
jis negalės manęs sugauti meluojant vėliau. 

- Svarus, bet ribotas argumentas. 

— Be to, dabar, kai motina čia, ji viską sutvarkys. 

— Tikrai? 

— Pamatysit. 

— Jūsų motina, - sausai pasakė Mičemas, - be abejo, yra 
stipri ir ištverminga moteris, bet ji negali susitvarkyti su visu 
policijos skyriumi. 

Ji atkakliai žvelgė į jį. 

— Ji ki manimi. 

— Net jei ji mano, kad jūs - Gegužės karalienė, man tai 
nerūpi, motinos pasitikėjimo teisme nepakanka. 

— Manes neteis. 

— Ne? 

— Aš nekalta. Aš jo nežudžiau. - Ji pakėlė balsą. - Ar gir- 
di, panele Ilgaause? Aš nežudžiau Margolio. 

Panelė Dženings vėl užniūniavo: O tu pasuksi šunkeliu. 

- Ką gi, tai jau šis tas, - tarė Mičemas. - Neigimas. Gali- 
te jį paremti? 

— Dabar pasakysiu tik tiek. 

— Kodėl? 

— Nes taip yra. 

- Nes jūs neprisimenat, - tarė Mičemas. - Laboratoriniai 
tyrimai rodo, kad jūsų kraujuje buvo 2,23 promilės alko- 
holio. 

— Ką tai reiškia? 

— Kad buvote girta kaip pėdas. 

Virdžinijos skruostai raustelėjo. 

— Motina žino? 

— Dabar jau turėtų. 

— Tai pasius. Ji blaivininkė. - Virdžinija kalbėjo labai su- 
sirūpinusi, lyg būtų kaltinama girtuokliavimu, o ne žmog- 
žudyste. 

- Taigi jūs neduosit parodymų Kordvinkui. 

— Negaliu. Negi nesuprantat? Negaliu jam pasakyti, kad 
nieko neprisimenu, nes jis man pripaišys iškart kelis nusi- 
kaltimus. 

- Tr taip gali pripaišyti. 

Ji prikando lūpą. 

— Prisipažįstu, kad šeštadienio vakarą buvau įkaušusi. 

— Buvot girta iki žemės graibymo, ponia Barkli. Ne 
įkaušusi. 

— Kiek galima kartoti! - sušuko ji. - Kurių galų čia atėjot? 
Ne jums mane mokyti, kaip elgtis. 

— Tikrai? 

Stojo tyla. Panelės Dženings akys išsiplėtė iš smalsumo, 
bet ji narsiai niūniavo toliau, kaire koja mušdama taktą. 

— Jūs nebuvot girta visą šeštadienio vakarą. Kas atsitiko 
anksčiau, kol Margolis dar nebuvo nužudytas? 

— Mes šokom ir kažką valgėm. 

— O apie vienuoliktą valandą susivaidijot. 

— Klodas ir aš buvom geriausi draugai, - šaltai atšovė ji. 

— Tai žino visi, ponia Barkli. „Cilindro“ padavėja prisime- 
na jus abu ir jau atpažino iš nuotraukų. Ginčo vidury jūs 
atsistojot ir išėjot, o po valandėlės Margolis išsekė įkandin. 
Kur jūs ėjot? Ar norit, kad pasakyčiau? 

- Jūs taip mėgstat šnekėti, pasakykit. - Žodžiai buvo iš- 
didūs, bet ištarti be puikybės. Balsas virpėjo, ir Mičemui 
toptelėjo, kad ji galbūt bijo pasimatymo su motina. Pirmiau 
ji baimės niekaip neparodė. 

— Jūs nuėjot į aludę už kelių žingsnių toje pačioje gat- 
vėje. Ji buvo sausakimša, nės šeštadienio vakarą ten ren- 
kasi studentai. Margolis jus pasivijo. Kai įėjo, jūs prie ba- 
ro kalbėjotės su kažkokiu vyriškiu. Atsistojot ir išėjot su 
Margoliu, o tas vyras, anot vieno barmeno, irgi atsistojo 
ir išėjo. Bet jis nežino, ar tas vyras Išėjo su jumis, ar pa- 
traukė namo, nes aludę jau buvo metas uždaryti. Tai kaip 
buvo iš tikrųjų? 

- Liaukitės. - Virdžinija trenkė kumščiu į gulto kraštą. — 
Ar būtina gilintis į šitą jovalą? 

— Kažkam reikės. Negalima sėdėti rankas sudėjus ir dė- 
tis kiauragalve. 


- Jūs - gana įžūlus samdinys. 

— O jūs - gana priešiškai nusistačiusi moteris, kuriai ar- 
timiausius dvidešimt metų gali tekti rūšiuot nešvarias dra- 
„panas kalėjimo skalbykloje. 

- Šlykšti pastaba. - Jos veidas išbalo kaip popierius, 
skruostikaulių oda, regis, įsitempė ir tapo permatoma. - Aš 
jos neužmiršiu. 

— Tikiuosi, kad ne, - atsakė Mičemas. - Radus Margolio 
lavoną, iškilo vienas labai įdomus klausimas. Jo piniginė bu- 
vo dingusi. 

— Kas iš to? 

- Draugai tvirtina, kad jis nešiodavosi nemažai grynų 
pinigų. | 

— Nešiodavosi. 

— Man darosi įtartinas jūsų bevardis nepažįstamasis prie 
baro. Spėju, kad nepaėmėt Margolio piniginės? 

— Kuriam galui? 

— Nes jūs sėdit ant ledo. 

— Vadinasi, sušniukštinėjot. Bijot, kad jums nesumokės? 

— Sušniukštinėjau. Už automobilį nesumokėta, namas 
įkeistas, jūsų vyras... 

— Palikit Polą ramybėje, - griežtai pareiškė ji. - Ir gerai 
įsidėkit į galvą - galiu gauti pinigų nedžiaudama piniginių. 

— Galit paprašyti motinos. 

— Teisingai, galiu. 

— Ką gi, nepražiopsokit progos. - Mičemas dirstelėjo į 
laikrodį. - Ji turėtų tučtuojau atvykti. 

Staiga šviesos virš galvos užgeso, o pro grotuotus langus 
it miglotos viltys įspindo šykštūs ryto saulės spinduliai. 

Virdžinija atsistojo ir pro langą pažvelgė į mažutį dan- 
gaus keturkampį. 

— Aš negaliu čia su ja susitikti. Negi nėra kitos vietos. 


- Žiūrėsiu, gal ką nors rasiu. - Jis atidarė kameros duris 
ir išėjo. - Panele Dženings? 

Priėjo panelė Dženings, mataruodama raktais. 

— Tuo tarpu viskas? 

— Ponios Barkli motina atvyksta pasimatyti. Jos metus ne- 
buvo susitikusios. Sakau, gal galėtume trumpam išsinuomo- 
ti kokį kambarį, panele Dženings. 

— Ką gi, manau, kad galėtumėt. Vis dėlto tikra motina. — 
Ji abejodama dirstelėjo į Virdžiniją. - Turėsiu visą laiką būti 
su jumis. Ponas Mičemas gali su jumis kalbėtis prie keturių 
akių, nes jis - jūsų advokatas. Bet kiti... Taisyklės net mo- 
tinoms nedaro išimčių. 

- Kaip manot, ką ji padarys? - paklausė Virdžinija. - 
Įbruks man duonos kepalą su dilde? 

Panelė Dženings nenuoširdžiai nusijuokė. 

— Tai pokštininkė, tiesa, pone Mičemai? 

— Tiesiog neprilygstama. - Jis perspėdamas dirstelėjo į 
Virdžiniją, ir ji vėl atsisėdo ant gulto, atsukdama jiems nu- 
garą. 

Panelė Dženings užrakino kameros duris. 

- Einu paklausiu šerifą, ar.negalėtumėt pasinaudoti jo ka- 
binetu. Bet nieko neprižadu. Šįryt jis kažko surūgęs. 

— Vis tiek dėkui. 

Kai panelė Dženings išėjo, jis pro grotas pasakė Virdži- 
nijai: 

— Atėjo metas pradėti ieškot draugų ir daryti žmonėms 
įtaką. 

— Iš tiesų? 

— Apsimeskite. Jūs nekalta kaip lelija, apdrabstyta pur- 
vais, ir štai mamytė mušdama taktą atvyko jūsų aplankyti. 

— Persūdyta. Net valgyt nebegalima. 


- Persūdyta ar ne, pamėginkit, - pasiūlė Mičemas. - Be- 
je, ar pažįstat Margolio žmoną? 

— Buvau susitikusi. Jos odos spalva bjauri. 

— Kaip jūs susitikot? 

— Kas jums darbo. 

— Taigi kad mano darbas - ištraukti jus iš čia visam lai- 
kui. Kaip susipažinot su Margoliu? 

— Jis man statė namą. Tai yra man ir Polui. 

Sugrįžo panelė Dženings ir vėl atidarė kameros duris. 

- Jūsų motina laukia šerifo kabinete, ponia Barkli. Die- 
važi, nė kiek nepanaši į jus, nebent iš akių. Šeimyninis pa- 
našumas mane labai domina. Štai imkit mano veidrodėlį pa- 
sižiūrėti, kaip atrodot. 

— Aš žinau, kaip atrodau, - atšovė Virdžinija. 

- Argi gražu? - Linksmai šypsodamasi, panelė Dženings 
įsikišo pudrinę su veidrodėliu į kišenę. - Tiesą sakant, at- 
rodot irzli. 

Virdžinija išsižiojo atsikirsti, sugavo dar vieną įspėjamą 
Mičemo žvilgsnį ir apsigalvojo. Tylėdama nusekė korido- 
rium paskui panelę Dženings. Veidas buvo ramus kaip su- 
akmenėjęs, bet ji žengė taip, lyg vos laikytųsi ant kojų. 

— Ar man pasilikti? - paklausė Mičemas. 

Virdžinija grįžtelėjusi metė per petį: 

— Kuriam galui? 

— Atsakymas aiškus. 

- Puiku. 

Jis atsiliko nuo abiejų moterų. Kai pasiekė šerifo kabine- 
tą, Virdžinija bėgte įpuolė vidun: 

— Mamuliuk! Mamuliuk! 

Mičemas niūriai svarstė, ar ji taip elgiasi nuoširdžiai, ar 
persūdo, kad net valgyti nebegalima. 

Jis lėtai praslimpino pro atdaras duris. Ponia Hamilton 
spaudė glėby Virdžiniją linguodama iš sielvarto ir džiaugs- 
mo. Ji verkė, Virdžinija verkė, o panelės Dženings veidas 
buvo persikreipęs, lyg ji irgi tuoj tuoj apsipils ašaromis. Vi- 
sos trys atrodė taip juokingai, jog valandėlę Mičemas vos 
tvardėsi, kad nenusijuoktų. 

Ta valandėlė praėjo. 

— Miela Džine, miela mergyte... 

Dieve, pamanė Mičemas ir kuo greičiau dingo iš akių. 

Laiptų į viršų apačioje ant suoliuko sėdėjo vyriškis, atsi- 
rėmęs nugara į sieną. 

Mičemas praeidamas smalsiai pasižiūrėjo, vyriškis nesu- 
trikęs atlaikė jo žvilgsnį, lyg būtų pripratęs, kad į jį spokso- 
ma. Tokiu šaltu oru jis buvo be palto ir skrybėlės, oda bal- 
ta kaip sūris, lyg jis būtų per ilgai gyvenęs po žeme, kur 
neprasiskverbia saulės spinduliai. Buvo dar jaunas. Veidas 
atrodė jaunesnis negu Mičemo, bet kūnas priminė išpleru- 
sio senio - prakaulūs pečiai, ploni kaip smilgos riešai ir di- 
džiulis nukabęs pilvas, kurį jis bandė paslėpti sukryžiuoto- 
mis rankomis. 

Jis pažvelgė į Mičemą milžiniškomis akimis liesame švel- 
niame veide, paskui sunkiai ir nerangiai, lyg dienugalė mo- 
teris, atsistojo ir nudūlino koridoriumi. 

Mičemas užlipo laiptais į viršų. Kalėdų eglė lauke buvo 
jau papuošta lemputėmis, tačiau jų žaižaravimas nublanko 
nuo saulės. 


Ketvirtas skyrius 


Kai atvažiavo Mičemas, buvo 
beveik sutemę ir vėl snigo smulkiomis lengvomis snaigėmis, 
kibirkščiuojančiomis kaip deimantai. 

Alisa pasitiko jį prie durų. Nors jis ją buvo matęs tik vie- 
ną kartą, vakar vakare, bet atrodė, kad pažįsta seniai seniai, 
lyg Alisa būtų jo jaunesnioji sesuo. Kritiškai it vyresnysis 
brolis nužvelgė ją. Vilkėjo tamsiai raudona suknele, kuri jai 
netiko; sukirpimas buvo per griežtas, spalva per ryški. 

— Galima užeiti? - paklausė Mičemas. 

— Manau, taip. 

— Kas yra? Kas nors atsitiko? 

— Ne. Bet namuose tik aš viena. Daktaro Barklio ir po- 
nios Hamilton nėra. 

- Nieko baisaus. Galbūt atėjau per anksti. 

— Per anksti? 

— Mane pakvietė arbatos. - Jis pažvelgė į laikrodį. - Penk- 
tą valandą. Dabar penkios. 

— Man niekas nieko nesakė. Ponios Hamilton nėra visą 
dieną. 

Jis nusivilko paltą ir užmetė ant kėdės, o Alisa vis dar su- 
glumusi ir nelabai palankiai jį stebėjo. 

— Kodėl ji pakvietė jus arbatos? - paklausė. 

— Galbūt iš arbatos tirščių ketina spėti mano ateitį. Tu- 
rėtų būti įdomu, - pridūrė jis, šaltai šyptelėjęs. - Galbūt ne- 
trukus gausiu krūvą pinigų arba susipažinsiu su nediduke 
įtaria blondine. 

— Nelabai juokinga. 

— Tai nežvairakiuoktt. 

— Aš nežvairakiuoju. 

— Tebus jūsų viršus. 

Jis perėjo per kambarį ir atsistojo nugara į židinį, pasirė- 
mė kaire ranka. Jo laikysena niekad nebūdavo idealiai tie- 
si. Eidamas kūprindavosi, o stovėdamas visada į ką nors at- 
sišliedavo - kaip visi, per daug laiko praleidžiantys 
automobilyje arba prie rašomojo stalo. 

— Kur ji? - paklausė. 

— Kine. Per pietus paskambino ir pasakė, kad ketinanti 
centre papietauti, apsipirkti ir pasižiūrėti dviejų filmų pro- 
gramą. Balsas skambėjo linksmai ir mergiškai, lyg būtų ruo- 
šųsis gerai paužti. 

— Gal taip ir yra. 

— Oi ne. Ji nė nežiūri į stiklelį. 

— Aš turėjau galvoje kitokį paužimą. 

— Kodėl nesakot, kokį? 

— Gal kada ir pasakysiu. 

- Mirštu iš nekantrumo. 

- Ir ko dabar šiaušiat šerį? 

— Kad jūs baisiai globėjiškas. 

— Man taip neatrodo, - rimtai atsakė jis. - Tiesą sakant, 
esu sutrikęs. Galiu nueiti į Penktąją gatvę, pasižiūrėti į bet 
kurio namo langą ir papasakoti jums krūvą įdomybių apie 
ten gyvenančius žmones. Bet aš nepripratęs prie tokių na- 
mų kaip šis, tokių merginų kaip Virdžinija ar tokių moterų 
kaip ponia Hamilton. 


— Arba kaip aš? - Klausimas išsprūdo netyčia, lyg valas 
iš valandėlę užmirštos ritės. 

— Manau, apie jus žinau nemažai, Alisa. 

— Tikrai? Turbūt pažinojot šimtus tokių kaip aš. 

— Vieną kitą pažinojau. 

Ji nusisuko, kad jis nepamatytų, kaip veidą užliejo pyk- 
čio raudonis. 

Jis nepamatė, bet atspėjo. 

— Ko taip siuntat? 

— Aš nesiuntu. 

— Norėtumėt būti vienintelė ir nepakartojama kaip trigal- 
vis veršis, tiesa? 

- Žinoma, ne. - Norėčiau, įtūžusi pamanė ji. Norėčiau 
būti vienintelė ir nepakartojama. 

— Atsiprašau, jeigu įžeidžiau, - šyptelėjo jis. - Tiesiog 
kartą pažinojau trigalvį veršį, o jo didžiausias troškimas bu- 
vo tapti tokiam kaip visi. 

— Koks kvailas pokalbis, - pareiškė Alisa. - Verčiau žiū- 
rėtumėt pro langus Penktojoje gatvėje, pone Mičemai. 

— Aš nežiūriu pro... 

— Sakėt, žiūrit. 

— Sakiau, kad galiu pasižiūrėti. 

- Visi gali. Ypatingos įrangos vogčiom žvalgytis pro lan- 
gus nereikia. 

— Aš vogčiom nesižvalgau pro langus. 

— O sakėt, žvalgotės. 

— Aš nesakiau, kad... 

— Aiškiai girdėjau. 

Suirzęs Mičemas papurtė galvą. 

- Gerai. Gerai, aš vogčiom žvalgausi pro langus. 

- Tikiu. 


- Žinot, Alisa, aš pakeičiau nuomonę apie jus. Jūs esat 
vienintelė ir nepakartojama. Vienintelė, nepakartojama ir 
nepakenčiama. 

Alisa maloniai žvelgė į jį. 

— Verčiau būsiu nepakenčiama negu tokia kaip visos. 
Ponia Hamilton sako, kad galiu tapti, kuo noriu, jei pasi- 
stengsiu. 

— Ponia Hamilton - didelis autoritetas? 

— Dažniausiai. 

— Nebūčiau taip įsitikinęs, - atkirto jis. - Neguldykit gal- 
vos už senutę. Gali jus apvilti. 

Lauke verandoje sutrepsėjo skubūs žingsniai. Po valan- 
dėlės priekinės durys atsilapojo ir į kambarį įpuolė ponia 
Hamilton. Neužsagstyto palto skvernai plaikstėsi, skrybė- 
laitė nusmukusi ant pakaušio. Atrodė nevalyva, sena ir iš- 
sigandusi. 

Kai ji nusisuko uždaryti durų, paketėliai, kuriuos nešėsi, 
išslydo iš rankų ir pabiro ant grindų. Dusliai dzingtelėjo 
duždamas stiklas, ir beveik akimirksniu kambarį užliejo ait- 
rus alyvų kvapas - it pavasario prisiminimas. 

— Užgesink šviesą, Alisa, - tarė ji. - Nieko neklausinėk. 
Užgesink šviesą. 

Alisa padarė kaip liepta. Užgesinus šviesą, alyvų kvapas 
tapo dar stipresnis, o ponia Hamilton patamsyje švokštė ir 
gargė. 

- Kažkas tyko lauke. Vyriškis. Jis mane sekė. 

Mičemas kostelėjo. Ji nusprendė, kad jis netiki. 

— Ne, aš nieko neprasimanau, pone Mičemai, - griežtai 
pareiškė ji. - Jis sekė man iš paskos nuo autobusų stotelės. 
Centre nepavyko pasigauti taksi, todėl parvažiavau autobu- 
su. Vyriškis išlipo toje pačioje stotelėje kaip ir aš. Jis sekė 
man įkandin. Man rodos, norėjo apiplėšti. 


- Gal gyvena gretimame name, - tarė Mičemas. 

— Ne. Jis ėjo man iš paskos tyčia ir nesislėpdamas. Kai aš 
paspartindavau žingsnį, jis irgi paspartindavo, kai sustoda- 
vau, jis irgi sustodavo. Lyg mėgaudamasis mano baime. 

— Veikiausiai puskvaišis kaimynas, kuris mėgsta gąsdinti 
moteris, - tarė Mičemas. Arba policininkas, pamanė jis, 
Kordvinko žmogus. - Kur jis dabar? 

— Paskutinį kartą mačiau jį už kedrų gyvatvorės. - Ji nu- 
ėjo prie lango ir parodė. - Štai ten, prie keliuko pradžios. 
Gal jis ten ir tebėra. 

— Einu pažiūrėti. | 

— Ojeigu jis pavojingas? Galbūt reikėtų tučtuojau iškvies- 
ti policiją. 

— Pirmiau pažiūrėsiu, ar tebėra, - tarė Mičemas. 

Lauke tebesnigo. Po karščio namuose buvo malonu. Mi- 
čemas perėjo verandą ir nudrožė keliuku kiek sutrikęs, jaus- 
damas, kad abi moterys stebi jį pro langą, - nežinia, kiek 
jos gali įžiūrėti, nes dar nevisiškai sutemę. 

Kai jis priėjo vingiuoto keliuko pradžią, sniegas taip ma- 
loniai nebevėsino. Jis tykiai, bet atkakliai smelkėsi per ba- 
tų viršų, lindo į palto rankoves ir už apykaklės. Mičemas su- 
šalo, sušlapo ir pasijuto kvailai. 

Jis prabilo - nei tokiu garsiu, nei tokiu tvirtu balsu, kaip 
ketino: 

- Ei tu už gyvatvorės! Ką ten veiki? 

Atsakymo nebuvo. Jis jo ir nesitikėjo. Senutė veikiau- 
siai viską išsigalvojo. Tamsa, nuovargis, tuščia gatvė, žings- 
niai už nugaros - viską sudėjus krūvon, vaizduotei peno 
per akis. 

Pasistatęs apykaklę, kad neprilįstų sniego, buvo bepasu- 
kąs atgal į namus, kai iš gyvatvorės šešėlio išklypavo vyriš- 
kis. Jis ėjo kaip senis, o jo plaukai ir antakiai buvo visiškai 

balti, bet nubaltinti sniego. Jis stovėjo nugara į gatvės žibin- 
tą, todėl veidas susiliejo su tirštėjančia tamsa. Dukslus švie- 
sus paltas kabojo ant jo kaip palapinė. 

— Ką veikiu? - pakartojo jis. - Laukiu daktaro. 

— Už gyvatvorės? 

— Ne, pone. - Jo balsas buvo plonas, nuoširdus kaip mo- 
kinuko. - Eisiu pas jį į kabinetą, bet nutariau truputį pasto- 
vėti ir pasigrožėti vakaru. Mėgstu žiemos vakarus. 

— Šaltoka, a? 

— Man ne. Ir kedro kvapą mėgstu. Primena Kalėdas. Šiais 
metais nešvęsiu Kalėdų. - Jis plika atgalia ranka nusibraukė 
nuo antakių sniegą. - Tiesą sakant, aš laukiu ne daktaro. 

— Ne? - Mičemo akys žvelgė budriai ir įtariai. 

- Žinoma, pas jį nueisiu. Bet iš tiesų aš laukiu - ir jūs taip 
pat, tik to nežinot, - kada pasieksiu paskyrimo vietą, kada 
galiausiai viskas baigsis. Mano atvejis ypatingas: aš laukiu, 
kada baigsis baimė. 

„Aš neklydau, - pamanė Mičemas. - Tikrai puskvaišis 
kaimynas“. Tačiau balsu pasakė: 

— Verčiau pasiieškotum patogesnės vietos laukti. Nagi, ju- 
dinkis, tučtuojau. Mes nenorim nereikalingų rūpesčių. 

Vyriškis jo net neišgirdo. 

- Aš tūkstantį kartų numiriau iš baimės. Tūkstantis mir- 
čių, kai vienos būtų per akis. Puikus pokštas. 

— Verčiau drožk namo ir parėjęs gerai išsimiegok. Šeimą 
ar turi? 

- Šeimą? — Vyras nusijuokė. - Turiu nuostabią šeimą. 

- Galbūt namiškiai tavęs laukia. 

- Šįvakar namo neisiu. 

— Tau čia negalima pasilikti. - Mičemas dirstelėjo į vy- 
riškio batus. Rodos, nauji, kaip ir paltas. Bet vis tiek pridū- 
rė: - Galiu tau duoti porą dolerių. 


— Negi manot, kad aš valkata, laukiantis išmaldos? Aš ne 
valkata. 

Iš už kampo pasirodė automobilis, jo žibintai valandėlę 
"tyrinėjo vyriškio veidą kaip didelės aklos akys. Mičemas iš- 
kart jį atpažino. Tą senai jauną švelnaus veido ir išbrinku- 
sio, išplerusio kūno vyriškį rytą matė apygardos kalėjime. 
Dabar kūną slėpė didelis it palapinė paltas. Jo veidas buvo 
mielas ir be raukšlių, o blakstienos pūkuotos nuo krentan- 
čių snaigių, todėl atrodė, kad akys drėgnos ir tyros. Jam ko- 
kie dvidešimt aštuoneri, pamanė Mičemas. 

— Mes jau buvom susitikę, - tarė balsu. 

— Taip, žinau. Aš Žinau, kas jūs. 

— Tikrai? 

- Jūs esat ponas Mičemas, tos merginos advokatas. 

Netikėtai ir nepaaiškinamai Mičemui pasidarė nejauku. 
Lyg tamsią naktį staiga apsisukęs pamatytum, kad tau ant 
kulnų be garso lipa piktas šuo, pamanė jis; nieko nepasa- 
kyta, nieko nepadaryta, eini toliau su šunim už nugaros, o 
už šuns, įkandin abiejų, seka baimė. 

— Kuo tu vardu? - paklausė Mičemas. 

— Loftas. Erlas Djuenas Loftas. - Vaikinas sumirksėjo, ir 
sniegas pabiro skruostais nuo blakstienų lyg mažutė snie- 
go griūtis. — Verčiau iškvieskit policiją. Gal galėčiau namo 
viduje palaukti, kol ji atvyks? Man nešalta, aš nebijau šal- 
čio, bet norėčiau atsisėsti. Aš greit pavargstu. 

— Kam man kviesti policiją? 

— Norėčiau duoti parodymus. 

— Kokius? 

— Aš nužudžiau žmogų. 

— Aa... 

— Jūs manim netikit, - tarė Loftas. 

— Ką jūs, ką jūs, tikiu. 


— Ne. Matau. Iš pradžių manėt, kad aš valkata, o dabar 
manot, kad pamišėlis. 

- Ne, nemanau, - prastai sumelavo Mičemas. 

- Tiesą sakant, negaliu jūsų kaltinti. Spėju, kad kiekvie- 
ną žmogžudystę lydi aibė pamišėlių - žmonių, kurie trokš- 
ta bausmės, reklamos ar atleidimo, - su patarimais ir pri- 
sipažinimais. Aš nepriklausau nė vienai iš tų grupių, pone 
Mičemai. 

— Žinoma, ne, - vėl sumelavo Mičemas, svajodamas, kad 
pro šalį pravažiuotų policija arba kad vaikinas tyliai ir be 
triukšmo nueitų. 

— Matau, vis dar abejojat. Net nepaklausėt, ką aš nužu- 
džiau. 

Mičemui buvo šalta, viskas įkyrėjo ir vedė iš kantrybės. 

— Iš kur ištraukei, kad kažką nužudei? 

- Iš lavono. Negyvėlio. - Ilgi kaulėti Lofto pirštai nervin- 
gai čiupinėjo palto atlapus. - Aš čia atsidūriau ne sekdamas 
paskui senąją ponią. Tiesiog abu ėjom ten pat. Norėjau su- 
sitikti su daktaru ir jam pirmam pasakyti. Jo žmona nenu- 
žudė Margolio. Aš nužudžiau. 

Kuo nesmagiau Mičemas jautėsi, tuo nekantresnis darėsi. 

- Kaip tu jį nužudei? Nušovei, kai ėjo į paštą išsiųsti laiško? 

Loftas labai rimtai papurtė galvą. 

— Ne, pone, ne taip. Dūriau jam į kaklą. Rodos, keturis 
ar penkis kartus. 

— Kodėl? 

— Turėjau aibę priežasčių. - Jis beveik patikliai palinko 
prie Mičemo. - Aš jums atrodau keistas, tiesa? Jūs, kaip ir 
daugelis, manot, kad žmogui, kuris atrodo keistai, ne visi 
namie. Išvaizda - baisiai svarbus dalykas. Ir baisiai apgau- 
lingas. Aš visiškai sveiko proto, netgi sumanus. Turiu tik vie- 
ną trūkumą: aš mirštu. 


— Kam tu man sakai? 

- Jūs paklausėt, kodėl nužudžiau Margolį. Štai viena iš 
priežasčių. Nuo to laiko, kai sužinojau - prieš metus, - kad 
vilties nėra, vis mąsčiau apie savo padėtį. Kadangi vis tiek 
mirštu, maniau, pasiimsiu ką nors drauge, išgelbėsiu pasaulį 
nuo žmogaus, kuris jam nieko gero nedavė, galbūt nuo ko- 
kio nepataisomo nusikaltėlio ar pavojingo politiko. Bet kai 
atėjo laikas ir pasitaikė proga, pasipainiojo Margolis. Gai- 
la, kad ne kas nors svarbesnis. Margolis buvo trečiarūšis. 

— Jis turėjo žmoną ir du vaikus. 

Loftas tebebuvo nesudrumsčiamai ramus. 

— Niekas jo nepasiges. Aš jiems padariau paslaugą. 

— Ką gi, - tyliai tarė Mičemas, - eik į vidų ir sėskis. 

— Dekui, pone. 

Jie drauge pasuko prie namo. Mičemui pasirodė, kad tai 
ilgiausias ir keisčiausias kelias jo gyvenime. 


Penktas skyrius 


Lottas pažvelgė į laikrodį ant 
židinio atbrailos. Dešimt septintos. Taigi laikrodis eina, vis- 
kas teisingai, laikas bėga, bet lėtai ir be garso. Stigo tiksėji- 
mo. Laikrodis jo kambary tiksėdavo taip garsiai, kad jis daž- 
nai negalėdavo užmigti. Kartais keldavosi vidury nakties ir 
uždengdavo žadintuvą stikliniu dubeniu, kurį nusipirko pi- 
gių prekių parduotuvėje. Stiklas truputį prislopindavo gar- 
są, bet neužstodavo skaičių. 

Kambaryje buvo tylu. Ponia Hamilton ir šviesiaplaukė 
mergina išėjo į kitą namo pusę, parvyko ir, ilgai šnibždėję- 
sis koridoriuje su namiškiais, vėl išvyko daktaras. Jie liko 
keturiese: du policininkai, Mičemas ir Loftas. 

- Loftai. 

— Klausau, pone, - atsisuko Loftas. Jis nežinojo, ar taip 
kreipiamasi į šerifą. Anksčiau neteko su jais kalbėtis. 

— Kada tai parašei? - paklausė Kordvinkas. 

- Šiandien popiet. 

— Kuriam galui? 

— Pamaniau, kad verčiau pats viską surašysiu, bus aiškiau. 
Juk aišku, teisybė? 

Kordvinkas krenkštelėjo. 

— Aišku kaip ant delno. Viską apgalvojai, Loftai. 

— Stengiausi. 


— Taigi ėmiau svarstyti, ar kas nors tau mažumėlę ne- 
padėjo. 

— Kas man galėtų padėti? 

— Na, na... Štai Mičemas noriai ištiestų pagalbos ranką, 
ypač jel... 

— Jums smegenys nuseko, Kordvinkai, - atkirto Miče- 
mas. - Matau šį vyriškį pirmą kartą gyvenime. 

— Tikrai? 

— Tikrai. O ką jūs turit galvoj šnekėdamas apie pagalbą 
jam? Kalbat, lyg mes būtume du mokinukai ir aš būčiau už 
ji padaręs namų darbus. | 

Kordvinko rankoje sušnarėjo popieriaus lapai. Jų, smul- 
kiai prirašytų, iš viso buvo aštuoni. Kiek pakreipęs galvą, 
Loftas matė viršutinį. Šį parašyti buvo sunkiausia. Jis tiek 
kartų bandė, kad atmintinai išmoko pradžią: „Mano vardas 
ir pavardė - Erlas Djuenas Loftas. Rašau šį prisipažinimą 
niekieno neverčiamas, nepatartas ir gerai suprasdamas, kad 
jis gali būti panaudotas teisme kaip įrodymas...“ 

— Labai tinkamas laikas, Mičemai, - kalbėjo Kordvin- 
kas. - Tavo klientė cypėj, prieš ją daugybė įkalčių... 

- Netiesioginių. 

- Staiga kaip perkūnas iš giedro dangaus pačiu laiku ap- 
sireiškia šis tipas ir dailiai nurita akmenį tau nuo krūtinės. 

— Ne kaip perkūnas iš giedro dangaus, - nervingai su- 
mirksėjo Loftas. - Nieko panašaus, pone. Aš iš pat pradžių 
ketinau viską prisipažinti, bet man reikėjo laiko. Pirmiau tu- 
rėjau sutvarkyti keletą asmeniškų reikalų. Ko gero, nelabai 
kvaršinau galvą dėl ponios Barkli, sėdinčios kalėjime. Bet 
juk jai nieko blogo neatsitiko, ką? Ji šiek tiek išpaikinta. 

— Tikrai? 

— Aš taip manau. 

Kordvinkas kietai sučiaupė lūpas. 

— Šitoj tavo rašliavoj niekur neužsiminta, kad pažinojai 
ją iki praėjusio šeštadienio vakaro. 

— Aš jos nepažinojau, nebent iš matymo. Mačiau ją kar- 
tą, daugiau kaip prieš metus. Atėjau pasitarti su daktaru 
Barkliu, jausdavausi labai pavargęs, apsunkęs ir karščio la- 
bai bijojau. Aš... - Jis nutilo, sunėrė rankas slėpdamas pil- 
vą. Man kėlė nerimą pilvas, pamanė. Vis labiau pūtėsi. Pra- 
dėjau sapnuoti košmarus, kad esu šlykštus apsigimėlis, 
vienintelis vyras pasaulyje, kuris laukiasi. Kūdikio nebuvo, 
bet aš iš tiesų buvau nenormalus. Tada to nežinojau. Aš pa- 
sakiau: man pakrikę nervai, daktare, galbūt reikia pailsėti, 
pakeisti klimatą. Tau reikia gultis į ligoninę, pasakė tas. Bu- 
vau pas jį tris kartus, ir trečią kartą pasakė, kas man yra. 
Tuo metu man tai tebuvo žodis, gražiai skambantis žodis, 
panašus į mergaitės vardą. Leukozė. Leukozė Smit. Leuko- 
zė Ana Džonston. Chroniška kaulų čiulpų leukozė, pasakė 
jis. Nepasakė, kad mirštu. Bet aš supratau, supratau. Jis man 
taip ir neatsiuntė sąskaitos. 

— Loftai, - tarė Kordvinkas. 

Loftas krūptelėjęs pakėlė galvą. 

- Klausau, pone. 

— Kalbėk toliau. Sakei... 

— Aš... o, taip. Taip. Vieną kartą atėjęs pas daktarą pa- 
mačiau ponią Barkli. Ji kieme grėbstė lapus. | 

— Kalbėjaisi su ja? | 

— Ne, oi ne. Praėjau pro šalį. 

— Ar ji tave pastebėjo? 

— Nemanau. | 

— Ar kada nors su ja kalbėjai? 

— Tik šeštadienio vakarą, vienintelį kartą. 

Kordvinkas atsisuko į pavaduotoją, kurį atsivedė kartu: 
jauną rimtą vyriškį tvido kostiumu. 


— Danlopai, viską užsirašinėji? 

— Taip, pone, - atsakė Danlopas. - „Tik šeštadienio va- 
karą, vienintelį kartą“. 

— Kai ponia Barkli įėjo į barą, ar tu, Loftai, ją pažinai? 

- Žinoma. Ji labai daili moteris. 

— Kaip vadinosi baras? 

— Mano prisipažinime parašyta. 

— Vis tiek pasakyk. 

— „Semo kavinė“. 

— Tikrai? Maniau, kad Džo. 

Loftas papurtė galvą. 

— Semo. Jei bandot mane supainioti, nieko nebus. Aš vis- 
ką labai aiškiai prisimenu. Išgėriau tik vieną bokalą alaus. 
Kai tik jį baigiau, prie baro priėjo ponia Barkli ir atsisėdo 
šalia. Viskas surašyta, bet jūs tikriausiai nont, kad pakar- 
točiau, norit mane patikrinti, tiesa? 

— Kalbėk toliau. 

- Ji nusišypsojo ir pasisveikino. Man buvo malonu, ma- 
niau, kad ji mane prisiminė. Paskui pamačiau, kokia ji gir- 
ta, akys stiklinės ir pabalusios, o šypsena dirbtinė, lyg būtų 
nupiešta - kaip lėlės. 

— Ką ji dar sakė? 

— Turit galvoj tikslius žodžius? 

- Taip. 

Loftas valandėlę pagalvojo. 

— Ji pasakė: „Dievaži, šūdina vieta . 

Mičemas prunkštelėjo ir apsimetė, kad kosti. Kordvinkas 
apsisuko ir įsmeigė į jį akis. 

— Tau labai linksma, Mičemai? 

— Ne. - Mičemas vėl kostelėjo. - Truputį pašalau. 

— Tikrai? Danlopai. 

- Klausau, pone. 


— Perskaityk dar kartą. Ponas Mičemas nori pasijuokti. 

Danlopas palinko prie užrašų. 

— „Dievaži, šūdina vieta“. 

— Taigi. Ar tai iš tiesų taip juokinga, kaip manėt, Mi- 
čemai? 

Atrodė, kad Mičemas pasišiauš, bet jis susivaldė. 

- Ne. 

— Gerai. Ką dar tau sakė ponia Barkli, Loftai? 

— Ji sakė, kad nori išgerti, bet paliko rankinę automobi- 
lyje. Aš jai pastačiau alaus. Buvo tik pradėjusi gerti, kai įė- 
jo Margolis. Įspūdingas vyriškis. Anksčiau buvau jį matęs 
apygardos ligoninėje, vaikštau tenai gydytis rentgenu ir leis- 
tis vaistų. Jo kompanija statė naują priestatą džiovininkams, 
ir jis dažnai šlaistydavosi aplinkui, šnekindamas seseles. 
Margolis irgi mane prisiminė. Aš... krentu į akis. - Jis įbe- 
dė žvilgsnį į grindis. - Margolis liepė poniai Barkli išeiti. Ji 
atšovė nenorinti grįžti namo ir pasiūlė mums visiems trims 
eiti kur nors kitur išgerti. Margolis pritarė. Kai ji pasuko prie 
durų, jis pasiūlė man eiti drauge, atseit pavešiąs iki namų. 
Aš sutikau. Gerai, kad parveš namo, bet ne tai buvo svar- 
biausia. Aš susijaudinau ir nudžiugau kaip mokinukas, nes 
staiga pasijutau pritapęs... nežinau, kaip tai pavadinti, gal 
prie aukštuomenės pasaulio. Tik kai lipome iš mašinos, su- 
pratau, jog Margolis pasisiūlė mane pavėžėti ne iš kilnia- 
širdiškumo. Reikėjo, kad kas nors padėtų tvarkytis su po- 
nia Barkli. Ji nusmigo ant užpakalinės sėdynės. Margolis 
purtė ją ir plūdo, bet ji suglebo it skudurinė. 

Jis nutilo ir nosine nusišluostė nuo veido prakaitą. 

— „... Ir plūdo, - nuobodžia greitakalbe išpyškino Dan- 
lopas, - bet ji suglebo it skudurinė“. 

— Aš viską prisipažinau, - kreipėsi Loftas į Kordvinką. — 
Kuriam galui jis užsirašinėja? 

— Pirma, tokia tvarka. Antra, parodymus, kuriuos duodi 
dabar, reiks palyginti su tavo raštišku prisipažinimu, ar nė- 
ra skirtumų. 

— Bet aš kaltas. Aš nu... 

— Gali parašyti penkis šimtus prisipažinimų, bet vis tiek 
būsi teisiamas, kad būtų nustatytas kaltės dydis. 

- Taip. Taip, dabar aišku. Anksčiau nesuvokiau. - Koks 
nuolankus mano balsas, pamanė Loftas. Visiškai nepana- 
šus į žmogžudžio. Gal būtų įtikinamiau, jei elgčiausi karin- 
gai, bet nelabai žinau, kaip. 

— Tu pasiruošęs kalbėti toliau, Loftai? 

— Aš... taip, žinoma. Margolis pasakė, kad negali ponios 
Barkli vežti namo tokios nusilesusios, ir paklausė, ar nepa- 
dėčiau jos nuvesti į vasarnamį. Aš ne pirmą kartą girdėjau 
apie vasarnamį. Ligoninėje sklandė gandai... Tiek daug lai- 
ko ten praleisdavau, kad susipažinau su daugeliu seselių, 
iš jų ir išgirdau apie Margolį ir jo romanus. 

Kotedžas buvo netoli miesto, prie upės. Iš lauko atrodė 
nekaip, bet vidus buvo dailiai apstatytas: oda aptraukti bal- 
dai, iš akmenų sumūrytas židinys ir kelios geros reproduk- 
cijos ant sienų, prisimenu, viena Van Gogo. 

— Smulkiau papasakok apie židinį, - tarė Kordvinkas. 

- Tai va, ant sienos virš jo kabojo sukryžiuotos dvi meš- 
kerės, o ant židinio atbrailos buvo keletas didelių vokiškų 
bokalų ir du medžiokliniai peiliai odinėse makštyse. 

— Danlopai... - grįžtelėjo Kordvinkas. - Ar koks nors 
laikraštis aprašė Margolio kotedžo vidų? 

Danlopas padėjo pieštuką. 

— Poroje Detroito laikraščių išspausdinta nuotrauka iš 
lauko, o, regis, „Tribune“ įdėjo grindų, ant kurių gulėjo Mar- 
golis, fotografiją su kraujo dėmėm ir kitom grožybėm. 

- Židinio nuotraukoje nematyti? 


— Ne. 

Loftas neramiai šyptelėjo. 

— Aš vis tiek neskaitau „Tribune“, pone. 

— Gerai, pasakok. 

— Padėjau Margoliui įnešti ją į namelį ir paguldyti ant so-- 
fos. Ji tebebuvo girtutėlė. Tuo metu Margolis jau buvo labai 
piktas. Man atrodo, kad juodu susikivirčijo anksčiau, o toks 
girtumas buvo lašas, perpildęs taurę. Jis pradėjo ją plūsti ir 
purtyti. Vaizdas buvo bjaurus. Prisiminiau visas istorijas apie 
Margolį, išgirstas ligoninėje. Galvojau apie... et, nesvarbu, 
apie ką galvojau. Nuėjau prie židinio. Ugnis liepsnojo, kam- 
baryje darėsi karšta. Aš paėmiau medžioklinį peilį ir ištrau- 
kiau iš makštų. Margolis nekreipė į mane nė mažiausio dė- 
mesio. Jis užmiršo, kad aš čia. Buvau valkata, niekas... na, 
tada tai ir padariau. Dūriau jam į kaklą. Aš nelabai stiprus ir 
maniau, kad į kaklą durti lengviausia. Lengva nebuvo. Tu- 
rėjau durti keturis ar penkis kartus. Po pirmo smūgio jis nu- 
griuvo, bet mirė ne iš karto. Šiek tiek paspurdėjo ant grindų. 
Kraujo buvo baisybė. Visas apsitaškiau, pirštinę, paltą, kel- 
nes. O smarvė... pradėjau žiaukčioti. Puoliau prie durų ir vi- 
są kelią bėgau. Pamečiau galvą, užmiršau tą moterį, užmir- 
šau viską. Tenorėjau pabėgti nuo to kraujo, to dvoko. Parėjau 
namo aplinkinėm gatvelėm. Nežinau, kokį kelią sukoriau, gal 
dvi mylias, gal tris. Niekam nekritau į akis. Buvo vėlu, snigo 
didelėm pūkuotom snaigėm, jos lipo man prie drabužių ir pa- 
slėpė dėmes. Namuose buvo tamsu, kai parėjau. Atsirakinau 
kambario duris, nusivilkau sukruvintus drabužius ir sukišau 
į spintos galą. Ten jie dabar ir yra. 

— Spintoje, - pasitikslino Kordvinkas. 

— Taip, Divizijos gatvės 611 namo priešakiniam kairia- 
jam kambary. Durys atskiros, todėl namo savininkė jį va- 
dina butu. 


— Ką veikei sekmadienį? 

— Buvo labai silpna, gulėjau lovoje. 

— Ir laikraščių neskaitei? 

— Tik anksti pirmadienio rytą, tai reiškia šį rytą. Kai tik 
perskaičiau, kad ponia Barkli suimta, nuėjau į kalėjimą pas 
jus. Jūs buvot užsiėmęs, ir aš laukiau koridoriuje. Ponas Mi- 
čemas mane ten matė. 

- Taip, mačiau, - linktelėjo Mičemas. 

— Oašne, - atšovė Kordvinkas. - Kas atsitiko, Loftai? Pri- 
trūkai drąsos? 

— Ne. Sėdint man toptelėjo, kad nesutvarkiau daugybės 
reikalų ir kad nebebus progos jų sutvarkyti, kai prisipažin- 
siu. Todėl išėjau. 

- Ir kokia gi ta daugybė nesutvarkytų reikalų? 

— Asmeniški. Uždariau banko sąskaitą, pardaviau auto- 
mobilį. 

— Klausyk, Loftai, - Kordvinkas vartė lapus, kol rado, ko 
ieškojo. — „Aš tyčia dūriau Margoliui, ketindamas nužudy- 
ti, o ne gindamas ponią Barkli ar save“. Tu tai tebetvirtini? 

— Gerai pagalvok prieš atsakydamas, - tarė Mičemas. - 
Tyčinis nužudymas... 

— Nelįsk kur nereikia, Mičemai, - susiraukė Kordvin- 
kas. — Nesi jo advokatas. 

— Jam reikia advokato. 

- Ir gaus. - Kordvinkas vėl atsisuko į Loftą. - Turi pinigų? 

— Truputį turiu. Keletą mėnesių dirbau. Aš - buhalteris. 
Todėl ir gydžiausi - ne kad ilgiau gyvenčiau, bet kad galė- 
čiau dirbti, gyventi naudingiau. 

— Kiek? Du tūkstančius? Tūkstantį? 

— Ūi, ne tiek daug. 

— Advokatai brangūs. Kuo suktesni, tuo brangiau lupa. 
Tik todėl nepatenka į beprotnamį, kad sąžinės žaizdas gy- 
do žaliaisiais. 


Loftas, regis, kiek suglumo. 

— Na, jei būtinai reikia advokato, ponas Mičemas man 
puikiai tiks. Jis elgėsi labai maloniai. 

— Maloniai? - Kordvinkas pakėlė antakius aiškiai pervai- 
dindamas. - Norėčiau apie tai išgirsti. 

— Pamanęs, kad aš valkata, jis pasiūlė man du dolerius. 

— Mat kaip. Iš kur gavai du dolerius, Mičemai, - parda- 
vinėdamas karo našlėms netikras naftos akcijas? 

Mičemas prisiversdamas nusišypsojo. 

— Protestuoju, nes klausimas grasinantis ir iš jo išplaukia 
aiški išvada. 

Danlopas padėjo pieštuką ir suinkštė: 

- Kai taip kalbama, aš nežinau, ką užrašyti. Šitaip kalbė- 
ti negalima. 

— Nieko nerašyk, - patarė Kordvinkas. - Iškviesk patru- 
linį automobilį, vežkis Loftą ir pasirūpink jo nakvyne. 

Mane veža į kalėjimą, pamanė Loftas. Bet vis dar nega- 
lėjo patikėti. Kalėjimas skirtas nusikaltėliams, vagims ir gal- 
važudžiams, žiauriems, piktiems, nesilaikantiems įstatymų 
vyrams. 

— Mane veža į kalėjimą? - paklausė jis nuostabos ir neti- 
kėjimo kupinu balsu. | 

— Tuo tarpu taip. 

— Kodėl sakot „tuo tarpu '? 

— Mūsų kalėjimas nepritaikytas mirš... ligonių priežiūrai. 
Apygardos ligoninėje yra kalinių palata. Vėliau tave perkels 
tenai. | 

— Apygardos ligoninėje. - Susidėjęs rankas ant pilvo, Lof- 
tas nusijuokė. Juokiantis skaudėjo, bet jis nesusilaikė. - Juo- 
kinga, tiesa? Mirtinas pokštas. Po visko, kas atsitiko, aš at- 
siduriu ten pat, kur ir visada, - apygardos ligoninės 
palatoje. - Juokas nutilo, nors lūpos tebesišypsojo. Jis pa- 


matė, kaip Kordvinkas nesmagiai susižvelgė su Mičemu. — 
Jums nejauku, ar ne? Ramybė sudrumsta? Svajojat, kad nie- 
kad nebūtumėt manęs matę? Taip, kur benueičiau, žmonės 
pasijunta nesmagiai. Draugų neturiu. Niekas nenori būti ša- 
lia, baisu būti šalia žmogaus, kuris taip arti mirties. Aš pri- 
menu žmonėms jų pačių likimą, užtat jie manęs nekenčia. 
Aš jų nekaltinu, ne. Suprantu, kaip jie jaučiasi. Aš neken- 
čiu savęs labiau negu bet kas kitas. Nekenčiu šito dūlančio 
kūno, kuriame įstrigau, beviltiškai įstrigau. Šitas šlykštus kū- 
nas - ne aš, o mano kalėjimas. Joks jūsų kalėjimas nė per- 
pus nebus toks baisus. 

Jis nesuvokė, kad verkia, kol pajuto, kaip sūrumas grau- 
žia lūpas. Kartais vienišas verkdavo naktimis, kai valan- 
dos, rodos, tyčiodamosi vos slenka; bet niekad kitiems ma- 
tant, net žmonai tą dieną, kai jinai jį paliko. Jis nusišluostė 
akis palto rankove, susigėdęs, kad palūžo šių trijų vyrų aki- 
vaizdoje. 

Kordvinkas akmeniniu veidu nejudėdamas spoksojo pro 
langą. Jautėsi, lyg plieninė letena būtų sugriebusi jam už pil- 
vo ir spaustų. Galėjau būti aš. Arba Alma ir vaikai. Neleisk, 
kad taip atsitiktų. Man, Almai ir vaikams. 

Į kelią įsuko priešakiniai automobilio žibintai. Jis dirste- 
lėjo į Loftą kambario gale. Loftas susmuko kėdėje, užsiden- 
gęs rankomis akis. Jo sprandas atrodė kaip berniuko, liesas, 
gležnas ir baltas kaip vaškas. 

- Loftai. 

Atsakymo nebuvo, jis nekrustelėjo išgirdęs savo vardą. 

— Loftai, - pakartojo Kordvinkas, - automobilis atvažiavo. 

Loftas lėtai pakėlė galvą. Atrodė kaip apsvaigęs, lyg bu- 
tų pabėgęs iš kalėjimo, atsitolinęs daugybę mylių ir metų, 
o dabar grįžęs tartum siela į pragarą. 

— Aš pasiruošęs, - tarė Loftas. 


Šeštas skyrius 


Divizijos gatvės 611 numeris 
buvo triaukštis raudonų plytų namas koledžo rajono pa- 
kraštyje. Beveik iš kiekvieno lango sklido šviesa ir triukš- 
mas. Trečiame aukšte prie mikroskopo palinko du jaunuo- 
liai. Gretimam kambary palangėje už stalo sėdėjo vaikinas 
ir įdėmiai klausėsi kaukiančio radijo, padėjęs galvą ant at- 
verstos knygos. Mičemas negalėjo pasižiūrėti pro viršutinio 
aukšto langus, bet ten, rodos, užė vakarėlis. Nuolatinį kle- 
gesį staiga pertraukdavo juoko protrūkiai. 

Kairė žemutinio aukšto pusė buvo tamsi, užuolaidos už- 
trauktos. 

Eidamas šaligatviu paskui Kordvinką, Mičemas pamanė, 
kad Loftas pasirinko keistą vietą gyventi - mirštantysis tarp 
tokio šurmulio ir šalia jaunystės. 

Šaligatvis suko į kairę. Sniege buvo iškastas siauras, ko- 
kios pėdos pločio takelis, pabarstytas pelenais. Tai atskiras 
Lofto takas. 

Kordvinkas išsitraukė raktų ryšulelį, kurį buvo atidavęs 
Loftas. 

- Vis dar nori vilktis iš paskos, Mičemai? 

- Žinoma. 

— Tikiesi, kad aš ką nors rasiu? 


— O kaipgi. Kruvinus drabužius, kuriais jis vilkėjo šešta- 
dienio vakarą. 

— Tu, rodos, šventai tiki tuo prisipažinimu. Išsipildžiusi 
svajonė, Mičemai? 

— Galbūt. 

— Pirmą kartą matai Loftą, bet baisiai su juo susibičiu- 
liavai. 

— Aš su visais bičiuliaujuos. 

- Kurgi ne. Tavo širdis tiesiog auksinė, a? Šalta ir geltona. 

— Senatvėje būsit baisus surūgėlis, kaip kažin ką. 

Kordvinkas įkišo į spyną vieną iš raktų. Šis netiko, 
tačiau kitas tiko. Netvirtos durys su užuolaida viršuje at- 
sidarė į vidų. 

- Beje, nelabai gražu imti antrą klientą, kol pirmasis te- 
bėra kalėjime. 

— Ji ten ilgai nebus. Keturiasdešimt aštuonios valandos 
beveik praėjo, Kordvinkai. Rytoj rytą turi pateikti jai kalti- 
nimą arba ją paleisti. 

— O jei paleisim, tu imsies tokio žuvusio reikalo kaip 
Loftas? 

— Čia tu sakai, kad jo prisipažinimas suklastotas, čia - kad 
žuvęs reikalas. Apsispręsk. 

— Tau vis tiek Žuvęs. Jis turi mažai pinigų. 

— Na, ir kas? | 

— Ar bent jau taip tvirtina. - Kordvinkas paspaudė elek- 
tros jungiklį prie durų, bet į kambarį nežiūrėjo. Stebėjo Mi- 
čemą. - Tarkim, esi Loftas ir tau reikia pinigų. 

— Ten, kur jis greit atsidurs, iš pinigų menka nauda. 

— Tarkim, jų reikėjo ne jam pačiam. Galbūt giminaičiui 
ar artimam draugui. Man atrodo, Loftas turėjo labai vertin- 
gą dalyką, kurį galima parduoti, - neabejotiną tikrumą, kad 
vis tiek mirs. Ką bepadarytų, nieko nepraras. 


— Taigi? 

— Taigi jis nužudė žmogų. Už pinigus. 

— Kieno pinigus? 

— Virdžinijos Barkli. 

— Skambėtų gana įtikinamai, - ramiai tarė Mičemas, - jei 
ne kelios smulkmenos. Pirma, ponia Barkli matė Loftą tik 
vieną kartą gyvenime, bare, kokias penkias minutes. Per 
tiek laiko nesusitarsi dėl tokio svarbaus dalyko kaip žmog- 
žudystė. š 

— Galbūt seniai jį pažinojo. Žinoma, abu tai neigs, jei su- 
darė sandėrį. 

- Antra, jei ji sumokėjo jam, kad nužudytų Margolį, bū- 
tų viską apgalvojusi ir taip kvailai neįkliuvusi. 

— O gal ji dumia akis. 

— Trečia, nei ji, nei jos vyras neturi pinigų. Aš patikrinau. 
Jie gyvena ne pagal išteklius, namas įkeistas, už baldus ne- 
sumokėta. 

— Yra būdų, kaip prasimanyti pinigų. 

— O ketvirta, jūs net nežinot, ar Loftas tikrai turi pinigų. 

— Sužinosiu. 

— Visa bėda, kad jūs per daug užsispyręs, Kordvinkai. Ne- 
abejojot, kad ponia Barkli kalta, ir negalit prisipažinti kly- 
dęs, nors Lofto prisipažinimas akis bado. 

— Man akis bado daugybė keistų atsitiktinumų, kurie vi- 
si susiję su advokatu, pavarde Mičemas. 

— Tai faktas? 

— Vienas. Kitas ką tik atėjo į galvą. Tarkim, Loftui sumo- 
kėta už padarytą paslaugą, tada kur jis padėjo pinigus? 

— Iškasė duobę kieme už namo ir užkasė, - atšovė Miče- 
mas, nes jam šis pokalbis jau įkyrėjo. | 

— Man atrodo, kažkam atidavė: arba žmogui, kuriam jie 
ir buvo skirti, arba tarpininkui. 

— Man? 

- Tau. 

— Kam aš tarpininkauju ar tarp ko? O, velnias. Juk žinot, 

"kad aš šiandien pirmą kartą pamačiau Lotftą. 

— Tu taip sakai. 

- Jis irgi. 

— Taip ir turi būti, jei judu susimokę. 

Mičemas prisidegė cigaretę. Kambaryje nepastebėjo pe- 
leninės, todėl degtuką įsidėjo į kišenę. 

— Taigi jau įsivaizdavot vietą laikyti įsivaizduojamiems pi- 
nigams. Norit pasižiūrėti į mano piniginę? Perversti knygas? 
O gal aš apsijuosęs pinigų diržu. Kodėl netikrinate? 

— Nesirūpink, patikrinsiu. Kai ateis laikas. 

— Galima sugaišti marias laiko vaikantis mažas ryškias- 
palves plaštakėles, Kordvinkai. 

— Aš mėgstu mankštintis. 

Mičemas pakėlė galvą. Jis pamatė, kad šerifas didžiai pa- 
tenkintas savimi, ir ėmė spėlioti, ar Kordvinkas nuoširdžiai 
tiki savo teorija, ar tik veda jį iš kantrybės. Kordvinkas ne- 
apkentė visų advokatų, bet jo neapykanta buvo beasmenė. 
Neapkentė iš principo: neapkentė advokatų, nes manė, kad 
vienintelis jų tikslas yra apgauti įstatymą. 

Kordvinkas pradėjo sukinėtis kambaryje, budriai ir ati- 
džiai vedžiodamas akimis nuo vieno daikto prie kito. 

Kambarys buvo gana didelis ir pritaikytas namų ruošai. 
Viename kampe, pusiau paslėpta dažytos kartoninės per- 
tvaros, buvo maža kriauklė, dviejų degiklių dujinė viryklė 
ir stalas. Vietoj lovos stovėjo sofa be atlošo, tvarkingai už- 
klota pūkuota mėlyna su geltonu lovatiese, o virš jos, aukš- 
tai ant sienos, buvo prikaltos trys koledžų gairelės. 

Ilinojus. Arbana. Jeilis. 

Gairelės buvo senos ir smarkiai apdulkėjusios. Turbūt ne 

Lofto, pamanė Mičemas. Kabėjo ant sienos, kai jis čia atsi- 
kraustė, ir jis jas paliko, nes buvo per aukštai. Šiaip ar taip, 
tebekabėjo pabrėždamos laikinumo pojūtį kambaryje, sim- 
bolizuodamos koledžo studentus, kurie jau nebe studentai, 
užmirštas futbolo komandas, paliktus trūnyti vadovėlius, 
tarp kurių puslapių jaukiai įsikūrė blizgančių cukrinių žvy- 
ninukų kolonijos. 

Laikinų gyventojų kambarys, kuriame paskutinis gyve- 
no Loftas, laikiniausias iš jų visų. Atrodė, Loftas tai supra- 
to ir pasirūpino išdildyti savo pėdsakus. Visas kambarys, iš- 
skyrus gaireles, buvo švarus kaip stiklas. Niekur nesimėtė 
nei drabužių, nei batų, ant rašomojo stalo stovėjo tik žadin- 
tuvas, uždengtas stikliniu dubeniu, o šiukšlių dėžė prie stalo 
riogsojo tuščia. Viskas, kas joje buvo - laiškai, sąskaitos, če- 
kių šaknelės, dienoraščio puslapiai? - jau dabar dingę. Nė 
vienas daiktas kambaryje neatspindėjo Lofto mąstymo ir 
asmenybės, išskyrus knygas, kurių buvo pilna aukšta ir siau- 
ra knygų spinta. 

Knygos buvo parinktos keistai: keletas romanų, dvi po- 
ezijos antologijos, „Kaip laimėti lošiant kanastą“, Pastero 
biografija ir Biblija, bet daugiausia psichologijos ir medici- 
nos. Sesilio „Medicinos vadovėlis“, „Vėžys ir jo priežastys“, 
„Neurotiška mūsų laikų asmenybė“, „Dvasios ramybė“, 
„Kaip atsikratyti baimės“, „Alkoholizmas ir jo priežastys“, 
„Alkoholikas ir alergija“, „Naujas požiūris į alkoholizmą“, 
„Kaip elgtis su alkoholikais“, „Girtuokliavimo bėdos“, „Liau- 
kų nepakankamumas sergant alkoholizmu“. 

Kordvinkas irgi spoksojo į knygas. 

— Nepanašus į prasilakėlį, - galiausiai tarė. 

- Tikrai. 

— Nors visaip būna. Vienas didžiausių mano kada nors 
pažinotų velnio gerklių rinkdavo pinigus metodistų bažny- 

čioje. Niekas nieko net neįtarė, kol vieną vakarą nepradė- 
jo striksėti po namus stengdamasis neužminti žuvų. Jam at- 
rodė, kad ant grindų pilna spurdančių žuvyčių. Buvau gir- 
-dėjęs apie šikšnosparnius, gyvates ir vabalus, bet apie 
žuvytes išgirdau pirmą kartą. Tiesiog baisu, man net padus 
pradėjo kutenti. Keista, a? 

— Kaip jam baigėsi? 

— Po to galutinai nuėjo šuniui ant uodegos. Tais metais 
keturis ar penkis kartus atsidūrė kalėjime už alimentų ne- 
mokėjimą, viešosios tvarkos pažeidimus, smulkias vagystes. 
Visada prikurdavo nuostabiausių pasiaiškinimų. Girtuokliai 
yra didžiausi melagiai pasaulyje. | 

— Loftas ne girtuoklis. 

— Gal ir ne. | 

Kambaryje nebuvo sieninės spintos, bet tarp sofos ir per- 
tvaros, slepiančios dujinę viryklę, pasienyje stovėjo septy- 
nių pėdų aukščio riešutmedžio spinta. Baldas buvo masy- 
vus, su didele senoviška paprasta spyna. Raktų ryšelyje, kurį 
Kordvinkui atidavė Loftas, rakto nuo jos nebuvo, todėl šis 
išlaužė užraktą kišeniniu peiliuku. Kai durys atsidarė, kam- 
barys prisipildė aitraus naftalino rutuliukų kvapo. Kordvin- 
kas kelis kartus nusičiaudėjo. 

Spintoje buvo tiek nedaug drabužių, kad taip gausiai nau- 
doti naftaliną buvo tiesiog beprasmiška: du kostiumai, 
smarkiai sunešioti, bet švarūs ir išlyginti, megztinis, batai, 
pora kaliošų, rusvai žalsva beisbolo kepuraitė, kelios piža- 
mos, ant grindų trys lagaminai. Du iš jų tušti. Trečiąjį Kord- 
vinkas išėmė ir padėjo ant sofos. 

Ant lagamino viršaus buvo priklijuotas išblukęs persiunti- 
mo geležinkeliu kvitas: „Nuo ponios Čarlz E. Loft, Ąžuolų gat- 
vė 231, Kinkeidas, Mičiganas, ponui Erlui Djuenui Loftui, Di- 
vizijos gatvė 611, Arbana, Mičiganas. Įvertinta 50 dolerių.“ 


— Motina, - tarė Kordvinkas. - O gal svainė. O gal net ne- 
svarbu. 

Kada nors lagamine gal ir būvo daiktų už penkiasdešimt 
dolerių. Dabar į jį buvo sukrauti beveik beverčiai: senas ne- 
peršlampamas apsiaustas, mėlynas seržo kostiumas, rudų 
pusbačių pora, ir visi sukruvinti. 

Kordvinkas uždarė lagaminą. 

— Norėčiau pasišnekėti su moterimi, kuriai priklauso šis 
būstas. Loftas sakė, kad kažkokia ponia Herst. Eik ir atvesk 
ją, a? 

— Kodėl jūs neatsivedat? Jūs valdžia. 

— Čia įkalčiai. Nepasitikiu tavim tiek, kad palikčiau vie- 
ną su jais. 

Mičemas išraudo. 

— Kaip jums, po velnių, atrodo, ką aš jiems padaryčiau, 
griebčiau ir maučiau į Pietų Ameriką? 

— Nežinau ir neketinu sužinoti. Dabar būk gerutis, Miče- 
mai, padėk, ir vieną gražią dieną galbūt tapsi apygardos 
prokuroru ir galėsi spirti man į dantis, jei tuo metu dar bent 
vieną turėsiu. 

— Kam muilinat akis? Jau dabar nė vieno nebeturtt. 

Kordvinkas prisimerkė, bet nieko neatsakė. Nuėjo per 
kambarį iki durų į namo prieškambarį, atrakino ir krypte- 
lėdamas galva parodė Mičemui, kur eiti. 

Mičemas gana nuolankiai išėjo. Truputį gėdijosi paleidęs 
liežuvį dėl Kordvinko dantų. Beveik visas miestelis žino, 
kad priekinius dantis Kordvinkui kastetais išmušė du įsiutę 
jūreiviai. Jūreiviai sėdo į karinį kalėjimą, Kordvinkas nuė- 
jo pas dantistą, o kastetai atsidūrė konfiskuotų ginklų krū- 
voje, kur buvo visko: ir nupjautavamzdžių šautuvų, ir vir- 
tuvinių peilių. 

Mičemas perėjo didžiulį valgomąjį aukštomis lubomis ir 
koridoriumi pasuko į virtuvę. Virtuvė buvo didelė ir se- 

noviška, skirta ne tik virti ir valgyti, bet ir kitiems šeimyni- 
niams užsiėmimams. Joje stovėjo kortų stalelis su plastiki- 
ne kanastos kortų malka, supamoji kėdė, plokštelių grotu- 
vas, knygų spinta ir sofa su antklode, tvarkingai sulankstyta 
kojūgalyje. Prie kriauklės stovėjo moteris, šluostė indus ir 
niūniavo. 

Jos balsas ir figūra buvo jaunatviški, o šviesūs plaukai, nu- 
kirpti trumpai kaip mergaitės, garbanojosi. Bet kai ji, išgir- 
dusi Mičemo žingsnius, atsisuko, jis pamatė, kad jai apie ke- 
turiasdešimt. Plaukai žili, o ne šviesūs, kaip pasirodė iš 
pradžių, oda aplink skvarbias mėlynas akis raukšlėta ir sau- 
sa lyg tampomasis popierius. 

Ji nusišypsojo Mičemui, nuleido suknelės rankoves ir su- 
sisegė rankogalius. Šypsena nebuvo dirbtinė, tiesiog atsaini, 
lyg ji būtų įpratusi šypsotis, kas beatsitiktų, ir kiekvienam. 

- Jūs ko nors ieškojot? 

— Taip, namo savininkės. 

— Namas priklauso bankui, - striukai paaiškino ji. - „Ar- 
banos kreditai ir santaupos“. Aš jį nuomoju. 

— Jūs ponia Herst? 

- Taip. 

— Aš - Erikas Mičemas. Esu pono Lofto draugas. 

- Erlo draugas? Kaip malonu, iš tikrųjų. - Iš įpročio ji šiek 
tiek per daug pabrėžė žodžius. Todėl atrodė, kad jos nuo- 
širdus užsidegimas dirbtinis. - Jau maniau, kad mėginsit 
man ką nors įpiršti. Tiesą sakant, norėčiau kai ką nusipirk- 
ti, bet iš koledžo studentų dar niekas nepraturtėjo. Šaunūs 
vaikinai, visi ligi vieno, vaikinai iš gerų namų. Bet kai tokie 
mokesčiai... - Ji nutilo ir staiga susiraukė. - Jūs nevietinis? 

— Ne. Aš čia tik gyvenu. 

- Šiaip sau pasidomėjau. Erlas niekad jūsų neminėjo. Jis 
neturi daug draugų ir paprastai man viską papasakoja. Aš... 
ar kas nors atsitiko? Kur Erlas? Kur jis yra? 

- Aiškiai negaliu atsakyti. 

- Žinojau, kad kažkas įvyko. Pirmadienio vakare jis vi- 
sada vakarieniauja su manimi. Šįvakar neatėjo, nepa- 
skambino. Aš valandą laukiau. Visus patiekalus sugadi- 
nau. Kur jis? 

— Kalėjime. 

- Kalėjime? Kvailystė. Dievuliau, Erlas toks romus, toks 
kilnus... | 

— Dabar jo kambaryje šerifas. Nori su jumis pasikalbėti. 

- Su manimi? Šerifas? Bet juk aš... aš nežinau, ką saky- 
ti. Čia ne koks pokštas, kuriam jus pakurstė mano bernio- 
kai? Kartais jie man iškrečia negražų pokštą, bet ne iš pik- 
tos valios. 

— Jokių pokštų, - atšovė Mičemas. - Koledžą jau seniai 
baigiau. 

- Šerifas, - nenorom pakartojo ji. - Jei reikia, pasikalbė- 
siu. Bet neturiu ko sakyti. Neturiu. Erlas - tikras džentel- 
menas. Ir ne tiktai. Jūs jį pažįstat tik dabar, kai jis ligotas. — 
Ji delsė, lyg norėtų dar ką nors pridurti apie Loftą, bet nu- 
sprendė, kad ne laikas ir ne vieta. - Gerai, aš su juo pasi- 
kalbėsiu. Kažkas padarė klaidą, neabejoju. 

Ji pirma Mičemo nuėjo koridoriumi, nervingai šluostyda- 
masi rankas į prijuostę ir nesmagiai dirsčiodama į laiptus 
iš kairės, aiškiai bijodama, kad kuris nors „berniukas iš ge- 
ros šeimos“ nenuliptų žemyn ir nepamatytų, kad ji kalbasi 
su policininku. 

Mičemas įžengė paskui ją į Lofto kambarį ir uždarė duris. 

— Ponia Herst, čia šerifas, ponas Kordvinkas. 

Kordvinkas vos vos linktelėjo patvirtindamas, kad iš- 
girdo. 

— Sėskitės, ponia Herst. Noriu kai ko paklausti apie Erlą 
Loftą. 

Moteris nesėdo. Net nėjo tolyn į kambarį, sustingo nu- 
gara atsišliejusi sienos, sugniaužusi kumščius prijuostės ki- 
šenėse. 

— Nesuprantu, kodėl jūs čia. Erlas nieko ne... padarė? 

— Tai aš ir mėginu išsiaiškinti, - tarė Kordvinkas. - Kiek 
laiko jis čia gyvena? 

— Čia? Metus, beveik metus. 

— Tai jūs jį neblogai pažįstat? 

— Aš....taip. Mes draugai. 

- Jis jums išsipasakoja? 

— Taip, suprantat, nesu jam motinos pakaitalas, ne taip 
kaip kai kuriems mano berniokams. Tikrai ne - Erlas ki- 
toks, brandesnis. Mums įdomu kalbėtis. Jis kalba protingiau 
už bet kurį mano... mano amžiaus vyriškį. 

— Matau, kad jis turi atskirą telefoną ir pašto dėžutę. 

— Taip, šis butukas visiškai atskirtas nuo namo. 

— Tada jūs, savaime suprantama, negalite taip įdėmiai ste- 
bėti jo kaip kitų nuomininkų. 

Ponia Herst kietai sučiaupė lūpas. 

— Man nėra reikalo nieko stebėti. 

- Aš norėjau pasakyti... 

- Žinau, ką j jūs norėjot pasakyti. Norėjot pasakyti, kad aš 
slapčiom klausausi kitų žmonių telefoninių pokalbių ir at- 
plėšinėju jų laiškus. Nieko panašaus. Erlas man pats viską 
papasakoja, taigi taip elgtis būtų tiesiog beprasmiška. 

Trumpam stojo tyla, paskui Kordvinkas vėl prabilo - ty- 
liai ir prielankiai: 

— Atrodo, kad jis - tiesiog nepaprastas jaunuolis. 

— Ne tik atrodo. Jis visokeriopai nepaprastas. Erlas labai 
protingas, labai mandagus ir atidus, negeria, nerūko ir ne- 
laksto paskui moteris. 

— Vedęs, tiesa? 


- Vedęs? Žinoma, ne. Tikrai būtų man pasakęs, bet nė 
karto neminėjo žmonos. Tik motiną. Labai myli motiną. Ji 
nevietinė, bet pernai vasarą atvažiavo jo aplankyti. Itin dai- 
lių manierų moteris. Beveik visą laiką serga, todėl ir neat- 
važiuoja dažniau su juo pasimatyti. Ir Erlas nelabai... ne- 
labai sveikas. 

— Taip, žinau. - Kordvinkas nuėjo prie sofos ir atidarė la- 
gaminą. - Manau, atpažinsite Lofto drabužius? 

- Jo drabužius? Keistas klausimas. Aš nieko nesuprantu. 

Kordvinkas ištraukė suglamžytą kruviną neperšlampamą 
apsiaustą paprastai ir atsainiai, lyg būtų paprasčiausias ap- 
daras. Nei judesiais, nei išraiška neišsidavė, koks šlykštus 
jam kraujo vaizdas ir jo sukeliami netekties, beprasmybės 
ir netvarumo jausmai. Kraujas ant šio sunešioto ir nešva- 
raus palto reiškė galą vienam ir galbūt kitam žmogui. 

— Pavyzdžiui, ar atpažįstate šį apsiaustą, ponia Herst? — 
ramiai paklausė. 

— Aš... nežinau. Baisiai suglamžytas. Aš negaliu... Ko- 
kios čia dėmės? 

— Kraujo. 

Staiga jai užėmė kvapą, ji ėmė žiopčioti it išsekęs plau- 
kikas. 

— Man tai nepatinka. Kartoju, man nepatinka. Kur Erlas? 
Kur jis? Jūs neturite teisės naršyti po jo daiktus! Ką aš ži- 
nau, policininkai jūs ar ne? Ką aš žinau, o gal jūs... 

- Štai įrodymas. - Kordvinkas išsitraukė iš kišenės šeri- 
fo ženklelį ir parodė jai. - Ponas Mičemas - ne policinin- 
kas, jis - advokatas. O po Lofto daiktus aš naršau jam suti- 
kus. Štai jo raktai. Jis man juos davė. 

Staiga moteris iš lėto atsisėdo. 

— Ką... ką Erlas padarė? 

— Jis sako nužudęs žmogų. 


Ji įsmeigė suapvalėjusias stiklines akis į kambario kampą. 

— Čia? Šiuose namuose? 

— Ne. 

- Erlas ne... negali būti... neįmanoma. 

— Jis sako, kad nužudė. 

— Netikėkite juo. Aš dažnai galvodavau, aš vis pagalvo- 
davau, kad kada nors ši baisi liga pakenks jo protui... 

— Atrodo, jo protas ganėtinai šviesus, - tarė Kordvinkas. 

- Bet jūs nepažįstat Erlo. Jis musės nenuskriaustų. Bjau- 
rėjosi bet kokiu žudymu. Štai... štai kartą jo kambary atsi- 
rado pelė - praėjusį rudenį, - aš norėjau padėti spąstelius, 
bet jis neleido. Pasakė, kad pelė tokia mažutė ir nieko blo- 
go nedaro... 

— Ponia Herst. 

— Aš jums sakau, kad Erlas nežudė. 

- Čia jo apsiaustas? 

Ji nusisuko ir įbedė akis į sieną. 

- Taip. 

— O kostiumas? Batai? Prašom pasižiūrėti, ponia Herst. 
Kaip atpažinsit nežiūrėdama. 

Ji dirstelėjo į kostiumą, batus ir vėl nusisuko. 

- Erlo. 

— Abejonių nekyla? 

- Jau sakiau, kad Erlo. Dabar galiu eiti? Aš didžiai, siau- 
bingai sukrėsta. 

— Valandėlę, - tarė Kordvinkas. - Neperšlampamas ap- 
siaustas ir seržo kostiumas... Ar Loftas paprastai jais vil- 
kėdavo, tarkim, vakare eidamas pasivaikščioti? 

- Kas čia tokio? - karčiai atšovė ji. - Manot, jie per daug 
nušiurę pasivaikščiojimams? Gal ir taip! Bet kitų jis netu- 
rėjo. O nusipirkti naujų nebuvo iš ko. 

— Kai prieš valandą jį mačiau, dėvėjo naują paltą, naują 
kostiumą, avėjo naujais batais. Visi daiktai buvo brangūs. 

— Man nerūpi! Nesuprantu jūsų užuominų ir nenoriu su- 
prasti! 

— Ar jam skolindavot pinigų, ponia Herst? 

— Aš... ne! Niekad! Jis niekad nebūtų ėmęs, niekad ne- 
būtų skolinęsis pinigų iš moters, niekad! 

- Puiku, - atsiliepė Kordvinkas. Mintyse spėliojo, kiek ir 
kada. - Taigi jūs jam nepaskolinot pinigų, tarkim, šįryt? 

— Ne! 

— Ar šįryt jį matėt? 

- Taip. 

— Kada? 

— Kai kasiau sniegą nuo takelio, maždaug pusę aštuonių. 

- Tiksliai pakartokit, ką jam sakėt. 

— Aš pasakiau... pasakiau: „Erlai, negalima vaikščioti vie- 
nu megztiniu ir kelnėm, dabar žiema, persišaldysi 

— Ojis ką atsakė? 

— Kad atidavęs paltą į valyklą ir kad jam visai nešalta. Aš 
paklausiau, kur taip anksti išsiruošęs. O jis atsakė einąs į 
miesto centrą parduoti savo automobilio. Paaiškino, kad tik- 
ras kledaras, žiemą su juo vienas vargas, todėl nusprendęs 
parduoti, o paskui, pavasarį, galbūt... galbūt jausis geriau, 
daugiau uždirbs ir nusipirks... naują. Aš pajuokavau: „Pirk 
kadilaką, galėsi mane pavežioti“. O jis atsakė, kad kadila- 
ku labiausiai norėtų pavežioti... kaip tik mane. 

Ji pažvelgė į langą, lyg tamsią žiemos nakįų mėgintų įžiū- 
rėti pavasario rytą ir pasveikusį Erlą prie naujo automobi- 
lio vairo. 

— Dabar žinote, — tarė Kordvinkas, - kad palto į valyklą 
jis neatidavė.Visą laiką buvo čia, užrakintas spintoje. Lof- 
tas turėjo beveik keturiasdešimt valandų juo atsikratyti, bet, 
matyt, nemėgino. Ar ne keista, ponia Herst? 

— Keista, - kaip ir dera, atsakė ji. - Taip. Keista. Viskas 
keista. 


— Ar jūs valote Lofto kam... butą? 

- Galit jį vadinti kambariu. Čia ne butas, o kambarys. Aš 
žinau, kad tik kambarys, ir Erlas žino, visi... - Ji nutilo at- 
galia ranka užsidengusi burną. - Aš jį valau du kartus per 
savaitę, antradieniais ir šeštadieniais. Neprivalau to dary- 
ti, nuomos sutartyje tokio punkto nėra. Valau, nes... nes 
man patinka, - įžūliai pridūrė ji. - Man patinka valyti. 

— Dar kartą apsidairykite, ponia Herst. Ar jo kambarys 
visada taip atrodydavo ? 

— Ne. 

— Kas nebe taip? 

— Daugelio daiktų nebėra. 

— Drabužių? 

— Ne drabužių. Asmeninių smulkmenų, pavyzdžiui, ra- 
šymo reikmenų komplekto. Jis turėjo labai gražius rašymo 
reikmenis iš onikso, gana brangius. Juos jam dovanojo mo- 
tina. Motinos nuotraukos irgi nebėra, rėmelis buvo sidab- 
rinis. Tr radijo — ant stalo jis laikydavo radiją. 

— Ar nenutuokiat, kur dingo tie daiktai? 

— Galbūt jie... pavogti. - Bet atsakydama ji užsikirto. Ir 
Mičemui, ir Kordvinkui buvo visiškai aišku, kad ji netiki, jog 
daiktai pavogti. 

— Arba užstatyti, - tarė Kordvinkas. - Ar jis dažnai už- 
statydavo daiktus? 

- Jis... kai nebūdavo kur dingti, kai apimdavo neviltis. 
Išlaidos gydymui buvo siaubingos. O juk jis dar siųsdavo pi- 
nigų motinai. Praėjusį rudenį spaudė skatiką prie skatiko, 
kad galėtų jai nusiųsti, o kai nusiuntė, jinai viską akimirks- 
niu prašvilpė - ėmė ir nupirko jam rašymo reikmenų kom- 
plektą, apie kurį pasakojau, ir atsiuntė paštu. Žinoma, la- 
bai gražu, bet baisiai kvaila. Bet ji tokių puikių manierų, jai 
nė į galvą neateina, jog šiomis dienomis žmonės iš kailio 
neriasi, kad sukrapštytų nors kiek pinigų. į 


— Taigi manot, kad Loftas užstatė tuos daiktus, kurių 
trūksta? 

- Taip. 

— Gal nujaučiat, kur? 

- Rytinėje miestelio pusėje, prie pat kėglinės, yra lom- 
bardas. „Divaino lombardas“. 

— Ar Loftas jums sakė, kad paprastai eina tenai? 

— Aš... ne. Ne, nesakė. - Ji nukaito. - Kartą, valydama 
dulkes nuo jo rašomojo stalo, radau lombardo kvitą. Ran- 
kinio laikrodėlio. Jis jo niekad neatsiėmė. Sakė pametęs. Iš 
tiesų tai nebuvo melas, Erlas niekad nemeluoja. Tiesiog ne- 
kaltas prasimanymas, kad išdidumas nenukentėtų. Nerei- 
kia gėdytis neturto, - kalbėjo ji, - ir lombardo. Bet Erlas ne- 
pripratęs prie tokių dalykų, kaip kiti žmonės. Jo tėvas iki 
mirties buvo turtingas Detroito brokeris, ir pats Erlas gau- 
davo labai gerą atlyginimą, kol turėjo nuolatinį darbą. Skur- 
das Erlui yra naujiena. Liga jį nusmukdė, liga ir mo... Ne. 
Ne, negalima taip sakyti. Jo motina tokia jau yra, itin dailių 
manierų. 

Kordvinkas prisidegė cigaretę. Rūkydavo retai, atrodė, 
kad pakelis, iš kurio išimta cigaretė, trynėsi kišenėje kele- 
tą mėnesių. 

— Kada jūs paskutinį kartą matėt Loftą, vilkintį šiuo ne- 
peršlampamu apsiaustu? - paklausė. 

- Šeštadienio vakarą. Ėjau į ledo ritulio varžybas, vienas 
iš mano berniokų priklauso komandai. Sutikau Erlą prie- 
šais namus. Sustojau paplepėti, kaip visada, ir Erlas pasa- 
kė ką tik pavakarieniavęs miesto centre ir ketinąs anksti 
gulti, nes jaučiasi pavargęs. 

- Po varžybų grįžote apie... 

- Vienuoliktą, buvo maždaug vienuolika. Erlas jau mie- 
gojo. 


— Jūs tuo įsitikinusi? 

— Na, aš maniau, kad miega. Man nė į galvą neatėjo, kad 
nemiega, šviesa kambaryje nedegė. 

— Ar sekmadienį jį matėt? 

— Ne, sekmadienis man poilsio diena. Visada važiuoju į 
Čelsį aplankyti sesers su vaikais. Mudvi su seserim šiek tiek 
apsibarėm, nieko rimto, bet išvykau anksčiau negu papras- 
tai. Grįžau namo apie pusę devynių. Erlo kambary degė 
šviesa, mačiau pro durų apačią, kai įėjau į koridorių. Keti- 
nau užsukti pas jį, nes buvau prislėgta, o Erlas visada ma- 
ne nuramina. Bet kai stabtelėjau prie durų, jis kalbėjo tele- 
fonu, todėl užlipau viršun į savo kambarį. 

— Kiek laiko stovėjot koridoriuje? 

- Et, ne ilgiau kaip pusę minutės. 

— Ir girdėjote jį kalbant? 

- Taip. 

— Bet nebūtinai telefonu. 

— Aš... ne, nebūtinai, bet... 

— Tiesą sakant, kambaryje galėjo būti dar kas nors. 

— Na, prisiekti, žinoma, negaliu, bet neabejoju, kad nie- 
ko nebuvo. Pas Erlą niekas neužeina. 

— Net draugužės? 

Ponia Herst susiraukė. 

- Ne, nė viena. Tuo neabejoju. Jam nerūpi merginos, jau- 
nos merginos. 

— Nes neturi pinigų? 

— Ne. Erlas mano, kad liga jį... na, subjaurojo. Kartą pa- 
sakė man nesitikįs, kad bent viena moteris sutiktų viešai pa- 
sirodyti su tokiu šlykštyne kaip jis. - Prijuostės kampu ji nu- 
braukė ašarą. - Jis ne šlykštynė. Jo žodžiai mane įskaudino. 
Jis ne šlykštynė. Daugybė moterų džiaugtųsi ga... galėda- 
mos jį prižiūrėti, rūpintis, kad tinkamai ilsėtųsi, maitintųsi 


ir nemaklinėtų šaltyje be kaliošų ir palto. Daugybė moterų 
džiaug... džiaug... 

Apimta tylaus sielvarto, ji užsidengė veidą prijuoste. Ste- 
bėdamas ją Mičemas svarstė, ar ji gailisi Lofto, ar visų pa- 
našių į save moterų be vyriškio, kurį galėtų prižiūrėti. 

Jo žvilgsnis nukrypo į Kordvinką. Kordvinko veidas bu- 
vo niūrus, o vienas cigaretės, kurią rūkė, galas - nukąstas 
kaip cigaro. Jis prasižiojo, ir Mičemas pamanė, kad ketina 
kažką sakyti moteriai. Bet šerifas nieko nepasakė. Jis pri- 
ėjo prie ponios Herst, padėjo jai atsistoti ir nuvedė korido- 
rium, lyg būtų akla. 

Grįžęs atgal jis užtrenkė duris ir piktai pažvelgė į Miče- 
mą, stovintį kambario gale. 

— Na, Mičemai, gal ką nors patrauksi per dantį? 

— Ne. 

— Puiku, nes aš be ūpo. - Jis trinktelėdamas uždarė la- 
gaminą, pakėlė jį ir išjungė šviesą. - Pavėžėsiu tave iki Bar- 
klių, kur stovi tavo mašina. 

- Dėkui. 

Kordvinkas tylėjo tol, kol įsėdo į automobilį ir išvažiavo 
į gatvę. 

— Visa bėda, - tarė jis, - kad man labai gaila moterų. 


Septintas skyrius 


Ryto šviesa, įspindusi pro gro- 
tuotą langą, buvo menka, o koridoriuje pūtė vėsus drėgnas 
vėjas, iš pradžių į vieną pusę, paskui į kitą. 

Panelė Dženings ant rudos suknelės buvo apsivilkusi sto- 
rą megztinį, o plaukus, užuot sukėlusi ant viršugalvio kaip 
paprastai, paliko palaidus, kad gintų kaklą nuo skersvėjo. 
Anot panelės Dženings, įpratusios sakyti visiems, kurie tuo 
domėdavosi ir kurie nesidomėdavo, jai orai netrukdą, dėl 
jų ji niekad nekvaršinanti sau galvos. Jos kulniukai kaukšė- 
jo į grindis linksmai net bloga, ji kažką niūniavo, ne į taktą 
ir ne į toną, bet labai smagiai. 

Virdžinija apsimetė negirdinti nei žingsnių, nei niūniavi- 
mo. Ji nekreipė dėmesio į panelę Dženings iki paskutinės 
akimirkos; tada jau nebebuvo galima jos nepaisyti, nes pa- 
nelė Dženings paėmė raktų žiedą ir žaismingai bei skardžiai 
perbraukė juo per kameros grotas, kaip vaikas lazda - per 
geležinę tvorą. 

- Ei! - Panelė Dženings visada kreipdavosi į savo globo- 
tines kiek gerklė išneša, lyg būtų įsitikinusi, kad kaliniai, 
kaip ir senukai, blogiau girdi. - Aha, jau pasigražinai. Pui- 
ku, nes vienas žmogus nori tučtuojau su tavim pasimatyti. 

- Jei tas glitus psichiatras, pasakyk jam, kad verčiau pa- 
mėgintų kam nors iškišti savo sapnus. 

— Na jau? Argi galima šitaip kalbėti apie malonųjį poną 
Magairą? Be to, kalba eina, tfu, kalbama ne apie jį. Tai po- 
nas Mičemas. Jis tau turi didelę staigmeną. 

- Kažin. 

- Tikrai. Atspėk, kokią. 

— Nemėgstu spėlioti. 

- Ei, negadink nuotaikos. Nagi, spėk. 

— Mane išleidžia namo, - tarė Virdžinija. 

— Taip! Ir ką, nesidžiaugi? Nenustebai? 

— Vakar vakare man pranešė motina. Mičemas irgi. 

— A. Bet juk jie negalėjo tikrai žinoti. Dar nebuvo gauta 
pranešimų iš laboratorijos dėl kraujo ir kitų dalykų. 

— Kokio kraujo? 

- Juk visi jo drabužiai buvo sukruvinti, lygiai kaip tavo. 
Kalbama, kad žudikas - malonus jaunas vyriškis, lig tol 
buvęs švarutėlis. Man tik keista, kad žmogus turi šitiek krau- 
jo, tiesiog klaikiai daug. 

— Nenorėčiau apie tai kalbėti. 

— Gerai gerai, - nusišypsojo panelė Dženings, nustojusi 
sau kvaršinti galvą dėl kraujo, kaip ir dėl oro. 

Ji atrakino kameros duris, ir Virdžinija išėjo į koridorių. 
Buvo išblyškusi, paakiai pamėlę, lyg būtų buvę spaudyti 
nykščiais. 

— Dieve, Dieve, - tarė panelė Dženings. - Nė trupučio ne- 
atrodai laiminga. Nagi, prisipažink, tau gaila mus palikti. 

— O, žinoma. 

— Su tavim elgėsi žmoniškai, tiesa? 

— Nuostabiai. Tiesiog puikiai. Visiems draugams siūlysiu 
čia paviešėti. 

Panelė Dženings tebesišypsojo, bet lūpų kampučiai nu- 
karo lyg sudėvėta suknelė. 


— Esi kandi akižara, a? 

— Tai kas? 

— Manai, kad tavęs plikom rankom nepaimsi. Baisi ašt- 
rialiežuvė. O, aš girdėjau, ką vakar sakei apie mane ponui 
Mičemui. 

— Per daug nėreisi iš kailio rodydama savo aukso širdį, 
Dženings. 

Panelei Dženings net lūpos pabalo. 

— Pažįstu tokias kaip tu. Visą laiką vaipotės traukdamos 
per dantį padorius, darbščius, garbingus žmones. Aš tavęs 
neapkenčiu. Girdi? Tiesiog neapkenčiu! 

— Užsičiaupk, - tarė Virdžinija. - Ot išgąsdinai. 

- Ir gailiuosi, kad tave išleido. Tikiuosi, dar sugrįši - vi- 
sam laikui. - Ji atrakino duris į pagrindinį koridorių, ir rak- 
tai ant didžiojo žiedo piktai sužvangėjo. - Nuo čia kelią ra- 
si pati. 

— Dėkui. 

— Merginoms, kurios čia pakliūva, išleisdama visuomet 
stengiuosi palinkėti ko nors malonaus. Bet su tavim net 
neatsisveikinsiu. Tu - šalta, nedora, šlykšti moteris, terau- 
na tave velniai. 

Ji ryžtingai užtrenkė duris. Visą laiką, kol ėjo koridoriu- 
mi, Virdžinija girdėjo metalo žvangesį. Lyg panelė Dženings 
būtų daužiusi raktais sieną į taktą tūžmingai melodijai sa- 
vo širdyje. 

Aš nesu, pamanė Virdžinija, aš nesu šalta, šlykšti moters. 

Šerifo kabineto durys buvo atdaros, viduje jos laukė Mi- 
čemas su portfeliu po pažastim. Buvo ir Kordvinkas, susi- 
kūprinęs prie popieriais nukloto stalo. Ant suolo palei sie- 
ną sėdėjo blyškiaveidis jaunas vyras pilka kalėjimo 
uniforma. Keista, bet jaunuolis įdėmiai spoksojo į Virdžiniją. 

Ji pasijuto nesmagiai, lyg tuo žvilgsniu jis būtų norėjęs jai 
kažką pranešti, bandęs kažką pasakyti ar kažko paprašyti. 

Niekas nieko niekam nepristatinėjo ir nesisveikino. Nie- 
kas neištarė nė žodžio, pagaliau Kordvinkas žemu storu bal- 
su paklausė: 

— Pažįstat šį vyriškį, ponia Barkli? 

— Pavardės nežinau. Tačiau atrodo, kad esu jį mačiusi. 

— Kur? 

— Neprisimenu. Gal gatvėje, gal Polo kabinete, gal bare. 
Aš apeinu daugybę vietų. 

— Bare, - greitai išpyškino Loftas. - Semo - šeštadienio 
vakare mane užkalbinot... 

— Nesikišk, Loftai. 

Kordvinkas rėžė delnu į stalą pabrėždamas, kad reikia 
laikytis tvarkos. Loftas nervingai sumirksėjo, bet kalbėjo 
toliau: 

- Aš tik mėginu padėti, pone Kordvinkai. Koks skirtu- 
mas, prisimena ji mane ar ne? Šimtą kartų prisipažinau, 
kad nužudžiau Margolį. Nei klausimai, nei pokalbiai, nei 
tikrinimai nieko nepakeis. - Jis atsisuko į Virdžiniją. - Pra- 
šiau poną Mičemą, kad jums pasakytų, bet dabar galiu pa- 
sakyti pats. Atleiskite man, kad teko porą dienų pasėdėti 
kalėjime. | 

— Nieko... tokio. - Akinančių palubės lempų šviesoje jos 
veidas buvo baltas kaip Lofto, o ratilai po akimis sendino 
ją, atrodė pavargusi ir atšiauri. Ji staigiai atsisuko į Miče- 
mą. - Aš... ar negalėtume iš čia dingti? Noriu dingti iš čia. 

— Gerai, - tare Mičemas. - Sutinkat, Kordvinkai? 

— Turiu sutikti. - Kordvinkas atsistojo. - Visi dokumen- 
tai pasirašyti, niekas jūsų nelaiko, durys atviros, drožkit. 

- O tavo lagaminas, Virdžinija? 

— Velniop lagaminą, - drėbė Virdžinija. - Aš tik noriu 
dingti iš čia. 

Ji išėjo tyloje, kaip ir atėjo. Niekas neatsisveikino, nepa- 
"geidavo vėl susitikti, nesidžiaugė susipažinęs. Virdžinija 1š- 
lėkė pro duris ir nuskuodė koridorium taip greitai, jog Mi- 
čemui teko paspartinti žingsnį, kad ją pasivytų. Net prie 
durų ji nesustojo apsivilkti palto. Tik apsigaubė, ir palto ran- 
kovės ėmė plevėsuoti kylančiame vėjuje, kvailai bekauliš- 
kai mataruodamos. 

Šaligatvį dengė nešvarus patižęs sniegas, keliu švilpė ma- 
šinos, taškydamos purvą. Net vėjas buvo nešvarus. Iš pra- 
džių, kažkur Kanados šiaurėje, jis buvo gaivus, bet pakeliui 
prisigėrė purvo, dūmų, dulkių ir suodžių. 

Jie tylėdami stovėjo šalia vienas kito kryžkelėje, kol už- 
sidegė žalia šviesa. Paskui perėjo gatvę ir pasuko prie au- 
tomobilių stovėjimo aikštelės, kurioje Mičemas buvo pali- 
kęs savąjį. 

Automobilis buvo užrakintas. Kiek padelsęs Mičemas pir- 
miau atrakino savo dureles ir įsėdo. Paskui persilenkė per 
sėdynės viršų ir atrakino antrąsias dureles Virdžinijai. Čia 
mandagumas atrodė toks pat nederamas ir beprasmiškas 
kaip šerifo kabinete. 

Mičemas padėjo portfelį į tarpą, paleido variklį ir įjungė 
šildytuvą. Iš jo triukšmingai plūstelėjo šalto oro šuoras. 

Virdžinija išjungė šildytuvą. 

— Per daug triukšmo. 

- Tiek to. 

- Tai va, aš padariau, kaip liepėt. Juk taip? 

—- Daugmaž. 

— Pasakiau, kad veidas pažįstamas, kad esu jį mačiusi. 
Ar ne tai turėjot galvoje, vakar naktį siųsdamas man tą raš- 
telį? 


Mičemas linktelėjo. 

— Tačiau tai netiesa. Aš jo niekad nesu mačiusi, nei Se- 
mo, nei kieno nors kito bare, niekur. 

- Šeštadienio vakare jums daug kas iškrito iš galvos. 

- Aš prisimenu, kad Semo bare su kažkuo kalbėjausi, bet 
ne su juo. Būčiau atsiminusi, nes jis panašus į Viletą, kol Vi- 
letas dar buvo nenusipenėjęs. 

— Viletą? 

— Tai mano vyresnis brolis. Sunku užmiršti žmogų, pa- 
našų į tavo brolį, tiesa? 

— Aš neturiu brolio. 

- Jūs suprantat, ką turiu omeny. Velniai griebtų, negadin- 
kit man nervų, Mičemai. 

— Tai aš gadinu nervus? - Artimiausioje kryžkelėje jis pa- 
suko į kairę. Paskui juos važiuojančios mašinos vairuotojas 
pradėjo pašėlusiai signalizuoti. 

— Neparodėt posūkio, - tarė Virdžinija. - Jei pokalbis 
trukdo jums vairuoti... 

— Pokalbis trukdo man galvoti, - kandžiai atšovė Miče- 
mas. — Kai ką užmiršot, kai ką atsimenat. Dalykus, kuriuos 
turėtumėt atsiminti, užmiršot, o dalykus, kuriuos turėtumėt 
užmiršti, atsimenat. | 

— Aš čia niekuo dėta. 

- Klausykit, jus paleido iš kalėjimo prieš dešimt minučių. 
Ar savo kalbomis bandot vėl tenai sugrįžti? 

— Aš maniau, kad jūs - mano advokatas. Argi advokatui 
nereikia visko papasakoti? 

— Teoriškai taip. Bet išsiaiškinkim vieną dalyką. Jūs man 
ką tik - ir labai aiškiai - pasakėt, kad kaip gyva nesat ma- 
čiusi Lofto. Gal jūs tuo ir tikit, o aš ne. Įkalčiai tai paneigia. 
Kadangi visą vakarą gėrėt, jūsų atmintimi pasikliauti nega- 
lima. Be to, Loftas davė parodymus, persakė keletą jūsų pa- 

sakytų žodžių. Loftas tvirtina, kad jūs, be kitų dalykų, pa- 
reiškėt: „Dievaži, šūdina vieta“. Vienas iš Semo barmenų 
tai nugirdo ir atpažino, kad tuos žodžius ištarusi moteris — 
jūs. Jis yra aludės dalininkas, ir man atrodo, jūs jį įžeidėt. 
Tai va, ar ir dabar neabejojate, kad šį rytą išvydot Loftą pir- 
mą kartą gyvenime? 

— Aš įsitikinusi. 

- Žinau vieną žodžio „įsitikinęs“ apibrėžimą - klystant 
visa gerkle rėkti apie savo teisumą. 

— Tiek to, galbūt aš klystu. - Jos balsas buvo prislėgtas, 
vangus. - Ar šiaip, ar taip, bemaž nesvarbu, tiesa? Kada lai- 
dos Klodą? 

- Šiandien popiet. - Jis pirmą kartą išgirdo ją vadinant 
Margolį vardu, išsiduodant, kad jis ją domino. 

— Neičiau į jo laidotuves, net jei galėčiau. Neapkenčiu nu- 
mirėlių. - Ji drebėdama susigūžė po plačiu languotu paltu. - 
Prisimenu, kai dar mokiausi, mirė vienos draugės mama, 
ir aš palydėjau tą mergaitę namo, kad jai būtų ramiau. Mo- 
tina tebebuvo laidojimo biure, dar nebaigta... gražinti. Mer- 
gaitė sušukavo motinai plaukus ir pataisė akinius. Prakeik- 
ti akiniai vis slydo žemyn tuo negyvu veidu, mergaitė vis 
stūmė juos atgal ant nosies. Buvo klaiku, aš vos nepradė- 
jau žviegti. Turite cigaretę? 

- Prašom. 

— Dėkui. Gal ir jums pridegti? 

— Pridekit. 

Ji pridegė dvi cigaretes ir vieną padavė jam. 

— Klausykit, Mičemai, ar jūs - padorus žmogus? 

— Kvailai paklauskit, kvailai ir atsakys. Aišku, padorus. 

— Nemanau, kad klausimas kvailas. Jums pasitaiko viso- 
kių progų, susitinkat su keistais žmonėmis. 

— Tikrai, - šaltai atkirto Mičemas. 

— Pereinam prie motinų - kiek jums moka maniškė? 

— Už ką? 

— Ji jums moka? 

— Pasisiūlė sumokėti. Sąskaitos jai nenusiunčiau. 

— Kiek įrašysit į sąskaitą? 

— Dar negalvojau. 

— Tai pagalvokit dabar. Kiek? 

— Kas čia per klausimas? - tarė Mičemas ir atsisukęs pa- 
žiūrėjo į ją. - Kas yra? 

— Namie jai priklauso baisybė nekilnojamojo turto. Du 
daugiabučiai Pasadenoje, vienas Vestvude, ir taip toliau. 

— Kodėl man tai sakot? 

— Kad žinotumėt, jog ji gali gerai užmokėti. 

— Taigi reikia jai išrašyti didžiulę sąskaitą, a? 

- Sakau, ji turi iš ko ją apmokėti. 

— O kai po poros savaičių ateis Kalėdos, aš jums atsiųsiu 
mažą dovanėlę, taip? 

— Maždaug. 

- Skamba bjauriai, - tarė Mičemas. - Ir jūs pati bjauri. 

- Skamba bjauriau, negu yra iš tikrųjų. Man patinka mo- 
tina. Nenoriu jos apiplėšti. Galiu bet kada gauti iš jos pini- 
gų, bet grasu prašyti. Ji visada turi žinoti, kodėl ir kam. O 
šitaip gaučiau tuos pačius pinigus, tik nereiktų atsakinėti į 
klausimus. 

— Vis tiek bjauru. Kam jums reikia pinigų? 

— Klausimai, klausimai. Niekas manim nepasitiki. 

— Kam jums reikia pinigų? 

— Pabėgti, - nuoširdžiai atsakė ji. 

— Kur? 

— Koks gi pabėgimas, jei pasakysiu, kur. Be to, dar ne- 
nusprendžiau, nesvarbu, kur, kad tik būtų toli ir geras kli- 
matas. 


Jis vėl dirstelėjo į ją. Abejingumo nė pėdsako, atrodė, 
kad ji kalba labai nuoširdžiai ir daug tikisi iš savo naujojo 
pabėgimo plano. Bet tai buvo vaikiškos viltys, neapgalvo- 
tos ir be pagrindo. „Bėgti“ smagu vien todėl, kad nereikia 
„pasilikti“. 

- Man, mano dvasinei būsenai išvykimas būtų naudin- 
gas, - tarė Virdžinija. - Karni mano, kad aš bloga, o Polas — 
kad kvaila. Jie abu labai geri ir padorūs. Bet sunku gyventi 
su žmonėmis, kurių reikalavimų neatitinki. - Ji nutilo ir už- 
sitraukė cigaretę. — O čia dar šita istorija su Klodu. Aš nie- 
kad neišpirksiu kaltės. Niekas nepatikės, kad nebuvau Klo- 
do moteris. Juk jūs netikit, Mičemai. Netikit? 

- Galbūt. 

— Bet taip nebuvo. Aš kelis kartus nuėjau su juo į resto- 
raną, nes jis buvo nuostabus šokėjas. 

Nelabai įtikinamas paaiškinimas, turint omeny parody- 
mus apie jųdviejų kivirčą šeštadienio vakare. Bet Mičemas 
nieko nepasakė. 

Jie privažiavo geležinkelio pervažą kaip tik tada, kai už- 
sidegė raudona šviesa ir leidosi užkardas. Labai iš lėto bė- 
giais į vakarus pajudėjo prekinis traukinys. Virdžinija iš- 
tempė kaklą ir įdėmiai žiūrėjo į jį, žiūrėjo, kaip kiekvienas 
vagonas gremėzdiškai rieda pro šalį, lyg svajodama atsi- 
durti viename iš jų, lekiančiame į vakarus, kažkur, kur ge- 
ras klimatas. 

Jam pasidarė jos gaila. Šis jausmas kėlė nerimą, todėl 
jis susidomėjo užrašais ant krovininių vagonų. Mičigano 
centrinis. Rok Ailandas. Berlingtonas. Atčisonas, Topika 
ir Santa Fe. Junion Pasifikas. Grand Rapidsas. PGL. O ant 
išvirtusio cisternos pilvo kreida pakeverzota: „Čia buvo 
Kilrojus“, toliau narsus prierašas: „O kas nebuvo - Džo ir 
Hovis“. 


Šimtai vagonų - nafta ir sienojai, automobiliai, meta- 
lo laužas ir trąšos, sprogmenys ir žmonės - milžiniškas 
visokio labo kratinys, ir visada atsiras vietos dar vienai, 
Virdžinijai. 

Pro šalį praslinko tarnybinis vagonas, užkardas pakilo, 
o Virdžinija švytinčiomis akimis, tankiai kvėpuodama, vėl 
atsilošė į sėdynės atkaltę. Traukinys - jo galimybės, jo pa- 
skyrimo vieta, pats jo judėjimas - ją sujaudino. Ji staigiai 
pakėlė ranką ir tol mojavo tarnybiniam vagonui, kol šis 
dingo iš akių. 


Aštuntas skyrius 


Mitemas sustabdė automobi- 
lį netoli didžiųjų durų ir išlipo. Pasistatęs palto apykaklę, 
jis apėjo mašiną ir atidarė dureles Virdžinijai. 

— Atvažiavom. Sėkmės. 

Ji nustebusi žvilgtelėjo į jį. 

— Net neužeisit? 

— Ne. 

- Bet mano motina norės su jumis pasimatyti, padėkoti. 

— Man ji neturi už ką dėkoti. Toks darbas - vienas malo- 
numas. 

- Jūs pykstat, taip? Nes aš kai ką pasiūliau dėl sąskaitos. 

— Nepykstu, - atsakė Mičemas. —- Turiu grįžti į kalėjimą 
pasimatyti su Loftu. 

— Kam? 

— Jis prašė. 

— Bet kodėl jis?.. 

— Nežinau, o jei ir žinočiau, jums turbūt nesakyčiau. 

— Ką gi, dėkui, kad parvežėt. - Ji išlipo ir nuėjo prie du- 
rų. Jos tučtuojau atsidarė ir pasirodė ponia Hamilton. 

Virdžinija puolė motinai į glėbį, o ši linguodama spaudė 
ją prie širdies. Beveik tiksliai pasikartojo vakar ryto vaiz- 
das Kordvinko kabinete. 

— Mamuliuk! 


— Mieloji Džine. Miela mergyte. 

— Oi, mamuliuk! 

Mičemas stebėjo jas, bet šį kartą visiškai abejingai, nesi- 
jaudindamas. Svarstė, ką darytų ponia Hamilton sužinoju- 
si, kaip ir kodėl Virdžinija mėgino prasimanyti pinigų. 

Stengdamasis nekristi į akis, jis šmurkštelėjo už vairo ir 
paspaudė starterio mygtuką. Ponia Hamilton kaipmat ir la- 
bai energingai atkreipė dėmesį - lyg mėgėja aktorė, seniai 
laukusi vėluojančios replikos. 

— Pone Mičemai! Oi, pone Mičemai, palaukit valandėlę. 

Mičemas nuolankiai išjungė uždegimą, įjungė avarinį 
stabdį ir antrą kartą išlipo. 

Ponia Hamilton artinosi atkišusį sveikintis dešinę. 

- Jūs neketinote išvykti? 

— Ketinau. Turiu rei... 

— Prašom užeiti ir išgerti puodelį kavos. Arba ko nors 
stipresnio. Reikalai palauks. Man tai toks džiugus įvykis. 
Mano mergaitė laimingai sugrįžo. 

Laimingai. Mičemas bemaž krūptelėjo išgirdęs šį žodį, 
taip jis netiko. Jos mergaitė turbūt niekad nebegyvens lai- 
mingai. Įtarė, kad ponia Hamilton tai žino, todėl šis žodis 
nevalingai ir ironiškai nusprūdo jai nuo liežuvio. 

— Norėčiau kavos, - tarė Mičemas. - Malonu, kad pa- 
kvietėt. 

Virdžinija pirmutinė pasuko namo. Paltas nusmuko jai 
nuo vieno peties, ir jo apačia vilkosi purvinu sniegu. 

— Ji atrodo siaubingai, - tarė ponia Hamilton pasikeitu- 
siu balsu. - Lyg būtų nevalgiusi, nemiegojusi. 

— O jūs valgėt, miegojot? 

- Šiek tiek. Dėkui Dievui, viskas baigėsi. Baigėsi. Tiesa? 

- Taip. 


— Tas vyriškis kaltas, jis tai įrodė? 

— Kiek žinau, taip. Nesu šerifo patikėtinis. 

Toks atsakymas ją, rodos, patenkino. 

— Manau, jūs mums nešat laimę, pone Mičemai. 

Namo viduje buvo drėgna ir kvepėjo it gėlių parduotu- 
vėje. Mičemas pamatė, kad kažkas, laukdamas Virdžinijos, 
palaistė visus augalus, net perlaistė, lyg būtų stengęsis at- 
silyginti už ankstesnę nepriežiūrą. Lėkštutės po vazonais 
buvo sklidinos kaip akis, o iš vieno sieninio vazono su ge- 
benėmis ant vaškuotų betoninių grindų, veriamai caksėda- 
mas, lašėjo vanduo. 

Ponia Hamilton nepastebėjo, kad iš vazono laša. Paėmusi 
Virdžinijos paltą, kabino jį į sieninę spintą. Laikė paltą 
baikščiai ir švelniai, lyg jis būtų nepaprastai brangus, o ji 
nelabai žinotų, kaip su tokiu elgtis. Pirmą kartą Mičemas 
atidžiai įsižiūrėjo į paltą. Juodai baltas raštas akino, bet au- 
dinys buvo pigus. 

Nė viena moteris nepasisiūlė pakabinti Mičemo palto ir 
skrybėlės, todėl jis uždėjo juos ant kėdės. Truputį suirzo, 
nes neabejojo, kad toks apsižioplinimas nėra vien neman- 
dagumas; taip jos nejučia parodė savo tikruosius jausmus 
jam. Jis vėl ėmė spėlioti, kodėl ponia Hamilton pakvietė jį 
kavos ir kodėl jis nenorėdamas sutiko. 

- Reikėtų kaip nors atšvęsti, - tarė ponia Hamilton. - Gal 
šįvakar suruošti kviestinę vakarienę. Norėtum, Džine? 

Virdžinija neatsakė į klausimą, o gal neišgirdo. Ji mąsliai 
žvelgė į Mičemą, prikandusi apatinę lūpą. 

— Mičemai, man atėjo į galvą viena mintis. 

— Pone Mičemai, brangioji, - pataisė ponia Hamilton. - 
Pone. Skamba storžieviškai... 

— Mamuliuk, prašom nepertraukinėt. Aš kalbu. 

— Tai kalbėk kaip pridera. 

— Dėl Dievo, mamuliuk, tai svarbu! - Ji vėl atsisuko į Mi- 
čemą. - Man toptelėjo, kad galiu pareikšti ieškinį dėl netei- 
sėto suėmimo. Buvau žiauriai pažeminta, argi ne, nuken- 
tėjo mano geras vardas, patyriau baisių nepatogumų, ir taip 
toliau. Kokia jūsų nuomonė, Mičemai? 

— Mintis ne tokia jau gera, - tarė Mičemas. 

— Gera, tiesiog nuostabi. Dievaži, jei laimėčiau bylą, gau- 
čiau krūvą pinigų. 

- Jūs nelaimėtumėt, nes tikimybė lygi nuliui. Niekas jū- 
sų piktavališkai nepersekiojo, šerifas turėjo pagrindo su... 

— Gana. - Ponia Hamilton ištarė tą žodį tyliai, bet taip 
įtaigiai, su tokiu šaltu įsiūčiu, kad Mičemas staiga nutilo, o 
Virdžinija atsisuko į motiną apstulbusia mina. - Man dėl ta- 
vęs gėda, Virdžinija. Gėda. 

— Dėl Dievo, mamuliuk, aš žinau savo teises ir... 

— Daugiau apie tai nekalbėsim. - Ponios Hamilton vei- 
das tai raudo, tai balo, lyg jai būtų sutrikusi kraujo apytaka 
ir per greit bei per smarkiai emusi atsiliepti į jausmų poky- 
čius. - Daugiau prie šito nebegrįšim. Tau aišku, Virdžinija? 
O jums, pone Mičemai? 

— Visas šitas reikalas - girto kiškio svajonė, - atsakė Mi- 
čemas. 

- Žinoma. Žinoma, taip: - Ji beveik atgavo šalta- 
kraujiškumą. —- Girdėjai, Virdžinija? 

— Girdėjau.. 

— Dabar eik pasisvėikinti su Karni, kaip pridera gerai me- 
galtei. Ji negali išeiti iš kabineto. 

Virdžinija klusniai apsisuko ir išėjo, bet prieš tai apdo- 
vanojo Mičemą iškalbingu „mes apie tai pakalbėsim vė- 
liau“ žvilgsniu. Ponia Hamilton, matyt, irgi jį pastebėjo ir 

suprato, bet nieko nesakė tol, kol su Mičemu neįsitaisė 
priešais židinį. 

Tarp jų, taip arti Mičemo, kad jis vos galėjo pajudinti ko- 
"jas, stovėjo milžiniškas stiklinis trijų aukštų stalas, iš pažiū- 
ros sveriantis apie toną. Krėslas, į kurį atsisėdo Mičemas, 
buvo žemas ir minkštas, iš tokių krėslų sunku pakilti, net 
kai kelio neužstoja stalas. 

Mičemas staigiai ir nepaaiškinamai išsigando. Baimė už- 
liejo kaip banga, pagreitindama širdies plakimą, išmušda- 
ma kaktą prakaito lašeliais ir drėgnu šalčiu nusmelkdama 
strėnas. Turėjo susitvardyti, kad nenuspirtų didžiulio stalo 
ir sykiu neišpiltų kavos iš sidabrinio virtuvo, nesukultų por- 
celiano puodelių ir stiklinių aukštų. Įtūžis yra nesąmonin- 
gas atsakas į baimę. Bet kadangi baimė buvo neįvardijama 
ir netiesioginė, įtūžis prasiveržė miglotas ir neprotingas. Jis 
numetė peleninę. Numetė netyčia, o kai pamatė dūžtant, 
protu nesuvokė jokio pasitenkinimo, bet nustojo prakaituo- 
ti, o širdis vėl ėmė plakti normaliai. 

Ponia Hamilton numojo ranka į jo atsiprašymus. Atrodo, 
ji suirzo ne dėl sudaužytos peleninės, bet dėl pertrauktų 
minčių. 

- Tikriausiai supratot, - ramiai ir tvirtai tarė ji, - kad Vir- 
džinijai kartais į galvą šauna beprotiškos mintys. Nereikia 
į jas kreipti dėmesio. 

— Aš nekreipiu. 

— Suprantat, negali būti nė kalbos apie bylinėjimąsi dėl 
neteisėto suėmimo. 

— Suprantu. - Jis jai nepriminė, kad pats tai sakė mažiau- 
siai du kartus. | 

— Virdžinija moka įtikinti. Aš... aš maldauju nekreipti į 
ją dėmesio. Ji nesupranta, kokie gali būti padariniai... dar 

daugiau viešumo, papildomas tyrimas, visur kaišiojantys 
nosį policininkai. 

— Kur? 

— Visur, - atsakė ji, skėstelėdama mažomis putniomis 
rankelėmis. - Polas pakankamai prisikentė. Puspročių tele- 
fono skambučiai ir laiškai, reporteriai, stabdantys gatvėje. 

- Viskas užsimirš. 

- Jei Virdžinija daugiau nieko neiškrės. Tarkim, nepra- 
dės šitos bylos. 

— Nė vienas advokatas nesiteps rankų. 

Tai buvo ketvirtas ar penktas jo patikinimas. 

— Visa laimė, - tarė ji, ir Mičemas pamanė, kad pokalbis 
šia tema baigtas, bet ji pridūrė: - Kodėl Virdžinijai taip bai- 
siai reikia pinigų? 

— Paklauskit ją pačią. 

- Pameluos. 

— Galbūt. 

— Nors ji nėra melagė, tikra melagė, bet kartais slapukau- 
ja, nes nesupranta, kad aš jai visiškai pritariu. - Ji pabrėžė 
žodį „visiškai“, lyg neigtų neištartą kaltinimą nepritarimu. — 
Aš ją suprantu, ji - mano mergaitė. Mes visada buvom la- 
bai artimos. 

— Matau. 

— Pasakykit atvirai, pone Mičemai. Ar jūs peržiūrėjot ata- 
skaitas apie Virdžiniją? 

— Kokias ataskaitas? 

— Kol ji buvo... kol ji tenai buvo, ją turėjo apklausti, iš- 
tirti testais ir panašiai. Juk paprastai taip daroma, tiesa? 

— Taip. 

— Jūs nežinot, kokie... rezultatai? 

— Ne. 


— Maniau, kad būdamas jos... Tiek to, ne taip jau svar- 
bu. Virdžinija, be abejo, normali. Kiek išpaikinta, bet visiš- 
kai normali. 

— Sutinku, - tarė Mičemas. Ką nors kita sakyti buvo be- 
prasmiška. 

Ponia Hamilton dėkingai pažvelgė į jį. Ji sulaukė tokio at- 
sakymo, kokio norėjo, ir dabar, kol Mičemas jo neatšaukė 
ar nepakeitė, atėjo metas keisti temą. 

— Nešvarus reikalas, - tarė ji. - Džiaugiuosi, kad viskas 
baigėsi, ir manau, jūs irgi džiaugiatės. 

— Iš dalies. 

— Kuo greičiau atsiųskite man sąskaitą. Nežinau, kiek lai- 
ko dar čia būsiu. Arba galiu sumokėti tuoj pat, jei norite, 
grynaisiais. 

— Nebūtina. 

Kažkur du kartus sučirškė telefonas. 

- Jūs ateisite mūsų šventinės vakarienės, pone Mičemai? 

— Dėkoju, bet kažin ar galėsiu. - Jis nenorėjo nė pagal- 
voti, kad dar kartą reiktų įžengti į šiuos namus, skęsti minkš- 
tame krėsle, gudriai priremtam prie sienos stiklinio stalo ir 
tykios paklaikusios moteriškės. - Turiu reikalų. 

- Žinoma. Jūsų laukia šimtai kitų klientų. 

— Bent jau keli tikrai. 

- Šitas Lofias, be abejo, gaus gerą advokatą? 

— Kokį nors gaus: arba už pinigus, arba be jų. 

— Kodėl sakot „arba už pinigus, arba be jų“? 

- Jei neišgalės sumokėti, teismas paskirs du gynėjus. Čia 
ne Los Andželas, visuomeninio gynėjo nėra. 

- Aš neįsivaizdavau, kad taip galima. Nepasitaikė progos 
pasidomėti... tokiais dalykais. 

Koridoriuje pasigirdo greiti lengvi žingsniai, ir po valan- 
dėlės tarpduryje pasirodė Alisa. Atrodo, kad ji dirbo. Plau- 

kai buvo standžiai subrukti už ausų ir surišti mėlynu kas- 
pinu, o prijuostė beveik siekė kulkšnis. Jos veidas buvo mie- 
las, išraudes ir dailus. 

Ponia Hamilton, pažvelgusi į Alisą, susiraukė - vos vos, 
bet įsakmiai kaip motina, tildanti mažą mergytę, kad ši ne- 
sikištų į suaugusiųjų kalbą. O jei būtinai turi įsikišti, tegu 
pirmiau nusiriša prijuostę. 

— Mieloji Alisa, - tarė ji, - kuo tu užsiėmusi? 

— Tvarkausi. 

— Puikiai žinai, kad neprivalai dirbti ruošos darbų. 

— Man nesunku. O nudirbti juos reikėjo. 

Ponia Hamilton atsisuko į Mičemą šypsodamasi - regis, 
dirbtinai. 

- Ką daryti su tokia mergina? 

— Nežinau, - atsakė Mičemas. Jis nei iš šio, nei iš to pa- 
juto, kad Alisai pasirodžius kambaryje kažkas pasikeitė, ne- 
liko įtampos, nematomas laidas nutrūko. Jis pakilo iš krės- 
lo, pastūmęs stiklinį stalą, ir jo bambukinės kojos 
piktindamosi sugirgždėjo. Stalas buvo lengvesnis, negu jis 
manė. 

Alisa oriai stebėjo jį iš tarpdurio. 

- Skambino iš jūsų kontoros, pone Mičemai. Turite tenai 
užvažiuoti pasikalbėjęs su ponu Loftu. 

- Dėkui. | 

Stojusioje tyloje Mičemas klausėsi, kaip labai iš lėto ir ty- 
liai varva vanduo iš sieninio vazono su gebene. Lyg pasku- 
tiniai kraujo lašai iš mirtinos žaizdos. 

Ponia Hamilton irgi atsistojo, kad matytų Mičemo akis. 

- Gali būti, kad jūs - itin gudrus ir suktas padaras, pone 
Mičemai. 

- Žebenkštis irgi, todėl nesivarginsiu dėkodamas, ponia 
Hamilton. 


- Jūs visą laiką vedžiojot mane už nosies, - šaltai ir griež- 
tai pareiškė ji. - Juk jūs būsite Lofto advokatas? 

— Ne. 

— Meluokit sveikas. Didelio čia daikto. Visi meluoja. 

— Aš nemeluoju. 

— Kaip galiu jumis patikėti? Kaip galiu išvis kuo nors ti- 
kėti? - Ji perėjo per kambarį skausmingai lėtai, lyg jūros gel- 
mių naras, sunkiai plėšiantis švinines pėdas nuo vandeny- 
no dugno, kovojantis su slėgiu, kurio nemato ir 
nesupranta. - Aš... Alisa, aš einu į savo kambarį truputį 
pailsėti. Prašom pasirūpinti... ponu Mičemu. 

Mičemas stebėjo ją, kol ji dingo už koridoriaus posūkio. 
Tada pakreipęs galvą žvilgtelėjo į Alisą ir tą akimirką pa- 
noro dviejų dalykų, kuriems pasiekti priemonės buvo skir- 
tingos, bet tikslas tas pats: kad Alisa nepasiliktų šiuose na- 
muose. Pirmas noras buvo turėti motiną, tėvą ar kokių 
nors artimųjų, kad galėtų pakviesti Alisą apsistoti pas juos. 
Kadangi jis neturėjo jokių giminaičių, panoro, kad ponia 
Hamilton su Alisa artimiausiu lėktuvu išskristų namo. Vie- 
ną gražią dieną, kada nors tolimoje ateityje, kai turės at- 
liekamo laiko ir pinigų, galbūt nuvažiuos su ja pasimaty- 
ti. Galbūt tuo metu ji jau bus ištekėjusi, ištekėjusi ir turės 
porą vaikų; rami, patenkinta šeimos mama, kuri vaikšto 
po parduotuves, į kiną, deginasi saulėje. Šis ateities vaiz- 
das buvo toks ryškus, netekties jausmas toks aštrus, kad 
jis pajuto, kaip jį užplūsta įtūžio banga, užplūsta ir atslūgs- 
ta palikusi druskos skonį. 

— Kada išvykstat namo? - staiga paklausė jis. 

- Jūs turit galvoje Los Andželą? 

— Taip. 

— Nežinau. Ponia Hamilton nesakė. 

— Galėtumėt pati jai pasakyti. Sakykit, kad norit išva- 
Žiuoti. 

— Bet aš nenoriu. 

— Matėt Virdžiniją? 

— Taip, prieš valandėlę, su Karni. 

— Ojei aš jums pasakysiu, kad, mano nuomone, Virdži- 
nija pavojinga? 

— Bandot mane išgąsdinti? Nieko nesuprantu. Juk dabar 
viskas gerai, tiesa? Viskas susitvarkė? - Ji per žingsnį pasi- 
traukė nuo jo. - Argi ne? Kodėl jūs einat pas Loftą, jei ne- 
sat jo advokatas? 

— Jis mane paprašė. 

— Kaip senas bičiulis? 

— Daugmaž. 

- Jūs jį pirmą kartą pamatėt vakar vakare, kaip galit būti 
senas bičiulis? 

- Jis pamanė, kad iš veido atrodau garbingas žmogus, - 
tarė Mičemas, - todėl iškart tapau jo senu bičiuliu. Kartais 
taip atsitinka, ypač kai žmogus vienišas ir ištiktas bėdos. Aš 
pats vienišas ir buvau pakliuvęs į bėdą, todėl nusimanau 
apie tokius dalykus. - Jis apsivilko paltą. - Atrodo, niekam 
nepatinka, kad aš kalbėsiuosi su Loftu. Įdomu, kodėl. 

— Man vis tiek. Tiesiog nesuprantu. - Ji giliai sukišo ran- 
kas į per didelės prijuostės kišenes. - Matyt, pradedu visus 
įtarinėti. Nežinia, kodėl. 

- Įtarimas - bjaurus dalykas, juo užsikrečia net geriausi 
žmonės. Sudiev, Alisa. 

— Sudiev. 

Jis pasilenkė ir švelniai pabučiavo jai į kaktą. Ji nė nekrus- 
telėjo. Stovėjo nustebusi ir mažumėlę nelaiminga. 

Pusiaukelėje į miesto centrą jis suvokė, kad kavos taip ir 
neparagavo. Panoro apsisukti ir grįžti - ne pražiopsotos ka- 

vos, bet dėl to, kad staiga suprato, ką reikia daryti. Spren- 
dimas paprastas: namą reikia palikti kaip skęstantį nuo per 
sunkaus krovinio laivą. Alisa ir ponia Hamilton turi išvykti 
-namo, Karni - susirasti kitą darbą, Polas - išsinuomoti ka- 
binetą kur nors miesto centre. O Virdžinija... Virdžinijai ga- 
lima padėti tik pinigais, kad ji pabėgtų toli toli, kur geras 
klimatas. 

Jis mąstė apie jos veido išraišką stebint pravažiuojantį 
traukinį ir mojuojant raudonam tarnybiniam vagonui. Vir- 
džinijai reikia judėjimo, permainų, greičio. Ji turėtų gyven- 
ti traukinyje, kuris be paliovos važiuoja aplink pasaulį ir nie- 
kad nesustoja. | 


Devintas skyrius 


Mitemas ne iš karto nuvažia- 
vo į kalėjimą. Vieta, kurią jis norėjo pamatyti pirmiau, bu- 
vo pakeliui. Du kartus pravažiavęs pro šalį, jis ją galiausiai 
rado - mažą krautuvėlę su vieninteliu langu, nepastebimai 
įsispraudusią tarp kėglinės ir cigarų parduotuvės. 

Virš durų buvo iškaba, žaliomis su baltu raidėmis skel- 
bianti: „Dugas Divainas, savininkas“. Daugiau jokių užra- 
šų nebuvo, bet jų ir nereikėjo. Langas iki pat lubų buvo už- 
verstas žmonių atliekomis ir liekanomis, viltimis ir 
beprasmybe, troškimais, baime ir nelaimėmis. Vestuviniai 
žiedai ir rožiniai, automatiniai ginklai ir medžiokliniai pei- 
liai, numinti batai ir smuikai; o lango apačioje toks mielas 
ir amžinas stovimasis laikrodis. Laikrodis ėjo ir net teisin- 
gai rodė: penkios po pusės vienuolikos. 

Krautūvėlėje ant pinto suolo sėdėjo pusamžis vyriškis ir 
apžiūrinėjo šratinį šautuvą. Šautuvas buvo senas ir nešva- 
rus. Kokie keturi ar penki vamzdžio coliai buvo nupjauti, o 
likutis užtaisytas juoda lipnia juostele. Tai buvo nėvilties 
ginklas, paspaudus gaiduką, galintis ne tik iššauti, bet ir 
sprogti. Mičemas spėliojo, koks žmogus, neturintis ko pra- 
rasti, nusipirko ir pardavė jį, ir koks žmogus, neturintis ko 
prarasti, nusipirks jį ir parašys dar vieną jo niūrios, su užuo- 
minomis istorijos skyrių. 


Divainas pakėlė akis nuo darbo. Tai buvo tamsiaveidis 
airis šiurkščiais garbanotais plaukais ir gyvom kaip vaba- 
liukai akimis. 

— Veikia, - tarstelėjo. - Aš išbandžiau. 

— Tikrai? 

- Žinoma. Bet niekad nežinai, į ką pataikysi. Šausi į žmo- 
ną, o nupilsi kaimyno auksinę žuvelę. 

— Gal ir neblogai. 

— O, žinoma. Nė ginčytis neverta. Įstatymas nedraudžia 
šaudyti auksinių žuvelių. - Jis atsistojo ir atsargiai padėjo 
šautuvą ant pinto suolo. - Galiu jums kuo nors padėti? 

- Galbūt. 

— Perkat ar parduodat? 

— Perku. 

— Turbūt draudimo inspektorius, - tarė Divainas. - At- 
spėjau ar ne? 

— Neatspėjot. 

— Galvą guldau, kad nelabai suklydau. 

— Ne, nelabai. 

— Visada daugmaž atspėju. Galima sakyti, kad šitame 
kvaišame pasaulyje nusimanau tik apie žmones, o iš to ne- 
prasikursi. Bent užsiminkit, kas jus domina. Jei norite pra- 
dėti mokytis muzikos, turim puikų klarnetą. 

— Ne, dėkui. Man rei... 

— Vaikinas, kuris man jį pardavė, sakė, kad jis kadaise pri- 
klausęs Benui Gudmanui. Keista, kiek daug žmonių bando 
veržtis pro atdaras duris. Nė viename lombarde į rytus nuo 
San Francisko nerasi klarneto, kuriuo nebūtų grojęs Gud- 
manas arba Artis Šo. Turime nebrangių papuošalų. 

— Man reikėtų rėmelio nuotraukai. 

— Tik rėmelio? 

— Taip. 


— Turime keletą pirmarūšių aliejiniais dažais tapytų pa- 
veikslų, keletą tikrų Manderheimų. 

— Pirmą kartą girdžiu apie Manderheimą. 

— Aš irgi nesu girdėjęs apie tokį, bet jūs nustebtumėt su- 
žinojęs, kiek jo kūrinių pardaviau. - Jis parodė paveikslą su 
rožėmis ir gebenėmis vazoje, atremtą į apverstos kėdės ko- 
jas. - Štai, pavyzdžiui, anas. Jei sakyčiau pirkėjams, kad jį 
ant virtuvinio stalo nutapė kažkieno teta Agnė, niekas jo 
veltui neimtų. Bet Manderheimas... na, tai jau kas kita, 
prašmatnu. Net romantiška. Jus domina, kodėl jis nepasi- 
rašinėja paveikslų? Mat pabėgo su svetima žmona ir neno- 
ri, kad jį atpažintų, nes vyras griežia ant jo dantį. Taip, 
pone, žmonės patikės bet kokia didele kvailyste. Juokingiau- 
sia, kad aš pats beveik patikėjau Manderheimu, - niūrokai 
pridūrė. 

Mičemas irgi beveik patikėjo. 

— Galbūt kitą kartą aš įsigysiu Manderheimą, - tarė jis. — 
O dabar man reikia tik rėmelio. Mano mergina praėjusią sa- 
vaitę nusifotografavo. Keistas sutapimas - jos pavardė irgi 
Manderheim. 

Divainas nė nešyptelėjo. 

— Jums reikia sidabrinio rėmelio? 

— Taip. 

— Maždaug aštuonių colių pločio ir dešimties aukščio? 

— Maždaug tokio. | 

Divainas valandėlę tylėjo delnu trindamas smakrą. Jo 
oda buvo panaši į švitrinį popierių. 

— Mano verslas keistas, pone, tenka susidurti su keistais 
žmonėmis, kuriems reikia keistų dalykų. Sidabrinis rėme- 
lis nuotraukai savaime nėra kažkokia keistenybė. Kartais 
aš juos perku, kartais parduodu. Tačiau keista, kad šį ry- 
tą, per vieną trumpą valandėlę, trys žmonės užsimanė si- 

dabrinio rėmelio. Jūs trečias. Antras buvo policininkas, o 
pirmoji moteris. 

— Kas ji? 

— Klokit, koks jūsų reikalas, pone. 

Mičemas išėmė iš piniginės savo vizitinę kortelę. 

Divainas paėmė kortelę, niurnėdamas perskaitė ir nume- 
tė ant grindų. 

— Sakiau policininkui ir jums sakau, kad kaip gyvas nesu 
jos matęs. 

- Jūs sakėt, kad jūsų specialybė - žmonės. Turbūt paste- 
bėjot, kaip ji atrodė. 

— Pastebėjau, pastebėjau. Pamaniau, kad seselė, o gal mo- 
kytoja. Nekrentanti į akis, nei bjauri, nei gražuolė, nei išsi- 
pusčiusi, nei apdriskusi. Maždaug keturiasdešimties, liesa, 
smailianosė. Tikriausiai apsiverkusi arba persišaldžiusi. Sto- 
vėjo lauke, kai aš devintą valandą atidariau krautuvę. Ji pa- 
sakė norinti vieno kito mažmožio namams papuošti ir ar 
jai neleisčiau apsidairyti. Ji labai nuosekliai viską apžiūrė- 
j0, lyg būtų įpratusi ieškoti daiktų. Tai, ko jai reikėjo, susi- 
rado maždaug per dvidešimt minučių: sidabrinį rėmelį, sta- 
linį radiją ir parkerį bei pieštuką iš onikso. Už viską 
keturiasdešimt aštuoni su puse dolerio. Šuns kaina. 

— Ar matėt šio ryto laikraščius? 

— Aš turiu keturis vaikus, - tarė Divainas. - Kai turi ke- 
turis vaikus, laikraštį perskaitai tik vakare, jiems sugulus. 
O kas? 

Mičemas neatsakė į klausimą. 

- Tikriausiai prisimenat, kas jums pardavė daiktus, ku- 
riuos nusipirko ta moteris. 

- Žinoma. Ir prisimenu, ir mano knygose užrašyta. Jau- 
nas vyriškis, kuris ir anksčiau pas mane užeidavo. Kartais 
jis užstato vieną kitą daiktą, kartais juos iškart parduoda, 

pavyzdžiui, vakar. Jo pavardė Desmondas. Djuenas Des- 
mondas. - Jis valandėlę tyrinėjo Mičemo veidą. - Pavar- 
dė netikra, a? Maždaug taip ir maniau. Kaip jis iš tiesų va- 
dinasi? 

— Erlas Loftas. 

— Kodėl juo staiga susidomėta? Numirė, ar ką? 

— Kalėjime. 

— Tikrai? - nenustebo Divainas. - Na, ką gi, kaip žmonės 
sako, išorė apgaulinga. Kas ta ponia, nupirkusi jo parduo- 
tus daiktus? 

— Maniau, jūs ją atpažinot, - kreivai šyptelėjo Mičemas. — 
Tai Manderheimo meilužė. 

Divainas nuraudo kaip mergaitė. 

- Ei, prikąskit liežuvį. - Jis palydėjo Mičemą iki durų. — 
Daiktai, kuriuos aš nupirkau iš Desmondo, tai yra Lofto, - 
nevogti? 

- Ne. 

— Man pasisekė. Kažin kodėl moteris juos atpirko? 

— Gal norėdama jam grąžinti. - Gal norėdama turėti jo 
atminimą, mintyse pridūrė. Mąstė, kaip ji sėdėjo Lofto kam- 
bary užsidengusi veidą rankomis, apimta bežadžio sielvar- 
to. - Rėmelyje nebuvo nuotraukos? - paklausė jis. 

— Aišku, buvo. Maloni žilaplaukė kokių šešiasdešimties 
metų moteriškė. Iš pradžių pamaniau, kad Lofto motina. Pa- 
klausiau, ar jis nenori pasiimti nuotraukos, o jis atsakė, kad 
nenori. Matyt, ji nebuvo jo motina. 

— Tikriausiai motina. 

— Va, čia tai keista, a? Paprastai žmogus pasilieka moti- 
nos nuotrauką. 

Tikrai keista. Ypač keista, kad taip pasielgė Loftas, my- 
lintis sūnus. 

— Kur jūs ją dėjot? 

— Išmečiau. Ne pusplikė gražuolė, kur ją daugiau dėsi? 

— Gal galėtumėt prisiminti, kur išmetėt. 

— Žinoma, galėčiau, tik iš to jokios naudos. Aš įmečiau 
ją į krosnį ir supleškinau su kitom šiukšlėm. Tai buvo pa- 
prasta paprastos moters nuotrauka. Iš kur galėjau žinoti, 
kad jos kam nors prireiks? Ir kam ji jums? 

— Manjos nereikia. Tiktai smalsu. Norėčiau sužinoti, ko- 
dėl Loftas jos nepasiliko. 

— Galbūt ji jam širdį paėdė. Aš irgi persiuntu ant savo se- 
nikės. 

— Gal ir jūsų tiesa. - Mičemas atidarė duris, Išėjus iš pri- 
plėkusios krautuvėlės, žiemos vėjas atrodė gaivus ir šva- 
rus. - Dėkui už žinias. 

— Nėr už ką. Užsukite dar. 

— Užsuksiu. - Mičemas išėjo į gatvę ir valandėlę stovėjo 
priešais užgriozdintą langą, sagstydamasis paltą. Pažvelgęs 
į krautuvėlę pamatė, kad Divainas vėl sėdi ant pinto suolo 
pasidėjęs ant kelių senovišką šautuvą. 


Dešimtas skyrius 


Lota jis rado mažame kamba- 
rėlyje priešais šerifo kabinetą. Loftas buvo vienas, ir kad jis 
suimtas, rodė tiktai policininkas koridoriuje už durų. 

Mičemas pažinojo policininką. Jo pavardė buvo Semju- 
elsas; beveik pensinio amžiaus, skaudančiomis rankomis ir 
kojomis, kankinamas žagsulio priepuolių, kartais trunkan- 
čių kelias valandas. Kai Semjuelsas pradėdavo žagsėti, ben- 
dradarbiai išgalvodavo sudėtingų, kartais smagių būdų žag- 
suliui sustabdyti. Viskas veltui. 

— Sveikas, Semjuelsai, - tarė Mičemas. - Kaip sekasi? 

— Blogai. Atvykote pačiu laiku. Jūsų vaikiną gabena iš čia. 

— Kur? 

— Daktaras sako, kad jo vieta ligoninėje. Kai tik gausiu 
perkėlimo dokumentus, ten jį ir išvešiu, į apygardos ligo- 
ninę. 

— Aš pirmiau su juo pasikalbėsiu. Galima uždaryti duris? 

Semjuelsas gūžtelėjo pečiais, gūžtelėjo labai iškalbingai, 
girdi, jam nei galvoj, nei uodegoj, jei visos durys būtų už- 
darytos, o pats pastatas susprogdintas. 

Mičemas įėjo į vidų ir uždarė duris. Kambariukas buvo 
mažutis, stovėjo tik kortų stalelis, trys sulankstomos kėdės, 
visos skirtingos, toršeras, sofa dviem sulūžusiom spyruok- 
lėm ir sukamoji kėdė sutrūkinėjusia ir nutrinta odine sėdy- 

ne. Atrodė, kad visi kambario daiktai išmesti iš kitų kam- 
barių ir kabinetų, taip pat ir fotografijos, kuriomis buvo nu- 
kabinėtos belangės sienos: Detroito „Red Wings“, Abrao- 
mas Linkolnas, burinė valtis, Dizi Din ir pustuzinis 
bevardžių ir užmirštų teisėjų ir policininkų. 

Loftas sėdėjo ant sulankstomos kėdės, įsmeigęs akis į 
ventiliatorių palubėje, jo žvilgsnis buvo išvargęs ir gailus, 
lyg anapus ventiliatoriaus matytų dangų, o anapus dan- 
gaus - didžiąją amžinybės duobę, jau atsivėrusią jam. 

— Loftai? - tarė Mičemas. 

Loftas tyliai sudejavo, tai buvo iš svajonių pasaulio grįž- 
tančio žmogaus protestas. 

— Atleisk, kad vėluoju, Loftai. Kaip jautiesi? 

— Bandžiau melstis. Mintys neleidžia, jos vis skrieja, skrie- 
ja kosmosu. - Jis nuleido galvą, ir jo akys susitiko su Miče- 
mo. - Mane išveža. Matyt, mirštu. 

Ventiliatorius švilpė kaip sparnai. 

— Ne. Ne, nemiršti, Loftai. Kordvinkas mano, kad tau li- 
goninėje bus patogiau, tavim labiau rūpinsis, geriau mai- 
tins. — Jis kalbėjo itin širdingai, mėgindamas nuslėpti savo 
nuomonę, kad priežiūra ir ramybė pavėlavo, iš maisto žmo- 
gui, kuris negali valgyti, jokios naudos. 

— Aš nenoriu į ligoninę, pone Mičemai. Prašau. Nenoriu, 
kad mane išvežtų, pone Mičemai. 

— Negaliu uždrausti jumis rūpintis. 

— Tai ne rūpestis. Aš neapkenčiu to oro, dvokiančio liga. 
Aš... tiek to, važiuosiu, žinoma, važiuosiu. Kitos išeities nė- 
ra. - Jis dirstelėjo į lagaminėlį po kojomis. Mičemas jį ma- 
tė pirmą kartą. - Šį rytą Emi atėjo manęs aplankyti. 

— Ponia Herst? 

— Taip. Jos neįleido, bet atidavė man daiktus, kuriuos ji 

atnešė: šiek tiek drabužių ir radiją. Nežinau, iš kur ji gavo 
radiją. Vakar aš jį pardaviau. 

- Šį rytą jinai atpirko iš Divaino. 

— Ji? Dieve! Tikriausiai sužinojo, kokia pavarde... aš nau- 
dojausi. 

— Gal ir ne, - tarė Mičemas. - Bet aš sužinojau. 

— Djuenas Desmondas. Ir taip pasivadino suaugęs vyras, 
a? Juokinga, ar ne? Nežinau, kas man užėjo. Djuenas Des- 
mondas. Dieve! - Jis trenkė kumščiu į išklibusį kortų stale- 
lį. Viena atlošiama kojelė pakrypo, stalelis pasviro, bet ne- 
nugriuvo. Kiek susigėdęs Loftas pasilenkė ir pataisė 
kojelę. - Nesakykit Emi. 

— Kam man sakyti? 

- Ji neturi sužinoti. Ji nežino, kad aš kvailys. - Jis padėjo 
galvą ant rankų. Tada Mičemas ir pamatė, kad abiejų Lof- 
to rankų krumpliai sukandžioti. Net blausioje geltonoje se- 
no toršero šviesoje aiškiai matėsi dantų žymės, o vienas 
krumplys kraujavo. Jo kraujas Mičemui niekuo nesiskyrė 
nuo įprasto. Bet jis žinojo, kad šis kraujas - nuodai, kad il- 
ga naktis, kurią Loftas prasėdėjo iš nebylaus įtūžio kandžio- 
damas krumplius, yra tik dar ilgesnės nakties pradžia. 

Mičemą apėmė neįtikėtinas bejėgiškumas. Jis norėjo pa- 
sikalbėti su Loftu, parodyti užuojautą ir draugiškumą, bet 
įprasti žodžiai netiko, mirties akivaizdoje visi žodžiai netin- 
kami. Pirmą kartą gyvenime Mičemas pajuto religijos pras- 
mę, pajuto, kad galėtų suartėti su Loftu tiktai per trečią esy- 
bę, dvasios vertėją: 

Staiga Loftas atsuko galvą. 

- Jūs ėjot pas Divainą aiškintis, kas aš toks, pone Mi- 
čemai? 

- Reikėjo sužinoti, kas atsitiko daiktams, dingusiems iš 
jūsų kambario: ar juos atidavėt, ar užstatėt, ar pardavėt. 

- Negi svarbu? 

— Svarbu, nes Kordvinkui toptelėjo, kad kažkas jums su- 
mokėjo už Margolio nužudymą. 

- Jūs irgi taip manot? 

— Ne. Aš manau, kad pardavėte daiktus Divainui, nes jū- 
sų kišenės buvo tuščios. Jei kišenės buvo tuščios, aišku, kad 
jums niekas nesumokėjo. 

— Būčiau galėjęs jums tai pasakyti. 

— Be abejo. Galėtumėt man pasakyti viską, kas šaus į gal- 
vą, bet nebūtinai būtų tiesa. 

— Manot, kad aš melagis, pone Mičemai? - sunerimo jis. 

- Jūs irgi žmogus. 

— Be reikalo tikrinote, ką veikiau. Aš neprašau malonės. 
Esu kaltas ir noriai leisiuos nubaudžiamas. Bet šitas šniukš- 
tinėjimas... šitas nereikalingas... 

— Tai, ką jūs sakote, nėra įrodymas, jei žodžių neparemia 
darbai. 

— Matyt, jūs teisus. Bet kad ir ką sužinotumėte, nesaky- 
kite Emi. 

— O ką galiu sužinoti? 

Loftas neatsakė. Jis vėl graužė savo kruvinus krumplius. 

- Ji labai jus myli, Loftai. 

— Myli, taip, aš įsitikinęs, kad myli. Aš... Ką... Vakar va- 
kare jūs su ja kalbėjotės, ką ji sakė apie mane? 

— Žinoma, kėlė jus į padanges; geraširdis, dėmesingas, 
trumpai papasakojo ir jūsų istoriją. 

Koridoriuje už durų pasigirdo žingsniai. Atrodė, kad jie 
tykūs ir tolimi. 

— Sunku prisipažinti, kad esi niekas, - tarė Loftas. - O aš 
štai prisipažįstu. Mano gyvenimas buvo beprasmiškas, be- 
tikslis ir bedžiaugsmis. Man nereikėjo gimti; tėvas nenorė- 
jo vaikų, o motina dėl tokios atsakomybės jautėsi pakliuvusi 

į spąstus. Viskas buvo klaida nuo pradžios iki galo. Aš bi- 
jau mirties valandos, baisiai bijau. Bet džiaugsiuos, kad ma- 
nęs nebebus. Jūs neskaitote poezijos, pone Mičemai? 

— Ne. 

— Yra toks Jeitso posakis. Aš jį užsirašiau į knygelę. - Jis 
išsitraukė iš marškinių kišenės mažą juodą užrašų knygelę 
ir ėmė sklaidyti. Mičemas pamatė, jog kiekvienas puslapis 
nuo viršaus iki apačios prigrūstas žodžių, parašytų tokiom 
mažom raidelėm, kad plika akimi jas perskaityti vargu ar 
įmanoma. Jis svarstė, ar Loftas visada taip rašo, ar tyčia ra- 
šė taip smulkiai, taupydamas vietą mažoje knygelėje. 

- Štai jis, - tarė Loftas. - Tiksliai nežinau, ką jis reiškia, 
nėra konteksto. Bet šis posakis pastaruoju metu neišeina 
man iš galvos: „Landi, kvaila pasaulio kiaulė, / Žvitrūs par- 
šai jos, / Bet dings akimirksniu visi, / Jei niekas jų neišsva- 
jos“. „Landi, kvaila pasaulio kiaulė“,- pakartojo spjaudyda- 
mas žodžius lyg vaisiaus kauliukus, per ilgai čiulptus. — 
Tikslus apibūdinimas. Aš išeisiu džiaugdamasis. 

Jis vėl nutilo. Kambaryje buvo girdėti tik ventiliatoriaus 
švilpimas, nors atrodė, netrūksta nei garsų, nei judesių, lyg 
anapus uždarytų durų vyktų įvairūs beprasmiški dalykai. 

— Kodėl jūs prašėt, kad ateičiau? — paklausė Mičemas. 

- Aš noriu jus pasamdyti. Oi ne, ne ginti, to nereikės. Bet 
sutvarkyti porą nesvarbių reikalų, kuriais pasirūpinti nebe- 
galėsiu. Norėčiau, kad jūs juos sutvarkytumėt vietoj manęs. 

— Kokie tai reikalai? 

— Aš turiu kiek pinigų. Pardaviau automobilį ir keletą 
daiktelių. Iš viso susidarė septyni šimtai šešiolika dolerių. 
Noriu, kad jie atitektų mano motinai. 

— Kur jie? 

— Juos jums paduos Emi. Jie voke vidury laiškų. Pasiim- 
kite užmokestį, o likutį ir visus laiškus perduokite motinai. 

Tai jos laiškai. Ji man rašydavo, kai aš čia atsikrausčiau. Pa- 
sakykit jai... - Jis delsė gniauždamas kumščius. - Pasaky- 
kit jai, kad perskaitytų juos dar kartą, kiekvieną laišką, gal 
supras... Ne. Ne, šito jai nesakykit. Tegu daro su jais ką no- 
ri. Vis tiek per vėlu. Tiesiog atiduokite jai pinigus ir liepki- 
te trumpam kur nors išvykti. 

— Kodėl? 

- Ji ne... nelabai atspari likimo smūgiams. Geriau išvyk- 
tų. Jos adresą paskelbė vienas rytinis laikraštis. Negerai. Dar 
ims persekioti reporteriai arba... Juk Kinkeidas - mažas 
žiaurus miestelis. 

— Aš perduosiu jūsų žodžius. Negarantuoju, kad įkalbė- 
siu ją išvykti. 

— Galit pamėginti. Tuoj užrašysiu adresą. 

— Nesirupinkit, mačiau laikraščiuose, - tarė Mičemas. Jis 
atsiminė adresą - ne iš laikraščių, o iš persiuntimo geležin- 
keliu kvito, užklijuoto skersai Lofto lagamino: „Nuo ponios 
Čarlz E. Loft, Ąžuolų gatvė 231, Kinkeidas, Mičiganas, po- 
nui Erlui Djuenui Loftui, Divizijos gatvė 611, Arbana, Mi- 
čiganas. Įvertinta 50 dolerių“. 

— Aš žinau, kad prašymas didelis, pone Mičemai. Bet jei 
šiandien galite kur nors išvykti, pirmiausia važiuokite pas 
ją - tik šimtas mylių... 

— Važiuosiu šiandien. 

— Dėkui. - Loftas nerangiai atsistojo viena ranka remda- 
masis į kortų stalelį, o kita - į kėdės atkaltę. - Labai dėkui. 

— Kodėl nepasilikot jos nuotraukos, Loftai? 

— Norėjau būti vienas. Visiškai vienas, net be nuotraukos. 
Ar galite tai suprasti? 

— Negerai būti vienam. Giminaičiai moka paremti sun- 
kią valandą. Ar nieko daugiau neturit, be motinos? 

— Kadaise turėjau žmoną. Ji paliko mane, išsiskyrė. Ne- 
kaltinu jos. Tai buvo stambi, stipri, sveika moteris. Bent jau 
tada tokia buvo, seniai jos nemačiau. 

— Ar jums netoptelėjo, kad motina gali norėti jus čia ap- 
lankyti? 

Loftas vangiai gūžtelėjo pečiais. 

— Neaplankys. O, ji norės atvykti, gal net ketins, susiruos, 
tvarkingai susikraus daiktus į lagaminą, viskas kaip pride- 
ra. Gal net pasieks autobusų stotį. Paskui suvilgys lūpas ner- 
vams nuraminti. Pats suprantat, kas bus toliau. 

— Taip. - Jis prisiminė daugybę knygų apie alkoholizmą 
Lofto kambary. 

— Ji visuomet baisiausiai neapkentė svaigalų. Pirmą kar- 
tą išgėrė būdama beveik penkiasdešimties. Tuo metu nuo 
jos pabėgo mano tėvas, ir vieną gražią dieną ji nusipirko 
butelį vyno nervams nuraminti. Tai įvyko žaibiškai. Vienas 
stiklelis, ir ji tapo girtuokle. Buvo girtuoklė gal trisdešimt 
metų, bet iki tol nesuprato. Ir pasaulis jai akimirksniu din- 
go. Nuo to laiko ji jo nebemato. Ir niekad nebepamatys. 

— Galbūt. Galima gydytis. 

Loftas tik papurtė galvą. 

— Aš asmeniškai pasirūpinsiu, kad ji atvyktų jūsų aplan- 
kyti, jei norite. 

- Dėkūi, ne, - mandagiai atsisakė Loftas. - Aš nieko ne- 
noriu matyti. 

Durys iš koridoriaus atsidarė ir įėjo policininkas Semju- 
elsas. Iš odinio dėklo, pritvirtinto prie diržo, išėmė antran- 
kius ir žaidė jais čia suverždamas, čia atleisdamas, kaip pa- 
nelė Dženings - raktais, ir dėl tos pačios priežasties, nes 
nuobodžiavo ir truputį varžėsi. 

— Baigėt, pone Mičemai? Mums liepta judintis. 

— Ar baigėm? - atsisuko į Loftą Mičemas. 

— Manau, taip, - atsakė Loftas. 

- Jei kas nors atsitiks, praneškite man. Vis tiek dar turė- 
siu su jumis pasimatyti sutvarkęs reikalą, kurį aptarėme. 
Galbūt anksti rytą. 

- Dėkui. 

— Tučtuojau einu pas Emi. 

— Pasakykite jai, kad nesijaudintų. Viskas bus gerai. 

— Pasakysiu. Sėkmės. 

Mičemas stovėjo mažo belangio kambariuko tarpdury 
ir žiūrėjo, kaip abu vyrai iš lėto, koja į koją eina korido- 
rium sukaustyti vienais antrankiais. Paskui staigiai apsisu- 
ko ir kiek įkabindamas nuskubėjo į kitą pusę, prie užpa- 
kalinių durų. 

Buvo vidurdienis, bet be saulės. Dangus kybojo prie pat 
aprūkusio miesto lyg nukaręs palapinės viršus, kurį vieną 
dieną nuneš vėjas ir apnuogins juodas erdvės platybes. 

Mičemas laukė, kol užsidegs kita šviesa. Degant geltonai, 
pralėkė automobilis, šonu vos neužkliudydamas kito. Abu 
vairuotojai pradėjo bergždžiai plūstis pro uždarus langus — 
lyg maži berniukai, kurie svaidosi grasinimais iš savo sau- 
gių tarpdurių. Iš prekybos centro kitoje gatvės pusėje išėjo 
moteris, vilkdama už rankos verkiantį vaiką, kniūbčiojantį 
iš paskos. Senis su ramentais colis po colio prislinko aple- 
dėjusiu šaligatviu iki krašto ir sustojo, neapykantos ir bai- 
mės kupinomis akimis rydamas pralekiančius automobilius. 

Mičemo gerklėje it gyvsidabrio stulpelis ėmė kilti kartė- 
lis. Pasaulio kiaulė, pamanė jis. Landi pasaulio kiaulė. 


Vienuoliktas skyrius 


Kai jis paskambino, duris tuč- 
tuojau atidarė pati Emi Herst, lyg būtų stovėjusi prie jų ir 
pro mažą langelį su nėrinių užuolaidėlėm žiūrėjusi, kada 
pasirodys tas, kuris niekad nebepareis. Jos užputusios akys 
buvo panašios nebe į žmogaus akis, o į dvi pūsles, iškilu- 
sias nuo nudegimo. Kalbėdama ji prisidėjo ranką prie ger- 
klės, lyg tai būtų galėję palengvinti skausmą. 

- Jūs jį matėt? 

— Taip, - linktelėjo Mičemas. 

— Aš mėginau. Manęs neįleido. Pasakė, kad neturiu tei- 
sės, neturiu teisės. - Ji įsikibo į duris, kad nepargriūtų: aukš- 
ta stipri moteris, kuri staiga, per vieną dieną, neteko jėgų. 

— Jį perkėlė į ligoninę, - tarė Mičemas. 

- Jį ten gerai prižiūrės. Taip? 

- Žinoma. | 

Viename iš antro aukšto kambarių prapliupo kvatoti vy- 
riškis. 

Ponia Herst baikščiai dirstelėjo į laiptus. 

— Nekviečiu jūsų užeiti, aš... aš užsiėmusi. Turiu daug 
darbo. 

— Aš ir negaliu užtrukti, - atsiliepė Mičemas. - Loftas 
prašė paimti laiškų ryšelį, kurį turiu nuvežti jo motinai. 

— Jo motinai, - tyliai pakartojo ji. - Visada vien motina. 

Akmuo jam ant kaklo, gramzdinantis jį, tai... Taip, aš turiu 
laiškus. Jie virtuvėje. Tuoj jums atnešiu. 

Ji nuėjo koridorium ir pro švaistines duris - į virtuvę. Mi- 
čemas išgirdo, kaip ji šūktelėjo iš nustebimo: „Ak... ak, aš 
maniau, kad tu viršuje“. 

— O aš ne viršuje. Kaip tau patinka, a? 

Durys liovėsi švytuoti ir grįžo į vietą palaidodamos gar- 
so bangas po sunkiu ąžuolu. Bet moters nuostabos šūksnis 
valandėlę kybojo ore lyg dūminis klaustukas, kol galiausiai 
išsisklaidė. 

Mičemas, susirūpinęs ir prislėgtas, laukė. Lauko durys te- 
bebuvo atidarytos, jis jų neuždarė; jautė, kad ji tyčia pali- 
ko jas atdaras.Vėjas pūtė į koridorių ir laiptus, blaškydamas 
nėrinių užuolaidas, paltus ir megztinius ant senamadiškos 
kabyklos koridoriuje. Ant grindų prie kabyklos riogsojo krū- 
va kaliošų, apdaužytų slidžių pora ir vienas sportbatis su ra- 
šalu iš abiejų pusių užrašyta pavarde „Kriboskis“. 

Mičemas žvilgtelėjo į laikrodį ir nusikosėjo - ilgai ir iš- 
kalbingai. Po valandėlės švaistinės durys vėl atsidarė ir prie 
jo priėjo ponia Herst su rudu paketėliu po pažastimi. Ji vos 
vos svirduliavo, lyg pakete arba savyje neštų sunkenybę, iš- 
mušusią ją iš pusiausvyros. 

Ji atkišo jam paketą. Jis buvo lengvutis. 

— Štai. Prašom išeiti. Prašom. 

— Aišku, - tarė Mičemas. Bet jis kiek pavėlavo. Iš virtu- 
vės išlindo stambus raudonveidis vyriškis šviesiais plaukais. 
Koridoriaus gale atrodė gana įspūdingas ir fiziškai stiprus. 
Bet jam artinantis šviesos pluoštas pro atviras duris atsklei- 
dė apgaulę it geras fotoaparatas. Kūnas pradėjęs tukti, o vei- 
dą bjaurojo neryžtingumo ir nepasitikėjimo, žlugusių sva- 
jonių ir žlugusio gyvenimo raukšlės. Blyškios akys nuolat 
lakstė pirmyn atgal, lyg paukščiai jūroje, ieškantys ruda- 

dumblių kupsto pailsėti. Tokius vyrus Mičemas priskirda- 
vo dažnai pasitaikančiai rūšiai - dideliems berniukams, ku- 
rių protas ir jausmai vis atsilieka nuo bręstančio kūno. Me- 
tams bėgant, spraga didėja, o asmenybė menkėja. Jam buvo 
kokie keturiasdešimt penkeri. 

Jam artinantis, ponia Herst tyčia nusisuko. Ji prabilo ne- 
žiūrėdama į vyrus, rodos, kalbėtų nuo purvo patamsėju- 
sioms lelijoms, kurios vyniojosi siena: 

- Čia mano vyras Džimas. 

— Klausykit, kas čia dedasi? - tarė Herstas. - Kokie čia 
cirkai? Paslaptingi paketai, policija namuose, Emi kelio per 
ašaras nemato. Vyras turi teisę Žinoti, a? 

Jis droviai timptelėjo kaklaraištį. Languotas kostiumas, 
kuriuo vilkėjo, buvo ankštokas per klubus, rankovės per 
trumpos ir nedengė riešų: storų, šiurkščiais aukso spalvos 
gyvaplaukiais apaugusių, o ne graudžių paauglio šakaliu- 
kų. Jo elgesys, jo drabužiai, jo išraiška - viskas tik sustipri- 
no amžinos nesėkmės įspūdį... Atrodė, vyriškis išmėginęs 
ir metęs šimtus darbų, visada netinkamų ir atliktų kur kliu- 
vo, kur nekliuvo šimtuose vietų. 

— Na? Ar niekas, be manęs, neketina išsižioti? Nors ga- 
liu kalbėti ir aš. Turiu ką pasakyti ir ko paklausti. 

— Užsičiaupk, Džimai, - neatsisukdama drėbė ponia 
Herst. 

- Tr ji man liepia užsičiaupti. Nekišk nosies ne į savo rei- 
kalus, sako ji. Gal taip ir prisišaukiau bėdą nekišdamas no- 
sies ne į savo reikalus. Užmerkdavau akis prieš visokius da- 
lykėlius. - Jis pažvelgė į žmoną. - Gana keistus dalykėlius, 
a, Emi? 

— Užsičiaupk, - vangiai pakartojo ji. - Jis ne policininkas, 
advokatas. Na, o paketas... Oi, pone Mičemai, pasakykite 
jūs. Pasakykit, kas pakete, nes manim jis nepatikės. 

— Laiškai, - tarė Mičemas. - Juos Loftui parašė motina. 
Jo prašymu grąžinsiu jai. | 

— Tiktai senų laiškų pluoštas, a? - Herstas, rodos, nu- 
sivylė. 

— Taigi kad. 

— Norit pasakyti, kad jie brangūs tik kaip prisiminimas? 

— Taip. - Mičemas neužsiminė apie pinigus viename vo- 
ke. Jam toptelėjo, kad, sužinojęs apie pinigus, Herstas jų taip 
lengvai neatiduotų; ir būtų teisus, nes paketas gulėjo jo vir- 
tuvėje, o jis, Mičemas, neturi oficialaus įgaliojimo veikti Lof- 
to vardu ir, tiesą sakant, jokių įrodymų, kad paketas priklau- 
sė Loftui. 

Bet Herstas jau nebesidomėjo paketu. Jis stebėjo žmoną 
nenuleisdamas nuo jos savo šmaižiojančių akių. 

— Koks jausmingas vaikinas tas Loftas. Blogai, kad man 
trūksta jausmingumo, moterys dėl to eina iš galvos. O ko- 
kios jo manieros, tiesiog neįtikėtinai dailios, paprastas žmo- 
gelis greta jo pasijunta tikras nevykėlis. Aš nesu nevykėlis. 
Teisybė, šiurkštokas, bet geraširdis ir žmonių nepjaustau. 
A, Emi? 

— Nežinau, ką tu darai, kai išvažiuoji iš miesto, - aiškiai 
ištarė ji. —- Nors man ir nerūpi. 

- Dirbu. Štai ką aš darau. Dirbu. - Rodos, šis žodis jį įkvė- 
pė. - Kaip tik dabar reklamuoju naują mūsų gaminį. - Jis 
atsisuko į Mičemą staiga pagyvėjęs. - Bemuiles pamuiles. 
Geriausias daiktas rinkoje, vadinasi „Skalbk be vargo“. Aš 
atsakingas už reklamą užmiestyje. 

— Daliji nemokamus pavyzdžius vaikščiodamas pakie- 
miais, - tarė jo žmona tuo pačiu skambiu ir aiškiu balsu, 
kaip mokytoja, atskleidžianti amžinas mažo berniuko me- 


lagystes. 

— Teisingai, garbstyk mane toliau. Tiesiog puiku. Keista, 
kad tu taip lakštuoji apie Loftą, mat jis skaitydavo knyge- 
les, užuot dirbęs vyro darbus. Knygelės, meilūs žodeliai... 

— Vyro darbai. Dvejų metų vaikas gali išdalyti prekių pa- 
vyzdžius. 

Jo veidas paraudonavo, atrodė, tuoj jai voš. Pirmą kartą 
buvo ryžtingas, įsitikinęs savo teisumu ir žinantis savo tei- 
ses. Pyktis, kaip ir kiti jausmai, nebuvo subrendęs ir nukry- 
po į jį, taigi galiausiai auka tapo jis pats. 

— Palauk, kol prekė išpopuliarės, - tarė jis. - Tik palauk. 

— Gerai, Džimai. 

— Aš vadovausiu reklamai, Veberis davė žodį. 

- Gerai, Džimai. 

— Gerai, Džimai, gerai, Džimai, gerai, Džimai, - papurtė 
jis galvą apimtas naujo pykčio ir senos nevilties. - Garbs- 
tyk mane toliau, velniai griebtų, Emi. Kelk į padanges, kaip 
dera gerai žmonai. 

— Kuo aukščiau kelsiu tave į padanges, tuo baisiau bus 
kristi. 

— O jį kėlei į padanges. Erlas toks, Erlas anoks, Erlas nuo- 
stabus. 

— Aš niekad nesakiau, kad jis nuostabus. 

— Sakei. Girdėjau. 

— Žmonės, kurie klausosi už durų, išgirsta įvairių daly- 
kų, o ko neišgirsta, patys prikuria. | 

- Nebuvo reikalo klausytis už durų. Ir taip viskas badė 
akis iš kiekvieno šių namų kampo, pakišta buvo po nosim. - 
Jo žvilgsnis nukrypo į Mičemą. - Kaip jums patinka, a? Pri- 
imi vaikį į namus, elgiesi su juo žmoniškai, elgiesi su juo 
kaip su savo... 

— Tu kaip gyvas nesi ištaręs jam nė vieno gero žodžio. - 
Ji vėl tyrinėjo sienų apmušalus. - Nė vieno gero žodžio. 

— Užtat tu ištardavai už mus abu, a? Tavo nuomone, tu- 
rėjau dėkingas paspausti jam ranką, kad jaučiuosi senu ne- 
vykėliu? 

— Aš neturėjau draugų nuo to laiko, kai baigiau mokyk- 
lą, nei vyrų, nei moterų, nieko. Draugas - štai kas man bu- 
vo Erlas. 

— Esu vėtytas ir mėtytas ir tikrai žinau, kad vyras su mo- 
terim negali būti draugai. Galva neišneša. Tai prieštarauja 
prigimčiai. 

— Galbūt tavo prigimčiai. Ne... 

— Kiekvieno Žmogaus prigimčiai! 

— Nelaidyk gerklės. Berniokai gali išgirsti. 

— Tegu. Galbūt kai ko pasimokys. 

— Jei niekas neprieštaraus, - įsiterpė Mičemas, - norė- 
čiau eiti. 

Niekas nekreipė į jį nė menkiausio dėmesio. Abu, it bok- 
sininkai ringe, galvojo tik apie vienas kito silpnybes ir ne- 
apdairumą. 

Ji sukryžiavo rankas ant krūtinės, lyg saugodama jautrią 
vietą. 

— Kuo tu mane kaltini? Pasakyk. 

— Pasakysiu. 

— Nagi, klok. Pasakyk ponui Mičemui girdint. Jis advo- 
katas. 

— Aišku, pasakysiu. Gali būti nors ir prezidentas Tru- 
menas. 

— Tai kas tau neleidžia? Rėžk, na. 

- Jis buvo tavo meilužis, - išdrožė Herstas. - Tas niekin- 
gas mažius buvo tavo meilužis. 

— Kvaily, - sušnibždėjo ji, - kvaily nelaimingas. - Ji ty- 
liai tyliai pravirko prispaudusi galvą prie sienos. Ašaros 

byrėjo iš užtinusių akių ir tiško ant riebaluotų apmušalų le- 
lijų. Ji purtė galvą iš skausmo ir netikėjimo. 

— Emi? 

— Eik šalin. 

— Vadinasi, netiesa, a, Emi? 

— O tau kaip atrodo? Ligonis... mirštantis... kaip... tau... 
atrodo? 

— Aš... matai... 

Graudžiai abejodamas, jis žvilgtelėjo į Mičemą kaip ma- 
žas berniukas, kuris pravirkdė motiną ir nori, kad kas nors 
jį nuramintų ir pasakytų, jog ji galiausiai liausis verkusi ir 
viskas vėl bus gerai. 

— Emi? - Jis nedrąsiai palietė jai petį. - Aš nieko blogo 
nenorėjau, Emi. Juk pažįsti mane, aš rėžiu stačiai į akis, tik- 
rai, bet nė pirštu tavęs nepaliesčiau. Tik neapgaudinėk ma- 
nęs, Emi. Tik neapgaudinėk. 

Mičemas su paketu po pažastim išėjo pro duris. Tie du 
nieko nepastebėjo, nes jiems jis nerūpėjo. 

Lauke pūtė gaivus vėjas, bet jo gerklei ir krūtinei trūko 
oro, lyg gyvenimo gabalai, matyti šį rytą, būtų per aštrūs ir 
per plaušėti, ir nenuryti jį dusintų. 


Dvyliktas skyrius 


Duyliktas plentas vedė tiesiai 
į vakarus, iš Arbanos į Kinkeidą - šiek tiek per penkias- 
dešimt mylių tiesaus kelio lygia vietove. Geresnėmis są- 
lygomis važiuoti būtų reikėję valandą. Bet kelią išrantė ir 
išduobė sunkvežimiai bei blogas oras, o už Džeksono pra- 
dėjo snigti didžiulėmis šlapiomis snaigėmis, kurios lipo 
prie priekinio stiklo kaip klijai. Mičemas kas valandėlę tu- 
rėjo mažinti greitį, kad valytuvai imtų judėti smarkiau ir 
greičiau. 

Kai jis atvažiavo į Kinkeidą, buvo penkios ir gatvėse de- 
gė žibintai. Vienur kitur namai jau buvo pasipuošę Kalė- 
doms: verandose išvedžiotos spalvotos girliandos, prie du- 
rų pritaisytos pušų šakų su kankorėžiais puokštės. 
Parduotuvėse ir gatvėse knibždėte knibždėjo žmonių, jų bū- 
riai buvo linksmi, lyg atgaivinti šviežio sniego. 

Jis nesunkiai surado Ąžuolų gatvę. Ji kirto pagrindinį 
plentą prie šviesoforo miesto centre. 

Du šimtai trisdešimt pirmas numeris buvo dviaukštis bal- 
tų plytų daugiabutis kvartale, apšiurimu nenusileidžiantis 
kaimynystėje nusidriekusiam lūšnynui. Mičemas pastatė au- 
tomobilį ir perėjo gatvę, pasikišęs rudąjį paketą po pažas- 
tim. Pastatas buvo gerai prižiūrimas, o virš durų kabėjo Ka- 
lėdų vainikas - raudonas celofano varpelis, apsuptas 

dirbtinėmis eglių šakelėmis, prisagstytomis raudono vaško 
uogų. Apsnigtos eglišakės ir uogos atrodė kaip tikros. 

Mažame prieangyje buvo išrikiuotos užrakintos pašto dė- 
žutės, o ant sienos juoda strėlė rodė į pusrūsį ir kabėjo len- 
telė „Valdytojo kabinetas“. Trečia pašto dėžutė priklausė 
Lofto motinai: ponia S. E. Loft, penktas butas. 

Mičemas nuėjo koridorium. Kilimai buvo apsitrynę, bet 
švarūs, oras aitriai trenkė dažais. Kažkuris namo gyvento- 
jas aiškiai turėjo polinkį rašyti rodykles. Ant visų sienų ka- 
bėjo įmantriai išraityti nurodymai: Pirmas-penktas butai į 
šitą pusę * *. Koridoriuose nerūkoma. Po vienuoliktos va- 
landos prašom pritildyti radiją. Prekybos agentai nepagei- 
daujami. Prašom naudotis naktiniu skambučiu tik esant rei- 
kalui. Naktinis skambutis 8 8. 

Ant sienos prie pat penkto numerio durų buvo pritvir- 
tintas gesintuvas. Mičemas paspaudė skambutį, palaukė ir 
vėl paspaudė, du kartus. Niekas neatsiliepė. Jis grįžo į prie- 
angį ir nulipo į rūsį, kur kreipė „Valdytojo kabineto“ strėlė. 

Prie durų klūpojo nedidukas pagyvenęs vyriškis dažyto- 
jo kepure su snapeliu ir aptaškytu kombinezonu ir vyniojo 
aplink rankeną lipnią juostelę. Išgirdęs Mičemo žingsnius, 
jis atsisuko nesistodamas ir neprarasdamas pusiausvyros. 
Jo nugara buvo tiesi kaip lenta. 

— Ko norėjot, pone? 

- Jūs valdytojas? 

— Taip, pone, aš. Viktoras Garinas. 

- Ieškau ponios Loft. Aš - Erikas Mičemas, Erlo, jos sū- 
naus, draugas. 

Garino akys po berėmiais akiniais apsiblausė. 

- A, draugas? Erlas - puikus vaikinas. Nemėginot ieško- 
ti jos bute? 

— Mėginau. 

— Tada užsukit į vidų. - Jis atidarė duris, ir Mičemas pir- 
ma jo Įėjo į mažą svetainę. Kambarys buvo taip prigrūs- 
tas baldų ir niekučių, kad beveik neliko vietos kojai pa- 
"statyti. Dėžėje prie elektrinio šildytuvo kniaukė kačiukų 
vada, o senė katė piktai ir oriai stypino aplink dėžę, lyg 
gėdydamasi, kad vaikai taip negražiai elgiasi nepažįsta- 
mam Žmogui matant. 

— Jūs mėgstate kates, pone Mičemai? Taip? 

— Labai. - Nei labai mėgo, nei nemėgo, bet, išvydus ma- 
žučius pūkuotus kūnelius, širdyje kažkas krustelėjo. 

— Aš mėgstu visus gyvūnus, bet katės... o, jos tylios, su- 
pratingos ir užsidirba duoną. Niekas niekad nesiskundžia 
dėl žiurkių, - išdidžiai pridūrė Garinas. - Niekad. Prašom 
sėstis. Tada ir aš galėsiu prisėsti. O, taip geriau. Jūs buvot 
pas Erlą, taip? Kaip jis? 

- Taip kaip ir visada. 

— Aa. Ar jūs... Ar jūs garsiai beldėtės į jos duris? Kartais 
ji blogai girdi. Be to, kietai miega. 

— Be to, nusilesa. 

— Taip, - liūdnai sutiko Garinas. - Iki žemės graibymo. 
Dažnai, atsarginiu raktu atrakinęs duris, užeinu į jos butą 
pažiūrėti, ar dar nepadegė namų. Gyva bėda. Miela ponia, 
bet su ja gyva bėda. 

— Suprantu. 

— Mes, motušė ir aš, supratom iš krosnies šiukšlėms de- 
ginti. Iš butelių nuo svaigalų. Visą laiką nuleidžiamuoju 
vamzdžiu žemyn keliavo buteliai, pridarydami vargo. Mo- 
tušė pasakė, kad jie gali būti tik ponios Loft. Ne, pareiš- 
kiau aš, ne, negali būti, negi tokia miela, ori ponia išgertų 
šitiek svaigalų. Tačiau motušė buvo teisi. - Garino akys 
buvo liūdnos kaip šuns. - Aš užlipau į viršų ir paprašiau 
ponios Loft nemesti butelių į šiukšlių vamzdį. Ji išsigynė, 

dėjosi baisiai sukrėsta. Nagi, Viktorai, tvirtino ji, juk tu Ži- 
nai, kad aš nė į burną neimu. Matyt, tai bus ta jauna pora 
viršuje, pasakė ji. 

Senė katė, įsitaisiusi ant sofos šalia Garino, miegodama 
murkė. 

— Po to, - kalbėjo Garinas, - krosnyje šiukšlėms deginti 
butelių nebepasitaikydavo. Ji juos išnešdavo ir kažkur iš- 
mesdavo. Dažnai matydavau, kaip eina gatve su popieriniu 
maišeliu, pilnu butelių. Keistai atrodydavo tokia ponia, ei- 
nanti gatve išmesti savo šiukšlių. O, mes, motušė ir aš, jaus- 
davomės bjauriai. Buteliai - ne pasaulio pabaiga, galėjom 
leisti jai ir toliau naudotis krosnimi šiukšlėms deginti. 

- Gal ir reikėjo. 

— Per vėlu. Jei aš nueičiau ir pasakyčiau, kad gali naudo- 
tis, ji nebegalėtų apsimesti, nebeturėtų nė lašo išdidumo. 
Būtų negerai. Šiaip ar taip, - skėstelėjo Garinas rankomis, — 
dėl jos mažai rūpesčių. Nuoma visada sumokėta, Erlas man 
atsiunčia. Be to, ji tyki. Nei išgertuvių, nei sugėrovų. Gyve- 
na uždarai. Kartais, kai užmiršta pavalgyti, motušė jai ką 
nors nuneša. Suprantat, ji nėra paprasta girtuoklė. Tai po- 
nia, kurios kančių taurė perpildyta. Kai kuriuos žmones 
kančios užgrūdina. Kiti palūžta kaip šakelės, sugniūžta, ir 
ne jų kaltė. 

— Kokių kančių? - paklausė Mičemas. 

- Pirmiausia jos šeima prarado pinigus, paskui vieną po- 
pietę, kol ji buvo kine, pabėgo vyras. Po to sūnus vedė ir 
paliko ją vieną. Beveik metus gyveno viena, paskui Erlas 
su Žmona grįžo ir visi įsikūrė penktame bute. Tai buvo blo- 
giau negu gyventi vienai, nes Erlas visą laiką riejosi su žmo- 
na, Erlas riejosi su motina, motina riejosi su žmona, plūdo- 
si garsiai ir bjauriai. Nuolat vaidydavosi dėl visko. 

— Kuo vardu buvo jo žmona? 

- Berdi. Kvailas vardas. Į paukštį jį nė truputėlio nebuvo 
panaši* . Stambi moteriškė, vyresnė už Erlą, gana maloni, 
kol nepaglostydavai prieš plauką... Ji buvo siaubingo bū- 
"do, tiesiog siaubingo. Bet gal viskas būtų susitvarkę, jei vi- 
si trys nebūtų gyvenę kartu, jei moterys nebūtų pavydulia- 
vusios viena kitai. Taigi Berdi išvažiavo iš miesto - ji čia 
išgyveno kokį mėnesį, - ir Erlas netrukus gavo pranešimą 
iš teismo, kad jinai su juo išsiskyrusi kažkokioje kitoje vals- 
tijoje, man rodos, Nevadoje. 

— Kada tai buvo? 

- Maždaug prieš dvejus metus. Emė ir išlėkė taip staigiai 
kaip ponas Loftas. Po to Erlas pasikeitė. Niekas nežinojo, 
kad serga, jis tik pritilo ir niekur nebeidavo. Iš pradžių ma- 
nėm, kad jis liūdi dėl Berdi. Jis dėl jos iš galvos kraustėsi, o 
kai ji būdavo gero ūpo, tupinėdavo aplink jį kaip motina. 
Ponia Loft niekad netupinėjo aplink jį, aplink ją pačią rei- 
kėjo tupinėti. Taip, mes manėm, kad Erlas kankinasi iš mei- 
lės. Bet jis negerėjo. Ir vieną dieną išvyko į Arbaną, norėjo 
susirasti kažkokias knygas universiteto bibliotekoje, jis vi- 
sada buvo pamišęs dėl knygų. Ir nebegrįžo. Rašė motinai, 
mokėjo jos nuomą, viskas buvo gražu, bet atgal nebegrįžo. 
Galbūt ponia Loft man sakė tiesą - girdi, jis turėjęs ten pa- 
silikti gydytis. Taigi... - atsiduso jis. - Na, tiek to, darausi 
senas ilgaliežuvis. Vis didesnis ilgaliežuvis. - Jis pakilo nuo 
sofos, paglostė katei galvą lyg atsiprašydamas, kad taip stai- 
giai atsistojo. - Einu paklausiu motušę, gal ji matė ponią 
Loft išeinant. 

Kai jis atidarė virtuvės duris, iš ten plūstelėjo stiprus 
aliejaus ir česnakų kvapas, nustelbdamas dažų dvoką. Mi- 
čemas priėjo prie dėžės su kačiukais ir atsiklaupė. Dabar 
visi miegojo kaip pakliuvo suvirtę vienas ant kito kampe. 


* Bird - „paukštis“. 

Jis švelniai švelniai smilium palietė vieną, ir senė katė iš- 
kart atslinko prie dėžės, atsainiai budri kaip policininkas, 
kuris nenori niekam trukdyti, bet ketina dėl viso pikto su- 
kinėtis aplinkui. 

Garinas grįžo su neaukšta drūta moterim kartūniniu cha- 
latu. Priešingai vyrui, ji aiškiai buvo ne italė. Plaukai švie- 
siai rudi, akys žalios, o judesiai ir šneka šiurkštoki, nes ji, 
matyt, neturėjo laiko. 

— Motušė sako, - prabilo Garinas, - kad ponia Loft šį rytą 
iš tiesų anksti išėjo. Motušė nutarė, kad į bakalėjos krautu- 
vę, bet manė, jau bus parėjusi ir... 

— Galiu pasakyti pati, Viktorai, - įsiterpė moteriškė. - Juk 
turiu liežuvį. - Ji dirstelėjo į Mičemą. - Tikriausiai Vikto- 
ras pasakojo apie ją? 

- Taip. 

— Tada suprantat, koks reikalas. Kai ji išeina iš namų, nie- 
kad nežinai, kada pareis, kaip pareis ir ar pareis. Niekas ne- 
žino. Ji pati nežino. - Ponia Garino labai karingai sukryžia- 
vo rankas ant krūtinės. - Jos nebuvo visą dieną. Supranti, 
ką tai reiškia, Viktorai. 

— Taip, motuše. 

— Prisimink paskutinį kartą. 

— Prisimenu. Prisimenu, motuše. 

- Verčiau eitum jos ieškoti. 

Garinas apgailestaudamas pažvelgė į Mičemą. 

— Paprastai ji sėdi kambary viena ir ramiai girsnoja. Bet 
kartais... 

— Dabar kaip tik toks kartas, - griežtai pareiškė žmona. - 
Vilkis paltą, Viktorai. Suieškok ją. Reikia pagalvoti ir apie 
kitus nuomininkus. Prisimink paskutinį kartą. 

— Kas atsitiko paskutinį kartą? - paklausė Gariną Mi- 
čemas. . 

Garinas įbedė akis į savo rankas. 

— Atsitiko bėda, ją suėmė. Po to dvi savaites gulėjo ligo- 
ninėje. Sirgo. 

— Baltąja karštine. - Ponios Garino veidas surūstėjo. — 
Paskubek, Viktorai. 

— Gerai, gerai. 

— Aš eisiu drauge, - tarė Mičemas. - Juk privalau ją 
rasti. 

Motenis atsisuko ir pasižiūrėjo į jį ramiu ilgu žvilgsniu 

— Kam? 

— Turiu jai kai ką perduoti. 

— Pinigų? 

- Taip. 

Garinas išėjo į kitą kambarį pasiimti palto. 

— Prašvilps per porą dienų, - tyliai pasakė jo žmona. - 
Viktoras mano, kad aš darausi pikčiurna. Galbūt. Reikia ir 
apie save pagalvoti. Šitiek papildomo darbo bei rūpesčių, 
ir viskas veltui, kur čia neširsi. Bet Viktoras... Cha, Vikto- 
ras mano, kad ji tikra dama, o damos nebūna paprasčiau- 
sios girtuoklės. Cha, Viktoras dvidešimt metų išgyveno šioje 
šalyje, bet vis tiek mąsto kaip italas, vis dar šneka apie da- 
mas. Žmonės yra žmonės. Nors ir kur gyventų. 

Tarpduryje stovėjo Garinas, apsivilkęs paltu, su skrybė- 
le ir vilnoniu šaliku, apmuturiuotu apie kaklą. 

- Tu per daug plepi, motuše. Škotės pavydžios, - pridū- 
rė jis Mičemui. 

— Pavydžios! Aš pavydi! - Ponios Garino veidas pabalo. 

— Taip, pavydi. - Garinas meiliai pabučiavo jai į kaktą. — 
Grįšiu kuo greičiau. 

— O kas man? 

— Galėtum išvirti kavos ir laukti mūsų. 

— Nevirčiau tau kavos nė už jokius pinigus. 

— Aš tau nesiūlau pinigų. 

— Aš pavydi! Juokinga. Gali virst iš koto. 

— Duok man švarią nosinę, a, motuše? 

Murmėdama po nosim, ji išėjo į gretimą kambarį. Grįžo 
su nosine, bet užuot padavusi metė jam iš tarpdurio. Jis vie- 
na ranka sugavo ir šypsodamas išėjo pro duris. Mičemas 
paskui jį užlipo laiptais ir per prieangį išėjo į gatvę. 

Garinas tebesišypsojo. 

— Nereikia drovėtis, pone Mičemai. Čia ne kivirčas. Mu- 
du su motuše vedę jau dvidešimt vieneri metai. Kai grįšiu 
namo, ant viryklės garuos karšta kava, aš pasakysiu motu- 
šei, kad myliu, o ji prisipažins, kad truputį pavyduliauja. 

— Taip būna visada? 

- Iš pradžių ne. Bet per dvidešimt vienerius metus mes 
išmokom susitarti gražiuoju. Sukūrėm ištisą sistemą. 

— Mano mašina kitoje kelio pusėje, - tarė Mičemas. 

— Galim eiti pėsti. Už kokių dviejų ar trijų kvartalų yra 
kelios vietos, kur ji užsuka. Bet gal nemėgstat eiti pės- 
čiomis? 

— Tai tinka moterims ir vaikams. 

Jie perėjo gatvę ir įsėdo į Mičemo automobilį. 


Tryliktas skyrius 


pP usę aštuonių jie jos tebeieš- 
kojo, Garinas praalko ir nerimavo, ką pasakys žmona, kai 
jie pareis namo. | 

- Anksčiau visada ją rasdavau, - kalbėjo Garinas. - Ji ne- 
vaikšto iš vienos smuklės į kitą, stiklelis čia, stiklelis ten, 
kaip kai kurie. Ji vengia nepažįstamų žmonių. Užsuka tik į 
du ar tris mažus restoranėlius. 

Du ar trys maži restoranėliai virto dvidešimčia įvairaus 
dydžio. Niekas niekur nematė ar neprisipažino matęs po- 
nios Loft. 

Staiga apsisprendęs, Mičemas apgręžė mašiną ties arti- 
miausiu kampu. 

— Aš jus parvešiu namo, Garinai. 

— Ne, ne, motušė liepė ją rasti. Aš turiu... 

- Kuriems galams mums abiem gaišti laiką, tuo labiau 
kad tai mano darbas, o ne jūsų, - tarė Mičemas. Tiesą sa- 
kant, nors su Garinu jam buvo smagu, bet darbas ėjosi lė- 
čiau; atrodė, žmogelis pažįsta visą miestą, vis stabtelėdavo 
paplepėti, pasisveikinti, pasiteirauti apie žmoną ir vaikus - 
kaip politikas, apvažiuojantis miestelį, neužmiršdamas 
smulkmenų, nors ir rieišleisdamas iš galvos svarbesnių da- 
lykų. Mičemas pradėjo siusti ne tik ant oro ir bjauraus mies- 

vo gaila, bet tas gailestis apsunkino ir trukdė. Jis troško, kad 
niekad nebūtų apie ją girdėjęs. 

— Tai mano darbas, - pakartojo. - Jūs padarėt, ką galė- 
jot, Garinai. 

— Ne kažin kiek, - nusiminęs tarė Garinas. - Nebežinau, 
kur ieškoti. Draugų ji nebeturi. 

— Aš jus parvešiu namo. 

— Tiesą sakant, man skauda pilvą. Ir katės... reikia pa- 
šerti kates. Ir krosnis, galbūt ją reikia pakurstyti, motušė ne- 
labai moka, prasideda skundai, šalta, nėra karšto vandens... 

Jo balsas nutrūko. Mičemas pasuko į kairę, Ąžuolų gat- 
vės pusėn, o Garinas sėdėjo kaip nudiegtas, nepatogiai vos 
liesdamas nugara sėdynės atlošą, lyg nebūtų pratęs važinėti 
automobiliais ir spėliotų, kokia bėda tyko už artimiausio 
kampo. 

— Jūs tikitės ją surasti? - paklausė Garinas. 

- Taip. 

— O tada? Tada parvežkit ją namo, ji užmigs, 0 rytą vis- 
kas prasidės iš naujo. Visos dienos kaip viena. Kartais, - 
rimtai pasakė jis, - kartais pagalvoju - velniop viską. 

Mičemas sustojo priešais baltų plytų daugiabutį. Pama- 
tė, kad pro langą iš pusrūsio įdėmiai žiūri ponia Garino. Ji 
buvo prikišusi veidą prie pat sūklo ir abiem rankom prisi- 
dengusi akis, kad netrukdytų šviesa, sklindanti iš virtuvės 
Jai už nugaros. Pamačiusi automobilį ir išlipantį Gariną, ji 
tučtuojau kaltai nuleido galvą. 

- Tikiuosi, jūs ją greit surasit, - jaudindamasis tarė Ga- 
rinas. 

— Tikiuosi. 

— Aš negulsiu, lauksiu, kol viskas paaiškės. Kur jūs va- 
žiuosit? 

— Nežinau, - atsakė Mičemas. Tačiau, galima sakyti, ži- 
nojo. Važiuodamas nuo šaligatvio, jis bandė prisiminti Lofto 
žodžius apie motiną: „Ji norės atvykti, susiruoš, gal net pa- 
sieks autobusų stotį...“ 


Autobusų stotis buvo mažoje šalutinėje gatvelėje, vedan- 
čioje į vakarinę miesto dalį. Pusę nediduko laukiamojo už- 
emė kelios suolų eilės, o kitą pusę - laikraščių kioskas ir bu- 
fetas. Autobusas ką tik išvažiavo arba ruošėsi išvažiuoti, nes 
suolai buvo tušti, išskyrus vyriškį su maža, kokių dešimties 
metų mergyte. Abudu buvo įnikę į komiksų knygeles. 

Mičemas atsisėdo prie bufeto ir užsisakė kavos. Be jo, bu- 
vo tik vienas pirkėjas: rimtas spuoguotas jaunuolis autobuso 
vairuotojo uniforma. 

— Turiu dar valandėlę laiko, - tarė vairuotojas. - Duok 
butelį vyšnių kokakolos, Čarli. 

— Tu tiek išplempei šito gėralo, kad jis aptrauks tau visą 
skrandžio vidų. - Čarlis padėjo gėrimą ant prekystalio ir nu- 
sišluostė rankas į prijuostę. Tai buvo stambus tvirtas vyriš- 
kis apvaliu veidu ir nerimastinga šypsenėle. - Girdėjau per 
radiją, kad dar snigs. 

— Sniegas man netrukdo. Trukdo žmonės, kurie amžinai 
klausinėja ir tiesia kaklus per visą autobusą, mokydami, 
kaip jį vairuoti. 

— Klausyk, ar senutė laimingai įlipo? 

— Nemačiau jokios senutės. 

— Ji nusipirko bilietą. Gal ji tualete ir negirdėjo praneši- 
mo. Geriau eik patikrint, Rojau. 

— Klausyk, Čarli, aš vairuoju autobusą, o ne laikau senių 
prieglaudą. Jei nori patikrint, tikrink. 

— Dieve, visi tingi pakrutint užpakalį, išskyrus mane. 

Čarlis nusijuosė prijuostę, nusiėmė baltą kepuraitę ir pa- 
suko prie tualeto. Mičemas atsistojo ir nuėjo iš paskos. 

- Išgirdau jūsų žodžius, - tarė Mičemas, - apie senutę. 

Čarlis stabtelėjo prie tualeto durų, uždėjęs ranką ant ran- 
kenos. 

— Tai kas? 

— Aš ieškau draugo motinos, moteriškės, baigiančios 
septintą dešimtį, žilaplaukės, malonios išvaizdos, dailių 
manierų. 

— Gal ir ta. Aš nelabai žiūriu į senutes. 

Čarlis atidžiai apsidairė, ar daugiau niekas neina į vidų, 
ar vyriškis su mergyte nežiūri į juos, ir tik tada atidarė tu- 
aleto duris. 

Tai buvo mažas kvadratinis kambariukas su kėde ir kan- 
džių sukapota sofa, smarkiai trenkiantis šlapiais popieriniais 
rankšluosčiais ir dezinfekcijos priemone. 

Ant sofos aukštielninka gulėjo smulkutė moterytė už- 
merktomis akimis, liesa it giltinė. Jos veidas atrodė taip pat 
gležnai ir nekaltai kaip sūnaus: išsišovę skruostikauliai, įdu- 
bę skruostai, aukšta giedra kakta ir rudos, tankios ir tiesios 
kaip šeriai blakstienos. Buvo apsivilkusi, kaip dera žiemą, 
juodu paltu su karakulio apykakle ir avėjo ilgaauliais zom- 
šiniais kelioniniais batais, apvedžiotais juodai dažytu triu- 
šio kailiu. Toje vietoje, kur batai lietėsi su jos sudžiūvusio- 
mis blauzdomis, kailis buvo visiškai nusitrynęs. Gale sofos 
ant grindų voliojosi popierinis maišelis ir dėmėta, sutrinta 
veršenos rankinė su grandinėle. 

— Niekad nesu čia buvęs, - susidomėjęs tarė Čarlis. - At- 
rodo, moterys nerašinėja ant sienų. 

— Ponia Loft, - tarė Mičemas. 

Išgirdusi savo pavardę, ji trumpą akimirką nustojo kvė- 
puoti, paskui vėl pradėjo sunkiai ir nelygiai alsuoti kaip 

lig tol. Rankas buvo nuleidusi prie šonų delnais į viršų lyg 
maldaudama, lyg ko nors prašytų: pinigų, pagalbos, gai- 
lestingumo, meilės ar tiesiog gurkšnelio svaigalų. Mūvėjo 
trumpas minkštos odos pirštines, iš dešiniosios riešo ky- 
šojo bilietas. Kad nepamestų, jinai jį įsidėjo ne į rankinę, 
kaip būtų padariusi suaugusi moteris, bet į pirštinę. Mi- 
čemas prisiminė penkių centų monetas sekmadieninės 
mokyklos rinkliavai, kurias vaikystėje nešdavosi įsidėjęs 
į pirštinės nykštį arba batą; kaip nepatogiai, tačiau be ga- 
lo teisuoliškai grauždavo tas Viešpaties penkiacentis ba- 
te. Senoji ponia ir senasis prisiminimas pervėrė jį lyg ne- 
tikėtos strėlės iš ilgo lanko. 

— Ei, ponia, - tarė Čarlis. - Kelkitės. Jūsų autobusas iš- 
važiuoja. 

Ji pakreipė galvą į šoną, skrybėlaitė nuslydo ant grindų 
ir pasirodė balti šilkiniai plaukai, vietom pageltę nuo ne- 
priežiūros ir žnyplių plaukams garbanoti. Čarlis pasilenkė 
paimti skrybėlės, bet nepaėmė. Jis atsitiesė ir suniurzgė nu- 
stebęs. 

- Velnias, ji girta. Pauostykit, pajusit iš kvapo. Girta kaip 
dūmas. 

Į tualetą įėjo ir vairuotojas. Jis spoksojo į moteriškę smer- 
kiamai sučiaupęs blyškias lūpas. 

— Tiesiog nuostabu, kokie tipai valkiojasi po stotį. 

— Greičiau, ponia. Kelkitės. 

- Neaušink tuščiai burnos, Čarli. Nė nemanau priimti jos 
į autobusą nors su trisdešimčia bilietų. 

— Et, nutilk. Atstok nuo senutės. Ji kieno nors motina. 

— Visa laimė, kad ne mano, - pareiškė vairuotojas. - Ma- 
no galva, vertėtų iškviesti policiją. Jie žino, kaip su tokiais 
elgtis. 


Čarlio veidas apniuko. 

— Iškviesk policiją, ir aš tave apkulsiu. Dabar dink iš čia. 

— Tu man ne virši... 

— Kad tavęs nė kvapo neliktų. 

Vairuotojas atatupstas išslinko iš tualeto kažką murmė- 
damas po nosim. 

- Lelija susmirdusi, - tarė Čarlis. - Reikėjo jam trinkte- 
lėti, bet nenoriu teptis rankų. 

Mičemas pasilenkė prie ponios Loft. Numovė jai piršti- 
nes ir ėmė trinti mažas kaulėtas rankas. Oda buvo labai sau- 
sa ir šalta kaip rudens lapas. 

— Ponia Loft. Ar jūs mane girdit? 

Ji krustelėjo ir neatsimerkdama ištarė vardą. 

— Viktorai? 

— Aš jus parvešiu namo, ponia Loft. 

Ji neatsakė. 

— Gal greičiau atsikvošėtų, jei atidaryčiau langą, - tarė 
Čarlis. 

— Gera mintis. 

Čarlis atidarė langą virš prausyklės. Į kambarį nuo pa- 
langės, tarsi pūkuotų baltasparnių vabzdžių spiečius, ieš- 
kantis poilsio, šūstelėjo šviežias sniegas. 

— Matot, man nė į galvą neatėjo, kad ji girta. Šiandien čia 
užsuko porą kartų, ir aš iš pradžių maniau, kad ji kažko lau- 
kia ir nežino, kurį autobusą pasitikti. Maždaug prieš valan- 
dą atėjo trečią kartą, nusipirko bilietą į Arbaną ir atsisėdo 
laukti. Aš nenuleidau nuo jos akių, nes atrodė ir elgėsi kaip 
ligonis: nuolat tai įeidavo į tualetą, tai išeidavo. Nė valan- 
dėlės neįtariau, kad ji tenai nusitašys. 

Mičemas paėmė nuo grindų popierinį maišelį ir dirste- 
lėjo vidun. Jame buvo pustuštis pigaus romo buteliukas. Jis 
vėl užrišo maišelį ir išmetė į metalinę šiukšlių dėžę. 

- Nenoriu jūsų skubinti, pone, - tarė Čarlis. - Nieko pa- 
našaus. Bet jeigu ji tikrai jūsų draugo motina, kaip sakėt, 
reikėtų paskambinti tam draugui. 

— Jis išvykęs. Pats parvešiu ją namo. 

— Nenoriu jūsų skubinti, suprantu, kad pakliuvot į keblią 
padėtį. Tačiau čia yra mažas vaikas su tėvu. Žinot vaikus, 
jie amžinai laksto ant puoduko. Tarkim, ateis čia ir pama- 
tys senutę, juk gali išsigąsti. 

Mičemas prisiminė siaubingą komiksų knygelės, kūrią 
skaitė mergytė, viršelį, bet maloniai sutiko: 

— Taip, gali. Padarysiu kas įmanoma. 

Jis vėl pasižiūrėjo į bejėgę ponią Loft, apkvaitusią nuo svai- 
galų ir gyvenimo. Susimąstė, ar ne šitaip atrodė Virdžinija 
tą vakarą, kai buvo nužudytas Margolis, ir ar Loftas, stebė- 
damas ją, nesąmoningai neįsivaizdavo jos vietoje motinos ir 
ar nepuolė Margolio kaip tėvo - varžovo ir įsibrovėlio. Mi- 
čemui pasirodė, kad ši mintis paaiškina Margolio nužudymą, 
kad ji gana miglotus filosofinius Lofto nurodytus motyvus pa- 
verčia svaresniais ir artimesniais jo širdžiai. Kad jis pultų pir- 
mas, kad griebtųsi tokio baisaus ir neatšaukiamo veiksmo 
kaip žmogžudystė, reikėjo rimto motyvo: ne pinigų, kaip ma- 
nė Kordvinkas, ir ne vaikiško pramano išvaduoti pasaulį nuo 
nedorėlio, bet neapykantos - atvirkščios baimės pusės, ir įtū- 
žio - išvirkščios bejėgiškumo pusės. 

— Viktorai? — pakartojo ponia Loft. Ji atsimerkė ir žiūrė- 
jo į lubas nepasukdama žvilgsnio, lyg supratusi, kad atsidū- 
rė nežinomoje vietoje, ir bijodama apsidairyti ir sužinoti, 
kur yra. 

— Viktoro čia nėr, - tarė Mičemas. - Jis jūsų laukia na- 
mie. Aš jus parvešiu. 

— Aš ligoninėje? 

— Ne, autobusų stotyje. 

—- Autobusų? Autobusų... - Ji pamėgino atsistoti, susver- 
dėjo ir vėl susmuko ant sofos. - Mano autobuso bilietas. Kur 
mano autobuso bilietas? Turiu pasimatyti su Erlu. Turiu pa- 
simatyti su savo berniuku. 

Mičemas uždėjo ranką jai ant plaštakos, kad nusiramin- 
tų; plaštaka buvo sudžiūvusi kaip šakalys. 

— Autobusas išvažiavo, ponia Loft. Be to, jūs per daug ne- 
sveika, kad galėtumėt viena keliauti. 

— Aš nesveika. - Jos blyškios apskritos akys gudriai žyb- 
telėjo. - Aš sergu, tiesa? 

— Taip. 

— Apalpau. Dabar atsimenu. Pasidarė silpna, todėl pri- 
guliau pailsėti, kol praeis silpnumas. Taip ir reikia elgtis, 
ar ne? Lo 

- Žinoma. 

— Būtinai pasakykit Viktorui. Viktoras ėmė išsigalvoti nei 
šį, nei tą. - Ji pakėlė nuo grindų rankinę, įsikibusi į Miče- 
mo palto rankovę, kad nepargriūtų, kai pasilenkė. - Kur 
mano bagažas? 

— Ašjo nemačiau, - atsakė Mičemas. - Galbūt atidavėte 
saugoti... 

— Bagažą turėjau su savimi. Popieriniame maišelyje. 
Kažkur nukišau lagaminą, todėl įsimečiau kelias smulkme- 
nas į popierinį maišelį. - Visas jos kūnas pradėjo siaubin- 
gai virpėti. Drebėjo keliai, lūpos, rankos, pečiai, o galva 
mataravo, lyg kaklas būtų per silpnas ją išlaikyti ir ji sprūs- 
tų nuo jo lyg sviedinys nuo ruonio nosies. - Ten nebuvo 
daug daiktų, dantų šepetukas, rankšluostis ir dar kelios 
smulkmenos. Bet tai principo reikalas. Grąžinkit man ba- 
gažą. Grąžinkit man bagažą. - Ji pakėlė akis į Čarlį. - Jūs. 
Jūs - darbuotojas? 

— Aš? - perklausė Čarlis. - O, žinoma. 

- Prašom pranešti viršininkui, kad norėčiau su juo pasi- 
kalbėti. 

- Jis išėjęs. 

— Aš palauksiu. Nesu įkyri, bet į tokius dalykus negali- 
ma numoti ranka. Grąžinkit man bagažą. Tai principo rei- 
kalas. Grąžinkit man... 

— Kiek triukšmo dėl nieko, - tarė Čarlis. - Atiduokit jai 
butelį. 

Valandėlę tvyrojo mirtina tyla. Paskui ponia Loft vėl at- 
sisėdo ir drebančiomis rankomis užsidengė akis. 

— Prašom grąžinti man bagažą. | 

— Aš apsižvalgysiu, gal kur nors yra, - tarė Mičemas. Jis 
apsimetė, kad žiūri po sofa ir ant lentynos rankšluosčiams. 
Paskui įkišo ranką į šiukšlių dėžę ir ištraukė popierinį mai- 
šelį. - Šitas, ponia Loft? 

Ji pakėlė galvą ir pilnomis jaudulio ir neapykantos aki- 
mis įsispitrėjo į maišelį. 

— Taip. Taip, šitas. Duokit. 

Bet ji nelaukė, kol jis paduos. Atsistojo ir nusvirduliavo 
prie jo atkišusi rankas. Paėmė maišelį ir apčiupinėjo, iš pra- 
džių nerimastingai, paskui su palengvėjimu - kaip motina, 
žiūrinti, ar parkritęs vaikas nesusižeidė. 

— Taip, šitas. Viskas tebėra - dantų šepetukas, rank- 
šluostis, dėkui jums, pone. - Pašėlęs drebulys liovėsi. Ji nu- 
siramino vos išvydusi buteliuką, kaip jūrlige sergantis jūrei- 
vis, išvydęs žemę. - Labai jums dėkui. 

— Nėr už ką, - atsiliepė Mičemas. 

- Atsiprašau, bet dabar turiu kiek atsigaivinti. Šiaip ar 
taip, juk čia moterų tualetas. Nesuprantu, kaip judu čia pa- 
tekot. Matyt, viršininkas visai nežiūri tvarkos. 

Abu vyriškiai išėjo į laukiamąjį, Čarlis atsistojo už sta- 
lo, o Mičemas atsisėdo ant kieto medinio suolo. Užsidegė 

cigaretę nenuleisdamas akių nuo durų su užrašu „Mote- 
rų tualetas“. 

Po valandėlės ponia Loft pasirodė. Užsidėjusi skrybėlę, 
užsimovusi pirštines ir parausvinusi skruostus. Gurkšnis iš 
buteliuko stebuklingai ją permainė. Atrodė labai pasitikin- 
ti ir rami, o prie Mičemo priėjo veržliu kaip mergaitės žings- 
niu. Jaunatviška eisena baisiai netiko išdžiūvusiam, suny- 
kusiam kūnui. 

— Štai kur jūs, jaunuoli. — Ji kalbėjo iš lėto, tardama bal- 
sius itin rūpestingai: žvejys pėda po pėdos atleidžia įsitem- 
pusį valą nežinodamas, kas užkibo. - Aš pasiruošusi, o jūs? 

— Mano automobilis kitoje gatvės pusėje. 

— Kaip malonu. Nereiks mokėti už taksi. Kai man užeina 
svaigulio priepuolis, Viktoras atvyksta parsivežti ir mes na- 
mo grįžtame taksi. Aš nemėgstu taksi. Vairuotojai kartais 
esti labai nemandagūs. 

Jie išėjo kartu. Eidama per gatvę, ji įsikibo Mičemui į pa- 
rankę. Buvo lengva kaip plunksnelė, bet jam pasirodė, kad 
velka akmenį, ilgai ilgai vilktą daugelio žmonių, vis didė- 
jusį ir sunkėjusį nuo jį aplimpančių šiukšlių ir galiausiai 
emusį sverti toną. 


Keturioliktas skyrius 


(Garinas laukė prie daugiabu- 
čio durų. Degė visos šviesos, ir koridoriuje, ir verandoje, ta- 
kelis buvo nukastas ir pabarstytas pelenais. Pamatęs susto- 
jant automobilį, jis nulipo laiptais ir atidarė poniai Loft 
duris. 

— Tai štai kur tu, Viktorai, - tarė ji, lyg būtų jo ieškojusi 
po visą miestą. 

— Tai štai kur aš, - niūrokai atsiliepė Garinas. - Ar pa- 
valgėt? Jau devynios. 

- Jau devynios? Dieve mano. Stebiuosi, kaip bėga dienos. 
Jos tiesiog... 

— Ar pavalgėt? 

- Nealkana. 

— Aš jums ko nors atnešiu. 

— Sakiau, kad aš nealkana, Viktorai. 

— Tiek to. Greičiau einam į vidų. 

Mičemas nusekė į koridorių jiems įkandin su laiškų ry- 
šeliu po pažastim. 

- Šis malonus ponas mane parvežė namo. Visiškai nepa- 
žįstamas žmogus. Kartais atrodo, kad pašalaičiai dažnai ma- 
lonesni už kitus žmones. 


— Kur jūs buvot? 

- Mielas Viktorai, o kur man būti? Žinoma, autobusų sto- 
tyje. Kai ketini važiuoti autobusu, eini į autobusų stotį. 

— Kokiu autobusu? 

- Į Arbaną, pasimatyti su Erlu. Šį rytą gavau iš jo keistą 
laišką ir nutariau, kad Erlui manęs prireikė. Sūnui reikia 
motinos, kai ištinka beda. 

— Kokia bėda? 

— Jis nieko tikro neparašė, bet aš moku skaityti tarp 
eilučių. Aišku kaip dieną. Erlui manęs prireikė, aš ne- 
galiu apvilti sūnaus, turiu važiuoti jam padėti. Bet 
juk... - Jos balsas sudrebėjo, veidas susiraukšlėjo iš su- 
mišimo ir nuostabos. - Bet juk aš neišvažiavau. Neišva- 
žiavau, teisybė? 

— Ir gerai. Verčiau pasilikite čia. 

— Bet mano sūnus... 

— Erlas - geras žmogus. Jo niekad neištiks bėda. 

Garinas vienu įgudusiu judesiu, lyg būtų tai daręs šim- 
tus kartų, atrakino jos buto duris, dešine alkūne jas atida- 
rė, o kaire ranka paspaudė jungiklį. 

— Prašom užeiti, pone Mičemai. 

Mičemas įėjo į vidų, bet durų neuždarė. Maža svetainė 
nepakenčiamai dvokė. Buvo akivaizdu, kad kažkas - turbūt 
pats Garinas - mėgino paskubom sutvarkyti kambarį ir ne- 
turėjo laiko iškuopti židinio. Šis buvo prigrūstas šiukšlių: 
nuorūkos, laikraščiai, obuolių graužtukai, apipelijęs apelsi- 
nas, sudžiūvusi salotų galvutė, tuščias pomidorų padažo bu- 
telis, pajuodęs nuo ugnies, ir riebaluotas sūrio gabaliukas. 
Visi kambario baldai buvo nukentėję kasdieniniuose ponios 
Loft mūšiuose su savimi: nudeginti, dėmėti, įlenkti, skylė- 
ti, sulaužytom spyruoklėm. 

— Dieve mano, - tarė senutė. - Kaip gera namie. Einu 1š- 
virsiu kavos. 


= 156-— 


Ji pasuko į virtuvę abiem rankom spausdama prie krūti- 
nės popierinį maišelį, lyg šokdama su juo. 

Garinas sulaikė ją prie durų. 

— Aš išvirsiu kavos. Jūs prisėskit. 

— Pati išsivirsiu. Aš visiškai... 

— Duokit man butelį, - paliepė Garinas. 

— Kokį butelį? 

— Duokit jį man. 

— Turit omeny vaistus nuo kosulio, kuriuos nusipirkau 
šiandien popiet?.. Aš kosėju. Aš nesveika, Viktorai, juk Ži- 
not. Aš nesveika. Autobusų stotyje man užėjo svaigulio 
priepuolis. Paklauskite tą jaunuolį. Jis patvirtins. 

Garinas per senutės galvą klausiamai pažvelgė į Mičemą. 
Mičemas gūžtelėjo ir nusigręžė. 

— Taip, - tarė Garinas. - Taip. Matyt, jums iš tiesų buvo 
svaigulio priepuolis. 

— Tikrai buvo, Viktorai. Vidurdienį pajutau, kad artėja. 
Pradėjau kosėti. Juk prisimenat, kaip bjauriai kosčiu ir kad 
nuolat liepiat man nusipirkti vaistų? 

— Taip, - atsiliepė jis. - Taip. 

— Tai va, pagaliau nusipirkau. Matot? Paklausiau jūsų pa- 
tarimo. Taisausi, tiesa? 

— Taip, žinoma. 

Koridoriuje kažkas krepštelėjo. Mičemas pakėlė akis ir 
pamatė tarpduryje ponią Garino, užsimetusią ant pečių se- 
ną vilnonį megztinį. Ji tylėjo ir niekuo neišsidavė. Tiesiog 
stovėjo žiūrėdama į vyrą ir ponią Loft šaltomis, kietomis ir 
metalinėmis kaip monetos akimis. 

— Bet vaistai man kažkodėl nepadėjo. Pajutau, kad silpna. 
O paskui 1š tiesų nualpau, Viktorai. 

- Jūs ištisai alpstat, - tyliai pasakė ponia Garino. 

Ponia Loft, šūktelėjusi iš nuostabos, žaibiškai apsisuko. 

- Tr jūs čia, Ela. Aš pasakojau Viktorui, kaip... 

— Girdėjau. 

— Turite susipažinti su šiuo maloniu jaunuoliu, Ela. Ne- 
žinau jūsų pavardės, jaunuoli, bet norėčiau, kad susipažin- 
tumėte su viena geriausių mano draugių. 

Ponia Garino nežiūrėjo į Mičemą. Ji perėjo per kambarį 
spausdama prie krūtinės seną megztinį. 

— Tai jūs vėl nualpot. 

— Na, taip. Taip, nualpau, Ela. Prisiekiu, kad... 

— Motuše, - tarė Garinas, - prašom eiti namo. 

— Dar ne laikas. 

- Prašom ne... 

- Ko ne? 

— Geriau nieko nesakyti. 

— Tu visą laiką taip darei. Ir kas iš to išėjo? 

Garinas tylėdamas žiūrėjo į grindis. 

- Kada visa tai baigsis, Viktorai? Šitas apsimetinėjimas, 
šitas kvailas žaidimas, kurį mes žaidžiam. Negi manai, 
kad jai tat į naudą? Pažvelk į šitą prišnerkštą kambarį. 
Pauostyk. 

— Maldauju, patylėk, - tarė Garinas. - Paskui juk nekę- 
si savęs... 

— Ką tu nori apmulkinti? Galvos skausmai, kosulys, 
neuritas, alpulys, kas tik nori. Viskas, išskyrus tiesą. Am- 
žinai negali šitaip trukti. Kas nors vieną kartą turi pasa- 
kyti tiesą. 

— Gal tiesa gali vieną vakarą palūkėti, - įsiterpė Mičemas. 

- Ji laukė metų metus, — atšovė ponia Garino, vis dar kal- 
bėdama vyrui. - Nagi, pasakyk jai, Viktorai. 

— Ne! Ne, patylėk! 

- Pasakyk jai, kad ji girtuoklė. Pasakyk, kad žinai ir kad 
aš žinau, kad mes žinom daug metų, kaip ir visas miestas. 

Radiatorius pradėjo žvangėti lyg cimbolai, skelbiantys 
tiesą. 

— Paklausk ją kai ko. Paklausk, kodėl išvažiavo Erlas, ko- 
dėl išvažiavo visi, išskyrus mus. Tu kaltinai Berdi, kam vai- 
dijasi su ja, kaip dabar kaltini mane. O juk kaltinti reikia tik 
vieną dalyką. Šį. - Ji ištraukė popierinį maišelį iš ponios Loft 
rankų. - Šį. 

— Ne, ne. - Ponia Loft svyravo pirmyn atgal kaip kubiu- 
kų bokštas, kuris tuoj tuoj sugrius. - Atiduokit juos man. 
Mano vaistus. 

- Vaistus. Ką jūs ketinat apkvailinti, išskyrus save? Kar- 
tais man atrodo, kad pakęsčiau viską, tik ne šitą amžiną ap- 
simetinėjimą. Negi jūs negalit bent kartą prisipažinti, ištar- 
ti bent vieno tiesos žodžio? Kas čia? Džinas? Viskis? 
Skruzdžių spiritas? 

Senutė šonu lėtai nuslinko prie kėdės ir abiem rankom 
įsikibo į atlošą, it senstanti balerina - į buomą, mėginda- 
ma atgauti pasitikėjimą ir įgyti naujų jėgų. 

- Jūs elgiatės prasčiokiškai, Ela, - sušnibždėjo ji. - Jūs 
šmeižikė. 

Ponia Garino atmetė galvą ir prapliupo kvatotis; jos vi- 
sas kūnas virpėjo nuo šaižaus metalinio juoko. Garinas nie- 
ko nesakė. Priėjo prie jos, paėmė popierinį maišelį ir padė- 
jo ant stalo. Paskui apkabino ją per liemenį ir abu drauge 
išėjo į koridorių, Garinas taikė žingsnį prie jos. 

Kai tik durys užsidarė, ponia Loft išsitraukė buteliuką iš 
popierinio maišelio, atkimšo ir grakščiai pridėjo prie lūpų - 
taip prašmatni dama gertų arbatą iš porcelianinio puode- 
lio. Ji iškart persimainė, kaip pirmiau autobusų stotyje: pa- 
gyvėjo, skruostai paraudo, lyg išgėrus kraujo, kuris iškart 
emė tekėti gyslomis. 

Ji padėjo buteliuką ir, primerkusi dryžas akis, pažvelgė į 
Mičemą kambario gale. 

— Jūs dar čia? 

- Taip. 

— Norit gurkšnelio? 

— Dabar ne, dekui. 

- Čia svaigalai, - tarė ji. - Ela klydo. Aš neapgaudinėju 
savęs ir nebijau prisipažinti padoriems žmonėms, kad kar- 
tais atgaivinu širdį, kai vėsoka. 

Kai karšta, irgi, tylom pridūrė Mičemas, ir kai sausa, ir 
kai vėjuota; pavasarį, kai lyja, ir popiet, kai šviečia saulė, 
ūkanotą rudens rytą, bobų vasarą arba mėnesėtą Velykų 
naktį. Visoks oras vėsus, visos dienos žiemiškos. 

Mičemas priėjo arčiau ir atsisėdo priešais ponią Loft, į 
seną supamąjį krėslą iš vyšnios medžio. 

- Žinau, kad jau vėlu, bet man reikia su jumis pasikalbė- 
ti. Erlas prašė. 

— Erlas? - Ji prispaudė ranką prie gerklės, lyg tas vardas 
būtų jai ten įdūręs kaip adata. - Mano autobusas. Aš pra- 
žiopsojau autobusą. Turiu... 

— Bus ir kitų autobusų, - tarė Mičemas. Bus tūkstančiai 
autobusų, tačiau ji nė į vieną nejįsės. Dabar jis suvokė, koks 
beviltiškas jo uždavinys: jis negali jos įkalbėti išvykti iš 
miesto, kaip nori Loftas, ir negali atiduoti jai pinigų, nes aki- 
vaizdu, jog ji nemoka su jais elgtis. 

— Taip, žinoma, bus ir kitų autobusų. Važiuosiu rytoj 
anksti rytą. Bet pirmiausia turiu apsitvarkyti. Nepakęsiu, 
kad kažkokia Ela šmeižtų mane mano namuose. Girdėjot, 
ką pasakė? 

— Taip. 

- Ji melavo, kad Berdi išvažiavo. Berdi neišvažiavo, aš ją 
išgrūdau. Tu per prasta mano sūnui Erlui, pasakiau. Susi- 

rink daiktus ir nešdinkis, pasakiau, išsiversim ir be tavo pa- 
galbos. 

— Kokios pagalbos? 

- Piniginės. Erlas laikinai neturėjo darbo - firma, kunio- 
je jis dirbo, bankrutavo, - ir Berdi įsidarbino padavėja. Ta- 
da jie ir atsikraustė gyventi pas mane. Berdi tvarkė visus 
pinigus, neleisdavo manęs apsipirkti, elgėsi su manim kaip 
su vaiku. Ji net pašalpą man mokėjo. Taip, norit žinoti, kiek? 
Dolerį. Dolerį per savaitę. Kiekvieną šeštadienį ji man duo- 
davo dolerį ir kandžiai pasakydavo: „Neišleisk viso vienu 
kartu“. Dolerį. Ką galima nusipirkti už tiek? 

Du butelius „rašalo“, pamanė Mičemas. 

- O paskui ji pradėjo mane kaltinti, kad vagiu pinigus iš 
jos piniginės. Pasiskundė Erlui, Erlas atėjo pas mane, ir aš 
pasakiau: „Erlai, aš tiktai tavo motina, bet irgi turiu šiokių 
tokių teisių, ką man daryti, kai vargšas laikraščių pardavė- 
jas ateina pinigų, o aš neturiu nė cento? Negražu liepti varg- 
šui laikraščių pardavėjui be galo ateidinėti, kai Berdi pini- 
ginė guli po nosim“. Erlas puikiai mane suprato. Žinot, kas 
atsitiko? — Ji sukrizeno. - Mano pašalpa padidėjo iki pen- 
kių dolerių. Nugalėjau Berdi jos pačios ginklu, a? 

- Atrodo, nugalėjot, - pritarė Mičemas. 

Trumpas pasakojimas, kuriame susipynė apgaulė ir tie- 
sa, humoras ir niekšybė, buvo slogus. Senutė kalbėjo šven- 
tai įsitikinusi savo teisumu. Smulki vagystė? Niekada. Ne- 
noras vaikyti vargšą laikraščių pardavėją? Žinoma. 
Mičemas pajuto nuoširdžią užuojautą dingusiai Berdi. 

Ponia Loft vėl atkimšo butelaitį. Šį kartą siurbčiojo nebe 
taip grakščiai, o poveikis nebebuvo toks staigus ir ryškus. 
Jis pasireiškė pamažu, kalba ir judesiais - kartais ji neaiš- 
kiai ištardavo „š“ arba nukąsdavo paskutinius garsus, didin- 
gai, bet neapibrėžtai mosikavo rankomis, o akys tai plėtė- 

si, tai siaurėjo mėgindamos mirksėjimu išvaikyti miglą, ku- 
rios nebuvo. Mičemas norėjo atimti iš jos butelį ir kur nors 
paslėpti, bent laikinai, kad ji nepasigertų ir būtų galima su- 
sikalbėti. Jį apėmė keistas neprotingas noras daugiau suži- 
noti apie Loftą ir Berdi, lyg Lofto santykiai su žmona ir mo- 
tina galėtų paaiškinti Margolio nužudymą. Ir vis dėlto jis 
neabejojo, kad jokio ryšio, išskyrus psichologinį, negali bū- 
ti - A ir B poveikis C nulėmė C elgesį su D. 

- Dievaži, nugalėjau ją jos pačios ginklu. Taip, pone, - 
dėstė senutė. - Berdi manęs neapšovė. Kai tik pamačiau ją, 
iškart perpratau. Nei jai buvo dvidešimt aštuoneri, kaip sa- 
kė Erlui, nei ji buvo skaistuolė. Bet kuri moteris būtų ją 
kiaurai permačiusi, tik Erlas ne. Erlas visada buvo doras 
berniukas, geras berniukas, pasekė mano gimine. Nerūkė, 
negėrė kaip kiti vaikinai, neūžavo. Vakarais sėdėdavo na- 
mie ir skaitydavo arba mudu lošdavom kortom. Gyveno 
gražiai ir padoriai iki tos dienos, kol susitiko Berdi. Man ne- 
sakė, kad ją susitiko, nė žodžiu neužsiminė iki tos dienos, 
kol parsivedė ją namo ir pasakė: „Čia mano žmona“. Štai 
šitaip. „Čia mano žmona“. O ta stypso chna dažytais plau- 
kais ir veidu, kokio arkliai baidosi, dievaži, ne mažiau ke- 
turiasdešimt, o jis dar vaikas. 

Ji nusišluostė akis atgalia ranka, bet judesys buvo bepras- 
mis. Kadaise išverktos ašaros seniai išdžiūvo ir druskos plu- 
ta aptraukė seniai išblėsusį jausmą. 

- Jei jūs pažinotumėt Erlą - koks jis geras, kaip nuošir- 
džiai moka mylėti. Bet visą meilę atidavė jai. Nematė, kas 
ji yra iš tikrųjų: kietaširdė, vėtyta ir mėtyta boba. Tą dieną, 
kai ji iš Nevados atsiuntė jam skyrybų dokumentus, jis pra- 
sėdėjo savo kambary. Visą dieną sėdėjo ir žiūrėjo pro lan- 
gą. Lyg tikėdamasis, kad ji praeis pro šalį. Kur tau praeis. 
Negalėjo to padaryti. Buvo Nevadoje. Teisingai? A? 

— Manau, taip. 

- Dievaži, teisingai. Laimingos kelionės. Durys atviros, 
pasakiau jai. Eik. - Ji didingai ir oriai parodė į duris. - Eik! 
Ir ji išėjo. Ji... - Ranka šleptelėjo prie šono. - Jūs irgi eikit. 
Aš pavargau. Eikit namo. 

— Tuoj išeisiu. Ar nieko negirdėjot apie Berdi po to, kai 
ji išvažiavo? 

— Ne. 

— O Erlas? 

— Erlas? Ką Erlas? 

— Arji rašė Erlui? - kantriai paaiškino Mičemas. 

- Ji savo vardo nemokėjo parašyti. Nemokša, suprantat? 
Nemokša. Ko neinat namo? 

- Einu. - Jis pasiėmė paltą ir laiškų ryšelį. Nuplėšė rudą 
popierių. Viduje buvo kokie penkiasdešimt ar šešiasdešimt 
laiškų, Mičemui pasirodė, kad jie sudėlioti pagal datas. Vi- 
si stambiomis, neryžtingomis kaip mokinuko raidėmis ad- 
resuoti Erlui Loftui. „Pasakykit jai, kad perskaitytų dar kar- 
tą, - pasakė Loftas, o paskui apsigalvojo. - Ne, nieko jai 
nesakykit“. 

Vienas vokas buvo be užrašo, naujas ir sunkesnis už ki- 
tus. Mičemas įsikišo jį į kišenę. Pajuto bejėgišką pyktį Lof- 
tui, užkrovusiam jam pareigą įteikti pinigus, ir poniai Loft, 
dvoklinėjančiai prieblandos pasaulyje, kuriame už pinigus 
galima nusipirkti tik vieną dalyką - tamsą. 

Senutė užmerkė akis, o jos galva kaip vėžlio nugrimzdo 
nunešiotoje kailinėje palto apykaklėje. 

— Ponia Loft, paklausykit manęs valandėlę. 

— Ko neinat namo? 

- Čia jūsų laiškai. Palieku ant stalo. Turiu jums kiek pi- 
nigų. Patikėsiu juos Garinams. Matot, dėl Erlo jūs nekly- 
dot. Jį ištiko bėda. Vis tiek netrukus apie tai išgirsit. Jei 

jums būtų lengviau, galėčiau pasakyti dabar... Ponia Loft? 
Ei, ponia Loft! 

Senutė švelniai suknarkė. Nusipirkusi tamsos. 

Keikdamasis po nosim, Mičemas apsivilko paltą, išjungė 
šviesą palubėje ir išėjo į koridorių. Laiptais iš rūsio kaip tik 
lipo ponia Garino. Ji buvo išblyškusi ir rami, kaip jūra po aud- 
ros. Nešė metalinį padėklą su puodeliu kavos ir sviestainiu, 
dailiai supjaustytu rombais ir papuoštu ridikėlio rožyte. 

— Ji miega, - tarė Mičemas. 

— Galiu pažadinti. Jai reikia pavalgyti. 

— Ją reikėtų paguldyti į ligoninę. 

- Juk suprantat, ką reiškia gydyti ją nuo alkoholizmo. Be- 
protnamį, štai ką, - karčiai atšovė ji. - Atidavėt jai pinigus, 
kuriuos atvežėt? 

— Ne. 

- Kiek jų? 

— Daugiau kaip septyni šimtai dolerių. 

- Iš kur Erlas gavo tiek pinigų? 

— Pardavė mašiną, - tarė Mičemas. - Ir dar kelis daiktus. 

— Bet Erlas pažįsta motiną. Neprotinga parduoti savo 
daiktus ir atsiųsti jai tokią krūvą pinigų. Juk žino, ką jinai 
su jais padarys. | 

- Jis norėjo, kad ji paimtų pinigus ir kuriam laikui išva- 
žiuotų iš miesto pailsėti. 

— Pailsėti kur? 

- Ar ji neturi giminaičių, kuriuos galėtų aplankyti? 

— Dėl Dievo, pone Mičemai. Ar jūs kviestumėt ją į sve- 
čius, jei ji būtų jūsų giminaitė? Erlas, matyt, iš proto išsi- 
kraustė. Pailsėti. Jis... 

— Dabar apie pinigus, - pertraukė Mičemas. - Nenoriu 
jų laikyti. Aš beveik nepažįstu Lofto, jis nėra mano klien- 
tas, o už šią kelionę man niekas nemoka. 


— 144 — 


Ji įtariai Žiūrėjo į jį. 

— Turėjot dėl kažko atvažiuoti. 

— Tarkim, iš smalsumo. Taigi atvažiavau, nieko nenuvei- 
"kiau... 

— Suradot ją ir parvežėt namo. Didelis dalykas, ir aš jums 
dėkinga. Bet žinau, ką jūs ketinat sakyti apie pinigus, ir at- 
sisakau. Neapsiimu laikyti jos pinigų. 

— Tiesiog man dingtelėjo tokia mintis, - sausai atsiliepė 
Mičemas. 

— Kurių galų man juos laikyti - ir dalyti jai po kelis cen- 
tus, kad paskui ūžtų man ausis?.. Ne. Neimsiu. Grąžinkit Er- 
lui. Arba kartkartėm siuntinėkit jai po truputį, kad nenu- 
mirtų badu. 

— Jos nuoma sumokėta? 

- Iki Naujųjų metų. 

— Tada aš sumokėsiu sausio mėnesio nuomą ir duosiu 
jums kiek pinigų maistui. 

— Erlas moka jos nuomą. 

— Nuo dabar nebemokės. 

— Kodėl? Kas atsitiko? 

Mičemas pasakojo, o ji stovėjo atrėmusi padėklą į laiptų 
turėklus. Ji niekuo neparodė, kaip kiti Loftą pažinoję žmo- 
nės, kad yra sukrėsta ir netiki, nors jis to tikėjosi. 

Kai jis baigė pasakoti, ji tyliai paklausė: 

— Jai pasakėt? 

— Mėginau. Ji užmigo. 

— Gal ir gerai. 

— Vis tiek kada nors sužinos. Turbūt jūsų vakariniame 
laikraštyje jau viskas aprašyta. 

— Galbūt. Aš dar nežiūrėjau. - Ji atsiduso ir nusigręžė. - 
Rytoj jai pati pasakysiu. 

- Jai gali būti sunku. 

— Taip manot? Tai va, jūs klystat. Ji jau nebe žmogus. Pa- 
naši į stiklainiuose užkonservuotus apsigimėlius, rodomus 
mugėse. Nežinau, kodėl neleidžiu jai numirti. - Ji niūriai pa- 
žvelgė į padėklą. - Nežinau, kodėl. 

Mičemas išėmė iš voko šimtą dolerių ir padėjo ant pa- 
dėklo. 

— Aš jums išrašysiu kvitą, - tarė ponia Garino. - Jei va- 
landėlę palauksit. 

— Nebūtina. 

— Keistas būdas piniginiams reikalams tvarkyti. 
manė jis, o gyvenimas; kalbame ne apie pinigus, o apie 
žmones. Dailaus sviestainio su ridikėlio rože nenupirksi nė 
už tūkstantį dolerių. 


Penkioliktas skyrius 


Kitą rytą Mičemas atvažiavo į 
savo kontorą truputį po dešimtos. Sekretorė, liesa gyva aki- 
niuota mergina šiurkščiais plaukais, kurios paslaugomis jis 
naudojosi kartu su dviem vyresniaisiais firmos partneriais, 
sėdėjo prie rašomosios mašinėlės. 

Ji pažvelgė į jį dėdamasi nustebusi. 

- Dieve mano, ponas Mičemas. Vos atpažinau, taip se- 
niai čia rodėtės. 

— Šį rytą aš per daug pavargęs, kad smailinčiau liežuvį, 
ponia Kristi. 

— Audringa naktis? 

— Gana audringa. 

- Jūsų metuose? Tiek to. Nušviečiu padėtį. Ponas Krens- 
tonas spjaudo ugnimi, nes jo žmona nusipirko senovinę ko- 
modą, o ponas Postas ką tik išėjo namo plyštančia galva, nes 
Doreto byla nutraukta. O jūsų kabinete laukia šviesiaplau- 
kė mergina. 

— Kas ji? 

— Kažkokia panelė Dvajer. Laukia beveik valandą. Aš jai 
daviau paskaityti „Fortune“ žurnalą. Panaši į intelektualę. 

— Bet ne intelektualė. 

Jis atidarė savo kabineto duris iš matinio stiklo. Ant jų 
ryžūingomis juodomis raidėmis buvo išraityta jo pavardė, 


=-14/ — 


Erikas Dž. Mičemas, ir kai tik jis ją pamatydavo, pasijusda- 
vo tvirtesnis, gudresnis ir saugesnis. 

Jo kabinetas buvo mažas ir užgriozdintas, bet su dideliu 
langu ir ilgu kaip kušetė oda aptrauktu suolu, ant kurio at- 
sisėdęs galėjai žiopsoti į penkiais aukštais žemiau esančią 
gatvę arba ranka pasiekiamą dangų. 

Alisa žiūrėjo į gatvę ranka susiėmusi smakrą. Jos plau- 
kai blizgėjo ryto saulėje, ir Mičemas ėmė spėlioti, ar jinai 
jų nešviesina. Mintis apie mažą apgaulę pradžiugino. Jo 
nuomone, žavu ir moteriška taisyti Dievo darbą. 

- Sveiki. 

Išgirdusi jo balsą, ji stryktelėjo iš nuostabos ir pabandė 
atsistoti. 

— Ne, nejudėkit, - tarė Mičemas. - Gražiai atrodot. 

— Tikrai? 

— Galėčiau jums mokėti už prasėdėtas valandas. 

Ji be šypsenos žvelgė į jį. 

— Verčiau neploninkit liežuvio. 

— Kodėl? 

— Tai mane atgraso, pajuntu, kad jūs toks kaip visi. Bet 
kas gali saldliežuvauti, juk tai tik žodžiai. 

- Jūs pykstat, nes teko manęs laukti. 

— Matyt, - sutiko ji. - Šiek tiek. 

Jis atsisėdo grėta jos ant suolo prie lango. 

— Nereikėtų. 

- Aš abiem ausim gaudžiau, gal ateinat, aš... juk tai blo- 
gas ženklas? 

— Labai blogas. 

Jis suėmė abi jos rankas ir priglaudė sau prie krūtinės. 
Drauge žiūrėjo į gatvę apačioje - tolimi ir romūs kaip an- 
gelai ant debesies. 

Galiausiai Alisa krustelėjo. 

— Savaime suprantama, nieko neišeis. 

— Savaime suprantama. Ko neišeis? 

- Juk žinot. Net jei jaučiate tą patį, ką ir aš. Viskas prieš. 
"Man nepatinka miestelis, klimatas čia siaubingas ir aš toli 
nuo namų. O jūs nelabai jaunas, žmonės sako, kuo senes- 
nis vyras, tuo mažiau tinkamas santuokai. Savaime supran- 
tama, nieko neišeis. 

— Savaime suprantama. 

— Nėra reikalo kartoti. 

— Ašjums pritariu. Jūs - tokia nuovoki jauna moteris, kad 
nieko daugiau nelieka. Žinoma, kai ko nepaminėjot. Pirma, 
nemokate taisyti valgio. Ir šviesinat plaukus. 

- Iš kur žinot? Be to, tik truputį. 

— O mano senelio brolis Džeimsas kuoktelėjo. Aš netu- 
riu nuosavo namo. Ir pinigų nelabai daug... 

— Oi, Mičemai. 

— Ką nors pamiršau? 

— Oi, Mičemai, aš myliu tave. 

— Ta proga galėčiau tave pabučiuoti, jei nebūčiau viena 
koja karste. 

— Aš nesakiau, kad esi viena koja karste. Aš sakiau, kad 
nelabai jaunas ir nelankstus, ir... 

— Atleidžiu. 

Jis apkabino ją ir ilgai bučiavo, ir atrodė, lyg anksčiau nie- 
kad nebūtų bučiavęs merginų, taip buvo keista ir puiku. 

Ji nutaisė itin iškilmingą miną. 

— Aš amžinai tave mylėsiu, Mičemai. 

— Kur dėsies nemylėjusi... Tu laiminga? 

Ji papurtė galvą. 

— O Dieve, - bejėgiškai ištarė jis. - Kodėl? 

— Nelaiminga, ir viskas. Jaučiuosi bjauriai. 

— Kurių... 

— Nieko negaliu padaryti. Apie meilę prirašyta tokių gro- 
žybių, o aš štai jaučiuosi tiesiog siaubingai. Visur skauda, 
skrandyje kažkokia tuštuma, tarsi galėčiau valgyti be galo, 
tačiau jis neprisipildo, o vien pamačius maistą man darosi 
bloga. Turbut mirsiu badu. Ir taip esu per plona. 

— Nieko panašaus. Tu tobula. 

— Ne. Mano figūra nepakankamai stuomeninga, žinai? 

— Turiu šiokį tokį supratimą. 

— Aš klaikiai atrodau su vakarine suknele be petnešė- 
lių. Kartą pasimatavau parduotuvėje. Mano raktikauliai iš- 
sišovę. 

— Kaip tik mėgstu išsišovusius raktikaulius, - tarė jis. — 
Dėl jų tiesiog einu iš proto. 

- Juk supranti, ką noriu pasakyti. Norėčiau tau būti 
tobula. Norėčiau pati būti puiki ir kad viskas klostytųsi 
puikiai. 

- Jei viskas būtų taip puiku, tu į mane nežiūrėtum. 

— Oi ne, žiūrėčiau, - karštai patikino ji. - Negalėčiau ne- 
žiūrėti. 

— Miestelis ne toks jau blogas. Pasaulyje yra ir bjaures- 
nio klimato, o namo visada galėtum parvažiuoti. 

- Žinau. 

— Galim dėl visko susitarti. Savaime nieko nepasidaro. 

Ji, vis dar išblyškusi ir vis dar rimta, pakėlė akis. 

— Svarbiausia, kad tu mielas, tiesa? 

— Kartais ir aš taip manau. Nedažnai. 

- Klimatas... žmonės prie jo pripranta, taip? O pavasarį 
čia gražu, galiu lažintis, a? 

- Labai gražu. 

— Visur stiebiasi žali daigeliai ir sprogsta pumpurai. Tik- 
riausiai man patiks. 

— Tikriausiai patiks. 

- Šiaip ar taip, nebejaučiu kūne tokios tuštumos. 

— Puiku. - Jis pakėlė jos žvilgančius plaukus ir pabučia- 
vo švelnų kaklą. Prispaudęs lūpas jai prie odos, jis pajuto, 
kad myli visas moteris, nes myli Alisą. 

— Mes net pasimatymo nesam turėję, - tarė ji. - Ar ne 
keista, Mičemai? 

- Keista. 

— Mums nebuvo progos įsimylėti. Kaip atsitiko? Kaip tai 
galėjo atsitikti? 

— Jei žinočiau, eičiau ir visiems pasakyčiau. 

Skambutis ant jo rašomojo stalo sučirškė šaižiai ir stai- 
giai kaip žadintuvas, išvaikantis sapnus. 

Jis įjungė aparatą. 

- Taip? 

— Jums skambina ponia Hamilton, - tarė ponia Kristi. — 
Norit su ja kalbėti? 

— Nenoriu, bet kalbėsiu. 

— Gerai, kalbėkit. 

Jis išjungė aparatą ir siekė telefono. Alisa sulaikė jį. 

- Ji sakė „ponia Hamilton“? 

- Taip. 

— Pasakyk jai, kad manęs čia nėra. Pasakyk, kad manęs 
nei matei, nei girdėjai. 

— Gerai, jeigu nori. - Jis pakėlė ragelį. - Alio. 

— Pone Mičemai, čia ponia Hamilton. Kaip sekasi? 

— Puikiai. O jums? 

— Man irgi. Viskas gerai. - Jos balsas buvo toks džiaugs- 
mingas, kad jis spėjo, jog viskas negerai. - Rodos, mus blo- 
gai sujungė, pone Mičemai. Gal galite kalbėti garsiau? 

— Galiu. 

— Matot, man kai kas guli ant širdies. Gal ir kvaila neri- 
mauti dėl Alisos, ji - nuovoki mergina. Bet kartais kaip tik 
nuovokiosios prikrečia kvailysčių, ar ne? 

— Kartais. 

— Ar jūs jos šįryt nematėt? 

— Ne, nemačiau. - Jis žvilgtelėjo per stalą į Alisą. Ši vėl 
sėdėjo ant suolo prie lango, bet žiūrėjo ne į gatvę, 0 neri- 
mastingai išplėstomis akimis į jį. Raminamai nusišypsojo 
jai, bet ji neatsakė šypsena. - Dėl ko sunerimot, ponia Ha- 
milton? 

— Gal ir nėra dėl ko. Nesu įsitikinusi. Ji keistai elgiasi. 

— Ką tai reiškia? 

- Sunku... matot, atrodo, lyg ji manęs vengtų. Pavyzdžiui, 
šį rytą išėjo iš namų nepusryčiavusi, niekam netarusi nė žo- 
džio. Tiesą sakant, dingo. 

— Turbut vaikšto po parduotuves miesto centre. 

- Tai kodėl man nepasakė, kur eina? Negi tai koks nepa- 
prastas dalykas? Buvau čia pat, pusryčiavau su Virdžinija 
ir Polu valgomajame, o Alisa išėjo pro duris, ir daugiau aš 
jos nebemačiau. Atrodo keistai, ar ne? 

— Viskas atrodo keistai, kol nepaaiškinta. 

— Be šeimos narių, jūs esate vienintelis, kurį ji pažįsta 
mieste. Man toptelėjo, kad ji eis pas jus, jei kas nors... jei- 
gu jai kas nors guli ant širdies. | 

— Kas jai gulėtų ant širdies? 

- Neturiu nė menkiausio supratimo. - Pareikšta griežtai, 
bet kažkodėl neįtikinamai. 

— Gal ji čia ir ateis. Jei ateis, pranešiu jums. 

— Dėkui. Suprantat, aš labai myliu Alisą, labai miela mer- 
gaitė. - Ji nutilo. Mičemas pamanė, kokia svari pauzė, ir lau- 
kė „bet“. Sulaukė. - Bet aš ją pasamdžiau ne lakstyti neži- 
nia kur. 

Ji itin pabrėžė žodį „pasamdžiau“, lyg norėdama per Mi- 
čemą nurodyti Alisai jos vietą. Mičemą supykdė jos tonas, 
bet jausmas, kad ponia Hamilton priremta prie sienos ir žūt- 
- būtinai kovoja su šešėliais, kurių Mičemas nemato, ir pavi- 
dalais, kurių jis neatpažįsta, buvo stipresnis už pyktį. Jis pa- 
galvojo apie ponią Loft sutemų pasaulyje iš vienų šešėlių, 
kuriame pavidalai išskydę ir sumišę. Tos dvi moterys netu- 
ri nieko bendro, išskyrus neviltį. Tačiau atrodė, kad kažkur, 
kažkada atskiri jų pasauliai susidūrė kaip klajoklės plane- 
tos, ir vieno dalis atitrūko, o kitas įskilo per vidurį. 

— Pone Mičemai, jūs mane girdit? 

- Taip. 

— Tikrai man pranešit, jei Alisa pasirodys? 

— Pranešiu. Sudiev. 

— Sudiev, pone Mičemai. 

Mičemas padėjo telefoną ant stalo ir susimąstęs žiūrėjo 
į ji, paskui stumtelėjo į dešinę. 

— Galėjai pasakyti, kad eini apsipirkti. 

— Nenorėjau susidurti su ja akis į akį. 

— Kodėl? 

— Aš ja nebepasitikiu. Ji pasikeitė. 

— Todėl tu ir atėjai čia - pasakyti, kad ji pasikeitė? 

— Ne. - Alisa nusisuko ir įsižiūrėjo į judrią gatvę. - Va- 
kar vakare pas ją atėjo vyriškis. Aš jį mačiau, ir man atro- 
do, kad ji tai žino. 

— Kas jis? 

— Nežinau. Bet esu tikra, ji nenorėjo, kad aš jį pamaty- 
čiau, pasimatymas turėjo būti slaptas. 

— Kaip tu apie jį sužinojai? 

— Išgirdau beldžiant į lauko duris; ne skambinant, o trum- 
pai beldžiant, lyg duodant ženklą. Aš buvau savo kamba- 
ry, gulėjau lovoje ir, galima sakyti, mąsčiau. Išgirdusi bel- 

džiant, atsikėliau atidaryti durų, nes... na, pamaniau, kad 
galbūt tu. Dar vienas blogas ženklas, a? Kai tik sučirškia te- 
lefonas, pasigirsta beldimas į duris arba žingsniai šaligat- 
viu, kai tik sustoja automobilis, pamanau, kad galbūt tu. 

— Pats blogiausias, - nusišypsojo jis. - Pasakok toliau. 

— Aš užsimečiau chalatą, įsispyriau į šliures ir nuėjau ko- 
ridorium. Priėjau iki posūkio ir išgirdau balsus. Žvilgtelė- 
jau iš už kampo ir pamačiau ponią Hamilton, stovinčią prie 
durų ir kalbančią su nepažįstamu vyru. Nežinau kodėl, bet 
staiga pajutau, kad nereikia rodytis. Aš nešnipinėjau ir slap- 
čia nesiklausiau, net negirdėjau, ką jie kalba. Bet jaučiau, 
kad tas pasimatymas geruoju nesibaigs ir kad to vyriškio 
neturėtų čia būti tokiu vėlyvu laiku. 

— Kokiu laiku? 

— Beveik vienuoliktą. 

— Kur buvo kiti namiškiai? 

— Karni nepasilieka nakvoti, o virėja buvo savo kamba- 
ry... Ji turi televizorių ir beveik nesitraukia nuo jo. O Vir- 
džinija su Polu išėjo į kiną. Šventiška vakarienė, galima sa- 
kyti, nenusisekė. Virdžinija baisiai nervinosi, todėl kažkas 
pasiūlė eiti į kiną. 

— Kas? 

— Man atrodo, pirma apie tai užsiminė ponia Hamilton. 
Virdžinija pritarė, kad mintis gera, ir pakvietė mane kartu. 
Ji labai dėmesinga, tiesa? | 

— Labai. Aš tik svarstau, ko ji buvo tokia dėmesinga. 

— Manai, kadjos, Virdžinija ir ponia Hamilton, bandė ma- 
nes tą vakarą atsikratyti? 

— Nežinau. Gal. O gal Virdžinija tave pakvietė, nes jai pa- 
tikai. Ji nenuspėjama. 

- Ji neišsidavė nei mane mylinti, nei manęs neapken- 
čianti. Nekreipė į mane dėmesio tol, kol neprabilta apie 

kiną, o tada stengėsi šnekėti labai nuoširdžiai ir draugiš- 
kai. Nežinau, gal ji iš tiesų nuoširdi ir draugiška. Negaliu 
pasakyti. Susipainiojau spręsdama apie žmones, todėl ne- 
bepasitikiu savo... 

— Nesijaudink. - Jis ramindamas uždėjo ranką jai ant pe- 
ties. — Tu atsisakei? 

— Taip. Pasakiau, kad anksti eisiu gulū, taip ir padariau. 
Bet negalėjau užmigti. Vis galvojau apie tave ir tavo pata- 
rimą kuo greičiau grįžti namo. Nekvaršinau galvos, kodėl 
jos stengėsi manęs atsikratyti. Man knietėjo, kodėl tu sten- 
giesi visam laikui manęs atsikratyti. 

— Atrodo, man nepavyko. 

- Visiškai. 

— Kol kas tai mano maloniausia nesėkmė, - tarė jis. - Ta- 
čiau galbūt tu dar pasigailėsi. 

— Mičemai, aš mėginu tau šį tą papasakoti, tačiau kalba 
galiausiai nukrypsta į mus, vien mus, - susiraukė ji. - Tu- 
rėčiau vengti asmeniškumų, kaip manai? 

— Būtinai. Jokių asmeniškumų. 

— Aš... tada nežiūrėk į mane. 

— Gerai. - Jis įbedė akis į sieną. - Kalbėk toliau. 

— Tai va, jie stovėjo koridoriuje ir šnekėjosi. Vyriškis ga- 
lėjo būti bet kas: draugas, draudimo agentas ar kalėdinių 
atvirukų pardavėjas. Jei jis būtų atėjęs dieną, būčiau jo ne- 
pastebėjusi ar nesukusi dėl jo galvos. Mane sutrikdė slap- 
tumas: vėlus metas, atsargus beldimas į duris vietoj skam- 
bučio, tylūs neramūs jų balsai. Bet aš nemėginau nugirsti, 
ką jie sako. Grįžau į lovą. Po valandėlės koridorium labai 
tyliai praėjo ponia Hamilton. Jei nebūčiau klausiusis, tik- 
riausiai nebūčiau išgirdusi. Ji ne iš karto nuėjo į savo kam- 
barį. Sustojo prie mano durų. Girdėjau jos kvėpavimą, la- 
bai sunkų kvėpavimą, taip kvėpuoja žmogus, kuriam trūksta 

oro, kuris dūsta. Tačiau aš... tačiau iš tiesų nemaniau, kad 
ji dūsta... 

— O ką manei? 

— Kad ji sukrėsta, baisiai sukrėsta ir tikrina, ar aš nieko 
nemačiau ir negirdėjau. 

— Tačiau tu nieko negirdėjai. 

— Ne. 

— O matei tik nepažįstamą žmogų prie durų. Šviesa ko- 
ridoriuje degė? 

— Viena lemputė. 

— Tada turėjai gerai jį įžiūrėti. 

— Valandėlę jį mačiau gerai. Aukštas gana gražus vyriš- 
kis šviesiais plaukais ir raudonu veidu. Gal kokių keturias- 
dešimties metų, vilkėjo ryškiai žaliu languotu paltu. Nepa- 
galvojau anksčiau, bet gal tai buvo policininkas. 

— Gal, - tarė Mičemas. Bet jis žinojo, kad ne policininkas. 
Jis prisiminė vyriškį ir žalią languotą paltą, su kitais paltais 
ant kabyklos koridoriuje siūbuojamą vėjo, pučiančio pro at- 
viras duris. Čia mano vyras Džimas. 

Džimas Herstas ir ponia Hamilton. Dar viena lygtis, ku- 
rią reikia išspręsti, pamanė jis, ir kiekviena nauja lygtis bai- 
giasi dar viena, ir taip toliau - iki begalinių žmogaus proto 
galimybių. Jis pasijuto menkas ir nevisavertis, kaip inžinie- 
rius be logaritminės liniuotės ar chemikas be formulės. 

- Žinoma, policininkas, - tarė neprotingai nudžiugusi 
Alisa, lyg ir ji būtų aptikusi lygtį ir išsprendusi ją visiškai 
paprastai - suskaičiavusi pirštais. - Tiesiog buvau prislėg- 
ta ir išsigalvojau baisybę nesąmonių, taip? 

Valandėlę jis negalėjo jai atsakyti. Nežinojo, kiek jai pa- 
pasakoti ir net kiek žino pats. 

— Taip, Mičemai? 

— Matyt. 

— Naktį, tamsoje, viskas atrodo daug baisiau. 

- Ir kai esi vienas. 

— Aš niekad nebijosiu, kai tu būsi šalia, Mičemai. 

- Žinoma. - Jis vėl apkabino ją. Buvo šilta ir švelni savo 
tyrumu, liepsnojanti ką tik atrasta meile, kuri truks amži- 
nai, švies tamsią naktį ir šildys žiemą. Jis ėmė svarstyti, žiau- 
riai, lyg būtų pašalinis, kiek laiko ji taip mylės. 

— Pradėk kurti pasakėlę poniai Hamilton, - tarė jis. 

— Gerai. Kokią? 

- Tu išėjai pasidaryti šukuosenos. 

- Bet juk nepasidariau. 

- Pasidaryk. 

— Gerai, - nuolankiai sutiko ji. - Mičemai, iš kur tu suži- 
nojai? Na, kad aš šviesinu plaukus. 

— Aš turiu šnipelių visame mieste. 

— Nemeluok. Tikrai noriu žinoti. Iš kur? 

— Atspėjau, brangioji. 

— Man nepatiks, jei tu šitiek žinosi apie moteris, - susi- 
raukė ji. - Turiu omeny kitas moteris. Man nesvarbu, ką tu 
žinai apie mane. Be abejo, kartais bandysiu elgtis paslap- 
tingai. 

— Tokiais atvejais pažadu dėtis suglumusiu. 

- Oi, Mičemai. Aš jaučiuosi... jaučiuosi pakvaišusi iš mei- 
lės. Kaip manai, ar nedarau klaidos tau tai sakydama? Gal 
reikėjo mįslingai tylėti? 

- Truputį per vėlu, - tarė Mičemas. - Be to, man nusi- 
bodo spėlionės. Reikėtų nusipirkti naują logaritminę liniuo- 
tę arba vėl pradėti skaičiuoti pirštais kaip tu. 

— Ką tai reiškia? 

— Nieko. - Jis švelniai pakštelėjo jai į smilkinį. - Dabar 
bėk pasidaryti šukuosenos. 


= ID — 


— Kada aš tave pamatysiu? Gal galėtume kartu papie- 
tauti? 

— Ne šiandien. Turiu eiti į ligoninę aplankyti Lofto. 

— Vėl Loftas, - pasipiktino ji. 

— Vėl Loftas. 

— Kodėl? 

— Turiu jam priklausančių pinigų. Noriu sužinoti, ką su 
jais daryti. 

— Kodėl jis tau davė pinigų? Kodėl tu su juo susidedi? 

— Aš su juo nesusidedu. - Tačiau jis žinojo, kad netiesa. 
Iš pradžių užmezgė su Loftu moralinį ir dvasinį ryšį, pas- 
kui pamažu ir fizinį, įsipainiodamas į žmonių-virvių tinklą. 
Kur tik pasisuka, nauji mazgai. Jis negali ištrūkti, išsiprašy- 
ti ar išsipirkti iš to tinklo; kiekvieną mazgą, tvirtesnį ir su- 
dėtingesnį už ankstesnįjį, reikia atrišti ir išskirstyti - senu- 
tę Loft, Garinus, Virdžiniją su motina, velionį Margolį, Emi 
Herst su vyru, kurį ji niekina, ir patį Loftą, pirmą ir pasku- 
tinį mazgą, pinkliausią iš visų. 


Šešioliktas skyrius 


Apygardos ligoninę sudarė 
įvairiarūšiai seni ir nauji pastatai maždaug už trijų mylių į 
pietus nuo miesto. Vadinamoji kalinių palata buvo ne pa- 
lata, o dviaukštis geltonų plytų namas, atskirtas nuo kitų pa- 
statų penkiasdešimčia jardų ir plienine tvora. Iš pradžių ja- 
me gyveno vyriausiasis gydytojas, bet prireikus papildomų 
patalpų, išsikėlė, ir namas buvo paverstas izoliatorium sun- 
kesnėmis užkrečiamosiomis ligomis, pavyzdžiui, difteritu ir 
šiltine, susirgusiems žmonėms. Skiepai po truputį mažino 
tokių ligonių skaičių, kol jų beveik neliko, bet skiepų nuo 
nusikaltimų niekas neišrado, ir apygardos kalinių skaičius 
smarkiai padidėjo. Kai kurių buvo ligotas kūnas, jiems rei- 
kėjo priežiūros, o kai kurių buvo ligota siela, tokiems rei- 
kėjo dar rūpestingesnės priežiūros. Pastarasis faktas buvo 
pripažintas po daugybės energingų valdybos posėdžių, laik- 
raščių vedamųjų ir nekantraus vietinio kongreso nario, no- 
rinčio, kad jį perrinktų, pareiškimo. 

Visuomenės apsauga nuo difterito paprastai ir taupiai 
virto visuomenės apsauga nuo jos pavainikio nusikaltėlio. 
Užuolaidas ant langų pakeitė grotos; atsirado tvora; vietoj 
seselių dirbo sanitarai, o vyriausiojo gydytojo svetainė, vė- 
liau vaikų palata, dabar buvo sanitarų kabinetas ir poilsio 
kambarys. 

Ant durų kabėjo užrašas: „Skambink ir eik“. Mičemas pa- 
skambino ir įėjo. 

Kampe prie mažo staliuko sėdėjo budintis sanitaras ir 
skaitė ligos istoriją. 

— Labas rytas, Džilai, - pasisveikino Mičemas. 

Džilas susiraukęs pakėlė akis nuo ligos istorijos. 

— Kaip jūs prasmukot pro vartus? 

— Kalinys, kuris stovi sargyboje, - senas mano draugas. 

- Juk žinot, Mičemai, kad čia galioja tam tikros taisyklės. 

- Aš nė vienos nesulaužiau. 

Mičemas pažinojo Džilą ne mažiau kaip metus. Sanita- 
ras buvo kresnas jaunas vyrukas, kurį labiau už viską do- 
mino ligos. Tai buvo vienintelis ligoninės darbuotojas, ga- 
lintis su didžiausiu susidomėjimu išklausyti kiekvieno savo 
globotinio skundus ir ligos požymius. Taigi buvo labai 
mėgstamas ir daug naudingesnis, negu įsivaizdavo. Jautrios 
Džilo ausys sugerdavo galvos skausmus ir pilvo dieglius, 
astmos ir širdies priepuolius, o vaiskiose rudose akyse nu- 
grimzdavo daugelis būgštavimų. 

Paties prašymu jis buvo perkeltas į kalinių palatą, nes pa- 
noro ištirti, kaip susiję nusikaltimas ir liga. Tai jis darė la- 
bai sąžiningai: turėjo sąsiuvinį, į kurį užsirašinėdavo viso- 
kiausią medicininę išmintį, požymius ir savo globotinių 
pastabas. Bet kol kas nepadarė jokių išvadų, išskyrus vie- 
ną: kad apskritai kaliniai ramesni ir kantresni negu ligoniai 
iš kitų palatų. 

— Noriu tik valandėlę su juo pasišnekėti, - tarė Mičemas. 

Džilas čiupinėjo stetoskopą, kurį nešiojosi ant kaklo. 
Tai buvo jo nuosavybė, nusipirkta prieš savaitę, ir vienas 
internas mokė juo naudotis ir teisingai suprasti garsus. 
Jis jį nešiojo baisiai išdidžiai ir droviai - kaip deimantų 
vėrinį. 

- Telefonu sakiau, Mičemai, kad lankytojai neįleidžia- 
mi. Tas berniukas sunkiai serga. - Džilui visi jo pacientai, 
nesvarbu, kokio amžiaus, buvo berniukai, lyg susirgę jie 
būtų suvaikėję. Mičemas spėliojo, ar Džilas žino, kaip tai 
arti tiesos. 

— Aš ne lankytojas. 

— Praėjusią naktį jam perpylė kraują. Vakar rytą, kai at- 
vežė, padarė tyrimus, ir paaiškėjo, kad kaulų čiulpų užuo- 
mazginių eritrocitų procentas labai didelis. 

— Kas tas užuomazginis eritrocitas? 

Džilas paraudo. 

- Blogas ženklas, labai blogas. Tačiau perpylus kraują jis 
atkuto. Tiesą sakant, nerimavo ir negalėjo užmigti. Norėjo 
pasikalbėti, todėl aš pasilikau prie jo. 

— Visą naktį? 

- Žinoma. Neturėjau ko veikti, nebent miegoti, o leuko- 
ze sergantis ligonis pasitaikė pirmą kartą. Tiesą sakant, ma- 
nau, kad tai ateities liga, todėl noriu kuo daugiau apie ją 
sužinoti. Kai užsidirbsiu pinigų medicinos mokyklai, žino- 
siu daug dalykų, kurių kiti nežinos, iš pirmų lūpų išgirstų 
dalykų. 

— Pavyzdžiui, apie užuomazginį eritrocitą, - tarė Miče- 
mas. - Apie ką jis norėjo naktį pasikalbėti? 

- Apie ką kalba dauguma berniukų. Apie save ir mo- 
teris. 

— Kokias moteris? 

— Pirma, savo motiną. Atrodo, ji - alkoholikė. Dažnai pa- 
stebiu, kad daugumos kalinių šeim... 

— O kitos moterys? 

— Jis ją vadino Berdi. Buvo jo žmona, bet jis negarbingai 
su ja pasielgė ir jinai jį paliko. Klausykit, kam jums reikia 
žinoti tokius dalykus? 

- Įdomu. Tave domina Lofto kaulų čiulpų užuomazginiai 
eritrocitai, 0 mane - jo Žmona. 

— Gal bandot ją surasti? 

— Taip, vien iš smalsumo. 

— Jūsų smalsumas tikrai nepaprastas, jei ketinat vykti 
pas ją. 

— Kur ji? 

- Mirusi, - tarė Džilas. - Žuvo automobilio avarijoje Las 
Vegase maždaug prieš pusantrų metų. 

- Žuvo? 

— Ne iš karto. Mirė ligoninėje po kelių dienų. 

Mičemas pajuto, kad apsvaigo ir neteko pusiausvyros, lyg 
vienas iš mazgų virvių tinkle būtų nupjautas jam iš po ran- 
kos, 0 jis pats - pakibęs ore. 

Berdi nebegyva, jau seniai nebegyva. Ne valandėlei din- 
go už kampo, ji pasitraukė į nepažįstamos gatvės šešėlius. 

— Tai... labai blogai, - galiausiai išspaudė jis. 

— Be abejo. 

- Jis man nepasakojo. 

- Žmonės man daug ką papasakoja. Nežinau, kodėl. Bet 
niekad niekas nekalbėjo tiek daug, kaip Loftas naktį. Ma- 
tyt, iš galvos kraustėsi dėl tos moters. Berdi tokia, Berdi ano- 
kia, porą kartų aš vos neužmigau, tiktai kėdė buvo baisiai 
kieta. Keisčiausia, kad jis nė neužsiminė, už ką čia atsidū- 
ręs, kol aš nepaklausiau. Ir tada man pasirodė, kad žmog- 
žudystė jam menkniekis, tas pats, kaip pastatyti automobi- 
lį draudžiamoje vietoje. Čia buvo uždarytas vienas kitas 
psichopatas, jie irgi taip manė. Bet Loftas nepanašus į psi- 
chopatą. Jei ne ta viena išbraukta iš atminties žmogžudys- 
tės dėmė, būtų labai doras ir patikimas žmogus. Ar pažįs- 
tat jo motiną? 

— Buvau susitikęs. 

— Sprendžiant iš jo žodžių, velnio nešta ir pamesta boba, 
a? Žinot, šiandien rytą mąsčiau apie gyvenimą ir svarsčiau, 
ar nevertėtų atsidėti psichiatrijai, kai susitaupysiu pinigų 
medicinos mokyklai. Aš negavau jokio išsilavinimo, išsky- 
rus tas žinias, kurių prisigraibiau čia, bet jūs žmogus mo- 
kytas, kaip manot, ar psichiatrija sėkmingai plėtosis? 

— Psichiatras praverstų mums visiems. 

— Aš taip ir maniau. Kai dauguma kūno ligų bus uždary- 
tos mėgintuvėlyje, psichiatrija neapvils, neišmes iš balno. 

— Būsiu pirmas tavo pacientas, - tarė Mičemas, - jei įleisi 
mane pasimatyti su Loftu. 

— Negaliu, Mičemai. Berniukas serga. Iš tiesų serga, ne 
simuliuoja ligą, kaip kai kurie. 

- Žinau. 

— Be to, jis miega. Prieš tris valandas išgėrė ramina- 
mųjų. 

— Aš palauksiu. - Mičemas atsisėdo ant rašomojo stalo 
krašto ir užsidegė cigaretę. - Jei jis toks ligotas, kad negali 
kalbėti, prižadu nieko neklausinėti. Bus gerai? Juk jis mir- 
tinai neišsigąs mane išvydęs. Aš tyliai įeisiu ir, jei jis mie- 
gos, tyliai išeisiu. Kur jis? 

— Nuotakos kambariuose, - tarė Džilas. Šis pavadinimas 
seniai nieko nebejuokino; tai buvo įprastas vienintelio at- 
skiro kambario, kuriame gulėdavo sunkūs arba išoperuoti 
ligoniai, apibūdinimas. - Netingit vien iš smalsumo šitiek 
vargti, a? 

— Kartais. 

— Kam jūs dirbat? 

— Tik sau. 

- Tiek to, einam. Pažiūrėsiu, ar jis nemiega. 

— Dėkui, Džilai. Pasirodyk mano kontoroje apie vasario 
vidurį, padėsiu tau apskaičiuoti pajamų mokestį. 

— Ką jūs norit apkvailinti? — Džilas išsitraukė iš stalčiaus 
žiedą su raktais. Žiedas nebuvo toks didelis kaip panelės 
Dženings iš apygardos kalėjimo, bet visokių dydžių ir for- 
mų raktų ant jo buvo daugiau. - Žinot, man bloga darosi 
nuo amžino užrakinėjimo. Užrakink duris, užrakink langus, 
užrakink tualetą, užrakink termometrus, medicininį spiri- 
tą, indus, net šaukštus. 

Mičemas nuėjo paskui jį prie durų. 

— O šaukštus kam? 

- Prieš porą metų čia gulėjo vaikinas, sumuštas per šei- 
myninį kivirčą. Jis mėgino pasidaryti galą nugurgdamas ke- 
lias apelsinų žieveles, kurias grūdo gilyn į gerklę šaukštu. 
Taigi jokių šaukštų ir jokių apelsinų. 

Jis atrakino duris į ilgą siaurą koridorių. Nepaisant sau- 
lės ir oro, augalų ir dezinfekcijos priemonių, senajame na- 
me neišsivadėjo pūvančios medienos kvapas. Jis sklandė ko- 
ridoriuje ir slankiojo laiptais kaip nerami vyriausiojo 
gydytojo šmėkla, ieškanti savo pėdsakų. 

Apatiniame aukšte buvo keturi kambariai. Trijų durys 
buvo nukeltos ir pakeistos vartais per visą sieną, padary- 
tais iš tos pačios medžiagos kaip ir tvora aplink teritoriją. 

Anapus vienų vartų staiga uoliai pradėjo dejuoti kažkoks 
vyriškis. Džilas sustojo. 

— Ei, Bilingsai, liaukis, - maloniai tarė jis. - Būk geras 
berniukas. 

Berniukas buvo pagyvenęs negras pageltusia nuo taba- 
ko barzda ir žilais plaukais iki pečių. 

— Džiovinti slyvai, kur valgiau pusryčiam, spaudžia pil- 
vą kaip biliardo kamuoliai. 

— Nustok, tavo šnekta - grynas akių dūmimas. Kai bu- 
vai čia paskutinį kartą, kalbėjai kaip Jeilio universiteto ab- 
solventas. 

— Viduriai gurgia. 

— Tuoj atnešiu vaistų. 

- Klausyk. Eikš čia ir paklausyk, baltas vaiki. 

— Negaliu dabar, Bilingsai. Esu užsiėmęs. 

— Klausyk. Ašen pilnas nuodėmių. Man viduriai urzgia. 
Oi, saldžiausias Jėzau, numaldyk tą urzgimą, sustabdyk bi- 
liardo kamuolius, kad netrinksėtų man pilve. 

— Tavo pilve nėra jokių biliardo kamuolių, - tarė Džilas. — 
Ten dujos. 

— Ašen tik senas negras, pilnas nuodėmių, saldžiausias 
Jėzau, nėr man ko šauktis, tik tavęs. Dabar man nukirps 
plaukus, nukirps barzdą, atims tatai, kas yr mano, girdi, 
ašen turiu utėlių. Ašen niekad neturėjau utėlių, Viešpatie, 
man tik pilvas gurgia. 

- Negi negirdėjai, Bilingsai? Šiuo metu visi trumpai ker- 
pasi plaukus, net moterys. 

— Tujen šliaužiosi pragaro liepsnose, baltas vaiki, o ašen 
kilsiu dangop. - Senis negras nusuko veidą į sieną ir toliau 
melodingai dejavo. 

Džilas gūžtelėjo ir nuėjo koridoriumi tolyn. 

Ketvirtasis kambarys tebeturėjo ąžuolines duris, bet akių 
aukštyje buvo išpjautas mažas stačiakampis plyšelis. Prieš 
atrakindamas duris, Džilas pažvelgė pro akutę. 

Naktinės užuolaidos buvo užtrauktos, kambarys skendė- 
jo beveik visiškoje tamsoje, todėl iš pradžių buvo matyti tik 
šviesūs daiktai: lova, kriauklė, uždengta šiukšlių dėžė, bal- 
ta kėdė, apversta kampe, o virš kėdės - Lofto veidas. Per 
naktį jis siaubingai išaugo. Veidas buvo palubėj. 

Senasis negras toliau aičiojo skųsdamasis saldžiausiam 
Jėzui, Džilas alsavo lyg nuvarytas arklys, o į lango stiklą bar- 
beno šakos. 

Džilas perėjo per kambarį ir atitraukė užuolaidą. Paskui 
nuėjo į kampą ir palietė nukarusią Lofto ranką. Loftas pra- 
dėjo lėtai lėtai siūbuoti, lyg jį suptų vėjas. 

— Aš nekaltas, - tarė Džilas. - To, kuris baisiai užsimano 
mirti, nesulaikysi. Aš nekaltas. Daviau jam raminamųjų, o 
Jis pažadėjo išgerti ir miegoti. 

Dalį pažado jis įvykdė, pamanė Mičemas, bet dvi gelto- 
nos kapsulės tebegulėjo ant metalinio staliuko prie lovos. 

— Baltas vaiki, tujem tenai, baltas vaiki? Ašen šnekėjau 
su Viešpačiu, baltas vaiki, ir jis sako, kad tujen pilnas nuo- 
dėmių, sako, kad nereikėjo duot džiovintų slyvų vargšui 
negrui pusryčiam. Klausai, vaiki? 

— Kaip aš galėjau jį sulaikyti? — tarė Džilas. - Kaip galė- 
Jau? Galjis visą naktį kalbėdamas kūrė planus, dairėsi, mė- 
gino įžiūrėti, ką galėtų panaudoti. 

Kambaryje nebuvo jokių aštrių ar smailių daiktų, nebu- 
vo ir tokių, kuriuos sudaužęs galėtum pasipjauti; net elek- 
tros lemputės buvo neprieinamos. Bet Loftas, kaip ir kiti ne- 
vilties apimti žmonės, rado išeitį. Jis atlupo vielinę šiukšlių 
dėžės rankeną ir pritvirtino prie ventiliacijos angos palu- 
bėje. Prie rankenos pririšo susuktą rėžį, atplėštą nuo pilkos 
ligoninės paklodės. Atsistojęs ant kėdės, kitą rėžio galą ap- 
sirišo apie kaklą. Taip stovėjo gal minutę, gal valandą, kol 
koja nustūmė kėdę. 

Jis mirė ramiai, nesidraskydamas. Ant baltos sienos už 
jo nugaros neliko žymių nuo kojų, besispardančių agoni- 
joje ar iš paskutiniųjų ieškančių atsparos, kad taip nebe- 
smaugtų kaklo. Kakle nebuvo įdrėskimų ar nagų žymių. 
Lyg jis būtų miręs savaime, susuktam paklodės rėžiui ne- 
spėjus atkirsti oro. 

Jo veidas nepamėlynavo, ir nors burna buvo pražiota, lie- 
žuvis neišlindęs. Atrodė visiškai ramus, lyg ilga naktis, ku- 

rios bijojo, būtų pasirodžiusi ne tokia jau baisi, o sapnai ma- 
lonūs. Jos šešėliai nekėlė siaubo, o jos gatvės buvo tos pa- 
čios nepažįstamos gatvės, kuriomis vaikščiojo Berdi. 

— Ašen girdžiu, baltas vaiki, ašen girdžiu, kaip tu šneki 
ir šnibždies. Pulk ant kelių ir prašyk saldžiausią Jėzų, kad 
išvarytų iš tavęs velnią, katras tenai šnibžda ir juokias iš 
vargšo negro vidurių. 

Džilas staigiai apsisuko ir suspiegė pro atviras duris: 

— Užsičiaupk! Sakau, užsičiaupk! 

- Šnibžda ir juokias... 

— Užsičiaupk, po perkūnais! 

— Keikias ir klykia, ir šnibžda... 

— Einu ir įkrėsiu tau proto, po perkūnais! 

— Gąsdina, gąsdina vargšą seną žmogų, pilną nuodėmių 
ir utėlių, katram plaukus nukirps. Pulk ant kelių, baltas vai- 
ki, ir prašyk velnią, kad tave apleistų. 

Džilas stovėjo prispaudęs prie krūtinės kumščius, krum- 
pliai pabalo. 

— Puiku, Bilingsai, - pagaliau ištarė jis. - Aš atsiklaupiau, 
ir velnias mane apleido. 

— Giedok „aleliuja“. 

- Aleliuja, - tarė Džilas ir paplūdo ašaromis. - Aleliuja. 


Septynioliktas skyrius 


Gatvė tebebuvo penkiais 
aukštais žemiau, bet dangus atrodė arčiau negu rytą. Da- 
bar, temstant, beformė besimainanti sumušto kūno spalvos 
masė prisispaudė prie Mičemo kabineto lango. 

Ponia Kristi jau buvo išėjusi, kai suskambo telefonas. 
Į lempą ant Mičemo rašomojo stalo buvo atremtas raštelis, 
ir jis jį perskaitė prieš pakeldamas ragelį. 

„E. Dž. M. Jums skambino: 11.35 Kordvinkas. 12.10 po- 
nia Hamilton, perduoti nieko neprašė. 1.15 ponas Dž. Lio- 
seris, sakė, dar paskambins. 1.40 Čekeris Kabas, prašymas 
iš naujo svarstyti bylą atmestas. 3.10 panelė Makdaniels, 
neberanda savo testamento. 3.15 Svinio cheminė valykla, 
kilimėlis susitraukė, atsisako atlyginti nuostolius. 3.45 po- 
nia Alister dėl kredito. 4.05 ponas Lioseris, paskambinki- 
te jam 55988 prieš šešias. 4.33 pono Posto rytoj nebus. 
L. E. Kristi“. 

Jis pakėlė ragelį. 

— Alio, kalba Mičemas. 

— Čia Džordžas Lioseris, pone Mičemai. Galbūt klystu, 
bet man atrodo, buvom susitikę suvažiavime Čikagoje maž- 
daug prieš metus. - Lioseris kalbėjo plonu nervingu balsu 
su lengvu Naujosios Anglijos akcentu. - Prisimenat? 

- Galbūt, - atsiliepė Mičemas. Jis dešimt metų nebuvo jo- 
kiam suvažiavime. - Truputį paaiškinkit. 

- Žinoma. Tai štai, dabar aš dirbu Detroito firmoje „Le- 
"venšteinas, Adleris ir Berčas“. Jūsų miestelyje atsidūriau dėl 
to, kad turėjau oro uoste šįryt pasitikti klientę, kurią pas- 
kui atvežiau čia. Pasirodo, mano klientė labai norėtų su ju- 
mis pasimatyti. 

— Jai reikia advokato? 

— Nieko panašaus, - griežtai atkirto Lioseris. - Mano fir- 
ma tvarko visus jos reikalus. Čia visai kitoks, asmeniškas rei- 
kalas. Ji norėtų su jumis pasišnekėti, nes šerifas paminėjo 
jūsų pavardę, kalbėdamas apie Virdžiniją Barkli. Jūs rūpi- 
notės ponios Barkli reikalais, juk taip? 

— Kurį laiką. 

— Mano klientė yra Lili Margolis. 

— Aa... 

— Gal žinote, kad tuo metu, kai Margolis žuvo, ji buvo Li- 
moje pas seserį. 

— Taip, Žinojau. 

- Ji kuo greičiausiai grįžo. Šį rytą ir popietę praleido pas 
šerifą. Žinoma, ji negalėjo kažin ko papasakoti. Tiesiog toks 
formalumas. 

— Jei matėsi su Kordvinku, kodėl nori susitikti sa manim? 

— Atvirai kalbant, nežinau. - Lioseris, rodos, buvo nuo- 
širdžiai suglumęs. - Turbūt iš smalsumo. Kordvinkas jai be- 
veik nieko nepasakojo, o moterys, žinot, mėgsta smulkme- 
nas, smulkmenos joms niekad nenusibosta. Bet Lili, be 
abejo, galima suprasti. Ji niekad nebuvo susidūrusi su to- 
kiais dalykais. Galima sakyti, gyveno labai uždarai ir žmog- 
žudystė ją baisiai sukrėtė, labiausiai dėl vaikų. Savaime su- 
prantama, padariau viską, ką galėjau, kad ji ir vaikai 
nepatektų į laikraščius. 

— Supratau, kad kažkas tuo pasirūpino. - Lioseriui pavy- 
ko. Nei Lili Margolis, nei jos vaikų nuotraukų laikraščiuose 
nepasirodė, apie jos asmeninį gyvenimą irgi beveik neuž- 
siminta. Nors gal ir nebuvo apie ką rašyti, gal Lili Margo- 
lis - iš tų nuobodžių ir dorybingų moterų, kurių niekas, be 
vaikų ir namų, nedomina. Mičemas pažinojo daugybę to- 
kių moterų, ir kartais jų nuobodumas, o dar dažniau dory- 
bė, buvo tik paviršius, plona ledo plutelė virš veržlios, pa- 
vojingos upės. 

— Man pačiam atrodo, - tarė Lioseris, - kad šitą istoriją 
geriau užmiršti. Tiesą sakant, dabar jums skambinu prieš 
savo valią. Aš nenorėjau skambinti ir nemanau, kad bjau- 
rių smulkmenų aptarinėjimas duos kokios naudos. Bet taip 
pageidauja Lili. Žinoma, jei atvažiuosite su ja pasikalbėti, 
už jūsų laiką bus atlyginta. 

- Jūs suprantat, kad byla baigta. 

- Žinoma. Kadangi tas jaunuolis šįryt nusižudė... 

- Iš kur sužinojot? 

— Gal ir keista, bet Lili buvo šerifo kabinete, kai jam apie 
tai pranešė telefonu. Ji negalėjo nenugirsti. - Lioseris kos- 
telėjo, bet veikiau iš nervingo įpročio negu iš reikalo. - Spė- 
ju, kad buvote to jaunuolio draugas? 

- Aš jį pažinojau. 

- Šita istorija visiems baigėsi liūdnai, ypač Lili ir vaikams. 
Laimei, jie turi pakankamai pinigų. Vienas iš nedaugelio 
protingų Margolio poelgių buvo apsidrausti nemaža suma. 

— Dvigubas draudimas yra užgydęs aibę širdžių. 

- Praverčia, ir kas čia blogo? - gynėsi Lioseris. 

- Iš tiesų nieko blogo. - Mičemas žvilgtelėjo į laikrodį ant 
stalo - dešimt minučių šeštos. - Man bus malonu susitikti 
su ponia Margolis. Kada? 

— Gal šiandien po vakarienės? Arba, jei norit, tučtuojau. 

- Taip būtų geriau. 

— Aš dabar Lili namuose. Žinot Lankasterio gatvę netoli 
golfo aikštelės? 

- Taip. 

- 1206 numeris, namas kolonijinio stiliaus, baltas su ža- 
liu. Tikrai nepražiopsosit. Vaikai visą popietę lipdė du snie- 
go senius tako pradžioje. 

— Būsiu po dvidešimties minučių. 


Prie vartų degė prožektorius, o iš abiejų pusių kaip pa- 
baltinti kapai stovėjo sniego skulptūros. Tačiau Lioseris su- 
klydo. Tai nebuvo seniai besmegeniai. Viena buvo moteriš- 
kė su rausva raukta prijuoste ant gumbuoto liemens ir 
skarele, slepiančia pliką galvą. Vienas akių angliukas iškri- 
tęs iš tirpstančios akiduobės. Ji turėjo raganišką morkos nosį 
ir drėgną burokėlio burną, o į krūtinę buvo įsmeigtas ilgas 
lašantis varveklis, šviesoje blyksintis kaip durklas brangak- 
meniais nusagstyta rankena. Sniego senė, rodos, jautė Žaiz- 
dą: jos išsklidusi burokinė burna buvo iškreipta skausmo, 
o vienintelė akis bejėgiškai spoksojo į vakarą. 

Mičemas smarkiai paspaudė akceleratorių, ir ratai valan- 
dėlę sukosi patižusiame sniege, kol sustojo. Kelias vedė į 
kalną ir nebuvo nukastas. Nebuvo nukasti ir namo laiptai, 
ir plati veranda su kolonomis. Visur kapsėjo lašai kaip šilt- 
namyje. 

Beveik visi langai švietė ir buvo plačiai atidaryti, lyg kam- 
barius vėdintų po ligos. 

Duris atidarė Lioseris. Priešingai plonam nervingam bal- 
sui telefono ragelyje, tai buvo kūningas, apskritaveidis, 
penktą dešimtį pradėjęs vyriškis, kurio šypsena reguliariai 
kaip šviesoforas tai įsižiebdavo, tai užgesdavo. Jo laikyse- 
na priminė teismo salę, o su žmogum jis kalbėjosi nežiūrė- 

damas į jį, lyg iš tiesų skirtų savo žodžius nematomiems ir 
labai kritiškiems prisiekusiesiems. 

— Gerai, kad atvykote, Mičemai. - Vyrai padavė vienas 
kitam ranką. - Duokit paltą. Tarnaitė viršuje su vaikais. 

Jis paėmė Mičemo paltą ir pakabino mažoje sieninėje 
spintoje, kuri atsidarė iš prieškambario. Mičemas paste- 
bėjo, kad joje, be poros vaikiškų guminių batų, daugiau 
nieko nėra. 

- Lili neturėjo laiko išsikrauti daiktų ar susitvarkyti, - ta- 
rė Lioseris. - Beje, aš esu jos pusbrolis, jei jus domina, kaip 
įsivėliau į šitą dalyką. 

— Manęs tai nedomina. 

- Tikrai? O maniau, galbūt domina. Tiesą sakant, - jis 
timptelėjo sau už kaklaraiščio, - tiesą sakant, padėjau Lili, 
kol truko šita nelaiminga santuoka. 

Į tokią pastabą reikėjo ką nors atsakyti: „O? Kaip įdomu. 
Iš tiesų? Gražiai pasielgėt. Esat patikimas žmogus“. Miče- 
mas tiktai kažką neaiškiai suniurnėjo. 

- Lili laukia poilsio kambary, - tarė Lioseris. - Tai vie- 
nintelis kambarys, kuris netrenkia naftalinu. Matot, name 
niekas negyveno. 

Poilsio kambarys nebuvo vyriška knygų ir pypkių šven- 
tovė, kaip įsivaizdavo Mičemas, išgirdęs pavadinimą. Paaiš- 
kėjo, kad tai mažas kambarėlis pietrytinėje namo dalyje, ap- 
statytas darbui, o ne poilsiui. Čia buvo siuvimo mašina, 
braižymo lenta, mažos audimo staklikės, siuvėjo maneke- 
nas ir ilgas nedažytas medinis stalas, apkrautas žaislais. Pu- 
šinės sienos nukabinėtos vaikų piešiniais, eskizais, akvare- 
lėmis ir pirštų keverzonėmis šlapiame popieriuje, kai kurie 
įrėminti karojo nuo karnizų, o kai kurie buvo nestipriai pri- 
smelgti prie sienos smeigtukais. Visi piešiniai buvo pasira- 
šyti, dauguma ties viduriu, Anos M. arba Džordžio. 


Nuo įvairiapusiškos veiklos kambarys buvo žaviai netvar- 
kingas. Bet Lili Margolis netvarkingumo negalėjai prikišti. 
Tai buvo liekna raumeninga jauna moteris tvido kostiumė- 
liu mėlynais taškeliais, lygiai tokios pat spalvos kaip jos 
akys. Rudi plaukai apkirpti trumpai ir garbanojosi, 0 gar- 
banėlės buvo tokios vienodos, sakytum ji kiekvieną pasvė- 
rė ir išmatavo prieš pasirodydama viešai. Jos veidas buvo 
smarkiai įdegęs, todėl akys atrodė labai gyvos ir vaiskios, 
o dantys itin balti. Bruožai nebuvo gražūs, bet ji atrodė įspū- 
dingai, nes kruopščiai pasirinko šį tvido kostiumėlį ir buvo 
kruopščiai įdegusi. 

Ji pakartojo Lioserio žodžius, bet jos Naujosios Anglijos 
akcentas buvo ryškesnis, lyg būtų jį išsaugojusi tyčia, kad 
parodytų savo panieką Vidurio Vakarams. 

— Labai malonu, kad atėjote, pone Mičemai. Prašom sės- 
tis. Džordžai, ar nesupyksi, jei paprašysiu atnešti mums iš- 
gert? 

Lioseris klusniai pakilo, bet, rodos, kiek įsižeidė ir atsi- 
gręžęs tarpdury metė į Mičemą „nepasakok nieko įdomaus, 
kol manęs nebus“ žvilgsnį. 

Lili Margolis grįžo prie medinio suolo šalia braižymo len- 
tos, nuo kurio pakilo pasveikinti Mičemo. Atsisėdo tiesiai 
kaip mietą prarijusi, kojomis tvirtai įsirėmė į grindis, o di- 
džiules, iš pažiūros darbščias rankas sukryžiavo ant kelių. 

— Matot, pone Mičemai, aš nelabai žinau, nei kas atsiti- 
ko, nei kodėl. Viskas miglota ir painu. Lyg mėginčiau su- 
prasti svetimą košmarą. 

Svetimą, pastebėjo Mičemas, ne savo. Šis pareiškimas ati- 
tiko jo ankstesnę nuomonę apie ją; rodos, jos asmenybė, sa- 
vęs menkinimo ir savo pranašumo derinys, buvo susidveji- 
nusi kaip idealios sekretorės. Viena pusė sako: „Taip, šefe“, 

kita mintyse: „Asilas“. Galimas daiktas, kad ji nebuvo ide- 
ali žmona. 

Ji kiek palinko į priekį, arčiau Mičemo, bet nugara išliko 
tiesi. 

— Išvykau su vaikais į Limą atšvęsti Kalėdų su seserimi. 
Jos vyras - kasybos inžinierius. Išbuvau ten tik dvi savai- 
tes, kai gavau žinią, kad Klodą ištiko bėda. Žodžiai apibū- 
dinti įvykiui, sakyčiau, buvo parinkti labai subtiliai. 

— Jūs neatrodot labai sukrėsta, - tarė Mičemas. 

— Po aibės sukrėtimų per aštuonerius metus dar vienas 
nieko nebereiškia. Dabar aš kiek atbukusi, kaip senas bok- 
sininkas. — Ji nusišypsojo: be kartėlio, visiškai abejingai. — 
Viskas buvo baisiai nepatikima. Dabar bent jau aiški padė- 
tis. Nebereikia spėlioti, kur Klodas ir ką veikia. Nebereikia 
svarstyti, ar skirtis su juo dėl vaikų ar nesiskirti irgi dėl vai- 
kų. Likimas įsikišo ir kaip trečiųjų teismas nutraukė kovą. 
Aš nesigailiu ir neapsimetinėsiu, kad gailiuosi. Klodas bu- 
vo siaubingas kvailys. Tik siaubingas kvailys... 

Ji nutilo, bet mintis buvo aiški: tik siaubingas kvailys ga- 
li leisti, kad jį nužudytų. Ir Mičemas iš dalies sutiko; ir au- 
ka, ir žudikas galėjo pasirinkti kitokį likimą ir aplinkybes. 

Lioseris grįžo su grafinu martinio. Įpylė Mičemui ir sau. 

— Atsiprašau, pone Mičemai, - tarė Lili Margolis. - Aš ne- 
geriu. | 

- Jai širdį pykina, - paaiškino Lioseris. - Štai kodėl. 

— Nieko man nepykina, Džordžai. Man nepatinka, kad vi- 
siems tai sakai. 

— Bet juk pykina. Aš... 

— Džordžai, mielasis, ką apie mūsų šeimynines rietenas 
pagalvos ponas Mičemas? 

Negyvai vyptelėjęs, Lioseris įsmeigė akis į sieną už jos 
galvos: „Ponios ir ponai, aš tvirtinu, kad liudytoja meluoja, 

kad alkoholio poveikis jos organizmui yra labai kenksmin- 
gas ir, tiesą sakant, nuo jo jai pykina širdį 

Mičemas neramiai pasimuistė kėdėje. Ant stalo priešais 
Jį stovėjo dubuo su rusvais obuoliais, nuo jų vaizdo ir kva- 
po jo alkanas pilvas pradėjo groti maršą. Jis jautėsi kaip 
kviestinis oratorius pobūvyje, sutrikęs tarp nesibaigiančių 
įžangų ir supažindinimų, kol valgiai aušta. Kol kas ponia 
Margolis nieko nepaklausė apie vyro mirtį, ir dabar Miče- 
mas beveik neabejojo, kad ji ir neketina klausti, kad pakvie- 
tė į namus ne kalbėti, o išgirsti. 

— Džordžai, tau pasilikti nėra prasmės, - staiga tarė po- 
nia Margolis. - Tavęs laukia ilgas kelias, ir pats žinai, kad 
Merion baisiai pyksta, kai kas nors vėluoja vakarienės. 

Lioseris atsikrenkštė. 

— Mano pareiga pasilikti. Tai šeimos reikalas. 

— Bijai, kad ką nors ne taip pasakysiu? 

— Na, ne. Ne visai. 

Ponia Margolis nusijuokė ir tarė Mičemui: 

— Jis bijo. Bijo, kad žodžiais įžeisiu Virdžiniją. Aš taip ir 
padarysiu. 

- Liaukis, Lili, - prieštaravo Lioseris. - Kas buvo, pra- 
Žuvo. 

Ji nekreipė į jį dėmesio. 

- Girdėjau, Virdžinija - jūsų klientė, pone Mičemai? 

— Buvo. 

— Ar neminėjo manęs? 

- Sakė, kad buvo susitikusi. 

— Susitikusi? Cha cha. Iš tiesų buvo mane susitikusi. Mes 
žavingai susipešėm prieš man išvykstant į Limą. 

Rodos, Lioseris pasijuto labai nesmagiai. 

— Nesakyčiau, kad tai buvo peštynės. 

— Pačios tikriausios. Ji išvadino mane melage, mėgino 
duoti antausį ir griebti už plaukų, o aš laikiau ją už riešų, 
kad negalėtų to padaryti. Esu gana stipri. 

— Tenisas, - paaiškino Lioseris. - Tu dažnai... 

— Džordžai. Norėčiau, kad važiuotum namo. 

— Žinau, kad norėtum, - niūriai atšovė jis. - Bet neva- 
žiuosiu. Tu pavargusi, susijaudinusi ir gali pakišti galvą to 
nesuprasdama. 

— Galva mano. 

— Klodas irgi taip manė. 

Per sveiką jos įdegį prasimušė blyškumas. 

— Kokį... baisų dalyką pasakei. 

— Na, atleisk. Atleisk, bet, po perkūnais, Lili, tu nekreipi 
dėmesio, kol aš... Šiaip ar taip, užmiršau, kad jis buvo... 

— Mes tuščiai malam liežuviais, - pertraukė jį Mičemas. 

— Nebemaltume, jei Džordžas išvažiuotų namo. 

— Nevažiuosiu, - pareiškė Lioseris. 

— Tada patylėk. - Ponios Margolis smilkinyje po oda rit- 
mingai sutvinkčiojo gyslutė. - Aš neketinau ginčytis su 
Virdžinija. Nuėjau pas ją į namus iš pareigos. Žinojau, kad 
trainiojasi su Klodu, nes mano tarnaitė Roza matė juos res- 
toranėlyje už miesto. Daktaras Barklis leidžia Rozai vais- 
tus nuo alergijos, ir ji iškart pažino Virdžiniją. Todėl aš... 
nuėjau pas ją. — Ji žaidė paprastu sutuoktuviniu aukso žie- 
du: nusimaudavo ir vėl užsimaudavo. - Aš jai pasakiau tie- 
są, kad ji veltui gaišta laiką, nes Klodas išlaiko kitą mote- 
rį, išlaiko daug metų, galbūt išlaikė ją dar prieš mūsų 
vestuves. Metų metus, — pakartojo ji. - Virdžinija ir kitos 
kvailutės buvo tik priedanga. Jis jas vesdavosi į šokius ar 
restoranus. Bet su ja jo niekas nematė. Ji buvo jo... jo tik- 
roji meilė. 

Ji nebeišlaikė kaip per smarkiai trūktelėtas užtrauktukas. 

— Jo tikroji meilė. Negi ne juokinga? Kad toks vyras kaip 
Klodas gali šitiek metų nuoširdžiai mylėti vieną moterį? Aš 
gulėdavau negalėdama užmigti ir spėliodavau, kaip ji atro- 
do, kuo geresnė už mane, apie ką jie kalba... 

— Nusiramink, Lili, - tarė Lioseris. - Tu neturi įrodymų, 
kad Klodas seniai pažinojo tą moterį ar kad ją išlaikė. Apie 
Klodą prisigalvodavai keisčiausių dalykų. Galbūt jie viso la- 
bo buvo geri draugai. 

Ponios Margolis lūpas iškreipė bjauri šypsenėlė. 

— Klasės draugai. Nuostabi mintis, Džordžai. 

— Po perkūnais, man pasirodė, kad panelė Folkner - itin 
padori moteris. 

- Jūs ją pažįstat? - paklausė Mičemas. 

- Truputį. Netyčia susipažinau prieš porą mėnesių. Per 
pietų pertrauką nuėjau į Hadsono krautuvę išrinkti žmonai 
knygos. Pamačiau Klodą, stovintį prie pirštinių, ir priėjau 
pasisveikinti manydamas, kad galbūt pavyks drauge papie- 
tauti ir man pasitaikys proga pasišnekėti su juo apie Lili. Jis 
retai atvažiuodavo į miestelį, o atvažiavęs vengdavo manęs. 
Žinojo, ką manau apie jo elgesį, ypač apie paskutinį roma- 
ną su Virdžinija Barkli. 

Ponia Margolis, neapsakomai susidomėjusi, palinko prie 
jo it maža mergytė, kuriai niekad nenusibosta ta pati pasa- 
ka ir kuri nori, kad ją vis kartotų žodis žodin. 

- Žinoma, aš nenutuokiau, kad Klodas ne vienas, o pas- 
kui buvo per vėlu mandagiai pasišalinti. Jis mane supažin- 
dino su panele Folkner. Tai buvo aukšta, prasčiokiškos iš- 
vaizdos, maždaug Klodo amžiaus moteriškė. Aš žinojau, Lili 
seniai įtaria, jog Klodas turi nuolatinę meilužę, bet negalė- 
jau patikėti, kad tai šita panelė Folkner. Ne tas tipas, be to, 
Klodas nė kiek nesutriko. 

— Klodas nebūtų sutrikęs nutvertas dulkinantis su ja ant 
rotušės laiptų, - mekinamai prunkštelėjo ponia Margolis. — 
Dorovinis nevisprotis nesugeba sutrikti. 

— Neužmiršk, kad jis elgėsi supratingai. Jau sakiau, man 
pasirodė, jog jis ir ta moteris - seni draugai. Jie visiškai ne- 
sivaržė vienas kito ir... 

— Meilužiai irgi nesivaržo. 

- Taip, bet iš panelės Folkner - menka meilužė. Ji nei jau- 
na, nei patraukli. Gera dešimčia metų vyresnė už tave, Li- 
li, ir toli gražu ne tokia daili. 

— Dėkui, - vangiai ištarė ji. - Labai dėkui, Džordžai. 

— Aš tiesą sakau. Ji visai paprasta moteris. 

- Paprasta. Tik tiek tu ir tegali apie ją pasakyti. Iš kur ži- 
nai, paprasta ji ar ne? Ir ne ji svarbu - svarbu, kaip Klodas 
jausdavosi su ja. Matyt, įsimyli, kai sutinki žmogų, su ku- 
riuo tau gera, kuris turi tai, ko tau reikia. - Ji įsmeigė akis 
į savo šešėlį ant grindų. - Aš taip ir nesupratau, ko reikėjo 
Klodui. 

Lioseris priėjęs paplojo jai per petį. 

— Tu nekalta. Galbūt jo vidaus sekrecijos liaukų veikla bu- 
vo sutrikusi. | 

- Liaukų veikla. - Ji ėmė kvatotis. - Žavu. Liaukų 
veikla. 

— Mano nuomone, nieko juokingo. - Jis atsuko jai nuga- 
rą ir kreipėsi į Mičemą: - Štai tokia istorija. Aš papasako- 
jau Lili apie susitikimą su panele Folkner, o Lili, kaip pa- 
prastai moterys, tučtuojau padarė savo išvadas ir nusprendė 
trumpam išvykti. Prieš išvažiuodama nuėjo pas Virdžiniją 
Barkli. Kas iš to išėjo, žinote. 

— Taip, - linktelėjo Mičemas. 

— Nesu įsitikinusi, - tarė ponia Margolis. 

- Tvirtinai, kad susipešėt. 

— Tai viena. Antra, kad Klodą nužudė. 

— Ką tai reiškia? 

- Tai reiškia, kad manęs neįtikino išmušto iš pusiausvy- 
ros, kompleksuoto žmogelio prisipažinimas. Aš žinau, kas 
nužudė mano vyrą, Džordžas irgi žino ir... 

— Palik mane ramybėje, - tarė Lioseris. 

- Virdžinija buvo uždaryta į kalėjimą, ten jai ir vieta. Ko- 
dėl ją paleido? 

— Teko, - kantriai paaiškino Lioseris, kuriam jau viskas 
įkyrėjo. - Ją suėmė apklausti ir laikė, kol galėjo, - keturias- 
dešimt aštuonias valandas. Paskui reikėjo pateikti kaltini- 
mą arba paleisti. Savaime suprantama, ją paleido, nes Lot- 
tas įrodė nužudęs Klodą. 

— Įrodė, Džordžai? Įrodė? - Ji kramtė šį žodį lyg aštraus 
skonio kramtomąją gumą. - Galima įrodyti baisybę daly- 
kų, kurie nėra tiesa, o baisybė dalykų, kurie yra tiesa, kar- 
tais neįrodomi. Aš negaliu įrodyti, kad mano vyras daug 
metų išlaikė moterį, vadinamą panele Folkner, bet žinau, 
kad taip buvo, kaip žinau, jog Loftas melavo. Kodėl mela- 
vo? Ar kad buvo beprotis? Ar dėl pinigų? Ar ir dėl to, ir dėl 
to? Jūs jį pažinojot, pone Mičemai, Džordžas sakė, kad pa- 
žinojot. Kodėl jis melavo? 

Mičemas žiūrėjo į dubenį su obuoliais ant stalo. 

„— Nėra įrodymų, kad jam sumokėjo, kad jis beprotis ar 
melavo. 

— Ne apie įrodymus kalbu, o apie sveiką protą. Sakykit, 
pone Mičemai, ar nenustebot, kai Loftas išklojo savo isto- 
riją? 

- Ašjos nesitikėjau, - tarė Mičemas. Jis menkai prisimi- 
nė, labai nustebo ar ne, nors akyse aiškiai stovėjo pusiau 
paslėptas gyvatvorės Loftas krintančio sniego nubaltinta 
galva. „Aš tūkstantį kartų miriau iš baimės. Tūkstantis mir- 

čių, kai vienos būtų per akis. Puikus pokštas“. Žodžiai su- 
kosi Mičemo galvoje it akmenys upėje. 

— Kažkas tikėjosi, kažkas nenustebo, - tarė ponia Mar- 
golis. - Ko jai stebėtis? Ji jam sumokėjo. Ji nusipirko tą pri- 
sipažinimą taip, kaip nuėjęs į mėsinę nusiperki svarą rūky- 
tos dešros. Ji ir gavo mėsos! Ji nusipirko tą pri... 

— Dėl Dievo, nutilk, Lili. - Liosteris net suprakaitavo. — 
Tu nesupranti, koks rimtas... 

— Aš netylėsiu. Galiu turėti savo nuomonę. 

— Tebus tai tik nuomonė. 

— Puiku. Mano nuomone, Virdžinija Barkli, paklaikusi iš 
pavydo, nužudė mano vyrą. Tai dažnas motyvas, o tokiai 
moteriai kaip ji, manyčiau, pakankamas. Ji nesuvaldomo bū- 
do, visi tai žino. 

— Atseit, - įsiterpė Lioseris. 

— Gerai, atseit! - suriko ji. - Ji atseit paklaiko iš pavydo 
ir pasielgė su Klodu taip pat kaip su manim tą dieną, kai 
papasakojau jai apie Klodą ir panelę Folkner. Ji puolė jį, kaip 
puolė mane. Mano nuomone! Trauk tave velniai, Džordžai. 
Trauk tave velniai. Aš nieko nešvelninsiu ir netaisysiu. 

- Tau niekas negresia, kol plūsti mane, - tarė Lioseris. — 
Plūsk toliau. 

Bet ponia Margolis jau vėl atsisuko į Mičemą. Jos akys 
akinamai spindėjo kaip stiklinės, lyg ją krėstų pykčio ir pa- 
giežos, kurie daugelį metų po truputį ją nuodijo, karštligė. 

- Ji buvo kambary, a? Manot, būtų pramiegojusi žmog- 
žudystę? Ar žudomą tyliai? Manot, Klodas nebūtų prie- 
šinęsis, jei koks nepažįstamas žmogus būtų puolęs jį su 
peiliu? 

— Priešinimasis neįrodytas, - tarė Mičemas. 

- Apie tai ir kalbu. Priešinimasis neįrodytas, nes niekas 
nesipriešino. Klodą užklupo netikėtai. Ne koks nors nepa- 

žįstamas Loftas. Bet žmogus, kuriuo jis pasitikėjo, kuris, jo 
nuomone, juokais mosikuoja peiliu. Klodas buvo stambus 
vyras. Jis galėjo suplėšyti Loftą į skutus. Ir jūs manot, aš pa- 
tikėsiu, kad jis stovėjo kaip įbestas ir leidosi žudomas? 

— Užpulta buvo staigiai, - tarė Mičemas, - o jūsų vyras 
buvo labai girtas. Kaip ir Virdžinija. Tiesą sakant, alkoho- 
lio kiekis jos kraujuje buvo toks didelis, kad abejotina, ar ji 
būtų galėjusi pakankamai stipriai ir tiksliai smogti peiliu. 

Ponia Margolis sunkiai nurijo seilę, prispaudusi ranką 
prie gerklės. 

— Aš neturiu jokių įrodymų. Bet širdies gilumoje jaučiu, 
kad jinai jį nužudė. Nežinau, kaip, bet ji kalta. 

— Tavo nuomone, - pridūrė Liosens. 

— Ma... mano nuomone, - patrynė ji smilkinyje tvinkčio- 
jančią gyslutę. 

— Tu išvargusi, Lili. Verčiau skaniai pavakarieniautum su 
vaikais ir eitum gulti. Lėktuve ji nemiegojo visą naktį, - pri- 
dūrė jis Mičemui, - Pietų Amerikoje kilo uraganas. 

- Suprantu. 

— Nieko nuostabaus, kad teisingai vertinti padėties ji ne- 
gali. Aš esu įsitikinęs, kad Loftas visiškai teisingai pavaiz- 
davo visą reikalą, o paskui nusižudė dėl sąžinės priekaiš- 
tų. O jūs kaip manot, Mičemai? 

— Panašu į tiesą, - atsiliepė Mičemas, nors nepritarė nei 
supaprastintai Lioserio, nei asmeniškai ir per daug vaizdin- 
gai ponios Margolis versijai. Tiesa glūdėjo kažkur tarp tų 
dviejų kraštutinumų, kaip nepažymėta jūrlapyje sala - tarp 
dviejų krantų. Mičemas vylėsi, kad vieną dieną ją ras pa- 
gal žvaigždes, kompasą ar tiesiog aklai. - Ar jūs kalbėjote 
šerifui apie savo įtarimus, ponia Margolis? 

— Ketinau. Džordžas neleido. Pasakė, kad prisišauksiu 
bėdą. 

Lioseris paraudo. 

— Po velnių, Lili, aš turėjau galvoje, kad pakenksi sau ir 
vaikams labiau negu Virdžinijai - pasirodys straipsnių laik- 
raščiuose, kils skandalas. Reikia galvoti ne tik apie savo 
jausmus, bet ir apie vaikus. Dėl šitos bjaurios istorijos la- 
biausiai nepasisekė jiems. 

— Man irgi nelabai pasisekė, - šaltai atkirto ji. - Kaip ir 
Klodui. 

Ir daugeliui kitų, tylom pridūrė Mičemas. Mažiems ir di- 
deliems žmonėms: Džilui, nes gali prarasti darbą, panelei 
Folkner, nes prarado meilužį, ir Loftui, nes prarado viską. 
Garinams, daktarui Barkliui, poniai Herst, šaltai ir piktai iš 
sielvarto, Lofto motinai, kvortomis perkančiai tamsą, ir pa- 
čiai Virdžinijai, žiūrinčiai, kaip pro šalį važiuoja traukiniai. 

Paskui jis prisiminė sniego bobą prie vartų su varvekliu 
širdyje ir pamanė, kad Lioseris gali būti teisus - labiausiai 
nepasisekė vaikams. Sutrikusiems vaikams randai išliks il- 
giau, neprieinamose vietose. 

Lioseris palydėjo jį iki lauko durų. Dabar, pokalbiui pa- 
sibaigus, kai visi teiginiai buvo deramai sušvelninti ir virto 
nuomonėmis bei įtarimais, jis nebesijautė taip nejaukiai. 

— Tikiuosi, neėmėt Lili kalbų už gryną pinigą, Mičemai. 

— Ne. 

- Tragėdija ją išmušė iš vėžių, bet ji atsikvošės. Žinot, ko- 
kios tos moterys, jų jausmai aiškūs ir skaidrūs kaip škotiš- 
kas viskis. Pagirių nebūna. Po kelių mėnesių ji užmirš Vir- 
džiniją, panelę Folkner ir visas kitas. 

— Turbūt jūs nesiaiškinot, kas ta panelė Folkner. 

— Ne, bet grynai iš smalsumo mėginau sužinoti, kur ji gy- 
vena. Į 1951 ir 1950 metų Arbanos adresų knygas panelė 
Folkner neįtraukta. Į 1948 metų adresų knygą įtraukta kaž- 
kokia Džemaima Folkner, sekretorė, rodos, gyvenanti Ka- 

terinos prospekte. Gal tai ta pati moteris, gal ir ne, per ket- 
verius metus daug kas gali atsitikti. 

— O Detroito apylinkėse? 

— Radau kelias Folkner, ir man tai reiškė aklavietę. Ne- 
turėjau nei laiko, nei noro ieškoti tos moters, tuo labiau 
kad jos santykius su Klodu patvirtino tik tas atsitiktinis su- 
sitikimas Hadsono krautuvėje ir Lili nuojauta. Jūs, be abe- 
jo, turėjot reikalų su moteriška nuojauta arba teisme, ar- 
ba gyvenime. Ji beveik tokia pat nepatikima kaip arbatos 
tirščiai arba nusikaltėliškus polinkius išduodantys galvos 
gumbai. 

Jis išėmė iš sieninės spintos Mičemo paltą ir skrybėlę. 

— Kartoju, gerai, kad atvykote ir pasikalbėjote su Lili. 
Man atrodo, dabar, išliejusi širdį, ji pasijus geriau. 

— Turbūt. 

- Sąskaitą atsiųskite man. Prašom nesivaržyti. Taip susi- 
tarėme telefonu. 

— Verčiau likite skolingas, - tarė Mičemas. - Kada nors 
man gali prireikti paslaugos. 

- Visuomet. Mano kontora yra Pirmajame Šalies Pasta- 
te, o namas Grospointe. 

— Prisiminsiu. 

Jie išsiskyrė labai nuoširdžiai paspaudę vienas kitam ran- 
ką, kaip buvę mokslo draugai po susitikimo vakaro. 

Mičemas perėjo šlapią kelią ir įsėdo į mašiną. Lėtai nu- 
važiavo stačiu šlaitu prie vartų. 

Per valandą, kol jis svečiavosi, sniego boba šiltame ore 
tirpo kaip sviestas saulėje. Varveklis tebestyrojo širdyje, 
nors nosis ir antroji akis buvo iškritusios, o drėgna skara pri- 
lipusi prie mažėjančios galvos. Jei orai nesikeis, paryčiais ji 
virs nepastebima pilko patižusio sniego krūva, ir niekas jos 
neprisimins, išskyrus du vaikus. 


Aštuonioliktas skyrius 


(Gertono kavinė buvo Meine, 

Valstijos gatvėje, tarp galanterijos ir universalinės parduo- 
tuvių. Gertonas čia įsitaisė prieš trisdešimt metų, virėjas be- 
veik prieš dvidešimt, o Mičemas pradėjo čia kelis kartus per 
savaitę vakarieniauti prieš penkerius. Jis atmintinai mokė- 
jo meniu, pažinojo padavėjus, Gertono vaikus ir anūkus ir 
puikiai prisiminė visus paveikslus ant sienų. Kai užkandi- 
nę kartą per metus uždarydavo perdažyti, Mičemas jos pa- 
sigesdavo. Tai buvo savotiški namai, draugija jo vienišame 
gyvenime. 

Gertonas priėjo prie durų jo pasitikti aitriai trenkdamas 
gvazdikėliais, kuriuos be paliovos kramtydavo. 

— Kaip sekasi, Mičai? | 

— Puikiai. 

— Tavo staliukas užimtas. 

— Nieko baisaus. Atsisėsiu kur nors kitur. 

— Maniau, neateisi. Spėjau, kad išvažiavęs. Nebesirodei. 

— Dirbau. | 

Gertonas buvo milžiniškas. Jis valgė per daug, gėrė per 
daug alaus, kai nedirbo, o mankštindavosi dviem būdais: 
nušlepsėdamas iki durų pasveikinti draugų ir naktį, užda- 
rius kavinę, skaičiuodamas pinigus. Jis mėgo skaičiuoti pi- 
nigus ir dienos įplaukas visuomet nešdavosi namo. Apsisau- 

gojimui turėjo automatinį koltą. Teoriškai žinojo, kaip juo 
naudotis, bet iš tiesų labiau bijojo ginklo negu plėšikų. Ger- 
tonas buvo įsitikinęs, kad vieną dieną, nepaisydamas sau- 
giklio, koltas netyčia iššaus ir suluošins arba sprogs kišenėje 
ir sudraskys jį į skutus. Gertonas viską statė ant kortos ir 
savo rūpesčius ir būgštavimus vertė revolveriui. 

— Tavo pavardė pateko į vakarinį laikraštį, - tarė jis. 

— Tikrai? 

—- Aš.paskambinau visiems vaikams ir pasakiau: „Mičo 
pavardė pateko į laikraštį“. Nori pamatyti? 

— Ne. 

— Tu nežmogus, - papurtė galvą Gertonas, ir jo žandai 
sulapsėjo kaip kalakuto pakarūklai. - Pažinojau šitą Loftą, 
kurį radai negyvą. Pavardės nežinojau, bet pamatęs nuo- 
trauką pažinaų. Prieš dvejus trejus metus jis čia užsukdavo 
su pana, aukšta gyva rudaplauke. Jie sėdėdavo ir gerdavo 
kavą, nebuvau matęs poros, kuri išgertų šitiek kavos. Po ku- 
rio laiko jie liovėsi ateidinėti ir aš pamaniau, kad išsiskyrė 
arba susituokė. 

— Susituokė, - tarė Mičemas, - ir išsikėlė į kitą miestą. 

— Tikrai? Laikraštyje neparašyta. 

- Jie netrukus išsiskyrė, ir moteris žuvo automobilio ava- 
rijoje Vakaruose. 

— Labai negerai. Man visuomet gaila žmonių, kurie išsi- 
skyrė arba, dar blogiau, net nesusituokė. 

Mičemas žinojo, kas jo laukia, ir pamėgino to išvengti 
čiupdamas valgiaraštį. 

Neišvengė. 

-— Žmogui negerai visada būti vienam. Turėtum vesti, 
Mičemai, prasimanyti vaikučių, kad gyvenimas pagyvėtų 
ir po mirties kas nors liktų. Štai šitas, Loftas, ką jis paliko 
po mirties, a? 

— Septynis šimtus šešiolika dolerių. 

Gertonas, rodos, nusivylė. Nesitikėjo atsakymo, jam jo 
net nereikėjo. 

— O tu iš kur žinai? 

— Nebūk smalsus, Gertonai. 

— Aš visada buvau smalsus. 

— Tai kliudo verslui. - Mičemas įdėjo valgiaraštį atgal į 
metalinį laikiklį. - Imsiu veršienos žlėgtainius. Galiu pa- 
skambinti iš tavo kabineto? 

— Prašom. Žlėgtainiai niekam netike, ne sezonas ver- 
šienai. 

— Nesvarbu. 

— Ta proga prisiminiau, ką kunigas pasakė mėsininkui per 
išpažintį. Štai: „Tu per daug pjaustai“. 

— Ko iš kojų neišvirtau. 

— Man juokinga, - oriai pareiškė Gertonas. - Dėkui Die- 
vui, nedirbu taip sunkiai, kad prarasčiau humoro jausmą, 
kaip kai kurie. 

Gertono kabinetas buvo mažas kambarėlis mansardoje. 
Jis labai skyrėsi nuo itin tvarkingos virtuvės apačioje, nes 
jame mėtėsi laikraščiai ir laiškai, žurnalai, anuliuoti čekiai, 
laikrodžių prospektai ir pustuščiai cigarečių pakeliai. 

Mičemas uždarė duris ir atsisėdo prie stalo ant sukamo- 
sios kėdės. Prireikė penkių minučių suieškoti telefono abo- 
nentų knygai, įkritusiai į šiukšlių dėžę. Herstas iš Divizijos 
gatvės 611 numerio iš tiesų vadinosi Džeimsonas R. Hers- 
tas. Jis surinko numerį 26306. 

Atsiliepė Emi Herst. Iš balso atrodė, kad ji vėl verkia, ir 
jis suprato, jog ji turbūt jau žino, kas atsitiko Loftui. 

— Alio. 

— Ponia Herst? 

— Taip. - Fone buvo girdėti klegesys, balsai, muzika ir 
juoko protrūkiai. Buvo septynios; visi ponios Herst „bernio- 
kai“ namie. Mičemas prisiminė pirmą vakarą, kai nuėjo pa- 
sižiurėti Lofto kambario, - kaip jam buvo keista, kad Lot- 
tas gyvena name, kupiname jaunystės ir gyvybės. 

— Kalba Erikas Mičemas. Ar ponas Herstas namie? No- 
rėčiau su juo pasišnekėti. 

— Apie ką? Džimas nieko nežino. 

— Apie vieną smulkmeną, - atsakė Mičemas vildamasis, 
kad taip ir yra. - Nenoriu trukdyti, jums ir taip blogai. 

— Norėčiau numirti, - ištarė ji tyliai ir ramiai. - Norėčiau 
numirti. 

- Žinau, kad iš žodžių menka nauda, bet, patikėkite ma- 
nim, jis nesikankino. Mačiau jį po mirties. 

— Nepaliko raštelio? 

— Ne. 

— Laikraštyje rašo, kad visą naktį kalbėjosi su sargu. 

— Taip, su sanitaru. 

— Ar jis kalbėjo apie... mane? 

— Man atrodo, jis kalbėjo apie viską. - Negalėjo jai pasa- 
kyti nepagražintos tiesos - kad Loftas kalbėjo tik apie Ber- 
di. Ponia Herst net neįtaria, kad buvo tokia Berdi. Pirmą va- 
karą, kalbėdama apie Loftą su Kordvinku, ji pasakė: „Erlas 
man viską papasakoja, o nė karto neminėjo žmonos“. Ją bai- 
siai sukrėstų žinia apie Berdi. Mičemas žinojo, kad galiau- 
siai jai viskas paaiškės. - Žinau, jog sunku nepamesti gal- 
vos tokiomis aplinkybėmis, ponia Herst. Bet nereikia 
užmiršti, kad Erlas ir taip beveik nebeturėjo laiko. Jis būtų 
netrukus miręs. 

— Aš negaliu... daugiau apie tai kalbėti. Aš... aš... aš pa- 


šauksiu Džimą. 

Įsivyravo ilga tyla, paskui staiga garsiai trinktelėjo dve- 
jos durys ir triukšmas fone liovėsi. 

— Alio? - atsiliepė Herstas. - Kas kalba? 

- Erikas Mičemas. 

— Advokatas? 

- Taip. 

— Nieko nesuprantu. Tikėjausi, kad dabar ji pati man pa- 
skambins. 

Mičemas nustebęs aiktelėjo ir apsimetė, kad kosti. 

- Ji negalėjo - aplink per daug žmonių. 

— Kurio velnio jai painioti į šį reikalą advokatą? Man tai 
nepatinka. - Valandėlę stojo tyla. - Ar sutartis paruošta? 

- Ji vis dar svarsto. - Jis vis dar abejojo, kas ta „ji“ - Vir- 
džinija ar ponia Hamilton, ir neturėjo supratimo, kokią su- 
tartį ji turėjo sudaryti. - Jūsų kaina kiek per didelė, - pa- 
mėgino aklai spėti. 

— Nė neužsiminiau apie pinigus, - tarė Herstas. - Aš — 
garbingas žmogus. Ji meluoja, jei sakė, kad minėjau pini- 
gus. Neimčiau iš jos nė sudilusio skatiko. Pamėginkit. Pa- 
siūlykit man pinigų, o aš neimsiu, pamatysit. 

— Ko jūs, tiesą sakant, norit? 

— Aš jai sakiau, ko noriu. 

- Ji man aiškiai nepasakė. Buvo smarkiai susisielojusi. 

- Aš noriu progos. Ateities. Tokiame miesteliūkštyje toks 
vyras kaip aš neturi ateities. 0 galiu daug nuveikti, jei pa- 
sitaikys proga. 

— Taigi? 

- Tarkim, ji nusiperka naują mašiną, ir reikia žmogaus, 
kuris ją nuvarytų į Kaliforniją. 

— Nuvarysite jūs. 

- Žinoma, aš. O kai mes atsidursime tenai, ji per pažin- 
tis suras man darbą, gal kino studijoje, gal savo vairuotoju. 


= 186— 


— Skamba protingai. 

- Žinoma, protingai, pone Mičemai. - Jo balsas buvo be- 
veik graudžiai nekantrus. - Jai nėra dėl ko sielotis. Aš pra- 

-Šau tiktai paslaugos už paslaugą, kurią darau jai. 

— Ji man nesakė, kokia ta paslauga. 

Herstas svyravo kaip mažas berniukas, kuris, lošdamas 
kortomis, nori laimėti, bet jį ima pagunda visiems parody- 
ti, kokios geros jo kortos. 

— Tai asmeniškas šeimos reikalas, - tarė jis. 

— Aišku. - Dabar Mičemas tikrai žinojo, kad „ji“ yra po- 
nia Hamilton, „šeima“ - Virdžinija, o vienintelė jas su Hers- 
tu jungianti grandis buvo Loftas. Bet jis nežinojo, kas tai per 
grandis. Loftas nesutarė su Herstu, jis nebūtų jam patikė- 
jęs paslapties; juk net poniai Herst nesakė tiesos. 

— Taigi man reikia sutarties, - tarė Herstas. 

— Kokios sutarties? 

— Raštiškos ir teisinės, kaip kontraktas. 

— Turėsite tiksliai apibrėžti sąlygas. Negaliu sudaryti 
kontrakto be... 

- Žinoma, žinoma, aš suprantu. 

— Verčiau aptarkime kitą kartą, - tyčia ėmė išsisukinėti 
Mičemas. 

— Kitą kartą. Klausykit, gal jūs juokus?.. 

— Pavyzdžiui, poryt ketvirtą valandą arba kitos savaitės 
pradžioje? 

— Nemėginkit vilkinti. Dabar arba niekad. Man reikia su- 
tarties. 

— Gerai. - Herstas atsakė taip, kaip jis ir tikėjosi. - Aš už- 
suksiu pas jus, ir mes važiuosime į mano kontorą. Tarkim, 
po pusvalandžio? 

— Būsiu pasiruošęs. 

- Puiku. 

Mičemas padėjo ragelį, įdėjo telefono abonentų knygą 
ten pat, iš kur paėmė, - į šiukšlių dėžę, ir nulipo laiptais prie 
savo staliuko. Jo laukė vakarienė: ne užsakytieji veršienos 
žlėgtainiai, bet pusdubenis su kepta višta, prie kurio kaip 
riebi perekšlė sukinėjosi ir kvakšėjo Gertonas. 

— Gertonai. 

— Paklausyk, Mičemai, žlėgtainiai nė velniui netinka, su- 
pratai? Net mano uošvei. Net... 

— Tu vis dar nešiojiesi automatinį koltą? 

— Tenka. 

— Gal paskolintum šiam vakarui? 

- Kam? 

— Ketinu aplankyti kelis draugus. 

— Tu su ginklu, Mičemai? Nesąmonė. Ne, pone, nei aš 
jums skolinsiu ginklo, nei duosiu tų žlėgtainių. O jei jis 1š- 
šaus, pataikys tau į koją ir ją teks nupjauti? Kaip tau patik- 
tų? Be to, kokie čia draugai, jei turi nešiotis ginklą? 

— Tai aš ir ketinu išsiaiškinti. 

— Susidėjai su neaiškiais tipais, a? 

— Kai kurie tikrai neaiškūs. Kai kurie net per daug 
aiškūs. 

- Jėzusmarija, Mičemai, matyt, man dumi akis. Tau ne- 
reikia mano ginklo. 

— Gal ir ne. 

— Ginklai skirti sukčiams, bepročiams ir mulkiams kaip 
aš, kuriems tamsią naktį tenka nešiotis pinigus. Keistas da- 
lykas - tamsoje draugų neturiu. Pakeliui į namus matau vai- 
kį, einantį skersgatviu, aš jį pažįstu, jis mane irgi, bet jis man 
ne draugas, supranti? Visuomet norisi apsisukti ir bėgti. Štai 
ką žmonėms daro tamsa. 

— Arba pinigai. 

- Šiaip ar taip, džiaugiuosi, kad vedžiojai mane už nosies. 
Dievaži, valandėle maniau, kad tu rimtai. 

— Aš irgi, - tarė Mičemas. 

Vakarieniaudamas be paliovos svarstė, kas paskatino jį 
prašyti ginklo. 

„Aš nervinuosi, - pamanė jis, - kaip Gertonas, tamsoje 
nešinas pinigais. Aš neturiu draugų. Aš juos pažįstu, jie ma- 
ne irgi, bet man norisi apsisukti ir bėgti“. 


Devynioliktas skyrius 


| Naktį šalo, o gatvėmis uoliai 
švaistėsi ką tik pakilęs vėjas. Žibintų šviesoje spindėjo ap- 
ledėję šaligatviai ir medžių šakos. 

Mičemas su portfeliu rankoje nevikriai pėdino prie na- 
mo. Orui pasikeitus, keletas ponios Herst „berniokų“ per 
valandą pavertė takelį nuo šaligatvio iki verandos laiptų 
trijų ar keturių jardų ilgio čiuožykla. Mičemas būtų noriai 
čiuožęs, bet portfelis buvo sunkus, o jis nerangus. Jei čia 
būtų kiti namai, pamanė jis, o su manim Alisa, galėtume 
pamėginti. 

Verandoje, po svetainės langu, ant šono gulėjo kopėčios, 
stovėjo pintinė su pušų šakomis ir mėtėsi ritė varinės vie- 
los, lyg kas būtų pradėjęs puošti namus Kalėdoms ir metęs. 
Svetainės žaliuzės buvo pakeltos, o vidury lubų plieskė kriš- 
tolinis sietynas. Būrys jaunų vaikinų ir merginų sėdėjo ap- 
link stalą ir lošė kortomis. 

Mičemas užlipo laiptais ir paskambino. Jam virš galvos 
iškart kaip prožektorius užsidegė verandos žibintas. Valan- 
dėlę degė, paskui užgeso, ir Emi Herst atidarė duris. Jos 
akys vis dar buvo užtinusios, bet ji truputį pasidažė ir apsi- 
vilko iš pažiūros naują juodą aptemptą suknelę, išryškinan- 
čią jos lieknumą. 

— Prašom į vidų. 

— Dėkui. 

— Teks kalbėtis virtuvėje. Vienas berniokas turi svečių. 

Ji uždarė duris ir pirma jo nuėjo koridorium. Einančiam 
iš paskos Mičemui vėl atrodė jauna ir energinga, kaip pir- 
mą kartą, kai išvydo ją niūniuojant prie kriauklės. Tada, 
kaip ir dabar, buvo sukrėstas, kai ji atsisuko ir veide jis iš- 
vydo nuožmius metų pėdsakus. 

- Jo nėra, - staiga ištarė ji. - Jam prireikė į miesto cen- 
trą. Prašė pasakyti, kad palauktumėte. 

- Ilgai? 

— Nepasakė. 

— Man pasirodė, kad jis nori kuo greičiau su manim su- 
sitikti. 

Ji sukryžiavo rankas, lyg ruošdamasi smūgiui. 

— Dėl ko? 

- Jį paklauskit. 

— Klausiau. Nesakė. Bet popieriai prasti, tiesa? 

— Nelabai galiu aptarinėti... 

— Labai prasti? 

— Nežinau, - tiesiai pasakė jis. 

— Dėl žmogžudystės? Taip? 

— Manau, taip. 

Ji atsisėdo ant sofos ir pradėjo pešioti vilną iš antklodės, 
kuria ši buvo užtiesta. Grindys buvo nuklotos pūkais, lyg ji 
būtų valandų valandas sėdėjusi ir pešiojusi antklodę kaip 
darbštus paukštelis, kaupiantis medžiagas lizdui. Vangiai, 
nepakeldama galvos, pasakė: 

- Po jūsų skambučio jis kažkam skambino. 

- Kam? 

- Išgirdau, kaip renka numerį, bet žodžių negirdėjau. Pas- 
kui jis atėjo ir pasakė, kad eina į miesto centrą pakelio ci- 
garečių. 

- Ir aš turiu laukti, kol jis grįš? 

Ji apvertė antklodę ir pradėjo pešioti kitą pusę. 

— Nemanau, kad jis grįš. 

— Kodėl? 

— Kai ėjo pro duris, pajutau, kad jo nebematysiu. 

Mičemo veidu nuvarvėjo prakaito srovelė, palikdama šal- 
tą drėgną lyg šliužo pėdsaką. Jis atsargiai tarė: 

— Pamėginsiu jį surasti. 

— Neverta. Tegu sau drožia. 

- Jis turi tam tikrų žinių. Man jų reikia. 

- Žinių, - pakartojo ji. - Jis jums apdūmė akis. Kokių ži- 
nių gali turėti? Jis buvo čia, šiuose namuose, kai Margolį nu- 
žudė. Jis miegojo. 

— Kodėl jūs taip tuo įsitikinusi? 

— Aš jį mačiau. Tą naktį susipjausčiau ranką. Štai, vis dar 
sutvarstyta. 

Ji norėjo atsismaukti kairę rankovę, bet Mičemas su- 
laikė. 

— Taip, aš prisimenu tvarstį. 

— Mat tai atsitiko tą naktį - šeštadienio. Atsikėliau išger- 
ti migdomųjų. Maždaug prieš savaitę vienas iš berniokų su- 
daužė porcelianinį kriauklės čiaupą, o aš atsitrenkiau į jį 
tamsoje ir įsipjoviau. Nuėjau į Džimo kambarį, kad padėtų 
man aptvarstyti ranką. Bet jis miegojo, o aš nenorėjau ža- 
dinti. Buvo maždaug pusė pirmos. - Ji palinko į priekį, ne- 
ramiai žiūrėdama į jį. - Jūs nesuprantat Džimo. Jis kaip vai- 
kas. Niekad nepatyrė stiprių įspūdžių, o kai atsitiko šitas... 
šitas dalykas, mes su juo niekaip nebuvom susiję, bet Dži- 
mas... jam apsisuko galva. Jis pasakytų bet ką, kad atsidurtų 
dėmesio centre, kad gyvenimas pasidarytų įdomesnis. 

— Kai kas gali juo patikėti. 

— Kas jį pažįsta, nepatikės. 

— Jo nepažįsta daugybė žmonių, - atkirto Mičemas. „Aš 
irgi, - pamanė. - Aš juo patikėjau“. - Palauksiu dar penkio- 
lika minučių. Jei nepasirodys, pradėsiu ieškoti. 

— Kaip norit. - Ji papurtė galvą. - Mūsų jau niekas nebe- 
sieja. Aš išvažiuoju. Automobilis mano, už jį sumokėjau aš. 
Sėsiu ir važiuosiu, kur akys veda, nesvarbu, kur galų gale 
atsidursiu. 

Tai buvo Virdžinijos žodžiai, bet ji juos ištarė ryžtingiau 
ir su didesniu pasitikėjimu negu Virdžinija. Virdžinija gal 
ir svajojo išvykti, vyniojo savo miglotus planus į žlugusių 
vilčių klodus; bet Emi Herst išvyks, sės į mašiną ir išvažiuos 
nesidairydama atgal. Valinga moteris, ir Mičemas pamanė, 
kaip juokingai tragiška, kad tokia moteris visada renkasi sil- 
pnos dvasios vyrus, tokius kaip Herstas, arba silpno kūno 
vyrus, tokius kaip Loftas. 

- Kurį laiką pagyvensiu pas seserį Čelsyje, o paskui ne- 
žinau. Viskas labai miglota ir beprasmiška. Kol Erlas buvo 
gyvas, kad ir kaip buvo blogai, turėjau dėl ko gyventi. - Stai- 
ga ji pasilenkė, drebančiais pirštais surinko nuo grindų pū- 
kus ir sugniaužė į kamuolį. - Aš mylėjau Erlą. Tai vienin- 
telis žmogus, kurį aš kada nors mylėjau. Jis buvo... tobulas. 

— Ne, - atkirto Mičemas. - Nebuvo. 

— Man buvo. - Ji nuėjo prie kriauklės ir išmetė pūkų ka- 
muolį į šiukšlių filtrą, lyg tyčia vengdama ginčo. Vakarie- 
nės indai tebebuvo džiovintuve - dvi stiklinės, dvi lėkštės, 
visko po du. Džimo ir Emi, kandžiai pamanė Mičemas. Jo 
1r Jos. 

- Jūs idealizuojat Loftą, - tarė jis. - Bus sunkiau, jei neap- 
siprasite su tikrove. 

— Man vis tiek. 

- Šįvakar gal ir ne, bet kitą savaitę, kitais metais. Gyven- 
site toliau, dirbsite, susipažinsite su naujais žmonėmis. Bet 

niekad nesutiksite gyvo vyro, kuris tobulumu prilygtų įsi- 
vaizduotam numirėliui. Todėl jums teks keisti tą vaizdinį, 
kad atitiktų tikrovę. 

Ji atsisuko ir įsmeigė į jį akis. 

- Kur jūs sukat, pone Mičemai? 

- Loftas buvo žmogus. Turėjo ne tik dorybių, bet ir ydų. 

- Jūs niekad nepalaušite mano pasitikėjimo juo. 

- Palaušiu, - tarė Mičemas. - Man rodos, tiesiog pri- 
valau. 

- Pamėginkit. Nagi, pamėginkit. 

- Ar jis jums kada nors pasakojo apie Berdi? 

- Berdi? - Jos kakle sutvinkčiojo gyslutė, ir ji slėpdama 
užsidengė ranka. - Kas... ta Berdi? 

- Jo žmona. 

— Ne. Ne, jis nebuvo vedęs. 

- Jis ją vedė maždaug prieš porą metų. Jie išsis... 

- Prašau, - ištarė ji. - Prašau. Nereikia. 

- Jie išsiskyrė, manau, kad dėl jo motinos, o paskui Ber- 
di žuvo autokatastrofoje Vakaruose. 

Valandėlę ji sustingusi tylėjo. Paskui staiga tūžmingai nu- 
šlavė visus indus nuo džiovintuvo į kriauklę. Pasigirdo tarš- 
kesys ir iš kriauklės kaip fontano vanduo ištiško mažos stik- 
lo šukelės. 

Kelios šukelės kliudė ją, bet ji nekrūptelėjo ir net ne- 
pastebėjo. Nusisuko ir labai oriai pasitraukė nuo duže- 
nų krūvos. 

Stabtelėjusi tarpduryje, šaltu lygiu balsu pasakė Mičemui: 

- Jūsų penkiolika minučių baigėsi. Labanakt, pone Mi- 
čemai. 


Dvidešimtas skyrius 


Aštuonios, ir bažnyčios varpai 
skambina Kalėdų giesmę, tai šaižiai, tai vos girdimai, nes 
vėjas darko melodiją kaip užgaidus choristas. 

O mažas Betliejaus miesteli... Važiuodamas pro bažny- 
čią, Mičemas ėmė pritarti varpams; giedojo nervingai, lyg 
mėgindamas nuslopinti įkyrią mintį, muzika čia buvo nie- 
kuo dėta, jis taip tik išreiškė nerimą. Ant bažnyčios laiptų 
būriavosi žmonės, spietėsi į grupes, kad apsigintų nuo vėjo 
ir kitų grupių. O mažas miesteli... 

Už dviejų kvartalų nuo bažnyčios priekiniai žibintai ap- 
švietė žingsniuojančią gatve vienišą moterį. Ji klibikščiavo 
prieš vėją, o paltas ir šalikas bergždžiai plevėsavo užpakaly 
kaip burės, nuplėštos nuo stiebo. Mičemas privažiavo prie ša- 
ligatvio. Moteris staigiai atsisuko, dirstelėjo į mašiną pro aki- 
nius raginiais rėmeliais ir nudrožė toliau spyruokliuojančiais, 
nelygiais žingsniais, kaip paprastai einama per ledą. 

Mičemas pavažiavo kelis jardus į priekį, sustabdė auto- 
mobilį ir, persilenkęs per sėdynę, atidarė langą arčiausiai 
šaligatvio. 

- Karni. 

Ji prisiartino mirksėdama ašarotomis nuo vėjo akimis. 
Skruostai, smakras ir nosies galiukas buvo paraudę ir bliz- 
gėjo nuo šalčio. 

— Pavėžėsit? — paklausė ji. 

— Šokit vidun. — Jis atidarė dureles, ir ji įsėdo. Atsilošusi 
sėdynėje, prispaudė pirštinėtas rankas prie veido, kad ne 
taip skaudėtų nušalusios vietos. 

— Sustirau į kaulą. 

- Matyti. 

— Nepagavau taksi, todėl nutariau eiti pėsčiom. - Jos aki- 
niai aprasojo nuo šilumos mašinoje, todėl atrodė, kad ji ak- 
la. Ji nemėgino nusiimti ar nušluostyti akinių; regis, kol kas 
buvo visai patenkinta, kad nieko nemato, ir ilsėjosi už rū- 
ko uždangos kaip laivas, nuleidęs inkarą. 

Mašina pajudėjo, nors užpakaliniai ratai kurį laiką suko- 
si vietoje. 

— Kur jūs išsiruošėt? - paklausė Mičemas. 

— Pas Barklius. Alisa paskambino ir paprašė ateiti. Sakė, 
kad atsitiko bėda. 

— Kokia? 

— Maža kokia, - nusijuokė Karni. - Rodos, kai kurie žmo- 
nės puldinėja nuo vienos bėdos prie kitos, o kiti, tokie kaip 
aš, tik ir laukia, kad galėtų padėti. 

— Kas atsitiko, Karni? 

— Jos išvažiavo, štai kas. Abidvi - ir Virdžinija, ir jos 
motina. 

— Kada? 

— Prieš valandėlę. Išsiuntė Alisą kažkokiu reikalu, o kai 
ji sugrįžo namo, jų nebebuvo. Ji man tučtuojau paskambi- 
no, jums ir Polui-irgi mėgino prisiskambinti. 

— Kaip jos išvažiavo? 

— Automobiliu. Turėjau suprasti, kad tas automobilis įtar- 
tinas. Paprastai ponia Hamilton nepirktų tokio dalyko prieš 
tai neapsižvalgiusi. Ji nešykšti, bet perka atsargiai - nemėgs- 
ta, kad ją apsuktų. 

— Kur ji pirko mašiną? 

— Tiesiai iš demonstravimo salės. Žinot „Kaiser Frazer“ 
filialą netoli stadiono? Ji su Virdžinija šįryt ten nuvažiavo 
taksi, ir Virdžinija parvairavo namo automobilį - geltoną 
sedaną. 

— Žinoma, dabar jo nebėra? 

— Taip. Alisa patikrino. 

— Kodėl ji taip įsitikinusi, kad jos nebegrįš? 

— Voke palikta pinigų, jos atlyginimas ir bilieto namo kai- 
na. - Suniurzgusi ji įnirtingai papurtė galvą kaip šlapias spa- 
nielis, purtantis vandenį iš ausų. - Kokios kvailos. Pagyve- 
nusi moteris ir jos ištekėjusi duktė bėga iš namų kaip maži 
vaikai. Kodėl? Kodėl jos taip padarė? 

— Pagalvokite. 

— Ne, nenoriu. Atrodo... reikalai prasti, tiesa? 

- Blogiau nebūna. 

— Dieve Dieve, kaip man viskas įkyrėjo. Įkyrėjo amžinos 
bėdos. Įkyrėjo visus guosti ir raminti. Kai tik kas atsitinka, 
šaukiamasi Karni. Taip buvo visą laiką, kiek juos pažįstu. 
Ką gi, - giliai atsiduso ji. - Ką gi, dabar iš tiesų atsitiko kaž- 
kas negero, o aš niekuo negaliu jiems padėti. 

Mičemas ties artimiausiu kampu pasuko į kairę. Kvarta- 
lo gale buvo matyti dalis Barklių namo, bet didžiumą slė- 
pė visžalė gyvatvorė, kur pirmąją naktį stovėjo Loftas. At- 
rodo, kad tai buvo labai seniai. 

— Ar jums neatėjo į galvą, kad jos ketina išvykti? - pa- 
klausė jis. 

— Ne, bet pamaniau, kažkas bus. Dėl naujo automobilio 
ir telegramos šį rytą. 

— Kokios telegramos? 

— Iš Vileto, jos sūnaus Los Andžele. Atsiuntė motinai 

tūkstantį dolerių. Jai reikėjo eiti į „Western Union“ konto- 
rą pasiimti. Kuriems galams Viletas atsiuntė jai tokią krū- 
vą pinigų? 

- Nes ji paprašė. 

— Tikriausiai, - sutiko Karni, - bet kodėl? Ji turėjo pi- 
nigų, kai atvažiavo. Prisimenu, pirmą vakarą, kai atvyko, 
paklausiau, kaip sekasi Viletui, o ji atšovė, kad Viletas koks 
buvo, toks ir liko, laužo rankas, kam ji nešiojasi šitiek pi- 
nigų. 

— Ką reiškia „šitiek“? 

— Negaliu tiksliai pasakyti, bet žinau, kad ji visada nešio- 
jasi baisybę grynų pinigų. Aš bijočiau apiplėšimo, 0 ji ne- 
bijo. Priešingai, su pinigais jaučiasi saugiai. 

Jis sustabdė mašiną keliuke, bet užuot išlipęs paklausė: 

— Kur ji dėjo pinigus? 

Karni svyravo. Ji nusiėmė akinius ir ėmė jais mataruoti. 

— Spėju, kad atidavė. 

- Kam? 

— Gal Virdžinijai. Ji... 

— Virdžinija plika kaip tilvikas, - tarė Mičemas. - Ji ban- 
dė su manim regzti planą, kaip prasimanyti pinigų ir pa- 
sprukti. 

- Nežinau, neturiu supratimo. Nieko negalima..: paaiš- 
kinti sveiku protu. Nieko. 

— Kol kas. 

Jie išlipo ir vienas greta kito, keistai artimi, lyg būtų ge- 
dėtojai, besiartinantys prie kapo, nuėjo namo link. Bet vie- 
toj kapo priėjo tik Virdžinijos verandą, pastatytą saulei ir 
vasarai, o dabar tamsią ir niekam vertą; palisandro kėdės 
buvo apledėjusios, barbekiu duobė kepti apnešta žiemos 
suodžiais, o augalai kabančiose pintinėse sušalę. 


=. 200 — 


Viduje buvo labai šilta, bet Alisa ir Barklis tebevilkėjo sto- 

rus paltus, lyg tokiu įtemptu metu nebejaustų nepatogumų. 

Atrodė, Alisa tuoj pravirks, bet Barklio veide negalėjai 
"įžvelgti jokių jausmų, išskyrus nuovargį ir panieką. 

Jis kreipėsi į Mičemą. 

— Tai ką mums dabar daryti, kviesti policiją? 

— Gal būtų geriausia. 

— Aš nenoriu, bet nežinau, ką dar galima padaryti. 

— Galima mėginti jas pasivyti. 

- Kaip? 

- Svarbu, kad mes žinom, jog jos važiuoja į. vakarus. Nuo 
čia iki Morisbergo vienintelis kelias į vakarus yra dvyliktas 
plentas. Ties Morisbergu jos gali pasukti šešiasdešimtu plen- 
tu į pietvakarius. Todėl truks plyš reikia jas pasivyti, kol ne- 
pasiekė Morisbergo. 

— Aš išvarysiu mašiną, - tarė Barklis. Sakinį užbaigė jau 
beveik prie durų. Pirmą kartą Mičemas matė jį skubant. 

Karni atsisėdo ir nusiavė kaliošus. 

— Aš nevažiuosiu. Alisa gali važiuot, bet aš nevažiuosiu. 
Jau sakiau, kad man įkyrėjo amžinos bėdos. 

Mičemas pažvelgė į Alisą. 

— Ar nori važiuoti? 

— Nežinau. 

— Saugiau būtų likti čia. Keliai apledėję, o mes skubame. 

Ji droviai palietė jam rankovę. 

— Blogiau būtų likti čia ir svarstyti, ar tau nieko neatsi- 
tiko. 

— Man nieko neatsitūks. Noriu, kad pasiliktum čia su Kami. 

— Aš... gerai. 

— Aha, - keistai šyptelėjo Karni. - Tai štai kaip viskas su- 
siklostė, a? 

Mičemas linktelėjo. 

— Na, ką gi, linkiu sėkmės. Gal jums jos nereikės taip kaip 
man su Karnova, bet šiek tiek nepakenks. 

Kai Mičemas pažvelgė į ją paskutinį kartą, ji sėdėjo užsi- 
metusi dešinę koją ant kairės, ranka apkabinusi luošą pė- 
dą. Atrodė sena, įžeista ir atšiauri, lyg visi jos guosti ir ra- 
minti žmones būtų išėję šunims šėko pjauti, o ji niekuo 
nebetikėtų ir nieko nebegailėtų. 


Abu vyrai susėdo priekinėse sėdynėse. Iš pradžių buvo 
per daug įsitempę, kad šnekėtųsi; tylėdami spoksojo į ke- 
lią, o valytuvai spragsėjo į šonus it metronomas. Snyguria- 
vo, sniegas ne krito, o šuorais skriejo keliu, todėl vieną aki- 
mirką būdavo matyti tik balti sūkuriai, o kitą, vėjui nurimus, 
oras pragiedrėdavo ir viskas - reklaminiai skydai, telefono 
stulpai ir didžiulės sniego krūvos, po paskutinės pūgos vie- 
tomis sustumtos plūginio valytuvo abiejose kelio pusėse, — 
atrodydavo dvigubai ryškiau. 

- Tokiu oru toli nenuvažiuos, - galų gale ištarė Barklis. — 
Virdžinija vairuoja siaubingai. 

— Vairuoja ne Virdžinija, - pasakė Mičemas. 

— Ji turi vairuoti. Motina nemoka. 

- Jos su draugu. Vyriškiu, pavarde Herstas. 

Barklio nuostabą išdavė tik tvirčiau sugniaužtas vairas. 

— Kas tas Herstas? 

- Jis gyvena tame name, kuriame gyveno Loftas, dirba 
skalbiklių kompanijoje ir nori išvykti į Kaliforniją. 

— Pasakėt ne kažin kiek. 

— Tiek tikrai žinau. O spėju, kad jis - smulkus sukčius ir 
žino kažką, ko jūsų žmona ir uošvė nenorėtų pagarsinti. To- 


——202-— 


dėl pasiėmė Herstą kartu ne pasivažinėti, bet nudanginti 
kuo toliau nuo miestelio. 

— Ką jis žino? 

- Iš kai kurių požymių - laiko, vietų, veiksmų - spren- 
džiu, kad jis gali žinoti tik vieną dalyką. Tuo metu, kai šeš- 
tadienio vakare buvo žudomas Margolis, Herstas sėdėjo na- 
mie. Loftas irgi. 

- Irgi?.. Ne. Ne, neįmanoma. 

- Jis sekė Loftą, nes pavyduliavo. Herstas - komivojažie- 
rius, jo visą savaitę nebūna namie. Jis turėjo laiko puoselė- 
ti šiek tiek pagrįstiems įtarimams, kad žmona susidėjusi su 
Loftu. Šeštadienio vakarą ponia Herst išėjo iš namų apie pu- 
sę aštuonių, susitiko Loftą grįžtantį po vakarienės centre, 
o paskui nuėjo į ledo ritulio varžybas. Ji taip sako, bet Hers- 
tas tada nepatikėjo. Buvo šventai įsitikinęs, kad ji ketina va- 
kare susitikti su Loftu. Žinoma, jis galėjo sekti žmoną. Bet 
Herstas tingus ir neryžtingas, jam patogiau likti namie ir ne- 
nuleisti akių nuo Lofto. Manau, jis taip ir padarė. Šnipinėjo 
Loftą, o Loftas niekur nėjo. 

- Jūs neturite įrodymų. 

- Neturiu, tai tik mano nuomonė, - tarė Mičemas. Šis žo- 
dis jam gyvai priminė Lili Margolis ir jos pusbrolio Liose- 
rio vaidą vos prieš kelias valandas: „Aš netylėsiu, Džordžai. 
„Galiu turėti savo nuomonę“. - „Tebus tai tik nuomonė“. - 
„Puiku. Mano nuomone, Virdžinija Barkli, paklaikusi iš pa- 
vydo, nužudė mano vyrą“. 

— Galbūt mes niekad nesužinosime, kas atsitiko, - gar- 
siai pasakė jis. - Galbūt absoliučios tiesos nėra, tik daugy- 
bė versijų, skirtingų spalvų ir skonio kaip ledai, ir išsirenki 
maloniausią. Cigaretę? 

— Nerūkau, kai vairuoju. 

Mičemas vieną užsidegė pridengęs žiebtuvėlį delnais, 
kad staigus jo žybtelėjimas neatitrauktų Barklio akių nuo 
kelio. Vėjas silpnėjo, o snaigės didėjo ir tirštėdamos nuo 
drėgmės virto storais puriais sūkuriais, kurie prilipdavo ten, 
kur nukrisdavo. Priekinio stiklo valytuvų ritmas sutriko. Jie 
trūkčiojo, lėtėjo, sustodavo ir vėl imdavo paklaikusiai sku- 
bėti kaip persekiojamas žmogus. 

Mičemas vėl prabilo. 

— Anot Karni, nieko negalima paaiškinti sveiku protu. 
Loftas buvo protingas jaunas vyras, nepraradęs sąžinės, ta- 
čiau jis paėmė pinigus ir prisipažino nužudęs žmogų, nors 
to nepadarė, ir sufabrikavo pakankamai netiesioginių įro- 
dymų prisipažinimui patvirtinti: jo drabužiai buvo kruvi- 
nl, jis žinojo, kaip atrodė Margolio kotedžo vidus, kokiu 
peiliu durta, kur jis buvo laikomas, kokia buvo kambario 
temperatūra, kiek kartų Margoliui durta, ir taip toliau. Jis 
negalėjo sufabrikuoti visų šių įrodymų niekieno nepade- 
damas. 

— Kas jam padėjo? 

Mičemas neatsakė. 

- Jūs turit omeny mano žmoną, — tarė Barklis. - Tiesa? 

— Tai... logiška. 

— Bet kraujas ant jo drabužių... kaip Loftas tai padarė? 
Šerifas pats sakė, kad jis neužteptas, bet užtiškęs iš žaizdos, 
kokia kvorta kraujo. 

— Tai vienas iš dviejų dalykų, kuriuos tikiuosi netrukus 
Išsiaiškinti. Iš kur atsirado tas kraujas ir kur dingo pinigai? 

— Manot, kad mano žmona žino. 

- Labai gali būti. 

- Galit pareikšti savo neabejotiną nuomonę, Mičemai. 
Rodos, jūs apie viską turit nuomonę. 

— Ji neišlaužta iš piršto, - tarė Mičemas. - Tiesiog kai kas 
krinta į akis. 

— Apie mane nuomonės dar neturite? 

— Ne. 

- Keista. Žinot, juk aš turėjau seną kaip pasaulis moty- 
vą. Mano žmona buvo Margolio meilužė. 

— Nemanau. 

— Koks jūs mandagus. 

— Sakau taip ne vien iš mandagumo. Patikėjau Lili Mar- 
golis žodžiu. Margolis turėjo tikrą meilę - čia jos žodžiai, — 
bet tai nebuvo Virdžinija. 

- Virdžinijos neištikimybės mastas nelabai svarbus, 
ar ne? 

— Maniau, jus domins. 

— Taip, domina, - tyliai ištarė Barklis. - Be to, aš nusivy- 
lęs, kad ji, taip įskaudinusi mus visus, irgi nepatyrė jokio 
džiaugsmo. Atrodo, kam nors kas nors turėtų išeiti į nau- 
dą. Kur tau, Margolis nebegyvas, Virdžinija bėga, aš vejuos 
neturėdamas nei noro, nei vilties. Jei ją surasiu, kas tada? 
Kas tada? - pakartojo jis. - Tiesiog nežinau. 

Mičemas irgi nežinojo. Kitos valandos įvykiai buvo ne 
mažiau nenuspėjami ir nesuprantami negu kitų metų. 

Jie važiavo per mažą miestelį, kuris, anot iškabos virš ge- 
ležinkelio stoties durų, vadinosi Algonkinas. Šviežio snie- 
go sluoksnis slėpė jo bjaurumą kaip glajus ant supuolusio 
pyrago. 

— Morisbergas vos už trisdešimties mylių, - tarė Bar- 
klis. - Mes jų nepavysime. 

— Galim pavyti. 

— Aš taip nemanau. 

Jis klydo. Mičemas pamatė skaisčiai geltoną sedaną maž- 

daug už pusmylės nuo Algonkino. Variklio gaubtas buvo 
pusiau palaidotas po sniego krūva, plūginio valytuvo palikta 
pakelėje. Prieš sedaną stovėjo avarinė mašina, kurios rau- 
donas žibintas tai užgesdavo, tai įsižiebdavo kaip deganti 
gairė, įspėdamas artėjančius automobilius. 

Barklis sustabdė automobilį per kelis jardus už mašinos, 
o Mičemas išlipo ir pasuko atgal. 

Prie avarinės mašinos sėdėjo žilaplaukė pikto veido mo- 
teris, karingai sukryžiavusi rankas ant krūtinės. Vaikėzas 
odine kepure ir neperpučiama striuke uoliai kasė sniegą 
nuo sedano buterio. 

— Gal reikia pagalbos? - tarė Mičemas. 

Vaikėzas pakėlė akis ir papurtė galvą. 

- Neee. 

— Gaila, kad taip atsitiko naujutėliam automobiliui. 

— Nelabai nukentėjo. Atsitrenkė tik į sniegą. 

Moteris pravėrė langelį ir iškišo galvą. 

— Ko jis nori, Bilai? 

— Nieko. 

- Jis ne iš draudimo? 

- Iš kur galiu žinoti? 

— Tik pagalvok, - pasipiktinusi pareiškė moteris, - tik pa- 
galvok, jęi tavo-tėvas šįvakar būtų pasilikęs namie, kur jam 
ir dera būti. Bet ne. Kur tau. Turėjo išeiti ir... 

— Po galais, mama, nustok zyzt. 

Moters lūpos tebekrutėjo, bet niekas nebegirdėjo, ką ji 
sako, nes ji vėl uždarė langelį. 

— Kas nors susižeidė? - paklausė bernioką Mičemas. 

— Viena iš moterų sėdėjo prieky ir vožėsi galva į prieki- 
nį stiklą. Nieko baisaus. 

- Kur dabar tie žmonės? 

— Jie laukia automobilio mano tėvo namuose, už kokių 
penkių šimtų jardų. Mes turim garažą ir mėsainių kioską. 

— Puiku. Aš užsuksiu. 

Vaikėzas kasė toliau, o Mičemas pasuko prie mašinos. 

Moteris vėl pravėrė langelį. 

— Galvą guldau, kad jis iš draudimo. 

— Koks skirtumas. 

- Jau po aštuonių. Pražiopsojau „Svečiuose žvaigždė“. Ta- 
vo tėvas žino, kad įdomiausia programa trečiadieniais. O 
aš štai sėdžiu pūgoje, kai turėčiau... 

Sniegas pamažu užpustė jos balsą, kaip užpusto katės 
pėdsakus. 


Dvidešimt pirmas skyrius 


M, ėsainių kioskas buvo di- 
džiulis kambarys, pristatytas prie seno plytinio namo prie- 
kio. Jame stovėjo trys klijuote užtiesti stalai, tuzinas kėdžių 
ir ilgas medinis baras. Baro gale, priešais duris, ant negra- 
biai padarytos medinės lentynėlės, prikaltos prie sienos, 
stovėjo televizoriukas. Ekrane vyko bokso varžybos, du 
boksininkai susikabino sukišę galvas ir bemaž susiglaudę. 
Lyg raudotų padėję galvą vienas kitam ant peties. 

Padavėja vangiai šluostė krūvą puodelių ir lėkštučių, ne- 
atplėšdama akių nuo ekrano. 

Prie baro vienišas sėdėjo Herstas. Jam buvo padėtas su- 
muštinis ir puodelis kavos, bet jis taip atsidėjęs stebėjo bok- 
sininkus, kad valgis ir gėrimas neberūpėjo. Ir jo, ir padavė- 
Jos veidai buvo keistai sustingę, lyg abudu būtų apkvaišinę 
veiksmai ekrane. Jis neatsisuko, net nemirktelėjo, kai atsi- 
darė durys ir įėjo Mičemas su Barkliu. 

Nebuvo matyti nei Virdžinijos, nei jos motinos. 

— Vienas jau visas kruvinas, - tarė padavėja, matyt, Hers- 
tui, nors ir nežiūrėdama į jį. - Nesuprantu, kodėl negalim 
susirasti ko nors linksmesnio. 

— Palik šitą, - atšovė Herstas. - Kraujas vis viena ne- 
tikras. 

Barklis su Mičemu atsisėdo prie baro. Padavėja jų nepa- 
stebėjo ar apsimetė nepastebinti. 

— Atrodo kaip tikras, - tarė ji. 

- Visos imtynės - grynas akių dūmimas. Vietoj kraujo lie- 
jamas pomidorų padažas. 

— Tikrai? 

- Žinoma. Pažįstu vieną didelės stoties vadovą Detroite. 

— Kurgi ne. 

— Aišku, pažįstu. 

— Man tai jau verčiau per veidą varvėtų kraujas negu po- 
midorų padažas. Negaliu pakęsti pomidorų padažo kvapo, 
primena visas užkandines, kuriose dirbau. Valgiaraščių ne- 
turime, patiekalai surašyti štai ten ant veidrodžio, - staiga 
apsisukusi tarė Mičemui. 

Tą pačią akimirką Herstas atsisuko ir atpažino Mičemą. 

— Sveikas, Herstai, - tarė Mičemas. 

Abejinga Hersto mina nepasikeitė. Jis niekad nieko ne- 
padarydavo kaip reikiant ir niekad nesitikėdavo, kad ką 
nors padarys kaip reikiant, todėl nesėkmės jo nestebino. Jis 
krenkštelėjo. 

— Nežinojau, kad manęs kažkas ieško. Aš... 

— Kur ponia Hamilton? 

— Tualete. Mergina irgi ten. Matyt, prausiasi. - Jis dirste- 
lėjo į Barklį taip, lyg manytų, kad šis - policininkas. - Aš 
nelabai apdaužiau mašiną. Gal sugurinau priekinius žibin- 
tus, bet ne mano kaltė. Kelias slidus. 

— Tu nuo pat gimimo ėjai slidžiu keliu, - tarė Mičemas, - 
visą gyvenimą. 

Herstas nekreipė dėmesio į jo pastabą ir toliau kalbėjo 
Barkliui nuoširdžiai piktindamasis, kaip visi smulkūs suk- 


čiai, nutverti nusikaltimo vietoje. 

— Aš nepavogiau mašinos. Ji mane pasamdė, kad nuvež- 
čiau jas į Ramiojo vandenyno pakrantę. Kišenėje turiu 
kontraktą. Viskas surašyta juodu ant balto. Kas užrašyta, tas 
teisėta, ar ne, pone Mičemai? 

— Pažiūrėsim. 

„Kontraktas“ buvo popiergalis, išplėštas iš bloknoto. Pa- 
rašas buvo ponios Hamilton, bet visa kita kaip vištos koja 
aiškiai iškeverzojo pats Herstas, vietomis taip spausdamas, 
kad rašalas išsiliejo, o parkeris pradrėskė popierių. „Aš, že- 
miau pasirašiusioji, šią 1950 m. gruodžio 13 d. sutinku pa- 
samdyti Džeimsoną Ralfą Herstą savo naujojo sedano vai- 
ruotoju dvejiems metams ir mokėti jam 150 dolerių per 
mėnesį bei visiškai išlaikyti (butas ir maistas). Parašas: Rei- 
čel Milz Hamilton“. 

Herstas stebėjo Mičemą, kol šis skaitė popierių. 

— Teisėtas, ar ne? Aš pats sugalvojau žodžius, bet jis tei- 
sėtas. 

— Puikiai pasidarbavai. - Mičemas sulankstė popierių ir 
įsidėjo į kišenę. 

- Ei, atiduokit. Tai mano kontraktas. Jis man reikalingas. 
Kai atsidursiu Kalifornijoje... 

— Kalifornijoje tu niekad neatsidursi. 

Rodos, Herstui supyko širdis. 

- Atsidursiu. Kada nors. Vieną gražią dieną aš... 

— Gerai gerai, vieną gražią dieną, - tarė Mičemas. Hers- 
tas taip ir gyveno, pamanė jis, laukdamas vienos gražios die- 
nos. Jam netikras nei rytojus, nei kitas mėnuo, tik miglotai 
slenka dienos iki tos vienos gražios. 

Iš tualeto, lydima motinos, išėjo Virdžinija. Dešinėje jos 
kaktos pusėje mėlynavo gumbas, o oda apie dešinę akį kiek 
patamsėjusi. Plaukai sušukuoti, veidas nupudruotas, lūpos 
padažytos. Atrodė tvarkinga ir bedvasė kaip lavonas, išgra- 

žintas šarvoti. Pamačiusi Barklį, ji tučtuojau apsisuko, pa- 
stūmusi motiną, grįžo į tualetą ir užsidarė. 

Ponia Hamilton toliau ėjo prie trijų vyrų palei bufetą tru- 
putį svyruodama, lyg būtų ką tik išlipusi iš valties ir dar ne- 
pripratusi prie tvirtos žemės. 

Ji vilkėjo tamsiu bebrenų paltu, matyt, Virdžinijos; vir- 
šus siekė ausis, o apačia - žieminius batus. Abiem rankom 
spaudė per didelį paltą prie savęs, lyg storas sunkus kailis 
būtų antroji oda, neleidžianti kūnui subyrėti. 

Ji šypsojosi, bet atrodė, kad šypsena, kaip ir paltas, ne jos. 

— O, Polas. Aš... nesitikėjau tavęs čia pamatyti. 

— Nesistebiu, - atsakė Barklis. 

— Aš ne... žinau, ką sakyti. Turiu galvoje... 

- Jūs nenukentėjot? 

— Ž... žinoma, ne. Jaučiuosi tiesiog puikiai. 

— Neatrodo, - atšovė Barklis. - Aš jus tučtuojau vežu na- 
mo, visus tr1s. 

— Tik ne mane, - pasišiaušė Herstas. 

- Jus irgi. 

— Ne, pone. Atsikapsčiau iki čia, atgal nebegrįšiu. Pasa- 
kiau Emi, kad ji manęs daugiau nematys. Manot, vėl įženg- 
siu pro duris, kad ji pamanytų, jog esu nevisprotis? Ne, po- 
ne. Aš lieku čia. Mano kontraktas tebegalioja. 

Ponia Hamilton atsisuko į jį. 

— Pone Herstai, paklausykit. Turite suprasti, kad dabar 
toliau važiuoti negalime. Galbūt... galbūt vėliau. Kurią nors 
kitą dieną. 

— Atsikapsčiau iki čia. Nenoriu grįžti atgal. - Palto ran- 
kove jis nusišluostė prakaitą nuo kaktos. Ant blizgančio 
mėlyno seržo liko drėgna tamsi dėmė. - Aš nenoriu įženg- 
ti pro duris ir atsistoti prieš ją kaip nevisprotis, negalintis 
išsiversti be jos. 

— Visiems teks važiuoti namo, - švelniai pasakė ponia 
Hamilton, lyg kreiptųsi į gyvulį, kuris nesupranta žodžių, tik 
balsą. - Einu atsivesiu Virdžiniją. 

— Ne, aš atsivesiu, - tarė Barklis. - Jūs sėskitės ir nusira- 
minkit. Mičemai, žiūrėkit, kad ji išgertų stiklinę pieno. 

Barklis nuėjo prie tualeto. Durys buvo be užrakto, tik su 
skyle, kur kadaise buvo užraktas. 

— Virdžinija! 

Pamažu stumtelėjęs atidarė duris. Virdžinija nejudėda- 
ma stovėjo prie prausyklės ir žiūrėjo į savo atvaizdą dul- 
kiname veidrodyje, prispaudusi prie pilvo kumščius, lyg 
jį skaudėtų. Veidrodis ir gumbas virš akies iškreipė jos 
bruožus. 

— Aš bjauri, - tarė ji. - Pasižiūrėk. Anksčiau nežinojai, ko- 
kia aš bjauri. 

- Šitas veidrodis kreivas. 

— Tikrai? Kreivas? 

— Taip. 

Ji lėtai ir liūdnai papurtė galvą. 

- Ne, netiesa. Negalima kaltinti veidrodžio. Per daug pa- 
prasta. 

— Tu nieko nedarai paprastai, - tarė jis. - Bėgi per grei- 
tai ir suklumpi. Paskui kitiems reikia tave kelti nuo žemės. 

- Todėltu ir atsiradai - manęs pakelti nuo žemės? - nu- 
sišypsojo ji, o baidyklė veidrodyje irgi nusišypsojo, ir jos vei- 
das dar baisiau persikreipė. - Nesivargink. Man patinka 
drybsoti ant žemės. Man ir Herstui, porai nevykėlių. Gal 
mums abiem reikėtų toliau keliauti į vakarus. 

— Netoli nukeliausit. 

— Užsiundysi ant manęs policiją? 

— Ko gero, reiks. 

— Dėl Klodo. 

- Taip. 

Ji ištiesė ranką ir smilium dulkėtame veidrodyje parašė 
iksą, paskui visą eilutę iksų. 

— Manai, aš jį nužudžiau? 

— Nežinau. 

— Kodėl tau nepaklausus mano motinos? Ji tau pasakys. 
Ji viską žino. Tu ir mano motina beveik tokia pat šauni po- 
ra kaip aš ir Herstas. Ji žino viską, o tu visada padoriai el- 
giesi. Nuostabus derinys, a? Nepranokstamas. Bent jau aš 
neįstengiau jo pranokti, todėl ir stengtis nustojau. Negaliu 
prilygti maloniems, dorybingiems žmonėms, kurie visada 
elgiasi kaip pridera, kuriems niekad net į galvą neateina pa- 
sielgti negražiai! 

Jis čiupo jai už pečių ir apsuko taip, kad ji žiūrėtų į jį, O 
ne į baidyklę veidrodyje. 

- Iš kur ištraukei, kad šiame pasaulyje gyvena tik šven- 
tieji ir prakeiktieji? 

Ji įsmeigė akis į jį, bežadė ir kenčianti. 

— Neįmanoma gyventi pagal tokius reikalavimus, Virdži- 
nija. Nelieka vietos paprastoms žmogiškoms klaidoms. 

— Kaip Klodas? 

— Kaip Klodas. 

Jos lūpos pradėjo nesuvaldomai virpėti, lyg raumenys 
aplink jas būtų buvę per smarkiai įtempti ir staiga trūkę 
it guma. 

— Aš niekad... aš jam nieko nereiškiau. Mano motina ne- 
nori tuo patikėti. Ji sako, kad ne, ji tiki manimi, bet aš ma- 
tau, kad netiesa. Iš to, kaip ji žiūri į mane nuolatos tikėda- 
masi, kad aš ką nors iškrėčiau, kad aš nedora. O baisiausia, 
jog negaliu nejausti, kad ji teisi, kad aš nedora. Kiek prisi- 
menu, taip visada buvo. 

— Tu nesi nedora, - tarė jis. - Ir aš tavim tikiu. Ką besa- 
kytum apie Margolį, tikiu tavim. 

— Tikrai tikrai? 

— Taip. - Jis juto, kaip bėga laikas, kad trys žmonės lau- 
kia jo gretimam kambary, bet nenorėjo išeiti. Per visus ve- 
dybinius metus jis dar niekad taip puikiai nesuprato Virdži- 
nijos prigimties, nesijautė toks artimas jai, kaip šitam 
purvinam tualete. 

- Jei Klodas būtų gyvas, - tarė ji, - galėčiau įrodyti, kad 
mes buvom tik draugai, tik kartu leidom laiką. Aš neturė- 
jau ko veikti, o Klodas laukė kažko sugrįžtant, todėl mes 
abu turėjome marias laiko, kurį reikėjo prastumti. - Ji pirš- 
tais smarkiai patrynė gumbą kaktoje. Barkliui pasirodė, kad 
šis veiksmas, kaip ir daugelis Virdžinijos poelgių, veiksmų 
ir žodžių, yra bausmė sau. 

— Tau skauda galvą? - paklausė jis. 

- Taip. 

— Tai netrink šitaip. 

- Argi aš tryniau? Nė nemaniau taip daryti. 

Jis suėmė jos rankas ir stipriai suspaudė. 

— Ko laukė Klodas? 

— Moteries. Pirmoji man apie ją papasakojo Lili Margo- 
lis. Vieną dieną atėjo pas mus ir norėjo padaryti man pa- 
slaugą pasakydama, kad Klodas myli kitą moterį. Ji pradė- 
jo kalbėti gana ramiai, bet paskui įsismarkavo nuo savo 
pačios žodžių ir ėmė mane plūsti. Aš bijojau, kad neišgirs- 
tų Karni ar kas nors tavo kabinete, todėl užspaudžiau jai 
burną. Spėju, kad jos versija kitokia, bet iš tiesų atsitiko kaip 
tik taip — aš išsigandau, sutrikau ir turėjau jai užčiaupti ger- 
klę. Žinoma, Karni viską girdėjo, - piktokai pridūrė ji. - Ji 
visuomet viską girdi. Pasakė, kad jei nesielgsiu kaip pride- 
ra, parašys motinai ir viską papasakos. Karni manęs ne- 

mėgsta. Tik apsimetinėja. Ji kaip mano motina, visą laiką 
apsimetinėja. Tas jos linksmumas, geraširdiškas atlaidu- 
mas - tik priedanga. 

Jis nei pritarė, nei nieko paneigė, 0 ji po valandėlės vėl 
prabilo: 

— Vėliau aš paklausiau Klodą, ar jis iš tiesų seniai myli 
kažkokią moterį, ir jis atsakė, kad taip, iš tiesų, bet jinai jį 
palikusi ir jis bijąs, kad šį kartą nebesugrįš. Mes dėl to ne- 
susivaidijom, nieko panašaus. Man jo net pagailo. Aš žinau, 
ką reiškia laukti žmogaus, kuris nepareis. 

— Tu labai dažnai manęs laukdavai, Virdžinija? 

— Juk žinai, kad dažnai. 

— Tačiau aš visada pareidavau. Kai kitą kartą manęs lauk- 
si, prisimink tai. 

— Prisiminsiu. Pažadu. 

— Einam, Virdžinija. Dabar važiuosim namo. 

— Pasigailėk manęs. Aš neištversiu. 

- Teks. 

— Aš nežinau, kas dabar bus. Kas bus man? Kas bus ma- 
no motinai? 

— Negaliu atsakyti. 

Jis atidarė jai duris, ir ji lėtai praėjo pro jį prispaudusi del- 
ną prie gumbo kaktoje, lyg tai būtų blogio auglys, kuris su- 
nyks nuo atgailos skausmo. 


Dvidešimt antras skyrius 


Siame užpakalinės Barklių na- 
mo dalies kambaryje Mičemui neteko būti. Kambarys bu- 
vo mažas, keturkampis ir beveik tuščias. Nei knygų, nei pa- 
veikslų, iš baldų tik dienos šviesos lempa ir sofa su 
priderinta kėde, kurią reikėjo aptraukti iš naujo. Langas at- 
rodė kaip stiklo siena, kuri dieną žvelgė į kalvas už miesto, 
o naktį atspindėjo tiktai patį kambarį ir motiną su dukra, 
sėdinčias priešingose sofos pusėse kaip nepažįstami žmo- 
nės. Jos abi spoksojo į Mičemą lyg tikėdamosi, kad jis jas 
pristatys vieną kitai. Jis susimąstė, ar pristatytų, jei žinotų 
tikslų žodžių junginį, reiškianų čia Virdžinija, o čia Reičel 
Hamilton. 

— Norėjau asmeniškai pasikalbėti su jumis abiem, - ta- 
rė Mičemas. - Jūs turite teisę pasitarti su advokatu, prieš 
duodamos oficialius parodymus. - Atrodo, nė viena jo 
nesiklausė, bet jis vis tiek kalbėjo toliau. - Ponas Hers- 
tas jau papasakojo man, ką žino: kad Loftas šeštadienio 
vakare ir naktį nebuvo išėjęs iš namų, kad jis, Herstas, 
vakar vakare atėjo pas jus su šia informacija, 0 jūs, po- 
nia Hamilton, sutikot pasamdyti jį vairuotoju, jei jis tos 
informacijos nepaskleis. Tiesa? 

Ponia Hamilton prabilo sustingusiomis sausomis lū- 
pomis: 

- Juk žinot, kad taip. 

— Kodėl jūs sutikot? 

— Nenorėjau, kad bylą atnaujintų. 

— Kodėl neabejojot, kad Herstas sako tiesą? 

- Aš... patikėjau juo, ir tiek. 

- Jūs turėjot svarią priežastį juo patikėti, - tarė Miče- 
mas. - Jūs beveik iš pat pradžių žinojot, kad Loftas ne- 
kaltas. 

Ji neatsakė. 

— Kas sumanė važiuoti į Kaliforniją? 

— Aš. 

— Manet, išvažiuosite toli toli, ir viskas pasibaigs? 

— Maniau, kad taip... gali būti. 

- Ar jūs žinot, kas nužudė Margolį? 

Ji nepažvelgė į Virdžiniją, bet gindamasi nesąmoningai 
kilstelėjo dešinę ranką. 

— Nieko apie tai nežinau. 

— Klok, - tarė Virdžinija. - Pasakyk jam, kad aš tai pa- 
dariau. 

— Nesikišk, Virdžinija. 

— Iki šiol viską tvarkei tu, dabar ir aš turiu teisę... 

— Nutilk, kvaiša. Negi nesupranti, - pridūrė švelniau, lyg 
gailėtųsi savo žodžių, - kad aš bandau tau padėti? 

— Polas liepė sakyti tiesą, būti sąžiningai. 

- Sąžiningai. Negi manai, kad kas nors norėtų būti nesą- 
žiningas? Daugumai žmonių... kaina per didelė. Sąžiningas 
gali būti kartkartėm, su kai kuriais žmonėmis. 

— Aš vienas jų, - tarė Mičemas. 

— Vargu bau, pone Mičemai. 

— Negalite nuslėpti savo amžiaus nuo žmogaus, kuris tu- 
ri jūsų gimimo liudijimo kopiją, ponia Hamilton. 

— Jūs ją turit? 

— Net kelias. 

— Aišku. - Lempos šviesoje jos veidas atrodė permato- 
mas, bet tvirtas, lyg oda būtų virtusi kvarcu, o akys agatu. 
Net jos balsas suskambo aštriai ir kietai kaip kristalas. - No- 
riu, kad suprastumėt vieną dalyką, pone Mičemai. Nuo pat 
šitos istorijos pradžios aš darbavausi dukters labui. Išgirdu- 
si, kad ją ištiko bėda, tuoj pat ėmiau svarstyti, nebe pirmą 
kartą, kaip jai padėti, nors jos priešiškumas vis didėjo. 

Ji kalbėjo nežiūrėdama į Virdžiniją, neišsiduodama, kad 
žino, jog Virdžinija tebėra kambary. 

— Aš visada dariau dėl jos viską, kas įmanoma. Ji buvo 
sunkiai auklėjama, baisiai sunkiai. Nuo tos dienos, kai ji gi- 
mė, viena bėda vijo kitą, o aš iš paskutiniųjų grūmiausi su 
jomis. Dabar nebeturiu jėgų. Esu pavargusi sena moteris. 
Virdžinija jau savarankiška. Padariusi klaidą, turi ją ištaisyti 
pati. Aš nebepaduosiu jai pagalbos rankos. 

Ji nutilo, bet tyla buvo nerami. Kambaryje sklido duslūs 
ir tolimi garsai: kvėpavimas, vėjo ūžesys už lango ir tylus 
lempos zirzimas. 

— Aš miegojau tą naktį, kai atėjo telegrama iš Polo. Da- 
bar atrodo, kad baisiai seniai, nors iš tiesų ją atnešė tik šeš- 
tadienį, tiksliau, ankstyvą sekmadienio rytą, apie pirmą va- 
landą Ramiojo vandenyno pakrantės laiku. Aš iškart 
išsiunčiau dvi telegramas, vieną Virdžinijai, o kitą Polui, pa- 
tardama nieko nesakyti ir nedaryti, kol aš neatvyksiu. Ne- 
sudariau jokio veiksmų plano pasąmonėje, neturėjau net 
aiškios nuomonės, kalta Virdžinija ar ne. Tik žinojau, kad 
jai bėda ir aš turiu padėti. Tą naktį daugiau neguliau. Už- 
sakiau lėktuvo bilietus, susipakavau daiktus, patikrinau 
banko sąskaitą, o paskui paskambinau savo sūnui Viletui. 
Kitą rytą Viletas nuvežė mane į banką ir aš paėmiau dešimt 
tūkstančių dolerių, tūkstantį grynais pinigais, o likusius ke- 


=210— 


lioniniais čekiais. Viletas manė, kad išprotėjau, bet aš žino- 
jau, kad mano išlaidos bus didžiulės, nesvarbu, kas atsiti- 
ko. Taigi atvykau pasiruošusi. Atskridau sekmadienio va- 
karą, o kitą dieną iš pat ryto nuėjau pasimatyti su Virdžinija. 
Aš persigandau. 

Ji pirmą kartą pažvelgė į Virdžiniją, o paskui pakartojo 
savo žodžius. 

— Aš persigandau. Tikėjausi... na, bent jau kad tikrai ži- 
nosiu, kas atsitiko. Nieko panašaus. Ji neprisiminė, kas at- 
sitiko, nes buvo girta. Ji negalėjo nieko nei patvirtinti, nei 
paneigti. Stengiausi neišsiduoti, kaip man neramu, nors 
puoliau į neviltį. Įkalčiai prieš ją buvo triuškinantys, oji el- 
gėsi, lyg būtų mirtinai išsigandusi, tada ji esti įžūli, kupina 
paniekos ir tyčia siutina žmones, kurie gali būti naudingi, - 
šerifą, kalėjimo prižiūrėtoją ir jus, pone Mičemai. Taip, net 
mane. Nieko nuostabaus, kad aš buvau apimta nevilties, kai 
išsiskyriau su ja tą pirmą rytą. 

Išėjau į koridorių. Ant suolo prie šerifo kabineto durų sė- 
dėjo jaunas vyriškis. Nebuvau jo mačiusi anksčiau, jis irgi 
nebuvo manęs matęs. Dabar suprantu, kad jis ten sėdėjo ir 
klausėsi. 

- Tikrai, - patvirtino Mičemas. - Aš jį mačiau išeidamas. 

— Tada žinot, kas jis toks. 

— Taip. 

- Jis mane užkalbino... kažką pasakė apie orą... paskui 
paklausė, ar aš - Virdžinijos Barkli motina. Aš patvirtinau, 
Ir jis pasakė, kad nori aptarti su manim labai svarbų daly- 
ką, susijusį su Virdžinija. 

— Tai buvo Lofto sumanymas? - paklausė Mičemas. 

— Taip. Net jei man būtų toptelėjusi tokia mintis, nebū- 
čiau galėjusi jos įgyvendinti, susirasti miestelyje žmogaus, 
kuris galėtų ir norėtų padaryti tai, ką padarė Loftas. 

— Ar jo sumanymas jums pasirodė priimtinas? 

— Tuo metu taip. 

— Jis jūsų neišgąsdino, nepasirodė įtartinas? Nemanet, 
kad jis beprotis? 

- Jūs jį pažinojot, pone Mičemai. Jis nebuvo beprotis. Ne- 
turėjo ko prarasti, išskyrus gyvybę, kuri jau buvo prarasta, 
o aš neturėjau ko prarasti, išskyrus pinigus, kurie nebuvo 
paskutiniai. Čia jo paties žodžiai. Tuo metu man pasirodė 
labai išmintingi. Dabar nebeatrodo. - Ji prispaudė atgalią 
ranką prie kaktos, lyg norėtų palengvinti prisiminimo skaus- 
mą. - Mes sudarėm sandėrį. Aš... nusipirkau jį kaip šunį. 
Kad jis taip norėjo, manęs nepateisina. 

- Kam jam reikėjo pinigų? 

- Kitam žmogui. 

— Nepasakė, kam? 

— Ne. Tiktai kad pinigai grąžins kažką į doros kelią. Da- 
bar svarstau - per pastarąsias dvi dienas daug ką apsvars- 
čiau, — ar tikrai. - Jos rankos tai nervingai susigniauždavo, 
tai atsigniauždavo. - Loftas sakė, kad jis pasirūpins visomis 
smulkmenomis, o aš turėjau pusę penkių pasitikti jį su pi- 
nigais autobusų stotelėje prie „Arboro ir Pontiako“. 

— Vos už kvartalo nuo čia. 

- Taip. 

- Ar jis ko nors klausinėjo apie žmogžudystę - apie Mar- 
golio medžioklinius peilius, kotedžo apstatymą ir panašių 
dalykų? 

— Ne. Aš vis tiek nebūčiau jam pasakiusi, nes nežinojau. 

Mičemo žvilgsnis nukrypo į Virdžiniją. 

- Jūs žinojot. 

— Aš esu buvusi kotedže, tas tiesa, - tarė ji. - Jeigu jūs tai 
turit omeny. Bet aš nieko nesakiau Loftui. Kaip būčiau galė- 
jusi? Mačiau jį vieną vienintelį kartą vakar rytą kambaryje, 

kur buvot ir jūs su šerifu. Atsimenat? Šerifas paklausė, ar pa- 
žįstu Loftą, o aš atsakiau, kad kažkur esu jį mačiusi. 

— Loftas pasakė, kad šeštadienio vakarą bare. Semo bare. 

- Taip. 

— Tai buvo netiesa? 

— Manau, taip. 

— Tačiau Loftas žinojo, kad jūs buvot tame bare ir kad 
ten atsitiktinai užkalbinot kažkokį vyriškį. Jis net tiksliai 
žinojo, ką jūs pasakėt: „Dievaži, šūdina vieta“. Kaip jis ga- 
lėjo girdėti, ką jūs pasakėt, jeigu sėdėjo namie stebimas 
Hersto? 

- Nežinau. 

— Kažkas turėjo jam pasakyti. Kažkas, buvęs bare, matęs 
ir girdėjęs jus, gal net sekęs. Kam rūpėtų jus sekti? Kam rū- 
pėtų sekti jus ir Margolį, Virdžinija? 

— Niekam. 

— Niekas neateina į galvą? 

- Ne! 

— O aš kai ką įtariu. Pirma, Lili Margolis; bet ji buvo už 
kelių tūkstančių mylių. Antra, Margolio draugužę, panelę 
Folkner. Arba Karni; Karni labai rūpinosi tavimi. Bet yra 
dar viena galimybė. Polas Barklis. 

- Jei Polas ten būtų buvęs, būčiau jį mačiusi, - tyliai iš- 
tarė Virdžinija. - Nereikia jo painioti į šitą makalynę. Aš dėl 
visko kalta ir noriai atkentėsiu... mamulė ir aš. Taip, ma- 
mule? 

Moterys pažvelgė viena į kitą lyg pro priešiškų povande- 
ninių laivų periskopus neišmatuojamoje lėtai banguojančio- 
je jūroje. Paskui ponia Hamilton atsidusdama nusisuko: 

- Taip. Taip, Virdžinija. 

— Polas nieko nežinojo nei apie žmogžudystę, nei apie 
sandėrį su Loftu. Taip, mamule? 

— Taip, brangioji. Visiškai nieko. - Ji laikė rankas iškėlu- 
si virš kelių, lyg būtų apglėbusi du mažus neramius žvėre- 
lius, kad šie nurimtų. - Aš susitikau su Loftu pusę penkių 
autobusų stotelėje. Atsinešiau pinigus. Iškeičiau šešis kelio- 
ninius čekius trijuose skirtinguose bankuose, kad išveng- 
čiau nereikalingų klausimų ar įtarimų. Paskambinau Alisai, 
pasakiau, kad pasižiūrėsiu dviejų filmų programą, ir papra- 
šiau pakviesti jus arbatos, pone Mičemai. Tai Loftas suma- 
nė, kad jūs būtumėt po ranka, kai jis... kai jis apsimes žu- 
diku. Man atrodo, jis norėjo pirmiau apmulkinti jus, o 
paskui kalbėtis su šerifu. 

— Peržiūra užmiestyje, - tarė Mičemas. - Ką gi, ji pavyko. 

— Taip, viskas sekėsi puikiai. Iki vakar vakaro, kai gavau 
žinią iš Hersto. Jis atėjo į šiuos namus, ir mes pasikalbėjom. 
Ir tada supratau, kad Virdžiniją reikia išvežti iš miesto. Gal 
aš niekad nesužinosiu, kalta ji ar ne. Gal ji kaip gyva nieko 
neprisimins, o gal pabus kurią nors naktį ir išvys viską aiš- 
kiai kaip ant delno. Pasižiūrėkit į ją, pone Mičemai. Pasižiū- 
rėkit į mano dailiąją mergytę. Kažkur už tų švelnių akių sly- 
pi visko, ką ji kada nors matė, lietė, girdėjo, jautė ar darė, 
įrašas. Viskas tebėra, bet be konteksto, be laiko, nepasie- 
kiama. 

Virdžinija įsmeigė į motiną anaiptol ne švelnias akis. 

— Kalbi apie mane, lyg būčiau vaikas ar psichopatė. 

— Tu ir esi mano vaikas. 

— Tikrai? 

Nors moterys sėdėjo taip arti viena kitos, kad galėjo pri- 
siliesti, Mičemas jautė, jog tarp jų driekiasi didžiulė erdvė, 
audringos neperplaukiamos jūros, kalnuotos neįžengiamos 
žemės bei ilgų užmirštų metų platybės. 

Ponia Hamilton ištiesė ranką per erdvę. 

- Virdžinija... 

- Jei aš kurią naktį ir išvysiu viską kaip ant delno, tau tik- 
rai nepasakosiu, - tarė Virdžinija. - Duodu žodį. 

— Mano brangioji... 

— Niekad niekam nepasakosiu. 

— Aš... taip. Taip, turbūt taip bus geriausia. - Ji pažvelgė 
į Mičemą. - Kas dabar bus, pone Mičemai? 

— Turėsite paskambinti šerifui. 

- Suprantu. O paskui? 

- Jis nuspręs, ką daryti. Jūs nuslėpėte įrodymus, susiju- 
sius su žmogžudystės byla. Tai sunkus nusikaltimas. 

— Tikrai? Tik įsivaizduokit, aš padariau sunkų nusikalti- 
mą. Viletas baisiausiai nustebs, - beveik linksmai tarė ji. — 
Na, ką gi, manau, po to reiks samdytis advokatą. 

- Taip. 

- Bet ne jus, pone Mičemai. 

— Teisingai, - šyptelėjo Mičemas. - Ne mane. 

- Jaučiu, kad mes visi jums įgrisom. Manot, kad mes pra- 
simanom sunkumų ten, kur jų nėra nė kvapo, kad mūsų bė- 
dos tariamos: tai ne sulaužyta koja, tymai ar kokia kita aki- 
vaizdi nelaimė. - Ji pakilo ir nuėjo prie durų. - Jūs 
pasirūpinsit Alisa? 

— Pasistengsiu. 

— Alisa - gera mergaitė, - susimąsčiusi pasakė ji. - No- 
rėčiau žinoti, kaip... Ką gi, einu skambinti šerifui. Jūs galit 
nelaukti, pone Mičemai. Labanakt. 

— Labanakt. 

Jis išėjo pro duris ir nužingsniavo koridorium. Nežiūrėjo 
atgal, bet žinojo, kad jinai jį stebi. Jautė jos žvilgsnį ant sa- 
vo sprando, šaltą ir skaudų kaip ledo prisilietimas. 


Dvidešimt trečias skyrius 


Alisa jo laukė mašinoje užsi- 
metusi ant šviesių plaukų juodą šaliką, todėl jis ją pamatė 
tik atidaręs dureles. 

— Sveika, — tarė Mičemas. 

- Sveikas. 

— Kur nors važiuoji? 

— Nesvarbu kur, - tarė ji. - Ten, kur važiuoji tu. 

— Puiku. - Nuokalnėn iki gatvės jis važiavo išjungęs va- 
riklį. Jautė, kaip kūnas prisipildo energijos, lyg jame į visas 
puses suktųsi šimtai ratukų. Beveik bijojo kalbėti, nes ne- 
žinojo, ką tie ratukai padarė jo balsui. Bet kai galiausiai pra- 
bilo, balsas skambėjo visiškai ramiai ir abejingai. - Aš va- 
Žiuoju namo. | 

— Tada ir aš ten važiuosiu. 

— Geriau nevažiuok. 

— Man dvidešimt treji, - tarė ji, naiviai didžiuodamasi, lyg 
dvidešimt treji būtų ypatingas amžius, kuriam būdinga di- 
di išmintis ir teisumas. 

— Kadaise man irgi buvo dvidešimt treji, - tarė Miče- 
mas, - kaip ir daugeliui kitų žmonių. Aš dažnai darydavau 
klaidas. 

- O aš nedarysiu. 

Eismas miesto centre buvo sukaustytas automobilių, ku- 

rie slinko gatvėmis kaip šmėklos, ir studentų, prisivilkusių 
kaip mumijos, kad nesušaltų. Bokšto laikrodis išmušė pen- 
kiolika dešimtos, kai Mičemas sustojo priešais mažą baltą 
dvibutį namą. 

Susiėmę už rankų, jie nužingsniavo nenukastu šaligatviu 
ir užkopė verandos laiptais dešinėje namo pusėje. Kortelė- 
je virš durų skambučio buvo parašyta „Erikas Mičemas“. 
Prie durų pusnyje stovėjo du pieno buteliai. Pienas sušalo 
ir išsiveržė per butelių viršų kaip keistas baltas grybas, iš- 
dygęs per naktį po vasaros lietaus. 

— Atrodo, užmiršau įnešti pieną, - tarė Mičemas. 

— Ar žiemą jam visada taip pasidaro? 

— Kai labai šalta. 

- Juokingai atrodo. Turėsiu priprasti prie daugybės įvai- 
rių dalykų, tiesa, Mičemai? 

— Taip. - Jis bandė atrakinti duris, bet raktas įstrigo ir ne- 
sisuko. Tik iš trečio karto durys galiausiai atsidarė, ir šilto 
oro gūsis šūstelėjo jų pasitikti it maloni šeimininkė. 

Mičemas uždegė prieškambaryje šviesą. 

— Galbūt čia nelabai švaru. Man atrodo, švaros užtenka, 
bet moteriai... 

— Čia labai švaru. 

— Tikrai? 

— Neįsivaizduoju, kaip gali būti švariau, garbės žodis. 
Aš... Oi, Mičemai. Sušalęs pienas ir švarus butas - negi tai 
svarbų? | 

Jis atrišo šaliką, užmegztą jai po smakru, ir tas švelniai, 
nepastebimai kaip lapas šleptelėjo ant grindų. 

— Tu graži, Alisa. 

— Tikiuosi. Negyvenčiau, jei tau nepatiktų mano išvaizda. 

Ji įsikibo į jį iš visų jėgų, kaip vijoklis, kuris augo vieni- 
šas ir kurio kibūs ūseliai pagaliau prisilietė medžio. Jis stip- 

riai suspaudė ją glėby ir pabučiavo, o ratukai jame pradėjo 
suktis tokiu pašėlusiu greičiu, kad ausyse ėmė zvimbti. Kai 
suskambo telefonas, iš pradžių nesuvokė, kad tai naujas, at- 
skiras garsas, bet reiklus čirškimas pamažu ir skausmingai 
prasiskverbė į smegenis. | 

Alisa krustelėjo glėbyje ir papurtė galvą, lyg norėtų atsi- 
kratyti įsibrovėlio. 

— Man atrodo... telefonas. 

— Tegu čirškia, - tarė jis. 

— Ar kitos moterys dažnai tau skambina? 

— Kartais. 

Telefonas čirškė toliau - penkis, šešis, septynis kartus. 

— Galėtum atsiliepti, - tarė ji, - ir jei skambina kita mo- 
teris, pasakyti, kad esi labai užsiėmęs ir ilgai būsi užsiėmęs. 

— Kiek laiko? 

— Metų metais. Amžinai. 

— Gerai. - Jis paėmė telefoną nuo stalo prieškambaryje. 
Rankos drebėjo, o keliai linko. - Alio. 

- Čia jūs, pone Mičemai? 

- Taip. 

- Čia Viktoras Garinas. Prisimenat? 

- Žinoma. Iš kur skambinat? 

- Iš namų, Kinkeido. Jau gera valanda bandau jums pri- 
siskambinti. Motušę ir mane baisiai nukamavo ponia Loft. 
Vis per tuos pinigus. 

— Kokius pinigus? 

— Erlo septynių šimtų dolerių likutį. Nereikėjo jai siųsti, 
pone Mičemai. 

Mičemas pačiupinėjo vidinę švarko kišenę. Vokas su li- 
kusiais Lofto pinigais tebegulėjo tenai. 

- Ji visiškai pakvaišo, - kalbėjo Garinas. - Perka ne tik 
svaigalus, bet viską, ką tik pamato. Plokšteles, dešimtis 

plokštelių, o grotuvo neturi. Suknelę motušei, baisiausiai 
plačią, į ją tilptų dvi motušės. O man naują skrybėlę, lem- 
pą ir dėžę vyno, visą dėžę... 
= Kaip jums atrodo, ką aš galiu padaryti? - tarė Mičemas. 

— Turit atvažiuoti ir atsiimti pinigus, kiek jų dar liko. Aš 
prašiau, kad duotų man pasaugoti, bet ji nesutiko, girdi, jei 
aš juos saugosiu, ji negaus daugiau kaip dolerio iš karto, 
kaip anais laikais, kai Berdi jai mokėjo pašalpą. Aš neturiu 
teisės atimti iš jos pinigų. Bet jūs turit, pone Mičemai. Jūs 
nusiuntėt, jūs galit ir atsiimti. Teisėta, taip? 

— Ne, neteisėta, nes aš jai nesiunčiau jokių pinigų. 

Aname linijos gale stojo tyla. Paskui pasigirdo Garino bal- 
sas, kalbantis ne į ragelį, bet kažkam šalia. 

- Jis sako, kad nesiuntė, motuše. 

— Negali būti. Iš kur ji būtų... 

— Gal pasiskolino. 

— Iš ko? Kas jai skolintų pinigų? 

— Ji nevogtų. 

Vėl stojo tyla, ir ponia Garino vos girdimai pasakė: 

— Aš niekad nebepalieku piniginės po akių. 

Mičemas garsiai sušuko į ragelį: 

— Garinai? 

— Klausau, pone Mičemai. Kalbėjau su motuše. Ji liepia 
atsiprašyti jus už sutrukdymą ir... kas dar, motuše? 

— Linksmų Kalėdų, - tarė ponia Garino. 

— O taip, ir linksmų Kalėdų, - oriai pakartojo Garinas. 

— Minutėlę, Garinai. 

— Man nesmagu, kad taip smarkiai apsirikau, pamaniau, 
kad jūs atsiuntėt... 

— Neverta apie tai kalbėti. Ar dabar ponia Loft namie? 

— Taip. 

— Neleiskite jai išeiti. 

- Ji taip nusigėrė, kad ir nepajėgtų. 

- Aš noriu su ja pasikalbėti, - tarė Mičemas. - Labai svar- 
bu. Iškart išvažiuoju ir būsiu pas jus maždaug po valandos. 

Jis padėjo telefoną ir atsisuko į Alisą. Ji šypsojosi jam, bet 
nelabai nuoširdžiai. 

- Šįvakar tu jau kartą mane palikai, - tarė ji. - Nenoriu 
dar kartą būti palikta. 

- Tau patinka ilgos kelionės automobiliu žiemą? 

- Labai. 

— Tikrai? 

— Dievinu. - Ji pritūpdama lėtai ištiesė ranką ir pakėlė 
nuo grindų šaliką. - Atsisėsiu ir užbliausiu, - neatsitiesda- 
ma tarė. 

— Prašom nebliauti. - Jis švelniai ją pakėlė. - Neužmiršk, 
tau dvidešimt treji. 

— Juokiesi iš manęs. 

— Ne. Nori, apsuksiu šaliku. Leisi? 

- Manau, taip. - Ji žiūrėjo, kaip jis negrabiai riša šaliką 
jai po smakru. - Mičemai, ar būtinai reikia važiuoti? 

— Būtinai. - Jis išjungė šviesą prieškambaryje, ir valan- 
dėlę jie stovėjo tamsoje, žiūrėdami vienas į kitą, bet nesi- 
liesdami. - Tu nepyksti? 

— Ne. - Ji liūdnokai papurtė galvą. - Bet jau nebemanau, 
kad man dvidešimt treji. Man atrodo, daugiau. 


Dvidešimt ketvirtas skyrius 


Garinų pusrūsyje degė šviesa. 
Mičemui ir Alisai nuo šaligatvio buvo puikiai matyti virtu- 
vė. Vieniša ponia Garino nejudėdama sėdėjo prie didelio 
linoleumu užtiesto stalo, lyg klausytųsi ar lauktų, kol kas 
atsitiks. 

Duris atidarė Garinas. Ant jo sulenktos rankos miegojo 
kačiukas. 

— Greit atvažiavot, pone Mičemai. 

- Taip. Panelė Dvajer, ponas Garinas. Panelė Dvajer - 
mano sužadėtinė. Panoro pasivažinėti. 

— Užeikit, užeikit, - žengtelėjo atgal Garinas, praleisda- 
mas juos, o kačiukas jam sujudėjus pabudo ir pradėjo ga- 
ląsti nagučius į šiurkštų Garino megztinį. Jis tai išleisdavo, 
tai įtraukdavo į letenėles, panašias į mažulytes rausvas pliu- 
šo pagalvėles, vaivorykštės spalvom mirguliuojančias ada- 
tukes. — Pasiimsiu raktus. 

— Galiu palaikyti kačiuką, - droviai tarė Alisa. 

— O, jūs mėgstat kačiukus? 

— Dievinu. 

— Šitas mažiausias. Jis visada paskutinis paėda, o užmi- 
gęs visada atsiduria po kitais, todėl aš jį truputėlį palepinu, 
kad atitaisyčiau neteisybę. - Alisa atsisėdo į seną pintą 


=. Ž29— 


supamąją kėdę, o Garinas paguldė pasipiktinusį kačiuką jai 
ant kelių. - Einu pasakysiu motušei, kad išvirtų kavos. 

— Jau verdu, - iš virtuvės piktokai atsiliepė ponia Gari- 
no, nes kažkas išdrįso jai priminti, kad reikia kavos. 

— Eikš čia valandėlei, motuše. 

— Aš per prastai apsirengusi svečiams. - Bet ji vis tiek pri- 
ėjo prie durų, glostydama ant klubų sijoną. - Čia šiandien 
tikra makalynė. Neturėjau laiko pustytis. 

Mičemas supažindino moteris, jos įdėmiai apžiūrėjo vie- 
na kitą prisidengusios šypsenomis ir nutarė, kad slapstytis 
neverta. 

- Ji gali pabūti apačioje su manim, - pasakė vyrui ponia 
Garino. - Kam jai lipti į viršų pas tą... 

— Motuše. 

— Kiek kartų per dieną tu man tokiu tonu sakai „motu- 
še“? Galėtum elgtis garbingiau ir pasakyti „užsičiaupk“. 

— Būtų ne taip mandagu, - meiliai atsakė Garinas. Abu 
vyrai išėjo į koridorių, ir Garinas uždarė duris. 

— Ar ji tebėra savo kambary? - paklausė Mičemas. 

— Taip, prieš ketvirtį valandos patikrinau. Savaime supran- 
tama, girta, bet ne taip smarkiai, kaip tikėjausi. Girdėjau per 
duris, kaip ji vaikšto po kambarį ir kalbasi su savimi. 

— Ar ji žino, kad Erlas nebegyvas? 

— Neįstengiau jai pasakyti. Šiandien ji taip džiaugėsi švais- 
tydama pinigus, negi galėjau viską sugadinti? Ji jau seniai 
neturėjo pinigų, todėl apsisuko galva. Kai niekad neturi 
daugiau kaip dolerio, atrodo, kad šimto užteks amžinai. 

- Jei spėju teisingai, suma daug didesnė negu šimtas do- 
lerių. 

— Tai jūs žinot, kaip ji gavo tuos pinigus? 

— Kaip gavo, nežinau, - atsakė Mičemas. - Bet žinau, iš 
kur jie. 

— Bet ji nepavogė? 

— Ne. 

— Aš taip ir nemaniau. - Bet jam aiškiai palengvėjo. 

Ponios Loft buto durys buvo užrakintos. Nors Garinas 
rankoje laikė raktą, bet prieš pasukdamas jį du kartus pa- 
sibeldė. 

Senutė šonu sėdėjo ant aptrintos sofos, užsikėlusi ir su- 
kryžiavusi kojas, atsukusi nugarą į duris. Ji rūkė cigaretę il- 
game sidabro kandiklyje, grakščiai atkišusi pirštus. 

Prabilo nepasukusi galvos. 

— Ar aš jau nebeturiu teisės į asmeninį gyvenimą? 

Garinas pabalo. 

— Aš jus prašiau nerūkyti, kai geriate. 

— Tu amžina sloga, Viktorai. Kai buvau jauna, mes taip 
vadindavom tokius kaip tu. Ko dabar nori? 

— Atvedžiau žmogų, kuris nori su jumis susitikti. 

— Aš jau buvau su kai kuo susitikusi. - Ji sprigtelėjo pe- 
lenus nuo cigaretės daugmaž peleninės pusėn. Truputis pe- 
lenų nubyrėjo ant grindų, o likusieji - ant suknelės. Miče- 
mas pastebėjo, kad suknelė dviejose ar trijose vietose jau 
pradeginta, nors atrodo visiškai nauja. Viskas, kuo ji buvo 
apsitaisiusi, atrodė naujai: rausvai raudona suknelė su pur- 
purine aksomo rože prie juosmens, permatomos juodos ko- 
jinės, ties kulkšnimis dirželiu suveržiami zomšiniai bateliai 
ir blizgančių juodų plunksnų skrybėlaitė. Niekas jai netiko. 
Skrybėlaitė kėksojo kaip nepatenkinta varna, kojinės buvo 
susisukusios, o platus sijonas styrojo ant jos sudžiūvusių klu- 
bų kaip balerinos. 

Kambaryje trenkė viskiu ir dūmais, aitresniais negu ci- 
garetės. Tada Mičemas ir pamatė, kad senutė židinyje kaž- 
ką degino. Vidury žarijos jau buvo apsitraukusios pilko- 

mis ir juodomis plėnimis, bet pakraščiuose dar kažkas ru- 
seno. 

— Aš nežinojau, kad jūs išeinat, - tarė Garinas. 

Ji iš lėto pakreipė galvą jo pusėn, lyg bijodama nubaidy- 
ti varną ant savęs. 

— Aš niekur neinu, Viktorai. 

— Būtų gerai, jei neitumėt. 

— Aš sakiau... 

— Labai šalta ir vėlu, be to, barus greitai uždarys. 

Senės akyse kažkas blykstelėjo. 

— Nė neketinu kur nors eiti tokią naktį. 

— Pažadėkit. 

— Man nė į galvą neatėjo kur nors vilktis tokią naktį kaip 
ši. Tiesą sakant, ruošiausi gulti, kai nusprendžiau pasima- 
tuoti savo naujus drabužius. 

— Daili suknelė. 

— Tau tikrai patinka? Ne mano dydis, bet juk ne dėl dy- 
džio ją pirkau. Aš ją nusipirkau, - pridūrė sveiko proto ku- 
pinu balsu, - dėl spalvos. Spalva tokia linksma, kad net aš 
pagyvėjau. 

— Ela galėtų ją truputį įimti. 

Ji šaltai įsispitrėjo į jį. 

— Vadinasi, iš tikrųjų tau nepatinka. 

— Patinka, patinka. Aš tik... 

— Neturite teisės jėga įsiveržti į mano namus ir piršti sa- 
vo nuomonės apie mano drabužius, pone Garinai. 

— Verčiau eikit gulti, kol... - Garinas užsikirto ir įsispok- 
sojo į savo rankas. 

— Kol kas, pone Garinai? 

— Kol Elai nereikia jūsų guldyti. 

Valandėlę ji tylėdama svarstė. Paskui pergalingai išpyš- 
kino: 

— Aš negaliu eiti gulti. Turiu svečių. - Cigaretės kandik- 
liu ji parodė į Mičemą. Cigaretė buvo sudegusi iki galo ir 
užgesusi. - Kas jūs, svety? 

"Mičemas pakartojo savo pavardę. 

— Puiku, sėskitės, susiraskit kur nors vietos, ir mes drau- 
giškai išgersim. Tu irgi, Viktorai. 

— Ne, dėkui, nenoriu, - tarė Garinas. 

— Man gali neapsimetinėti, kad negeri. Matai, aš žinau, 
kad slapčiom nuolatos mauki. Daug kas taip daro. Milijo- 
nai. Įpilk mums, keletui iš tų milijonų, išgerti, Viktorai. 

Tamsią Garino odą ant skruostikaulių ir viršunosyje iš- 
mušė pykčio raudonis. 

— Galit luktelėti. 

— Negaliu. Man reikia energijos. Viskis yra kūno degalai. 
Skaičiau laikrašty. Kodėl man nepapildyti degalų? 

— Jūs ketinot išeiti, tiesa? - paklausė Garinas. - Ne dra- 
bužius matavotės. 

— Kas čia per kvailystė! 

— Kur ketinot eiti? 

— Duok man išgerti. 

— Kur ketinot eiti? 

- Bjaurus italiūkšti. 

Garino akys sužibo kaip naftos dėmės, pasklidusios ant 
tekančio vandens. 

- Galvokit, ką sakot. Aš - jūsų vienintelis draugas. 

— Oi ne, nieko panašaus. Aš turiu begalę draugų. 

Mičemas atsisėdo priešais ją. Subraižytas, išklibęs kavos 
stalelis jungė juos kaip netvirtas tiltas, kurį reikia pereiti at- 
sargiai, žingsnis po žingsnio. 

— Kas jie? — paklausė jis. 

— Kas jie, ne jūsų reikalas. Aš nevaikštau pas svetimus 
žmones be paliovos kartodama: kas jie, kas jie. 

— Ar draugai jums davė pinigų? 

Ji aukštai iškėlė galvą ir bandė pasipūsti. 

— Nė negalvočiau imti labdaros. Aš apsirūpinusi pragy- 
venimo lėšomis. 

— Aš tai, be abejo, suprantu, - tarė Mičemas. - Bet jūs ne- 
prieštaraudama paimtumėt pinigus, atsiųstus Erlo. Juos at- 
siuntė Erlas? 

— Neįkyrėkit man. Aš labai pavargusi. Man reikia kū- 
no degalų. 

— Puiku. - Mičemas linktelėjo Garinui, ir Garinas tylėda- 
mas, kietai sučiauptomis lūpomis nuėjo į virtuvę. Grįžo ne- 
šinas plastikine stikline, sklidina viskio. 

Ponia Loft ją išgėrė trim gurkšniais. 

— Laikraštis buvo teisus. Tikri degalai. Tuoj pasidarė 
šilčiau. 

— Erlas nebegyvas, ponia Loft, - tarė Mičemas. 

Senutė sudrebėjo, ir valandėlę Mičemui pasirodė, kad ži- 
nia ją sukrėtė. Bet per daug buvo nukirsta nervų, siejančių 
su pasauliu. Skausmas buvo bukas, o malonumas menkas. 

— Girdėjot mane, ponia Loft? 

— Aš nieko nenoriu girdėti. Palikit mane ramybėj. 

— Prieš mirtį jis turėjo daugiau kaip šešis tūkstančius do- 
lerių, - tarė Mičemas. - Kiek jums atsiuntė? 

— Aš užmiršau jo veidą. Jis buvo dailus, bet aš užmiršau.... 
Negaliu jo įsivaizduoti. 

— Kas jums atsiuntė pinigus? Ar atnešė? 

Nors jos lūpos krutėjo, valandėlę ji nieko nesakė, o kai 
prabilo, atsakė ne į Mičemo klausimus, o į klausimus, ky- 
lančius jos galvoje kaip užmiršto laužo dūmai. 

- Koks sunkus, koks siaubingas gyvenimas. Erlui pasise- 
kė. Nebuvau jam gera motina. Man kažkas atsitiko. Kas? Ne- 

prisimenu. Kažkas atsitiko. Atrodo, sirgau, pavargau ir man 
niekas neberūpėjo. 

Mičemas prisiminė įžvalgius Lofto žodžius apie ją: „Vie- 
nas stiklelis, ir ji tapo girtuokle. Buvo girtuoklė gal trisde- 
šimt metų, bet iki tol nesuprato. Ir pasaulis jai akimirksniu 
dingo. Nuo to laiko ji jo nebematė. Ir niekad nebepamatys“. 

— Erlas nesuprato, - sušnibždėjo ji. - Kartais rašydavo 
man žiaurybes, sakydavo, kad laužau pažadus, nelabai sten- 
giuosi. Sudeginau visus jo laiškus. Berdi liepė. 

— Kas liepė? 

- Berdi. Šįvakar. Sėdėjau čia, ir staiga į vidų pro tas du- 
ris kaip šmėkla įžengė Berdi. - Ji viltingai dirstelėjo į užra- 
kintas duris, lyg norėtų vėl iškviesti šmėklą, draugišką 
šmėklą, tikresnę už šešėlius, tarp kurių gyvena. 

- Prašom šalčiau, ponia Loft, - griežtai tarė Mičemas. - 
Nusiraminkit. Sakykit... 

— Užmiršk praeitį, pasakė Berdi, sudegink ją. Ir ji teisi. 
Nuo šiol viskas bus kitaip. Aš išvažiuoju, aš pradėsiu naują 
gyvenimą. Berdi sako, kad negerai gyventi šitam ilgaliežu- 
vių miestely vos suduriant galą su galu. - Berdi sakėir Berdi 
sako... Rodos, šie žodžiai hipnotizavo ją kaip ypatinga nau- 
jo tikėjimo malda. - Berdi sako, kad turėčiau gyventi kai- 
me, dideliame name, apsodintame medžiais ir gėlėmis, su 
šunimis kieme. 

Mičemas pasilenkė prie jos per stalą, kad ji labiau susi- 
kauptų. 

— Berdi šįvakar čia buvo? 

— Man atrodo, neturėčiau jums šito sakyti. Ji nenori, kad 
žinotų Viktoras, nemėgsta šnipelių. 

- Aš ne šnipelis. Bet jūs tikriausiai klystat, ponia Loft. Ne- 
galėjo būti Berdi. 

— Aš pažįstu Berdi. Iškart ją atpažinau, jai nė prasižioti 
nereikėjo. 

- Erlas tvirtino, kad ji žuvo Vakaruose. 

Ji neatrodė nustebusi. 

— Kartais Erlas šį tą išlauždavo iš piršto. 

- Čia daugiau nei šis tas. Jei jis melavo apie jos mirtį, va- 
dinasi, nenorėjo, kad ją kas rastų. 

— O ašją suradau net neieškodama. Ji gyva, ir tiek. Rei- 
kia pasakyti, metai paliko pėdsaką, - klastingai pridūrė 
ponia Loft. - O taip, ji paseno. Be to, sendama patyrė vie- 
ną kitą bėdą, todėl dabar geriau supranta kitų žmonių, kad 
ir mano, rūpesčius. Berdi pasikeitusi. Ji sako, kad ir aš pa- 
sikeitusi. - Ji kryptelėjo galva į Gariną. - Kaip manai, Vik- 
torai? 

— O... taip. - Atrodė, Garinui bloga. - Smarkiai pasi- 
keitusi. 

— Manai, ne į gerąją pusę? - lėtai ištarė ji. 

— Manau, į gerąją. 

— Aš bent jau nesustorėjau. Kiek pagyvenusių moterų su- 
storėjo. 

Bet jos valgo, pamanė Mičemas. 

— Berdi jums davė pinigų? 

— Atsiuntė. Šį rytą gavau paštu čekį su rašteliu. Du šim- 
tus dolerių. 

— O paskui? 

— Ką paskui? Žinoma, juos išleidau. 

— Visus? 

— Ne visus, - paniekinamai atkirto ji. - Aš ne kvailė. Pa- 
silikau dvylika dolerių. 

— Kaip manot, ar dvylikos dolerių pakaks įsigyti tam di- 

— Berdi liepė nesijaudinti. Ji viskuo pasirūpins, Erlas pra- 
šė. Ji žino, kur tas namas. Šįvakar mane tenai nuveš. Kelio- 
nė gali būti ilga. Gal duotum dar stiklelį, Viktorai? 

— Geriau nereikia, - tarė Garinas. 

— Tik vieną. Paskui aš išmesiu butelį. Žinok, ketinu ne- 
begerti. Tikrai. Pažadėjau Berdi, tau irgi pažadu. 

Garinas atnešė butelį iš virtuvės ir pripylė stiklinę. Kol ji 
gėrė, jis liūdnai ir kantriai stovėjo šalia kaip višta, perinti 
sugedusį kiaušinį. 

— Dabar žiūrėk, aš išmesiu butelį, kaip žadėjau. Duok 
jį man. 

Garinas vėl užkimšo pustuštį butelį ir įdėjo jai į sterblę. 
Paskui atkišo ranką, ir ji atsistojo įsikibusi į jo seno megzti- 
nio rankovę. Nusvirduliavo prie židinio netvirtai žengdama 
naujais aukštakulniais batukais kaip vaikas ant kojūkų. 

— Ar nesakiau, kad tesėsiu pažadą, a? Tai va, Viktorai, tu 
klydai. - Meiliai ir rūpestingai ji pastatė butelį židinio vi- 
dury, kur liepsna buvo išblėsusi. Paskui grįžo prie sofos sun- 
kiai ir garsiai kvėpuodama, lyg būtų ne kambarį perkirtu- 
si, o daug metų ėjusi be paliovos. 

Ji atsargiai atsisėdo vengdama Garino žvilgsnio. Garinas 
nieko nepasakė. Jis nuėjo prie židinio, išėmė butelį ir vėl 
nunešė į virtuvę. Tyla kambaryje buvo nepakeliama, slėpė 
siaubingus dar neištartus žodžius. 

— Nereikėjo taip daryti, Viktorai, - pagaliau pasakė ji. 

Garino veidas buvo kaip medinis. 

- Namas galėjo sprogti. Čia degalai. Prisimenat? 

— Tu prieš mane nusistatęs. 

— Aš nenoriu, kad.namas išlėktų į orą. 

— Tr tu, ir Ela. Man beliko tik vienas draugas. 

- Berdi niekad nebuvo jums draugė, - tarė Garinas. - 
Prisimenu, judvi nuolat vaidijotės. 

— Viskas pasikeitė. 

— Kur šitas didysis namas su medžiais, gėlėmis ir šuni- 
mis kieme, kur ji jus nuveš? 

— Tiksliai nežinau. 

— Tai privatus namas? 

- Ką turi galvoj šito klausdamas? Žinoma, privatus... Ką 
tu turi galvoj? 

— Pamaniau, tai gali būti vieta, kur rūpinamasi... pagy- 
venusiais žmonėmis. 

- Beprotnamis. 

— Ne, aš turėjau galvoj... 

— Tu turėjai galvoj beprotnamį! - šaižiai suspigo ji. - Er- 
las to neleistų. Girdi? Jis niekad to neleistų! 

— Erlas miręs. 

— Bet jis jai davė pinigų man prižiūrėti, ir ji jam pažadė- 
jo, kad prižiūrės, pažadėjo. 

— Jūsų šeimoje pažadai veisiasi kaip blusos. 

- Išeik! - suklykė ji. - Aš nenoriu tavęs klausytis! 

- Ojei ji nepasirodys? Kas tada? Tada su džiaugsmu pa- 
siliksi čia, a, nors vieta tau per prasta. Ir aš per prastas, bjau- 
rus italiūkštis. 

— Prašom liautis, - tarė Mičemas. - Ginčais nieko nepa- 
sieksim. Ponia Loft, ar jūs manęs klausotės? 

Senutė pakėlė galvą iš lėto, kaip ligotas gyvulys. 

— Berdi atvažiuos manęs, taip? 

- Žinoma, atvažiuos, - tvirtai pareiškė Mičemas. - Jūs su- 
sipakavot daiktus ir pasiruošėt? 

— Taip. 

- Pirmiau pasakykit man, kur iškeitėt jos atsiųstą čekį? 

— Vie... noje vietoje gatvės gale. 

— Krautuvėj? Bare? 

— Smu... smuklėj. Tiesiog ėjau pro šalį ir... 

— Taip, žinau. Kaip ji vadinasi? 

— Petersono smuklė. Čekis nesuklastotas, ne? Aš išleidau 
pinigus. Negalėčiau jų grąžinti. Nenoriu apgaudinėti pono 
Petersono. Jis man padėdavo, kai... kai aš sirgdavau. 

- Čekis tikriausiai geras. 

— Turi būti geras. Iš pradžių jis nenorėjo keisti jo į pini- 
gus, nes aš pasakiau, kad čekis mano marčios, o jis atsakė, 
negali būti, pasirašė ne ponia Loft. Teko paaiškinti, kad Er- 
las ir Berdi išsiskyrę, o Berdi susigrąžinusi mergautinę Fol- 
kner pavardę. 

— Kokią? 

Jis taip staigiai išpyškino klausimą, kad senutė iš baimės 
atšoko. 

— Berdi gali nepatikti, kad aš tiek daug šneku. 

— Kaip ji pasirašė tą čekį? 

— Dž... Džemaima Folkner. 

— Džemaima Folkner, - pakartojo Mičemas. Pavardė bu- 
vo girdėta, bet neatpažįstama, kaip draugo balso aidas. 

— Ji nesileido vadinama Džemaima. Sakė, kad negrų 
vardas. Mes ją vadinom Berdi - tai jos mokyklos laikų pra- 
vardė. 

Mičemas prisiminė, kaip Berdi apibūdino įvairūs žmo- 
nės. Garinas: „Jie ją vadino Berdi. Kvailas vardas. Nebu- 
vo nė truputėlio panaši į paukštį. Stambi moteriškė, vyres- 
nė už Erlą ir gana maloni, kol nepaglostydavai prieš 
plauką - ji buvo siaubingo būdo“. Ponia Loft tą vakarą, kai 
Jis ją rado autobusų stotyje: „Nė žodžiu apie ją neužsimi- 
nė iki tos dienos, kol parsivedė namo ir pasakė: „Čia ma- 
no žmona“. O ta stypso chna dažytais plaukais ir veidu, 
kokio arkliai baidosi, dievaži, ne mažiau keturiasdešim- 

ties, 0 jis dar vaikas“. Lioseris Lili Margolis namuose: 
„Man pasirodė, kad ji itin padori moteris. Aš žinojau, kad 
Lili jau senokai mano, jog Klodas turi nuolatinę meilužę, 
bet negalėjau patikėti, kad tai šita Folkner“. Gartonas res- 
torane: „Loftas prieš dvejus trejus metus čia užsukdavo su 
pana, aukšta gyva rudaplauke“. Ir Džilas, sanitaras, kuris 
praleido su Loftu jo paskutinę naktį klausydamasis jo kal- 
bų: „Berdi tokia, Berdi anokia. Matyt, jis iš galvos kraus- 
tėsi dėl tos moters“. 

Paskutinę naktį, kai mirtis jau buvo suformuota, išlieta 
ir laukė jo kaip „geležinė mergelė“, Loftas bandė apginti 
Berdi vieninteliu jam likusiu ginklu - melu. Jis išgalvojo žūtį 
autokatastrofoje, kad niekas jos neieškotų ar neišaiškintų, 
kur ir kas ji iš tikrųjų. Jis pridengė ją melu kaip sniegu, ku- 
ris krenta ant žmonių, vaikštančių žiemos naktį, ir užpusto 
Jų pėdsakus. 

Ir štai Berdi, aiški, ryški, tikra, kraujas ir pienas, išniro iš 
šitos baltos slėptuvės su pinigais rankoje ir pažadais lūpo- 
se. Didelis namas tarp medžių ir naujas viltingas gyveni- 
mas; Berdi sakė, Berdi sako. Kodėl? Kodėl ji sugrįžo kažko 
pasakyti? Mičemas pažvelgė į senutę... Ji atkakliai mėgino 
įdėti į sidabrinį kandiklį naują cigaretę, kūnu ir siela įniku- 
si į šį darbą, kuris kitam žmogui būtų toks lengvas, ir jis su- 
prato, kad ją klausinėti beprasmiška. 

— Aš jums įdėsiu, - pasisiūlė jis. 

— Atstokit. Aš pati moku. Ko neinat namo? 

— Gal ir nebloga mintis. 

— Mintis puiki. Pui-ki. 

Mičemas pakilo ir nuėjo prie durų. 

- Tikiuosi, jūs pranešite ponui Garinui savo naująjį ad- 
resą. 

— Gal pranešiu, o gal ir ne. 

— Einam, Garinai. 

Garinas tebestovėjo kaip įbestas. 

— Dabar išeiti negalima. Aš ketinu pasilikti ir žiūrėti, kad 
ko neatsitiktų. Nepasitikiu... 

— Nieko neatsitiks. Einam. 

— Bet.. 

— Aš galiu savim pasirūpinti, Viktorai, - tvirtai pareiškė 
senoji. - Esu pa-ty-rusi moteris. 

— Tada labanakt. 

Ji neatsakė. Įdėmiai žiūrėjo į žadintuvą ant židinio atbrai- 
los, primerkusi akis, kad netavaruotų. Vienuolika. O gal 
dvylika. Ar dešimt? Laikrodžio rodyklės svyravo tai šen, tai 
ten. Dešimt, dvylika, vienuolika, dešimt. 

— Apsispręsk, - liepė ji laikrodžiui. 


Dvidešimt penktas skyrius 


p agal Mičemo laikrodį pusė 
dvylikos. Beveik pusę valandos jis laukia tamsoje ant apa- 
tinio rūsio laiptų laiptelio, prisispaudęs petimi prie seno me- 
dinio turėklo. Iš šitos vietos jis nematė lauko durų, nes laip- 
tai darė posūkį, bet girdėjo, kas dedasi koridoriuje viršum 
jo. Girdėjo, kad ir labai neaiškiai, net ponios Loft, besiruo- 
šiančios kelionei, žingsnius. Nuo skersvėjo Mičemui susu- 
ko petį ir sprandą. Jis vėl pažvelgė į laikrodį. Lėtai ir sun- 
kiai kaip tinginys praslinko dar valandėlė. Neateis, pamanė 
jis. Gal Berdi kas nors išgąsdino, o gal visa istorija tėra gir- 
tuoklės prasimanymai, kaip jam iš pradžių pasirodė. 

Staiga jis išgirdo atsidarant lauko duris, ir plonais kilimi- 
niais takais nuaidėjo tylūs, bet tvirti žingsniai. Pauzė, durų 
rankenos spragtelėjimas ir verksmingas senutės balsas: 

— Maniau, nebeateisi, Berdi. 

— Negi galėjau neateiti? 

- Baisiai vėlu. 

- Automobilis sugedo. - Moters balsas buvo tylus ir tvir- 
tas kaip jos žingsniai. - Čia tavo lagaminas? 

- Taip. 

— Aš paimsiu. Užsisagstyk paltą, naktis žvarbi. - Tylos va- 
landėlė. - Tu gėrei. 

— Lašelį. Pati sakei, kad naktis žvarbi. 

— Niekam nepasakojai apie išvykimą ar apie mane? 

- Žinoma, ne, - iškilmingai pamelavo senoji. 

— Viską sudeginai? 

- Taip. 

- Tada einam. 

Koridoriumi nuaidėjo žingsniai. 

Mičemas tyliai atsistojo ir pradėjo lipti laiptais. Ties laiptų 
posūkiu stabtelėjo. Moterys stovėjo prie lauko durų: Berdi 
sulinkusi nuo lagamino svorio, o senoji apsimuturiavusi 
kaip mumija ir įsikibusi į laisvąją Berdi ranką. 

- Kur einat? - paklausė Mičemas. 

Abidvi staigiai atsisuko, ir Mičemas pajuto, kaip gerklę 
sugniaužė iš pradžių netikėjimas, paskui pyktis ir galiausiai 
liūdesys. Tą trumpą valandėlę, kol Berdi gręžėsi, trys mo- 
terys susiliejo ir virto viena, susiliejo neišvengiamai ir pa- 
prastai, kaip atomai, jungdamiesi į molekulę. 

Jos veidas buvo jam pažįstamas ne blogiau už Alisos: tvir- 
ti kvadratiniai žandikauliai, švelni burna ir akys, vis dar pa- 
raudusios nuo karštų ašarų. Jis prisiminė, kokią ją matė pas- 
kutinį kartą, kai ji tūžmingai švystelėjo į kriauklę indus, ir 
stiklo šukės ištiško kaip fontano vanduo. 

Ji žiūrėjo į senę su gailesčiu. 

— Išplepėjai, kvaile tu. 

— Neišplepėjau, Berdi. Neišplepėjau! 

— Tiek to. 

- Tu širsti. Tu manęs nebeimsi. 

— Neširstu, Klara. Tiesą sakant, netikėjau, kad man pa- 
siseks. 

Mičemas lipo, iš po storų apsiautalų stebimas ponios Loft 
kaip kurmio iš tankmės, pusiau apsvaigusio, pusiau aklo. 

— Tu dink! Eik sau! Gadini mums kelionę. Berdi, liepk jam 
dingti. Kaip mūsų kelionė, Berdi? 

— Matyt, teks kuriam laikui atidėti, - tyliai pasakė ponia 
Herst. - Ponas Mičemas nori su manim pasikalbėti. 

- Jis man šunimi pasmirdo. 

— Taip. Taip, tikriausiai. Grįžtam verčiau į kambarį. 

Ji ryžtingai paėmė lagaminą ir nuėjo koridoriumi atgal, 
o senoji nuvirtuliavo iš paskos knirkdama: 

- Aš noriu gyventi kaime. Noriu laikyti kieme šunis. Aš 
noriu... 

- Ššš. Dabar patylėk. 

— Tu pažadėjai. 

— Aš tesėsiu pažadą, - tarė ponia Herst. - Bet ne šiąnakt, 
Klara. 

Ji atidarė buto duris ir valandėlę svyruodama stovėjo ant 
slenksčio, lyg smarkios laiko bangos plaktų jai kojas. 

— Aš čia gyvenau, - tarė ji Mičemui. - Erlas ir aš. Ar jūs 
žinojot? 

- Žinojau. 

— Neįsivaizdavau, kiek daug jūs apie mane sužinojot, kol 
šiandien po vakarienės atėjot susitikti su Džimu. Tada su- 
pratau, kad reikia važiuoti čia ir kaip nors sumėtyti pėdas. - 
Ji nuėjo į kambario galą prie senos vyšnios medžio supa- 
mosios kėdės netoli lango ir palietė atramą galvai. - Šita kė- 
dė Erlo. Jis buvo kaip vaikas, supdamasis nusiramindavo. 

Mičemas prisiminė supamąją kėdę Herstų virtuvėje ir su- 
simąstė, ar ponia Herst jos ten nelaikė Erlui, kai jis vaka- 
rais ateidavo pasikalbėti. 

— Mes vaidydavomės, kai čia gyvenome. Mums nesisekė. 
Erlas buvo bedarbis, o aš stengiausi išlaikyti visus tris, dirb- 
dama padavėja. Tokiam mažam miestely kaip šis darbų nė- 
ra, dirbi kas pakliūva. Mums nieko neišėjo. Erlas jautėsi ne- 
vykėlis, Klara visą laiką gėrė, o man atrodė, kad bus kuo 
toliau, tuo blogiau. Tuomet buvau jaunesnė ir maniau su- 

žinojusi, kas yra pragaras. - Ji dirstelėjo į senę, kuri kaip 
mietą prarijusi sėdėjo ant sofos ir dirbtinai šypsojosi lyg 
kurčnebylė, apsimetanti, kad ją labai domina pokalbis. - 
Klara žino. 

— Ką tu sakai, Berdi? 

— Nieko ypatingo. Norėtum išgerti? 

— Tuoj atnešiu. Atšvęsim senus laikus, a, Berdi? Atšvę- 
sim senus laikus. - Ji pasuko virtuvės link, ištiesusi rankas, 
kaip neprofesionali lyno akrobatė. - Ko nutilot? Aš mėgs- 
tu klausytis įdomių šnekų. 

Žiūrėdamas į abidvi, Mičemas negalėjo įsivaizduoti „se- 
nų laikų“, kai šios tvirto būdo moteriškės draskydavosi. Da- 
bar to nebegalėjo būti; viena iš jų lyg pradurtas būgnas ne- 
beturėjo jėgų laidyti kakarinės. 

— Aš ir išsiskyriau su Erlu. Pasiskolinau pinigų iš sesers 
ir sėdau į Las Vegaso autobusą. Kai grįžau į Arbaną, vėl bu- 
vau netekėjusi. Pradėjau nuomoti kambarius ir taip susipa- 
žinau su Džimu. Jaučiausi nereikalinga, sena ir... Žodžiu, 
susituokėm. Matyt, aš negaliu gyventi be vyro, kuriam rei- 
kia įtikti, virti ir juo rūpintis, nors tokių moterų ne viena. 

Antrą kartą šį vakarą Mičemas pasigailėjo, kad tokia tvir- 
ta moteris visada renkasi silpnos dvasios ar kūno vyrus, to- 
kius kaip Herstas ir. Loftas. 

Senutė tebekrapaliojo po virtuvę, barškino indus, atida- 
rinėjo ir uždarinėjo spintelės dureles. 

— Džimas ir aš sugyvenom gražiai. Nieko stebuklingo, bet 
gražiai. Paskui maždaug prieš metus gatvėje susitikau Er- 
lą. Vos atpažinau, taip buvo pasikeitęs. Stovėjom priešais 
krautuvę... Snigo, o Erlas buvo be skrybėlės, plaukai per- 
mirkę, Ir jis man pasakė, kad serga. Buvo ką tik sužinojęs, 
kas jam yra, ir vaikščiojo gatvėmis stengdamasis tai suvok- 
ti. Taip jis ir pasakė - suvokti. 

Aš jį parsivedžiau namo, mes susėdom virtuvėje, ir jis pa- 
klausė, ar neturėčiau jam kambario. Jis atsikėlė kitą savai- 
tę. Nesakiau Džimui, niekam nesakiau, kas jis. Mano sesuo 
sužinojo, ir mes dėl to dažnai kivirčydavomės. Bet man at- 
rodė, kad elgiuosi teisingai. Mes negyvenom kaip vyras ir 
žmona, buvom draugai, kuriems reikia vienas kito. Jis kal- 
bėdavosi su manim, kai aš liūdėdavau ar jausdavausi vie- 
niša, o aš prižiūurėdavau jį, kai sirgdavo, valiau jo butą ir rū- 
pinausi, kad pavalgytų. Mes, Erlas ir aš, patyrėm didelę tylią 
laimę. Širdies gilumoje tikėjausi, kad vieną gražią dieną kas 
nors suras stebuklingus vaistus nuo jo ligos. Kuo blogiau 
jam.darėsi, tuo labiau tikėjausi, kol galų gale ėmiau galvoti 
tik apie tai, apie jo išgyvenimą. 

Ji žvelgė pro langą į tamsią ir tuščią gatvę. 

- Jei nebūčiau taip smarkiai tikėjusis, tebebūtų gyvas. 

— Man rodos, nesuprantu, - tarė Mičemas. 

— Aš nuėjau pas Klodą pinigų. 

— Pinigų Loftui? 

— Taip, jam išvežti. Laikraštyje skaičiau apie vėžio klini- 
ką Niujorke, kur tiriama Erlo liga, ir pamaniau, kad jei jį 
ten nugabenčiau, jį galbūt išgydytų. Neturėjau nė cento, 
parduoti galėjau tik seną automobilį, o skolintis nebuvo iš 
ko. Išskyrus Klodą. Kuo ilgiau galvojau apie skolinimąsi iš 
Klodo, tuo protingesnė man-atrodė ta mintis. Mes buvom 
seni pažįstami, kai jis dar nebuvo susitikęs Lili, o išsisky- 
rėm be pykčių, tiesiog taip išėjo. Bent aš taip maniau. 

Prieš savaitę nuėjau prie jo kontoros ir laukiau lauke. Sų- 
sėdom jo automobilyje, ir aš jam viską papasakojau. Kokią 
baisią klaidą padariau! - karčiai tarė ji. - Jei būčiau papra- 
šiusi pinigų naujam namui ar kelionei, būčiau gavusi. Bet 
Klodas buvo pasipūtėlis. Jis negalėjo patikėti, kad aš myliu 
kitą vyriškį, myliu taip, kaip niekad nemylėjau jo. Jis vis kar- 

tojo žinojęs, kad grįšiu pas jį, o aš mėginau jam papasako- 
ti, ką jaučiu Erlui ir kaip sunkiai jis serga. Klodas nieko ne- 
norėjo girdėti. Aš išlipau iš mašinos ir parėjau namo. De- 
giau pykčiu, galva skilo, atrodė, tuoj sprogs. Dėl kito 
žmogaus širsti daug labiau negu dėl savęs. 

Mičemas žinojo, kad ji teisi. Klausydamasis jos pajuto, 
kad jam galva irgi sprogsta iš pykčio ir apmaudo Margoliui 
bei visoms tironijoms ir tironams, kankinantiems mažus 
žmonelius. 

— Kitas dvi dienas sukausi po namus kaip visada. Rodos, 
dirbau visus įprastus darbus, bet be paliovos galvojau apie 
pinigus, kurių taip lengvai galėtų paskolinti Klodas, jei no- 
rėtų, ir kurie galbūt pagelbėtų Erlui. Šeštadienio vakare 
Džimas grįžo namo po nesėkmingos savaitės. Pradėjo man 
išmėtinėti, kad per daug dėmesio skiriu Erlui. Teko išeiti iš 
namų, todėl viena patraukiau į ledo ritulio varžybas. Šita 
mano ankstesniojo pasakojimo dalis teisinga. Po varžybų 
važiavau per miestą namo, kai pamačiau Klodą. Jis lipo iš 
automobilio priešais „Cilindrą“. Su juo buvo nepažįstama 
mergina, išsipusčiusi kaip Kalėdų eglutė. Aš sustojau. Ne- 
buvau sukūrusi jokio plano. Matyt, sustojau daugiausia dėl 
to, kad nenorėjau grįžti namo ir kad buvo smalsu. Iš pra- 
džių buvo tiktai smalsu. 

Jie įėjo į „Cilindrą“ kartu, o aš laukiau. Laukiau ilgai, 
vaizduodamasi, kaip jie viduje geria, juokiasi ir šoka, juk 
turi sveikatos ir pinigų. Pabandžiau įsivaizduoti tenai 
linksminantis save su Erlu ir vos nenusijuokiau, taip pasi- 
rodė keista. 

Sėdėdama mašinoje prasimaniau visokiausių kvailysčių. 
Pamaniau, gal eiti vidun, susirasti Klodą ir pareikalauti pi- 
nigų jo naujosios draugužės akivaizdoje. Klodo mašina sto- 
vėjo kitoje kelio pusėje, ir man net toptelėjo mintis sėsti prie 

vairo, nuvaryti ją ir kur nors parduoti. Įsivaizduokit, galvo- 
jau apie vagystę! Anksčiau niekad neketinau vogti, net vai- 
kystėje, bet tuo metu galvojau ir apie tai. Mano mintys da- 
rėsi vis aiškesnės ir savarankiškesnės, jaučiau, kad nors ir 
ką padaryčiau Erlo labui, viskas būtų gerai, o ką kiti pada- 
rytų jo nenaudai, - blogai. 

Gal būčiau pavogusi mašiną, nežinau. Bet nepavogiau, 
nes iš „Cilindro“ išėjo ta mergina. Buvo viena, o kai ėjo pro 
šalį, pamačiau, kad girta. Mergina svirduliavo ir kalbėjosi 
pati su savim. Ji nuėjo gatve tolyn į kitą barą, o aš nusekiau 
įkandin. Kai įėjau, ji stovėjo prie baro ir kalbėjosi su vyriš- 
kiu šalia jos. Išgirdau, kaip ji pasakė, kad nori alaus, kad pa- 
liko piniginę ir koks šlykštus tas baras. 

— Tiesą sakant, šūdinas, - pridūrė Mičemas. 

— Taip, tokie buvo jos žodžiai. 

- Štai iš kur Loftas tiksliai žinojo, kas atsitiko bare, - ne 
dėl to, kad ten buvo, bet kad jūs jam pasakėt. 

— Aš jam pasakiau, - skausmingai ištarė ji. - Jis mane pri- 
vertė. Viską suplanavo tučtuojau, kai tik išsiaiškino, ką aš 
padariau. 

— Margolis atėjo į barą? 

— Taip. Jis nepasiliko, tik paėmė merginai už parankės ir 
išvedė lauk. Barą jau ruošėsi uždaryti. Daugelis žmonių iš- 
ėjo, aš irgi. Lauke pamačiau, kaip Klodas bando įkelti mer- 
giną į mašiną. Ji visiškai nusitašė, o tokią vilkti nelengva, ji 
nebuvo smulkutė kaip Klara. Aš ėmiau spėlioti, kas ta mer- 
gina. Pamaniau, kad tikriausiai turi tėvus, giminaičių, O gal 
net vyrą, kuriems būtų nesmagu pamačius ją tokią su to- 
kiu vyriškių kaip Klodas. O tada man šovė į galvą mintis, 
jog reikėtų juos pasekti, galbūt pavyktų kaip nors išpešti pi- 
nigų, pinigų Erlui. 

Ji kalbėjo toliau, tyliai ir nuoširdžiai, lyg jai būtų buvę la- 
bai svarbu viską paaiškinti ir atskleisti savo motyvus. Mi- 
čemui pasirodė, kad ji aiškina ne jam ir ne sau, bet Erlui. 

— Jie nuvažiavo į Klodo namelį prie upės. Aš tuoj pat 
įžengiau vidun. Mergina miegojo ant sofos, o Klodas kū- 
rė židinyje ugnį. „Kaip tu čia patekai, po perkūnais?“ - pa- 
klausė Klodas. Aš neatsakiau. Dar kartą pakartojau, kad 
man reikia pinigų, o jei jis neduos, paskambinsiu Lili, po- 
licijai ir. merginos tėvams, susakiau, kas tik atėjo į galvą. 
Jis nusikvatojo man į akis. Pasakė, kad policijos tai nesu- 
domins, mergina tėvų neturi, o Lili Pietų Amerikoje. Tai 
išgirdusi pajutau, kad nebeliko nieko, nei vilties, nei pro- 
gos, nieko. Visas pasaulis buvo mano ir Erlo priešas, vi- 
sas pasaulis juokėsi iš mūsų kaip Klodas. Aš priėjau prie 
židinio. Klodas, nusisukęs nuo manęs, vėl kurstė ugnį. „O 
tu nejaunėji, Emi, - tarė jis. - Verčiau pradėtum dažytis 
plaukus“. Tai buvo paskutiniai žodžiai jo gyvenime. Kai 
smogiau, jis persikreipė ir vos neužgriuvo ant merginos. 
Kraujas švirkštė jai ant suknelės ir palto, bet ji nepabudo. 
Aš vėl dūriau jam, dar tris ar keturis kartus, o paskui sto- 
vėjau ir žiūrėjau, kaip miršta. Man nebuvo jo gaila ir ne- 
ėmė baimė dėl savęs. Jaučiau savotišką palengvėjimą, lyg 
nuo širdies būtų nusiritęs sunkus akmuo. 

Ji antrą kartą užsiminė apie pykčio sunkumą. Bet Mi- 
čemas žinojo, kad už pykčio kaip choras, dingstantis sce- 
nos šešėliuose, kai prožektorius apšviečia pagrindinio 
vaidmens atlikėją, slypi kitokie sunkumai; ištisas sunku- 
mų, bet kaip atrinktų iš kiekvieno jos gyvenimo tarpsnio, 
choras, nerepetavęs, šokantis ne į koją ir ne į taktą, spie- 
glantis ne į toną. 

— Aš nieko neplanavau, - tarė ji. - Tiesiog taip atsitiko, 
akimirksniu, greičiau negu pasakojant. 

- Jo piniginė dingo. 

— Aš ją paėmiau. Pavogiau. Kartais labiau gėdijuosi šitos 
vagystės negu žmogžudystės. Mane auklėjo griežtai, vaikys- 
tėje niekad nevogiau ir nemelavau. Aš... tai va, iš viso joje 
buvo keturiasdešimt dolerių. Pinigus pasilikau, o piniginę 
pakeliui į namus numečiau į sniegą. Tuo metu smarkiai sni- 
go. Man pasisekė, nes aš nepagalvojau nei apie padangų vė- 
žes, nei apie pėdsakus. Nepagalvojau ir apie merginą, liku- 
sią tenai su Klodo lavonu. Iš pradžių, kai ją suėmė, 
pamaniau, kad man pasisekė. Nė nesvajojau, kad šitaip at- 
sitiks: man liks pinigai, kurių norėjau dėl Erlo, o Erlo, ku- 
ris būtų jiems suteikęs vertę, nebebus. 

Virtuvėje dzingtelėjo duždamas stiklas ir pasigirdo mie- 
guistas senės balsas - miego ji geidė ir vijo jį nuo savęs kaip 
meilužį: „Makalynė, baisi makalynė, reikia iškuopti, kol Vik- 
toras nepamatė“. 

— Aš nejaučiau baimės, kol grįžau namo, tada supratau, 
ką padariusi. Ta mintis trenkė kaip žaibas, kaip aš - Klodui, 
todėl vargais negalais įšliaužiau į namus. Visi miegojo, švie- 
sa nedegė. Pabeldžiau į Erlo duris, ir jis mane įsileido. Pa- 
pasakojau jam, kas atsitiko. Jis nesusijaudino, tik kartojo, 
kad viskas bus gerai. Išvirė kavos, o kai aš Išgėriau, priver- 
tė kuo smulkiausiai papasakoti viską, ką mačiau, girdėjau 
ir dariau. Jis rašėsi Į sąsiuvinį, ką kalbėjau. Tada nesupra- 
tau, ką jis sumanė, nesupratau, kol neištarė: „Iš kur gauti 
kraujo?“ Iš kūr gauti kraujo, - vangiai pakartojo ji. 

- Iš kur jo gavot? 

— Iš manęs, iš mano rankos. Jums sakiau, kad įsipjoviau 
ranką į sudaužytą kriauklę... Turėjau ką nors sakyti, juk jūs 
matėte tvarstį. Bet aš jos neįsipjoviau, Erlas perpjovė. Krau- 
jo ilgai nepakako, Erlui darėsi bloga, kad mane skaudina. 

Bet reikėjo ištepti drabužius, o kraujas turėjo būti mano, nes 
mano grupė ta pati kaip Klodo. 

— Iš kur žinojot? 

— Kartą, prieš daugelį metų, jis susižeidė darbe ir reikė- 
jo perpilti kraują. Jam davė mano kraujo, todėl spėjau, kad 
grupė ta pati. Šiaip ar taip, turėjom rizikuoti. Erlas sutvars- 
tė man ranką. Matyt, tada nebeišlaikiau ir pradėjau klykti, 
nes Erlas užspaudė ranka man burną ir vis kartojo: „Aš nu- 
žudžiau Margolį, tu miegojai namie, nieko nežinai, aš jį nu- 
žudžiau“. 

Aš pakvaišau iš baimės, bet Erlas ne. Jis pasakė, kad pri- 
siekusieji jo nepripažins kalto, nes jis tvirtins, kad nužudė 
Klodą gindamas merginą, o policijai nepavyks įrodyti kito- 
kio motyvo, nes jo ir nėra. Mano padėtis kitokia, kalbėjo Er- 
las. Policija galėtų pasiknaisioti praeityje, sušniukštinėti ryšį 
su Klodu ir pripaišyti man šimtus motyvų. 

Nežinau, kaip ištvėriau tą naktį. Kitą rytą išvažiavau pas 
seserį į Čelsį, kaip liepė Erlas. Buvo sekmadienis, o Erlas 
ketino palaukti pirmadienio ir tik tada eiti į policiją, nes no- 
rėjo išparduoti viską, ką gali, kol jo nepasodino. Iki sekma- 
dienio vakaro nežinojau, kad suėmė tą merginą. Iškart par- 
važiavau namo pasikalbėti su Erlu. Erlas pasakė, kad jos 
areštas nepakenks jo planui. Jis klydo. Nė vienas iš mūsų 
neįsivaizdavo, kaip jis klydo, kaip tai pakenks ne tik mums, 
bet ir visiems kitiems. 

Pirmadienio rytą Erlas anksti išėjo iš namų parduoti sa- 
vo seno „ševio“ ir užstatyti, ką galėjo, o paskui pasuko pas 
šerifą su raštišku prisipažinimu, išmoktu atmintinai, kišenė- 
je. Žinot, kas ten atsitiko... Koridoriuje jis susitiko tos mer- 
ginos motiną, ponią Hamilton. Erlas nemokėjo regzti pin- 
klių, nei vedžioti už nosies. Bet supratęs, kad, ponios 
Hamilton nuomone, duktė kalta, jis kai ką sumanė. 

Parėjo namo prieš pietus baisiausiai susijaudinęs. Viską 
man papasakojo, girdi, įtariama mergina, todėl aš dvigubai 
saugi, 0 pinigais galėsim pasinaudoti aš ir Klara. Jis ištrau- 
kė iš manęs pažadą rūpintis Klara, kad ir kas atsitiktų. 

Vėlyvą popietę jis man atnešė pinigus, šešis tūkstančius 
dolerių. Didelius pinigus. Kitą rytą aš pirmiausia nuėjau pas 
Divainą ir atpirkau Erlo užstatytus daiktus. Tai buvo Erlui 
brangūs daikteliai, ir aš pamaniau, kad jam bus maža staig- 
menėlė, kai jį paleis. Su likusiais pinigais pasielgiau taip, 
kaip Erlas liepė. Truputį padėjau į savo seną sąskaitą mer- 
gautine pavarde, o kas liko, paslėpiau. Maniau, esu saugi. 
Viskas buvo taip paprasta. Net jei Erlo prisipažinimu nepa- 
tikės, įtars ne mane, o tą merginą. Taip, maniau, kad esu 
saugi, pradėjau net puoselėti viltis. Erlą paleis, mes drau- 
ge išvažiuosim, jį išgydys. Buvau kupina beprotiškų svajo- 
nių kaip jaunystėje. O Erlas, matyt, neturėjo iliuzijų. Šį ry- 
tą jis pasikorė. 

Iš kito kambario atsklido senutės balsas: 

— Berdi? Ar tebesi? 

— Tebesu. 

— Einu gulti, labai pavargau. 

- Aš tau padėsiu. - Ji pasitiko senąją prie virtuvės durų 
ir paėmė už parankės. Abidvi lėtai perėjo kambarį. - Šią- 
nakt negaliu pas tave nakvoti, Klara. Tačiau duosiu žinią. 
Turiu trumpam išeiti, bet grįšiu, nesirūpink. Aš grįšiu, taip, 
pone Mičemai? 

Jis neabejojo, kad grįš. 


Nustojo snigti. Oras buvo giedras ir žiaudrus, o vidurnak- 
čio mėnuo lydėjo juos greitkeliu. 

„Jūs išvykstate iš Kinkeido. Aukštis virš jūros lygio 
900 m, gyventojų 10 550. Greitai grįžkite!“ 

— Ji grįš, - tarė Mičemas. - Po metų, dvejų. Galbūt 
greičiau. 

Alisa stipriau prisiglaudė jam prie šono, lyg užuomina 
apie išvykimus ir sugrįžimus grasintų išsiskyrimu. 

— Kas jai bus tada? Kokia ji bus? 

- Ji bus tokia pat. Berdi, panelės Folkner, Emi Herst bū- 
das yra tas pats, taip pat ji ir elgsis. 

Alisa prieštaraudama papurtė galvą. 

— Ne, per daug begėdiška. Žmonės gali keistis, jie keičiasi. 

— Tikrai? - Kinkeido žiburių nebesimatė, nors danguje 
švietė jų atspindys. - Ji grįš, - pakartojo jis. - Jei Džimas te- 
besitrainios aplink, jinai vėl susidės su juo. Jei ne, susiras 
ką nors kitą, kokį nors vyriškį, kuris bus nuo jos priklauso- 
mas, sūnų palaidūną, kurį galės popinti. 

— Matyt, tu tiki likimu, Mičemai, - niūriai tarė ji. 

— Galbūt. 

— Vadinasi, tu esi mano likimas. Aš tavęs nepasirinkau. 
Staiga išnirai priešais kaip... kaip ledkalnis. 

— Gražiai pasakyta. 

— Aš ir norėjau gražiai. 

Valandėlę jis atitraukė akis nuo kelio ir pažvelgė į ją. 
Tamsoje jos veidas buvo virtęs neaiškia balta dėme, nepa- 
žįstamu, ne Alisos; o bet kurios moters veidu. Jam keistai 
sugniaužė gerklę ėmus spėlioti, kiek ledkalnių iškils prie- 
šais Berdi ir kaip nutrūktgalviškai ji pasuks prie jų. 

Šiaip ar taip, Berdi nepražus. Galvodamas apie ją ir apie 
merginą šalia, Mičemas pajuto, kaip jį užplūsta begalinė 
energija ir jėga: rodos, galėtų amžinai važiuoti nemiegojęs 
ir nevalgęs. 

„Krokodilo nasruose“ — psichologinis 
trileris. Jo heroję, šešiolikmetę Laizą, 
XX a. pabaigoje jauna motina užaugino 
kaip atsiskyrėlę XIX a. dvaro aplinkoje. 

važiavusi autobusu. Ir štai motina ją 
išstumia iš namų, nes žino, jog pačios 
atvažiuos suimti policija. Už nužudymą. 

Tačiau Laiza nevyksta motinos 
nurodytu adresu, o pabėga su slaptu 
mylimuoju, jaunu dvaro sodininku. 
Jam ji ir pradeda pasakoti savo 

